MES – KETVIRTOKAI!

(Praktiniai patarimai, kaip ugdyti lietuvių kalbą IV klasėje)

LITUANISTINĖS MOKYKLOS

IV KLASĖS MOKYTOJO KNYGA

Pirmasis leidimas

Elektroninė versija

Čikaga – Vilnius

2021–2022

Šį leidinį arba jo dalį, ištraukas be autorės sutikimo

draudžiama viešai skelbti internete, išleisti ir platinti.

© Elena Marcelionienė

Projekto vadovė LAIMA APANAVIČIENĖ

Autorė ELENA MARCELIONIENĖ

Mokytojo knyga **„Mes – ketvirtokai“** tęsia anksčiau išleistų I – III klasių mokytojų knygų „Aš – pirmokas“, „Aš – antrokas“, „Mes – trečiokai“ tradiciją – supažindinti šeštadieninės lituanistinės mokyklos pedagogą su lietuvių kalbos vadovėlio „Mes – ketvirtokai“ komplektu. Šioje mokytojo knygoje aiškinama vadovėlio sandara, paskirtis, sudarymo principai, pateikiami išsamūs metodiniai patarimai, atkreipiamas dėmesys į IV klasėje aktualius kalbos teorijos dalykus. Kad mokytojui būtų lengviau organizuoti ugdymo procesą, siūlomas mokomosios medžiagos teminis planas visiems mokslo metams.

Knygoje pateikiami visų vadovėlio „Mes – ketvirtokai“ skyrių tikslai, detaliai analizuojamos visos literatūros ir kalbos temos. Jos parinktos atsižvelgiant į lituanistinių mokyklų programą ir susietos su I – III klasių temomis, kad vaikai įtvirtintų tai, ką išmoko ankstesniais mokslo metais. Ketvirtoje klasėje daug dėmesio skiriama pradinės mokyklos kurso apibendrinimui, įgytų žinių ir kalbinių gebėjimų įsivertinimui. Metodiniuose paaiškinimuose integruojamos ir aptariamos visos kalbinės veiklos rūšys (apie jas išsamiai aiškinta I klasės mokytojo knygoje), mokytojui pakanka tik sekti tą aprašymą ir dirbti su komplekto mokomąja medžiaga, žinoma, pasirenkant, kas jo klasei aktualu, ir atmetant, praleidžiant, kas, jo manymu, nereikalinga, taip pat papildant savomis idėjomis. Gaila, kad rašant vadovėlio komplektą „Mes – ketvirtokai“ nebuvo sulaukta mokytojų atsiliepimų, kritikos (gal sutrukdė pandemija), todėl dėl kai kurių temų autorei kilo abejonių. Galbūt jau dirbdami su šiuo komplektu mokytojai pareikš savo pastabas projekto vadovei arba autorei.

**Nei vadovėlio, nei pratybų sąsiuvinių medžiaga, nei mokytojo knygos patarimai nėra privalomi.**

Šiai mokytojo knygai, kaip ir ankstesnėms, pasirinkta elektroninė versija. Autorė pasilieka teisę knygą papildyti, plėsti, tobulinti. Ji būtų dėkinga, jeigu mokytojai parašytų apie pastebėtas korektūros klaidas, netikslumus, pareikštų savo nuomonę, pateiktų siūlymų, pasidalytų darbo patirtimi. Prašome rašyti adresu [*marcelioniene@gmail.com*](mailto:marcelioniene@gmail.com)Šią mokytojo knygą ateityje bus galima rasti ir svetainėje [www.saltinis.lt](http://www.saltinis.lt)

**TURINYS**

MOKYTOJUI APIE VADOVĖLIO KOMPLEKTĄ **„MES – KETVIRTOKAI“** ....5

**Vadovėlio komplekto sandara** ……………………………………..........................5

**Vadovėlio sudarymo principai**……………………………….......................................9

VADOVĖLIO MOKOMOSIOS MEDŽIAGOS PASKIRSTYMAS............................... 10

METODINIAI PATARIMAI, KAIP NAUDOTIS VADOVĖLIO KOMPLEKTU......... 26

Pirmas skyrius. SMAGU, ĮDOMU, SVARBU PRISIMINTI........................................... 27

1. tema. Vasaros nuotykiai........................................................................................27
2. tema. Skaitykla po skėčiu......................................................................................29
3. tema. Rudens garsai ir spalvos..............................................................................32
4. tema. Dar kartą apie lietuvių kalbos garsus. **Mišrieji dvigarsiai**.........................35

5 tema. Rudens mugės............................................................................................. 37

6 tema. Rudens vėjas............................................................................................... 39

7 tema. Skaitome ir fantazuojame. Skyriaus apibendrinimas.................................. 41

I TESTAS baigus I vadovėlio skyrių „SMAGU, ĮDOMU, SVARBU PRISIMINTI“...... 44

Antras skyrius. ŽODIS ŠIRDIN KELIĄ SURANDA......... ............................................. 45

1 tema. Žmogus gerumu gražus ...............................................................................45

2 tema. Pasaka, mokanti gerumo. **Kas yra sakinio veikėjas?**.................... .............49

3 tema. Būna ir taip... **Ką veikia sakinio veikėjas?** .................................................51

4 tema. Draugiškai žaidžiame....................................................................................53

5 tema. Paglostyti paukštį... **Aiškus sakinys – aiški mintis**.....................................55

6 tema. Suprasti vienas kitą... Skyriaus apibendrinimas........................................... 57

Trečias skyrius. KARTU SU RUDENIU... .......................................................................61

1. tema. Jie gyvi mūsų atmintyje...............................................................................61
2. tema. Apie Padėkos dieną pasaulyje ir Lietuvoje .................................................63

Ketvirtas skyrius. MŪSŲ POKALBIAI.............................................................................64

1. tema. Klausimai ir atsakymai ...............................................................................64
2. tema. Mokomės kreiptis. **Kreipinys. Kreipinio skyryba**....................................67

3. tema. Kitokie laiškai.......................... ...................................................................70

4. tema. Mokomės diskutuoti ..........................................................................................71

1. tema. Dramos kūrinys – irgi dialogas. Skyriaus apibendrinimas..........................73

Penktas skyrius. MŪSŲ PASAKOJIMAI..........................................................................75

1. tema. Pasakoti įvykį mokomės iš rašytojo ............................................................75
2. tema. Ketvirtokų pasakojimai................................................................................78
3. tema. Ir fantazuoti galime mokytis iš rašytojo ......................................................80
4. tema. Mes irgi mokame fantazuoti! ......................................................................83
5. tema. Kitokie pasakojimai. Skyriaus apibendrinimas.............................................85

II TESTAS. Kaip išmokome suprasti ir sudaryti sakinius, užrašyti pokalbį,

kurti pasakojimą..............................................................................................88

Šeštas skyrius. APIE ŽIEMOS ŠVENTES RAŠYTOJAI IR MES...................................90

1. tema.Kūčios ir Kalėdos toli nuo Lietuvos ............................................................90
2. tema. Nauji metai – nauji lapai...............................................................................92

Septintas skyrius. IR SKRUZDĖLĖ, IR DRAMBLYS... ..........................................94

1. tema. Maži daiktai ir... .......................................................................................94
2. tema. ...ir dideli daiktai .......................................................................................98
3. tema. Mažosios ir didžiosios raidės. **Bendriniai ir tikriniai daiktavardžiai**..102
4. tema. Mums šventi lietuviški vardai .................................................................104
5. tema. Neužmirštamos datos ..............................................................................107

III TESTAS – ką išmokai per pirmąjį mokslo metų lietuviškoje mokykloje pusmetį...111

1. tema. Linksmai su ... eilėraščiu .........................................................................112
2. tema. **Taip linksniuojame labai daug daiktavardžių** ....................................114
3. tema. **Taip linksniuojame daug daiktavardžių** .............................................117
4. tema. **Taip linksniuojame mažai daiktavardžių** ............................................121
5. tema. **Taip linksniuojame labai mažai daiktavardžių** ..................................125
6. tema. Kaip pavadinti gražiai, maloniai? ............................................................128
7. tema. Šarangė varangė po suolu susirangė ........................................................131
8. tema. Senolių išmintis. Skyriaus apibendrinimas ..............................................135

IV TESTAS – baigus VII vadovėlio skyrių „IR SKRUZDĖLĖ, IR DRAMBLYS...“....139

Aštuntas skyrius. KOKS MARGAS MŪSŲ PASAULIS! ..............................................141

1. tema. Spalvų ir žodžių margumynas ……………………………………… …141
2. tema. Kas padeda apibūdinti daiktus? **Žodis, kuriuo ką nors**

**apibūdiname – būdvardis** ………..…………………….………………. ….143

1. tema. Kokie įdomūs tie veikėjai! ……………………………………………...146
2. tema. **Kuo kaitomi būdvardžiai?** ....................................................................149
3. tema. Geras ir... nelabai pasaulis .......................................................................153
4. tema. Skanus... pasaulis .....................................................................................156
5. tema. Nuostabus ir tragiškas ..............................................................................160
6. tema. Mūsų pasaulis prieš 100 metų ..................................................................163
7. tema. Mūsų pasaulis dabar ir... po100 metų …………………………………...167
8. tema. Mūsų pasaulis nuolat keičiasi. Skyriaus apibendrinimas ………………..171

Devintas skyrius. KARTU SU PAVASARIU... ..............................................................173

1. tema. Skamba Velykų varpai …………………………………………………..173
2. tema. Ačiū, Jums, Motulės! ……………………..………………………..........175

Dešimtas skyrius. KAD VEIKIAM, TAI VEIKIM VEIKIAI! .........................................176

1. tema. „Vienas ginas, kitas puola...“ ....................................................................176
2. tema. Svajojame, mylime, sapnuojame, ... ..........................................................179
3. tema. Judame, nenustygstame vietoje! …………………………........................182
4. tema. Ką daryti? **Veiksmažodžio bendratis** ......................................................185
5. tema. Priesaikos seniau ir dabar ..........................................................................188
6. tema. Aš pasakoju ...............................................................................................193
7. tema. Linksmi pokalbiai .....................................................................................196
8. tema. Kaip netikėta, nuostabu! …………………………………………….......199
9. tema. Kalba, **pri**kalba, **ap**kalba, **už**kalba, **į**kalba… ……………………….......202
10. tema. Gražūs, įdomūs pasakojimai …………………………………………....205
11. tema. Iš senolių pasakojimų. Skyriaus apibendrinimas ……………………….208

V TESTAS – baigus X vadovėlio skyrių „KAD VEIKIAM, TAI VEIKIM VEIKIAI!“..212

Vienuoliktas skyrius. KO IŠMOKOME I – IV KLASĖJE ……………………………213

1. tema. Kiek daug perskaitėme! ..................................................................213
2. tema. Dar geriau išmokome lietuvių kalbą! .............................................216
3. tema. Mes jau gebame kurti! ....................................................................219
4. tema. Švenčiame kalbos šventę! ...............................................................220

PRIEDAI .........................................................................................................................222

MOKYTOJUI APIE VADOVĖLIO KOMPLEKTĄ „MES – KETVIRTOKAI“

**Vadovėlio komplekto sandara**

Vadovėlio komplektą „Mes – ketvirtokai“ sudaro:

▪ daugkartinio naudojimo spalvota knyga,

▪ du pratybų dvispalviai sąsiuviniai,

▪ mokytojo knyga (elektroninė versija).

Vadovėlis ir pratybų sąsiuviniai sudaro vientisą sistemą, todėl neturėtų būti naudojami atskirai ar keičiami kitomis mokymo priemonėmis. Šią sistemą aiškina ir papildo mokytojo knyga.

Vadovėlis „Mes – ketvirtokai“

Daugkartinio naudojimo knygoje „Mes – ketvirtokai“ pateikiama visa pagrindinė

lietuvių kalbos ugdymo medžiaga IV klasei:

▪ skyrių pavadinimai ir temos mokiniams (puslapio viršuje),

▪ temos mokytojams (puslapio apačioje),

▪ tekstai skaitymui,

▪ klausimai ir užduotys literatūrinei teksto analizei,

▪ elementari kalbos teorijos medžiaga (paaiškinimai, taisyklės),

▪ kalbinės (gramatikos) užduotys,

▪ piešiniai ir paveikslai, paveikslėlių serijos, nuotraukos pokalbiams, sakytiniams ir rašytiniams pasakojimams, aprašymams;

▪ medžiaga skyrių apibendrinimui, pasiekimų įsivertinimui ir įvertinimui.

Vadovėlis suskirstytas į 11 skyrių: 1. „Smagu, įdomu, svarbu prisiminti“ (P. 4–17 ), 2. „Žodis širdin kelią suranda“ (P. 18–29), 3. „Kartu su rudeniu...“ (P. 30–33), 4. „Mūsų pokalbiai“ (P. 34–43), 5. „Mūsų pasakojimai“ (P. 44–53), 6. „Apie žiemos šventes rašytojai ir mes“ (P. 54–57), 7. „Ir skruzdėlė, ir dramblys...“ (P. 58–83), 8. „Koks margas mūsų pasaulis!“ (P. 84–103), 9. „Kartu su pavasariu...“ (P. 104–107), 10. „Kad veikiam, tai veikim veikiai! “ (P. 108–129), 11. „Ko išmokome I – IV klasėje“ (P. 130–136).

Skyriai yra nevienodos apimties. Skirtieji įvairioms šventėms yra trumpi, juos sudaro 2 temos, nes apie visas šventes buvo skaitoma ir kalbama nuo pirmos klasės, todėl sunku rasti vis naujos medžiagos, nesinori kartotis. Skyriai, skirti svarbioms kalbos temoms, daug platesni – gali turėti iki 13 temų. Kadangi vadovėlio komplekte integruotas literatūrinis ir kalbinis lavinimas, viena iš sistemos integruojančių linijų yra kalbos mokymosi sistema (sisteminio literatūros kurso pradinukai dar neturi). Todėl skyriai sudaromi pagal kalbos mokymo (kalbos sandaros pažinimo) sistemą ir poreikius. Kad mokytojui būtų aišku, parodysime jų sąsajas.

|  |  |
| --- | --- |
| **Kalbos mokymosi sritis** | **Vadovėlio skyrius** |
| III klasės kurso kartojimas ir plėtimas:  **Lietuvių kalbos garsai**:  balsiai, ilgieji, trumpieji balsiai, dvibalsiai;  priebalsiai: kietai tariami, minkštai tariami  susipažinimas su sąvokomis *kietieji priebalsiai, minkštieji priebalsiai*;  *mišrieji dvigarsiai;*  taisyklingas lietuvių kalbos garsų tarimas.  **Daiktavardžio klausimai, giminės, skaičiai**;  **veiksmažodžio klausimai, laikai**;  daiktavardžio ir veiksmažodžio rašybos kartojimas.  Žodyno plėtimas.    **Elementarios žinios apie sakinį**: *sakinio veiksnys*, *tarinys*, neišplėstiniai ir išplėstiniai sakiniai;  Sakinio supratimas ir sudarymas.  **Pokalbis (dialogas)**. Jo užrašymas, skyrybos ženklai.  *Kreipinys,* kreipinio skyryba.  **Pasakojimas**. Supratimo apie pasakojimo sandarą plėtimas.  Sakytinių ir rašytinių pasakojimų kūrimas, tikroviški ir fantastiniai pasakojimai.  **Žinių apie daiktavardį plėtimas**: daiktavardžio reikšmių įvairovė, žodyno turtinimas daiktavardžiais;  *bendriniai ir tikriniai daiktavardžiai,* jų rašymas,  daiktavardžių linksniavimas pagal tipiškus pavyzdžius;  *mažybiniai maloniniai daiktavardžiai*, jų vartojimas kalboje, jų rašyba;  daiktavardžių vartojimas su *prielinksniais*.  **Žodžiai, kurie padeda apibūdinti daiktus**, jų reikšmė; susipažinimas su *būdvardžiu;*  būdvardžių kaitymas;  mokinio žodyno plėtimas būdvardžiais, jų vartojimas aprašyme;  būdvardžių rašybos mokymosi pradžia.  **Veiksmažodžių kaitymas, vartojimas kalboje**;  veiksmažodžių laikų įtvirtinimas, jų rašyba;  *veiksmažodžio bendratis*, jos vartojimas;  veiksmažodžių priešdėliai, priešdėlinių veiksmažodžių vartojimas.  **I – IV klasės lietuvių kalbos kurso apibendrinimas**;  skaityti kūriniai, jų autoriai;  įgytos žinios apie lietuvių kalbos sandarą (fonetika, morfologija, sintasė);  gebėjimas kurti pasakojimus, aprašymus, fantazuoti;  kiekvieno mokinio pasiekimų įsivertinimas. | „SMAGU, ĮDOMU, SVARBU  PRISIMINTI“  „ŽODIS ŠIRDIN KELIĄ  SURANDA“    MŪSŲ POKALBIAI  MŪSŲ PASAKOJIMAI  IR SKRUZDĖLĖ, IR  DRAMBLYS...  KOKS MARGAS MŪSŲ  PASAULIS!  KAD VEIKIAM, TAI VEIKIM VEIKIAI!  KO IŠMOKOME I – IV  KLASĖJE |

Į šiuos skyrius įsiterpia trys šventėms skirti skyriai: „Kartu su rudeniu“, „Apie žiemos šventes rašytojai ir mes“ ir „Kartu su pavasariu...“. Kadangi švenčių kalendorius gali šiek tiek keistis, pavyzdžiui, šv. Velykų, be to, vienos mokyklos turi vienokias jų tradicijas, kitos kitokias, šventiniuose puslapiuose atsisakoma svarbių kalbos mokymosi klausimų, kad vaikams nekiltų sunkumų, jeigu tema dar nebūtų išeita. Be to, šių skyrių medžiagą mokytojas gali naudoti taip, kaip jo klasei tinkama, pavyzdžiui, šventinei programai (deklamuoti, skaityti scenoje), skirti namų skaitymui ir aptarimui su tėvais (jeigu vaikas turi tokias galimybes).

Kaip ir kituose vadovėliuose, šiame skyriaus pavadinimas rašomas puslapio viršuje didžiosiomis raidėmis, vis skirtingomis spalvomis, jo numeris žymimas romėniškais skaitmenimis. Tema rašoma po juo, jos seka žymima arabiškais skaitmenimis. Puslapio apačioje pateikiama temos formuluotė mokytojui, tėvams: viršutinė eilutė skirta skaitymo, apatinė – kalbos (gramatikos) temai.

Vadovėlyje naudojami sutartiniai ženklai:

➊ prie klausymo, kalbėjimo užduočių – ženklas „Klausomės, kalbame, pasakojame“;

➋ prie skaitomų tekstų – „Skaitome ir apmąstome tekstą“;

➌ prie tekstų savarankiškam darbui – „Galime skaityti savarankiškai“;

➍ prie kūrybinių darbų – „Kūrybinė užduotis“;

➎ prie aiškinamų žodžių – „Aiškinamės žodį“,

➏ prie kalbos (gramatikos) užduočių – „Atliekame kalbos (gramatikos, rašybos) užduotis.

Vadovėlis visų pirma skirtas skaitymui ir skaitytų tekstų analizei. Jame pateikiami tekstai nėra ilgi – stengtasi, kad viename puslapyje tilptų vienas kūrinys (dažniausiai tai kūrinio ištrauka), iliustracija ir klausimai. Jie įvairūs: vieni paprasti, skirti kūrinio turiniui suprasti, atgaminti, žodynui turtinti, kiti – šiek tiek sudėtingesni, kreipiantys mokinį į gilesnį teksto supratimą, apmąstymą, diskusiją, kritinį mąstymą, kūrybingumą. Todėl **mokytojas turėtų rinktis klausimus atsižvelgdamas į savo klasės mokinių lietuvių kalbos lygį –** **nebūtina visus klausimus aptarti, visas užduotis atlikti.**

Vadovėlio tekstai, pažymėti ženklu „Skaitome ir apmąstome tekstą“, labai svarbūs ne tik literatūros, teksto analizės požiūriu, bet ir kaip kalbos ugdymo medžiaga – iš jų seka gramatinės užduotys ir vadovėlyje, ir pratybų sąsiuvinyje. Ženklu „Galime skaityti savarankiškai“ pažymėti tekstai siūlomi skaityti klasėje tyliai, skiriant tam laiko, arba namie kaip namų užduotis. Jeigu jie perskaitomi klasėje, nagrinėjami kaip ir pirmieji tekstai, atliekamos vadovėlio ir pratybų sąsiuvinio kalbos užduotys. Jeigu šie tekstai skaitomi namie, gali būti aptariami su namiškiais arba kitą savaitgalį klasėje – tuomet mokytojas numato keletą minučių laiko. Kalbos užduotys gali būti atliekamos įvairiai – klasėje arba namie. Darbas su šiais tekstais detaliau aptariamas metodinių patarimų skyriuje.

Vadovėlyje yra puslapių, skirtų elementariai kalbos teorijai, t. y. kalbai skirtų dalykinių tekstų. Jie kurti pačios vadovėlio autorės stengiantis nuosekliai paaiškinti mokiniui vieną ar kitą kalbos reiškinį, „atvesti“ ketvirtoką iki apibrėžimo ar taisyklės, kurią jau ir pats gali nesunkiai suformuluoti, o jeigu dar nepajėgia, randa suformuluotą ir išryškintą. Tačiau mokytojas turėtų žinoti, kad nei apibrėžimų, nei taisyklių mokinys atmintinai išmokti neprivalo. Svarbiausia, kad jis suprastų tą kalbos reiškinį (pavyzdžiui, atpažintų tekste daiktavardžius, būdvardžius, veiksmažodžius, mokėtų kelti jiems klausimus, derinti galūnes sakinyje) ir taisykles taikytų kalbėdamas bei rašydamas.

Visame vadovėlyje, kiek tik galima, išnaudojamos paraštės: ten spalvotame fone pateikiami žodžių aiškinimai, kai kurios taisyklės, jeigu jas reikia tik priminti, trumpos kalbos, rašybos, kūrybinės užduotys.

Kad kuo raconaliau vadovėlis būtų panaudojamas, kad jis mokiniui būtų kuo naudingesnis, būtina išmokyti ketvirtokus orientuotis vadovėlyje, žinoti sutartinius ženklus, kur reikia kreipti akis ieškant vienokios ar kitokios informacijos, pavyzdžiui, ieškoti nežinomo žodžio reikšmės paaiškinimo, taisyklės priminimo ir kt.

Pratybų sąsiuviniai „Mes – ketvirtokai“

nr. 1 ir nr. 2

Prie vadovėlio parengti du pratybų sąsiuviniai, kurie skirti praplėsti ir

įtvirtinti vadovėlio medžiagą. Pagrindinė jų paskirtis – praktinis kalbos

mokymasis. Pratybų sąsiuviniuose mokiniai:

▪ skaitys trumpus tekstus, kurie „prisodrinti“ kalbos mokymuisi

reikalingų atvejų, pavyzdžiui, žodžių su mišriaisiais dvigarsiais, būdavardžių

ir kt.;

▪ atliks gramatines užduotis – analizuos kalbos reiškinius, pavyzdžiui, atpažins veiksmažodžio bendratis, pabrauks, spalvins;

▪ taikys žodžių rašybos taisykles – įrašys praleistas raides, galūnes;

▪ sudarys sakinius, mokysis jų skyrybos;

▪ kurs tekstus.

Žinoma, mokiniai skaitydami pratimų tekstus, kartu ugdysis ir skaitymo įgūdžius, skaitinio supratimą. Paveikslėliai, paveikslėlių serijos suteiks progos kalbėti, pasakoti.

Pratybų sąsiuviniuose mokiniai ras jiems jau pažįstamus sutartinius ženklus: vadovėlio puslapius, užduoties numerį, ženklus „klausome, tariame, kalbame, pasakojame“, „spalviname, pabraukiame, apibraukiame, sujungiame“, „rašome, įrašome, perrašome“, „sunku, bet įdomu“, „aiškinamės žodį“, „namų darbai“, „mokytojui, tėvams“, naują ženklą „kuriame“. Ketvirtoje klasėje vyrauja rašymo pratimai, daugiau kūrybinių užduočių.

Kaip ir trečioje klasėje, sąsiuviniuose yra testų mokinio pasiekimams įsivertinti. Šiuos testus mokinys gali atlikti namie arba klasėje – tegul sprendžia mokytojas. Be to, jie neprivalomi.

Rašydamas sąsiuvinyje ketvirtokas pats gali rinktis raidės aukštį – rašyti per visą tarpelį ar per jo dalį. Kai kuriose užduotyse pateikiamas tik tuščias neliniuotas lapelis.

Prie pratybų sąsiuvinių įvairiems didesniems kūrybiniams darbams būtų reikalingas papildomas paprastas sąsiuvinis ar atskiri popieriaus lapai – mokytojas kartu su vaikais renkasi, kas jų klasei tinkamiausia. Paprastai tokie darbai vėliau susegami į klasės kūrybos knygą arba eksponuojami lentoje, plakate.

Šioje IV klasės mokytojo knygoje pateikiama visa mokytojui

Mokytojo

knyga

„Mes – ketvirtokai”

reikalinga metodinė medžiaga:

▪ išaiškinami kiekvieno skyriaus tikslai;

▪ aptariama kiekviena literatūros ir kalbos tema;

▪ detaliai aptariami literatūriniai tekstai ir darbas su jais;

▪ nagrinėjamos kalbinės užduotys;

▪ trumpai paaiškinama kalbos teorija, kad mokytojas išvengtų dalykinių klaidų. Taigi **mokytojas gauna visą pagalbą, kurią gali priimti tiek, kiek mano esant reikalinga. Visi šie paaiškinimai nėra privalomi, juos galima koreguoti, papildyti savais sumanymais.**

Tačiau mokytojai turėtų suprasti, kad autorė visą mokomąją medžiagą vaikams ir metodinę medžiagą pedagogams labai apgalvojo, rašydama rėmėsi literatūros teorija ir kalbos mokslu. Todėl gal geriau pasikliauti ja negu kurti savo versiją. Ypač tai pasakytina apie grožinio teksto analizę ir gramatikos užduotis.

Labai svarbu, kad mokytojai, ypač tie, kurių silpnos lietuvių literatūros ir kalbos (gramatikos) žinios, aiškindami mokiniams vieną ar kitą temą nedarytų dalykinių klaidų. Todėl jiems būtina atidžiai perskaityti teorinę medžiagą – į temos aprašus įterptus dalykinius paaiškinimus *„Mokytojui“.*

**Vadovėlio sudarymo principai**

Kaip žemesnių klasių, taip ir IV klasės komplektas sudarytas **vidinės integracijos principu,** t. y. jame integruotos visos lietuvių kalbos ugdymo/si sritys:

• mokymasis klausytis lietuviškos šnekos ir kalbėti;

• mokymasis skaityti tekstą ir pažinti lietuvių tautosaką bei vaikų literatūrą (vadovėlyje pateikiami **tik** lietuvių tautosakos ir rašytojų kūriniai, nes užsienio literatūrą mokiniai skaito valstybinėje mokykloje);

• mokymasis rašyti žodžius, sakinius lietuviškais rašmenimis (spausdintinėmis raidėmis) ir kurti tekstą lietuvių kalba;

• kalbos sandaros pažinimas (fonetika, morfologija, leksikos, sintaksės elementai), teksto tipai (pasakojimas, aprašymas);

• Lietuvos kultūros, istorijos, geografijos elementai.

Ypač svarbu, kadmokytojas suprastų, jogliteratūrinis lavinimas ir kalbinis ugdymas sujungti. Kalbos (gramatikos) mokomasi iš skaitytų tekstų, kurie yra tikslingai atrinkti. Mokiniai skaito grožinį kūrinį, aiškinasi nesuprantamus žodžius, aptaria jo turinį, idėjas, išsako savo mintis, emocijas, o po to tą tekstą panaudoja kalbos dalykams mokytis. Pavyzdžiui, perskaitę kūrinį, kuriame vyrauja aprašymas ir vartojama daug būdvardžių, mokiniai randa būdvardžius, aiškinasi jų reikšmę, vartojimą ir patys mėgina juos vartoti. Taip mokiniams nereikia „kalti“ gramatikos apibrėžimų, taisyklių, o jie patys jas atranda skaitydami ir analizuodami tekstą. Be to, literatūriniai tekstai yra geras pavyzdys vaiko kūrybai, saviraiškai skatinti.

Skaitymas iš dalies siejamas ir su Lietuvos gamtos, istorijos pažinimu. Žinoma, vadovėlyje nepateikiamas išsamus Lietuvos geografijos ar istorijos kursas (tokio uždavinio sau nekėlėme), tačiau siūloma skaityti gražių publicistinių tekstų, pažintinių knygų ištraukų.

Visų kalbos ugdymosi sričių integracija tituliniame vadovėlio lape išreikšta žodžiais: **,,Klausome”, ,,Kalbame”, ,,Skaitome”, ,,Rašome”**. Taigi vadovėlis neapsiriboja tik šnekamosios lietuvių kalbos mokymu bendravimo, susižinojimo tikslais (kaip dažnai būna svetimos kalbos vadovėliuose), o skirtas lietuvių kalbos, tautosakos ir literatūros, kaip kultūros dalies, pažinimui, lietuviškumo puoselėjimui, rašytinės kalbos, kūrybiškumo ugdymuisi, lietuvių kalbos sandaros pažinimui.

Vadovėlio kokybę lemia ir jo tekstai. Atrenkant tekstus į knygą „Mes – ketvirtokai“ buvo vadovaujamasi trimis svarbiausiais kriterijai:

▪ teksto tinkamumas, prieinamumas šio amžiaus tarpsnio vaikui,

▪ teksto meniškumas,

▪ teksto tinkamumas kalbos (gramatikos) mokymuisi.

Be to, buvo stengiamasi pateikti visų pirma naujausių lietuvių vaikų rašytojų kūrinių, kurie priimtini ir suprantami dabartinei kartai, modernios literatūros, prozos ir poezijos pavyzdžių. Žinoma, yra ir klasikos bei įvairių tautosakos žanrų tekstų.

VADOVĖLIO MOKOMOSIOS MEDŽIAGOS PASKIRSTYMAS

Kaip minėta anksčiau, vadovėlis suskirstytas į 11 skyrių, kuriuos iš viso sudaro kelios dešimtys temų, nevienodų savo sudėtingumu ir svarba. Vienos pareikalaus daugiau darbo, išsamesnio aiškinimosi klasėje, kitos gali būti nagrinėjamos savarankiškai (siūlymus pateiksime analizuodami konkrečias temas). **Visa vadovėlio komplekto medžiaga numatyta maždaug 30−33 savaitėms. Tačiau mokslo metų savaičių skaičius mokyklose nevienodas, todėl galima sujungti mokslo metų pradžioje kartojimui skirtas temas arba kai kurias visai praleisti ir atvirkščiai – pridėti, pavyzdžiui, šventėms skirtas temas. Taip pat siūloma mokytojui laisvai skirstyti medžiagą pamokoms: kiekvienai savaitei numatytos dvi temos, mokytojas pats sprendžia, kiek laiko skirs vienai ar kitai temai, pavyzdžiui, vienai temai skiria pusę pamokos, visą pamoką, pusantros pamokos ar net dvi,**  **o antrą temą palieka savarankiškam darbui namie. Tik kalbos teorijos (gramatikos) temas reikėtų nagrinėti klasėje.**

Šventinės temos paprastai taikomos prie jų kalendoriaus ir kiekvienoje mokykloje gali skirtis. Todėl šiame plane jos neskaičiuojamos – mokytojas turėtų pats numatyti, kuriai šventei kurią savaitę ir kiek pamokų skirs. Kadangi šeštadieninėje mokykloje laikas labai ribotas, gali būti, kad šventė klasėje bus tik trumpai aptariama, o jos tema plėtojama bendrame mokyklos renginyje. Trijuose šventiniuose skyriuose kiekvienos temos vienas tekstas gali būti skirtas savarankiškam skaitymui namie, jį aptariant su tėvais. Todėl šventinėse temose tikslingai nenumatyta kalbos mokymosi (gramatikos) užduočių.

Savarankiškam skaitymui gali būti skirta ir daugiau temų, jeigu darbui klasėje pritrūksta laiko; taip norima paskatinti tėvus prisijungti prie vaikų kalbos ugdymosi, daugiau bendrauti su jais. Jeigu mokytojas mano, kad kuri nors tema jo mokiniams nereikalinga arba dar persunki (pavyzdžiui, veiksmažodžio bendratis, prielinksniai), ją gali visai praleisti.

**Siūlomas planas yra tik vienas iš variantų, kuris sutaupys mokytojo laiką, palengvins jo darbą – mokytojui pakaks tik peržiūrėti ir išbraukti tai, kas, jo manymu, nereikalinga, ką galbūt reikia sujungti arba papildyti. Taigi** **kiekvienas mokytojas turėtų atsižvelgti į savo mokinių galimybes, jų lietuvių kalbos lygį ir mokyklos tradicijas bei atitinkamai planuoti medžiagą**.

**Mokomosios medžiagos planas**

|  |  |  |  |  |
| --- | --- | --- | --- | --- |
| Mėnuo,  savaitė,  pamoka | Skyrius ir tema | Vadovėlio ir pratybų sąsiuvinio medžiaga | V Vadovėlio  puslapiai | Pratybų  sąsiuvinio  puslapiai |
| **1 sav.**  1–2 pam.  -------------  **2 sav.**  1–2 pam.  ----------  **3 sav.**  1–2 pam.  ----------  **4 sav.**  1–2 pam.  -------------  **5 sav.**  1–2 pam.  -------------  **6sav.**  1–2 pam.  ------------  **7 sav.**  1–2 pam.  -------------  -------------    **8 sav.**  1–2 pam.  -------------  **9 sav.**  1–2 pam.  -------------  **10 sav.**  1–2 pam.  -------------  **11 sav.**  1–2 pam.  -------------  **12 sav.**  1–2 pam.  -------------  **13 sav.**  1–2 pam.  -------------  -------------  **14 sav.**  1–2 pam.  -------------  **15 sav.**  1–2 pam.  -------------  **16 sav.**  1–2 pam.  -------------  **17 sav.**  1–2 pam.  -------------  **18 sav.**  1–2 pam.  -------------  **19 sav.**  1–2 pam.  ------------  **20 sav.**  1–2 pam.  -------------  **21 sav.**  1–2 pam.  -------------  **22 sav.**  1–2 pam.  -------------  **23 sav.**  1–2 pam.  -------------  **24 sav.**  1–2 pam.  -------------  **25 sav.**  1–2 pam.  -------------  -------------  **26 sav.**  1–2 pam.  -------------  **27 sav.**  1–2 pam.  -------------  **28 sav.**  1–2 pam.  -------------  **29 sav.**  1–2 pam.  -------------  **30 sav.**  1–2 pam.  -------------  **31 sav.**  1–2 pam.  -------------  **32 sav.**  1–2 pam.  -------------  **33 sav.**  1–2 pam. | **I skyrius. SMAGU, ĮDOMU, SVARBU PRISIMINTI**  **1 tema.** Vasaros nuotykiai  **2 tema.** Skaitykla po skėčiu  ---------------------  3 tema. Rudens garsai ir spalvos  4 tema. Dar kartą apie lietuvių kalbos garsus  ---------------------  5 tema. Rudens mugės  6 tema. Rudens vėjas  ---------------------  7 tema. Skaitome ir fantazuojame  ---------------------  **II skyrius. ŽODIS ŠIRDIN KELIĄ SURANDA**  1 tema. Žmogus gerumu gražus  2 tema. Pasaka, mokanti gerumo  ---------------------  3 tema. Būna ir taip…  4 tema. Draugiškai žaidžiame  ---------------------  5 tema. Paglostyti paukštį…  6 tema. Suprasti vienas kitą…  ---------------------  **III skyrius. KARTU SU RUDENIU…**  1 tema. Jie gyvi mūsų atmintyje  2 tema. Apie Padėkos dieną pasaulyje ir Lietuvoje  ---------------------  **IV skyrius. MŪSŲ POKALBIAI**  1 tema. Klausimai ir atsakymai  2 tema. Mokomės kreiptis  ---------------------  3 tema. Kitokie laiškai  4 tema. Mokomės diskutuoti  ---------------------  5 tema. Dramos kūrinys – irgi dialogas  ---------------------  **V skyrius. MŪSŲ PASAKOJIMAI**  1 tema. Pasakoti įvykį mokomės iš rašytojo  2 tema. Ketvirtokų pasakojimai  ---------------------  3 tema. Ir fantazuoti galime mokytis iš rašytojo  4 tema. Mes irgi mokame fantazuoti  ---------------------  5 tema. Kitokie pasakojimai  Skyriaus apibendrinimas  ---------------------  **VI skyrius. APIE ŽIEMOS ŠVENTES RAŠYTOJAI IR MES**  1 tema. Kūčios ir Kalėdos toli nuo Lietuvos  2 tema. Nauji metai – nauji lapai  ---------------------  **VII skyrius. IR SKRUZDĖLĖ, IR DRAMBLYS…**  1 tema. Maži daiktai ir…  2 tema. … ir dideli daiktai  ---------------------  3 tema. Mažosios ir didžiosios raidės  4 tema. Mums šventi lietuviški vardai  --------------------  5 tema. Neužmirštamos datos  ---------------------  6 tema.  Linksmai su… eilėraščiu  7 tema.  Taip linksniuojame labai daug daiktavardžių  ----------------------  8 tema.  Taip linksniuojame daug daiktavardžių  9 tema. Taip linksniuojame mažai daiktavardžių  ----------------------  10. tema. Taip linksniuojame labai mažai daiktavardžių  11. tema. Kaip pavadinti gražiai, maloniai  ---------------------  12 tema. Šarangė varangė po suolu susirangė“  13 tema. Senolių išmintis  ---------------------  **VIII skyrius. KOKS MARGAS MŪSŲ PASAULIS!**  1 tema. Spalvų ir žodžių margumynas  2 tema. Kas padeda apibūdinti daiktus?  ----------------------  3 tema. Koks jis? Kokia ji?  4 tema. Kuo kaitomi būdvardžiai?  ----------------------  5 tema. Geras ir … nelebai geras pasaulis  6 tema. Skanus … pasaulis  ---------------------  7 tema. Nuostabus ir tragiškas  8 tema. Mūsų pasaulis prieš 100 metų  ----------------------  9 tema. Mūsų pasaulis dabar ir… po 100 metų  10 tema. Mūsų pasaulis nuolat keičiasi  ----------------------  **IX skyrius. KARTU SU PAVASARIU…**  1. tema. Skamba Velykų varpai  2 tema. Ačiū jums, Motulės...  ----------------------  **X skyrius. KAD VEIKIAM, TAI VEIKIM VEIKIAI**  1 tema. „Vienas ginas, kitas puola...“  2 tema. Svajojame, mylime, sapnuojame…  ----------------------  3 tema. Judame, nenustygstame vietoje  4 tema. Ką daryti?  ----------------------  5 tema. Priesaikos seniau ir dabar  6 tema. Aš pasakoju  ----------------------  7 tema. Linksmi pokalbiai…  8 tema. Kaip netikėta, nuostabu!  ----------------------  9 tema. Kalba, **pri**kalba, **ap**kalba, **už**kalba, **į**kalba…  10 tema. Gražūs, įdomūs pasakojimai  ----------------------  11 tema. Iš senolių pasakojimų  ----------------------  **XI skyrius. KO IŠMOKOME**  **I – IV KLASĖJE?**  1tema.  Kiek daug perskaitėme!  2 tema.  Dar geriau išmokome lietuvių kalbą!  ----------------------  3 tema.  Mes jau mokame kurti!  4 tema.  Švenčiame kalbos šventę! | Pastaba. Kartojimui skirtas vadovėlio I skyrius – 7 temos. Tačiau stiprioje klasėje galima šį laiką trumpinti, pavyzdžiui, 1–2 temai skirti tik vieną pamoką, 3–4 taip pat – vieną. Labai silpnai lietuviškai kalbančių vaikų klasėje galima atsisakyti 7 temos.  **Vasara.** Pokalbiai pagal paveikslėlius apie prabėgusią vasarą. Spaudos „konferencija“ *„Mūsų vasaros nuotykiai“.*  **Lietuvių poetų posmai apie vasaros mėnesius.** Pokalbis apie mėnesius. Mokymasis išsakyti savo įspūdžius. Mokinių žodyno plėtimas vasaros, atostogų tema. Sakinių sudarymas ir rašymas  Sav. sk. **Danielius Mušinskas. Dovilė ir jūra.** Kūrinio tema. Įvykių numatymas.  Vasarą skaitytų knygų aptarimas.  Taisyklingo tarimo pratybos – užduotys pratybų sąsiuvinyje. Šios užduotys atliekamos klasėje, o  D. Mušinsko tekstas gali būti skaitomas namie.  ------------------------------------------------------------  **M. Vainilaitis. Geltonas laiškelis**. Eilėraščio analizė, raiškusis skaitymas.  Lietuvių kalbos garsų kartojimas, taisyklingo tarimo pratybos.  Sav. sk. **G. Adomaitytė. Gilių kava.** Veikėjų apmąstymas, įdomios pasakos detalės.  *Kūrybinis darbas* – pasakos arba eilėraščio apie rudenį kūrimas (gali būti atliekamas kaip projektas, skiriama daugiau laiko – kelios savaitės).  **Prisimename ir daugiau sužinome apie lietu-**  **vių kalbos garsus.**  Lietuvių kalbos garsų kartojimas, supratimo apie juos  gilinimas, susipažinimas su sąvokomis *kietieji priebalsiai, minkštieji priebalsiai*.  ***Mišrieji dvigarsiai.*** Praktinis supažindinimas su mišriaisiais dvigarsiais, kalbos garsų schemos papildymas. Žinių apie lietuvių kalbos garsus apibendrinimas.  ---------------------------------------------------------  **Mįslių mugė.**  Mįslių skaitymas, minimas, aptarimas.  K. D. Naujų mįslių kūrimas.  **D. Čepauskaitė. Paukščių turguje.**  Eilėraščio skaitymas ir aptarimas. Kas jame juokinga?  Daiktavardžio reikšmės, klausimų, giminės, skaičiaus, galūnių rašybos kartojimas.  **Minklė apie vėją. Ar žinote, kad...**  Žaidimas su minkle. Informacinių straipsnių apie vėją skaitymas ir supratimas.  Sav. sk. **Č. Navakauskas. Vėjas moko kopų smilteles matematikos.**  Autorinės pasakos skaitymas, apmąstymas.  Veiksmažodžio kartojimas: reikšmė, laikai, klausimai, galūnių rašyba.  ---------------------------------------------------------  **Pagal P. Villuveit. Debesyse.**  Fantastinio pasakojimo skaitymas, įspūdžių, veikėjo aptarimas.  K. D. Fantastinės istorijos kūrimas.  **Ką pakartojome, ko išmokome skyriuje „Sma-**  **gu, įdomu, svarbu prisiminti“**  Kaip prisiminėme lietuvių kalbos garsus, kaip gebame atpažinti ir vartoti daiktavardžius ir veiksmažodžius.  I TESTAS  Pastaba. Testą galima atlikti klasėje arba skirti savarankiškam pasiekimų pasitikrinimui namie. Tuomet jį mokinys atlieka pats, pasitikrina atsakymus pratybų sąsiuvinio 60-ame puslapyje ir apie rezultatus informuoja tėvus ir mokytoją.  **V. Palčinskitė. Iš ko padarytas pasaulis.**  Eilėraštis, kuris verčia mąstyti. Eilėraščio vaizdai, klausimai. Pokalbis apie gerumą.  Sav. sk. **V. Račickas. Kolumbas iš sandėliuko.**  Pasakojimas apie gražų poelgį. Mokymasis atpasakoti perskaitytą tekstą.  Sakinio, sakinio skyrybos kartojimas. Sakinio žodžių klausimai. Klausimas ***kas?***  **Lietuvių pasaka. Geroji žynė ir mergaitė.**  Pasakos veikėjų paveikslai. Mokymasis pasekti pasaką.  ***Kas yra sakinio veikėjas?*** Susipažinimas su sakinio *veiksniu.* Klausimų sakinio žodžiams kėlimas. Pratybos sakinio veiksniui suprasti. Sakinių sudarymas, rašymas.  Kūrybinis darbas – pasakojimo rašymas pagal paveik-slėlių seriją.  ---------------------------------------------------------------  **K. Boruta. Pelės ir žvirblio kivirčas.** Eiliuotos autorinės pasakos skaitymas. Ko moko ši pasaka?  ***Ką veikia sakinio veikėjas?*** Susipažinimas su sakinio ***tariniu.***  Prisimename veiksmažodžio klausimus. Į kokius klausimus atsako sakinio tarinys? Sakinių sudarymas.  Veiksmažodžių galūnių rašybos kartojimas.  **Dėmesio! Pažaiskime!**  Sakinių sudarymas. Du ir daugiau veiksnių arba tarinių sakinyje (vienarūšiai veiksniai, vienarūšiai tariniai). Sakinių su vienarūšėmis sakinio dalimis (be šio termino) sudarymas, skyryba.  ----------------------------------------------------------------  **Joris Vaivoras. Kikilis**  Atsakymai į teksto klausimus. Kūrinio atpasakojimas žodžiu pagal pateiktą planą. Rašytinio atpasakojimo aptarimas – kuo jis skiriasi nuo autoriaus teksto.  ***Aiškus sakinys – aiški mintis.***  Sakinių analizė: randame veiksnius ir tarinius. Sakinio plėtimas. *Neišplėstiniai ir išplėstiniai* sakiniai. Kuo jie skiriasi? Įvairių sakinių sudarymo pratybos.  **Iš vaikų anekdotų.** Kodėl neaiški kalba virsta anekdotu? Mokomės nedaryti kalbos klaidų.  Sav. sk. **E. Liegutė. Maumedžių giraitė.**  Pagrindinė kūrinio mintis.  Sakinių analizė, jų plėtimas. Teksto kūrimas, tobulinimas.  ---------------------------------------------------------------  Pastaba. Šventinės temos į šį planą neįtrauk-  tos, kadangi skirtingose mokyklose šventės rengiamos skirtingai. Vadovėlyje pateikta medžiagos – įvairių kūrinių, o kalbos (gramatikos) užduočių nenumatyta. Be to, švenčių proga atliekami įvairūs kūrybiniai darbai: rašomi sveikinimai (jų jau mokytasi I – II klasėje), aprašomi įspūdžiai, leidžiami sienlaikraščiai ir kt. Mokytojas pats sprendžia, ar skirs ir kiek laiko skirs vienai ar kitai švenčių temai. O gal tik su mokiniais dalyvaus bendruose mokyklos renginiuose, o kūrinius paliks skaityti namie, juos panaudos šventinėse programose.  **Vilniaus kapinių kalneliuose.**  **Kai nušvinta žvakių šviesa.**  Tekstų skaitymas klasėje arba savarankiškai. Jų apmąstymas. Informacijos ieškojimas internete.  **Įdomūs faktai apie Padėkos dieną**  **Už ką dėkoja lietuviai?**  **Pagal M. Martinaitį. Duonai buvo rodoma didžiausia pagarba.**  Tekstų skaitymas klasėje arba namie. Kūrybinis darbas – projektas: laikraščio apie Padėkos dieną leidimas.  ----------------------------------------------------------------  **Lietuvių pasaka. Sidabriniai rakteliai.** Pasakos ištraukos skaitymas, pasakos pradžios kūrimas (žodžiu).  Atminties lavinimas atkuriant pasakos įvykių seką.  ***Kaip užrašome pokalbį (dialogą).*** Skyrybos ženklai.  Sav. sk. **V. Račickas. Riesta nosis.** Klausimų atsakymų žaidimas.  Dialogo skyrybos mokymasis.  **Paveikslėliuose pavaizduotų situacijų** vaidinimas, aptarimas. Kaip reikia kreiptis?  **V. Misevičius. Geležinis žmogus.** Veikėjos poelgio aptarimas.  ***Kreipinys.*** Kreipinio skyryba.  Mokomės taisyklingai kreiptis. Kreipinio skyrybos pratimai.  -----------------------------------------------------------------  **J. Kunčinas. Labas, sraige!**  **V. Baltrėnas. Išmanuoliai mes abu?**  Pasirinkto eilėraščio raiškusis skaitymas. Pokalbis apie senąsias ir naująsias susižinojimo priemones. Kam naudingas išmanusis telefonas?  Sav. sk. **Kitokie laiškai.** Apie laiškus seniau ir dabar. Elektroniniai laiškai, žinutės telefone. Jų rašymo taisyklės. Kūrybinis darbas – elektroninio laiško bendraamžiams į Lietuvą, žinutės rašymas.  Kreipinio skyryba.  **R. Černiauskas. Slieko pasaka.** (kūrinys, skirtas mergaitėms). Kūrinio aptarimas, diskusija pagal skaitytą kūrinį).  **V. Račickas. Mikė bėgikas.** (kūrinys, skirtas berniukams). Kūrinio aptarimas, diskusija pagal skaitytą kūrinį).  Sakinių analizavimas, plėtimas.  Mokomės diskutuoti, įrodinėti, ginti savo nuomonę. Kuriame diskusijos taisykles.  ------------------------------------------------------------------  **V. Palčinskaitė. Nykštukas (ištrauka iš pasakos atbulai).** Dramos kūrinio skaitymas, jo užrašymo ypatumų aptarimas. Spektaklio lėlių gaminimas ir ištraukos vaidinimas.  Žodyno turtinimas vaizdingais pasakymais.  Sakinių analizė.  -----------------------------------------------------------------  **G. Morkūnas. Po audros.**  Įvykio pasakojimas. Prisimename pasakojimo sandarą.  ***Kaip rašytojas kuria pasakojimą***  Supratimo apie *pasakojimą* gilinimas, plėtimas. Papildytos pasakojimo schemos analizė, aptarimas.  Mokomės pasakoti nuosekliai. Pasakojimo kūrimas.  **Gabrielė. Neprašytas svečias.** Mokomės išsamiau analizuoti, aptarti pasakojimą – bendraamžės pasakojimo analizė pagal vadovėlyje pateiktus klausimus. Bendraamžio pasakojimo vertinimas – mokomės rašyti paprastas pastabas.  Sav. sk. **Iš Modesto dienoraščio**. Savarankiškas dienoraščio ištraukos skaitymas, vertinimas.  Savarankiškas kūrybinis darbas – mokinio patirto ar matyto pasakojimo kūrimas (pagalba – pratybų sąsiuvinyje)  ---------------------------------------------------------------  **D. Bajoraitė. Vėžlys pameta vardą.** Rašytojo sukurto fantastinio pasakojimo skaitymas, sandaros aptarimas (supratimo apie pasakojimą gilinimas).  Kūrybiniai darbai – fantastinių pasakojimų kūrimas pagal pasiūlytą idėją (žodžiu).  Sav. sk. **Vėžlys susigrąžina vardą.** Fantastinio pasakojimo tęsinio skaitymas ir supratimas.  Sakinio žodžių klausimai, sakinių plėtimas. Mokomės sudaryti pilnesnius, aiškesnius sakinius.  **Julijus. Į mokyklą – kitaip.**  **Auksė. Stebuklinga moneta.** Mokinių fantastinių pasakojimų skaitymas ir aptarimas pagal vadovėlyje pateiktą fantastinio pasakojimo schemą.  **Ko reikia fantastiniam pasakojimui?** Fantastinio pasakojimo ypatybių aptarimas, jo kūrimas žodžiu pagal mokinio piešinį.  Pasirinkto įdomiausio fantastinio pasakojimo kolektyvinis rašymas.  Individualios kūrybinės užduotys fantazijai ugdytis (pratybų sąsiuvinyje)  Toliau mokomės analizuoti, sudaryti, plėsti įvairius sakinius.  ---------------------------------------------------------------  **M. Vainilaitis. Bruknelė (Ištrauka).** Eiliuoto pasakojimo skaitymas ir supratimas. Poeto kalbos grožis, skambumas.  Kartojame kreipinį, mišriuosius dvigarsius, žodžių rašybą.  **Pagal G. Morkūną. Skrybėlė.** Pasakojimo pagal paveikslėlių seriją kūrimas žodžiu. Rašytojo pasakojimo klausymas (pateiktas mokytojo knygoje, skaito mokytojas) ir jo lyginimas su mokinių pasakojimais pagal paveikslėlių seriją.  Kūrybinis darbas – projektas „Mūsų pasakojimai“. Klasės knygos sudarymas. (Mokiniai ir mokytojas susitaria, kiek laiko skirs šiam projektui, pavyzdžiui, mėnesį, dvi savaites ar pan.)  II TESTAS – kaip išmokome suprasti ir sudaryti sakinius, užrašyti pokalbį, kurti pasakojimą.  Pastaba. Šiam testui galima skirti apie 20 min. laiko klasėje arba atlikti namie.  ---------------------------------------------------------------  **Pagal R. Uną. Apie Kalėdų Senelį.** Trumpas pasakojimas apie tai, iš kur atsirado Kalėdų Senelis.  **J. Švabaitė-Gylienė. Kalėdos Australijoje.** Kūčių vakarienės emigracijoje nuotaikos, prarastos Lietuvos ilgesys.Pasakojimo skaitymas, atsakymai į klausimus.  **J. Vilė, L. Itagaki. Kūčios.** Susipažinimas su neseniai išleista komiksų knyga „Sibiro haiku“. Kaip lietuviai tremtiniai valgė Kūčių vakarienę Sibire? Kas vaizduojama iliustracijose? Ką regime ir jaučiame skaitydami tekstą ir matydami piešinius?  **Daiva Čepauskaitė. Mėnesiai.** Šmaikštaus, netikėto eilėraščio apie visus metų mėnesius skaitymas.  Mėnesių pavadinimų kartojimas, aiškinimasis, kodėl jie gavo tokius vardus.  Pastaba. Daivos Čepauskaitės eilėraštį „Mėnesiai“  verta išmokti atmintinai – mokiniai neužmirštų lietuviškų mėnesių pavadinimų. Šis eilėraštis puikiai tinka deklamuoti Naujųjų Metų šventėje.  Sav. sk. **Simono ir Ievos rašiniai apie Naujuosius metus**. Ko kiekvienas galime pasimokyti skaitydami šiuos rašinius? Pokalbis apie atėjusius metus, ką planuojame nuveikti, ko sieksime. Galima sudaryti klasės knygą „Ko sieksime ateinančiais metais“.  ---------------------------------------------------------------  **V. Tamulaitis. Skruzdėlių miestas.** Kūrinio ištraukos skaitymas ir aptarimas: tema, veikėjai, veiksmo vieta ir laikas. Pokalbis apie skruzdes, skruzdėlyną.  Daiktavardžiai, kurie reiškia mažus daiktus.  Sav. sk. **V. Tamulaitis. Skruzdėlytė Greitutė.** Kūrinio ištraukos veikėjai, pavaizduotas pasaulis. Dialogo skaitymas.  Daiktavardžių reikšmės, klausimų kartojimas. Sakinių plėtimas.  Teksto plano sudarymas, atpasakojimas (žodžiu).  **L. Degėsys. Dramblys nori dangaus.** Eilėraščio vaizdai, nuotaika. Kas šiame eilėraštyje netikėta? Koka eilėraštyje aprašytas dramblys?  Daiktavardžiai, kurie reiškia didelius daiktus. Žodyno plėtimas gyvūnų kūno dalių pavadinimais. Daiktavardžių reikšmės, klausimų, giminės, skaičiaus kartojimas.  Sav. sk. **Iš interneto. Apie stumbrą.**  **Pagal J. Soką. Stumbrą mūsų proseneliai gerai pažinojo...**  Dalykinių straipsnių skaitymas, informacijos supratimas, jos ieškojimas internete.  Stumbro ir bizono palyginimas. Dideli ir maži gyvūnai – kokius pažįstu.  ---------------------------------------------------------------  **Kodėl vienur Rasa, o kitur rasa?** Teksto apie kai kurių lietuvių vardų kilmę skaitymas ir aptarimas. Išsiaiškiname, kodėl tas pats žodis gali būti rašomas mažąja ir didžiąja raide. Klasės mokinių vardų kilmės aptarimas (pagal galimybes).  ***Bendriniai ir tikriniai daiktavardžiai.*** Kalbos teorijos straipsnio skaitymas ir aptarimas. Susipažinimas su sąvokomis *bendriniai daiktavardžiai, tikriniai daiktavardžiai.*  Pratybos tikrinių daiktavardžių rašybai įtvirtinti.  **B. Brazdžionis. Lietuvos vardas (Ištrauka).** Posmų apie Lietuvą skaitymas. Vaizdų, eilėraštyje reiškiamų jausmų aptarimas. Ką kiekvienas jaučiame skaitydami šį eilėraštį? Eilėraščio mokymasis atmintinai (jeigu mokiniai nori).  **Vienybės medis.** Mokiniams žinomų žymių žmonių pavardžių, švenčių, vietovių prisiminimas. Kas mums visiems brangu? Kodėl?  Tikrinių daiktavardžių rašybos įtvirtinimas. Žymiausios Lietuvos vietovės, Lietuvos rašytojai, kurių kūrinių esame skaitę.  ---------------------------------------------------------------  **Maironis. Ištrauka iš eilėraščio „Kur bėga Šešupė“.**  **Žinome, branginame, švenčiame!**  Eilėraščio posmo skaitymas ir aptarimas. Pokalbis apie svarbiausias Lietuvos istorijos datas.  Švenčių pavadinimų rašymas.  Sav. sk. **Ar žinote šias datas?** Kokios dar datos yra labai svarbios lietuviams? Kurias iš jų jau žinojome, apie kurias norėtume sužinoti daugiau?  Didžiųjų raidžių rašymas.  Mokomės rašyti datą. Jos užrašymo variantai.  III TESTAS – ką išmokai per pirmąjį mokslo metų pusmetį.  Kiekvienas mokinys atlieka testą individualiai ir įsivertina save. Testą galima atlikti klasėje arba namie.  ---------------------------------------------------------------  **Č. Navakauskas. Palinksniuokim.** Linksmo eilėraščio apie linksniavimą skaitymas. Daiktavardžių klausimai. Sakinių su kreipiniais sudarymas.  **N. Jankutė. Keista kalba.** Susipažįstame su daiktavardžių ***linksniavimu****.*  **Daiktavardžių su galūnėmis *-as, -ys, -a, -ė* linksniavimas.** Pažintis su **„Daiktavardžių linksniavimo atmintine“.** Daiktavardžių derinimas sakinyje. Kartojame ir įtvirtiname daiktavardžių galūnių rašybą.  Pagal lietuvių pasaką **„Šuns laiškas“.**  Daiktavardžių su galūnėmis ***-ias, -is*** linksniavimas.  ---------------------------------------------------------------  **V. Miliūnas. Danties traukimas.** Pasakojimas apie tai, kaip berniukas pabėgo iš dantų gydytojos kabineto, kai jam reikėjo ištraukti dantį, kaip senelis padėjo berniukui. Daiktavardžių su galūne ***-is*** linksniavimas, derinimas sakinyje, galūnių rašyba.  Sav. sk. **Mįslių raizginys.** Mįslės apie dantis, ausis ir kt. Sakinių sudarymas. Daiktavardžių *akis, ausis* vartojimas patarlėse.  **Pagal A. Sabaliauską. Iš lietuviškų žodžių istorijos.** Sužinome įdomių dalykų apie žodžius  ***Daiktavardžių su galūnėmis -us, -uo linksniavimas***  **Pagal lietuvių pasaką. Šuns ir vilko bičiulystė.** Komikso skaitymas, pasakos sekimas. Daiktavardžių galūnių rašyba.  ---------------------------------------------------------------  **G. Morkūnas. Prie šviesoforo...**  ***Daiktavardžių su galūnėmis -ė, -uo linksniavimas.***  **Pasakojimas pagal paveikslą apie šeimą.** Pasakojame apie šeimą, pavaizduotą automobilyje, fantazuojame, kas jai nutiks, ką ji veiks. Daiktavardžių galūnių rašyba. Prisimename dialogo skyrybą.  **Lietuvių vaikų daina. Plaukė žąselė per ežerėlį.**  Mokomės dainuoti dainą. Dainos daiktavardžiai.  **„Malonūs“ ir „maži“ daiktavardžiai.** Susipažįstame su ***mažybiniais maloniniais*** daiktavardžiais, kaip jie padaromi. Šių daiktavardžių linksniavimas. Kūrybinis dsrbas – rašinėlis apie augintinį.  ---------------------------------------------------------------  **Vieną rytą apie devynias...** Teksto, kuriame praleisti prielinksniai, skaitymas. Susipažįstame su *prielinksniais*, mokomės juos vartoti sakinyje.  Sav. sk. **Senos ir naujos greitkalbutės.** Susipažįstame su greitakalbių „atrakinimo raktu“. Mokomės greitakalbių, kuriame naujas.  Skyriaus apibendrinimas. **Lietuvių sakmė. Saulė, vėjas ir žiema.** Sakmės aptarimas, mokymasis ją vaidinti arba pasekti. Daiktavardžių derinimas sakinyje. Įtvirtiname daiktavardžių rašybą.  **Ko išmokome skyriuje „Ir skruzdė, ir dramblys“**  Apibendriname, ką sužinojome apie daiktavardį: reikšmė, kaitymas skaičiais, vyriškoji ir moteriškoji giminė, linksniavimas (klausimai), mažybiniai maloniniai daiktavardžiai, daiktavardžių rašybos taisyklės, daiktavardis sakinyje.  IV TESTAS – baigus VII vadovėlio skyrių „ IR SKRUZDĖLĖ, IR DRAMBLYS...“  ---------------------------------------------------------------  **Pokalbis pagal paveikslą.** Kokių spalvų ir formų pavadinimų žinome. Baliono apibūdinimas.  **Spalvų žodynas.** Plečiame mokinių žodyną spalvų, jų atspalvių pavadinimais. Mokomės nusakyti spalvas ir jų atspalvius. Kūrybinis darbas – aprašome dangų.  ***Žodis, kuriuo ką nors apibūdiname – būdvardis.*** Kalbos straipsnio skaitymas ir aiškinimasis, ką reiškia būdvardžiai. Būdvardžių radimas tekste. Būdvardžių klausimai.  **J. Degutytė. Plaštakė. M. Vainilaitis. Drugelis.**  Kūrinių apie drugelį skaitymas, jų aprašymų aptarimas, lyginimas. Būdvardžių vartojimas tekste.  ---------------------------------------------------------------  **J. Ivanauskaitė. Vuoklis Tomas.** Fantastinis pasakojimas, veikėjo aprašymas. Veikėjų pokalbio skaitymas vaidmenimis. Būdvardžių klausimai, derinimas su daiktavardžiais.  Sav. sk. **A. Zurba. Raganaitė Džilda.** Raganaitėsaprašymas. Pasakojimo tęsinio kūrimas( žodžiu). Mokymasis derinti būdvardžius su daiktavardžiais.  ***Koks jis? Kokia ji? … Kokie jie? Kokios jos? …*** Aiškinamės, kuo būdvardžiai derinami su daiktavardžiais. Žaidimas daiktavardžiais ir būdvardžiais. Sakinių sudarymas.  **S. Poškus. Pasijodinėjimas. „Pilkas ilgas begalinis...“.** Žaidimai su eilėraščiais. Būdvardžių ir daiktavardžių derinimas. Kūrybinis darbas – pasakojimas, kiuriame vartojami ir būdvardžių.  ---------------------------------------------------------------  **V. Račickas. Simas ir šuniukas.** Atsakymai į teksto klausimus. Pasakojimo pagrindinės minties aptarimas. Mokomės kelti būdvardžiams klausimus.  **V. Račickas. Trumpi pirštai.** Veikėjų poelgiai. Diskusija apie tai, kaip būtų pasielgę mokiniai.  Būdvardžių su galūnėmis ***-as, -a*** linksniavimas. Susipažinimas su **„Būdvardžių linksniavimo atmintine“.** Būdvardžių galūnių rašyba.  **V. Žilinskaitė. Svogūnėlis** (ištrauka).Teksto skaitymas, atsakymai į klausimus.Įvykio pabaigos prikūrimas.Būdvardžių su galūnėmis ***-ias, -ia*** linksniavimas, galūnių rašyba.  Sav. sk.  **Gardu kaip devyni medūs.** Valgio receptų, instrukcijos skaitymas ir supratimas. Mokymasis derinti būdvardžius su daiktavardžiais, taisyklingai rašyti būdvardžių galūnes.  ---------------------------------------------------------------  **Pagal A. Ramoną. Legenda apie šv. Onos bažnyčią** (trumpas pradžios atpasakojimas). Būdvardžių su galūnėmis ***-us, -i*** linksniavimas.  **A. Ramonas. Legenda apie šv. Onos bažnyčią** (tęsinys). Atsakymai į teksto klausimus. Būdvardžių derinimas su daiktavardžiais, būdvardžių galūnių rašybos taisyklės.  Sav. sk. **V. Palčinskaitė. Stiklių gatvė.** Eilėraščio vaizdai ir garsai. Būdvardžių vartojimas eilėraštyje.  **Nuo mįslės – į muziejų.** Mįslės apie namą, jo viduje esančius daiktus. Būdvardžių su galūnėmis ***-is, -ė*** linksniavimas, derinimas su daiktavardžiais, rašyba.  ---------------------------------------------------------------  **Iš spaudos ir radijo pranešimų. Marsaeigis nusileido Marse.** Informacinio straipsnio skaitymas ir aptarimas. Būdvardžių klausimų kėlimas, linksniavimas. Būdvardžio rašybos taisyklės.  Sav. sk. **Iš naujienų portalo „Marsenni“ pranešimų. Svečiai iš Žemės.** Fantastiniostraipsnio skaitymas. Būdvardžių vartojimas tekste. Būdvardžio rašybos taisyklės. Kūrybinis darbas – fantastinio automobilio aprašymas.  Skyriaus apibendrinimas. **Č. Navakauskas. Jei daiktavardžiai pražūtų.** Būdvardžių vartojimas eilėraštyje. Žaidimas eilėraščiu. Būdvardžių gramatinių požymių apibendrinimas.  **Pasakojimas pagal nuotraukas: sodo visais metų laikais aprašymas.** Įsivertiname, kaip išmokome kurti aprašymą, vartoti būdvardžius.  ---------------------------------------------------------------  **Atverkime duris šv. Velykoms ir pavasariui.** Kaip pasiruošti artėjančioms šventėms. Kaip užsiauginti velykinės žolės. Mokomės mandagiai paraginti, paliepti.  **P. Vaičiūnas. Velykų varpai** (ištrauka). Elėraščio vaizdų ir garsų aptarimas. M. K. Čiurlionio paveikslo „Pavasario sonata“ stebėjimas, pokalbis apie M. K. Čiurlionį.  **E. Liegutė. Močiutės pasakojimas.** Kūrinio apie motiną- tremtinę skaitymas, pagrindinės mionties aptarimas. Atsakymai į klausimus.  Sav. sk. **D. Kandrotienė. Mama keliauja į viršų**. Pasakojimas apie dukros ir mamos bendravimą. Ką turėtume pasakyti savo mamytėms?  ---------------------------------------------------------------  **Pasakojimas pagal paveikslą.** Pokalbis apie krepšinio rungtynes, Lietuvos krepšininkus. Veiksmažodžiai, kuriais įvardijami krepšinio žaidėjų veiksmai. Veiksmažodžiai – svarbūs žodžiai.  **T. Dirgėla. Lu-kai! Lu-kai!** Pasakojimas-sapnas apie nepaprastą Luko žaidimą. Kas padeda rašytojui sukurti gyvą, judrų krepšinio rungtynių pasakojimą? Veiksmažodžio laikų kartojimas klausimai, vartojimas pasakojime.  Sav. sk. **V. Račickas. Vaikai svajoja.** Pasakojimas apie mokinių bendraamžių ateities svajones. Veiksmažodžių vartojimas. Rašinys “Mano svajonė”.  **O. Jautakė. Pamestinukas.** Pasakojimas su aprašymo elementais. Veikėjo jausmų perteikimas.  Veiksmažodžiai, kurie nereiškia veiksmo.  Susipažinimas su „Veiksmažodžių asmenavimo atmintine“.  ---------------------------------------------------------------  Sav. sk. **V. Žilinskaitė. Riedučių skrydis.** Įdomus veikėjas. Kiek daug veiksmo šiame pasakojime!  Veiksmažodžio laikai. Veiksmažodžių asmenys, asmenavimas, rašybos taisyklės.  **Pagal N. Jankutę. Dėdės Veiksmažodžio karuselė.**  Veiksmažodžių vartojimas pasakojime, veikėjų pokalbis, jo vaidinimas.  Veiksmažodžio laikų ir asmenų apibendrinimas.  **Stebuklų pasakų burtai.** Skaitome apie stebuklų pasakas: stebuklingi darbai, daiktai. Veiksmažodžiai, kuriais įvardijami tie darbai.  ***Veiksmažodžio bendratis.*** Susipažįstame su *veiksmažodžio bendratimi*, mokomės kelti klausimą *ką daryti?,* rašyti bendraties veiksmažodžius.  ---------------------------------------------------------------  Sav. sk. **V. Misevičius. Karaliūnas Gargaliūnas...** Humoristinis pasakojimas apie senovės riterius. Veiksmažodžio bendraties vartojimas, rašyba (priebalsių supanašėjimas). Kūrybinis darbas – „įsakymų“, pasižadėjimų rašymas vartojant bendratis.  **„Dievui, Tėvynei, Artimui!“** Straipsnis apie skautus. Skautų priesaika – įžodis. **Skautų daina. Ten, kur ošia.** Mokomės skautų dainą.  Veiksmažodžio bendraties vartojimas skautų veiklos nuostatuose.  **V. Misevičius. Nepaprasta dovana.** Pasakojimas veikėjo vardu (I asmeniu: ***aš***...). Pasakojimo pratęsimas. Įvairių laikų veiksmažodžiai pasakojime.  Sav. sk. **Viliaus pasakojimas. Mūsų Šarka.** Pasakojimas daugiskaitos I asmeniu – ***mes***... Mokinio pasakojimo aptarimas, vertinimas. Įvairių laikų veiksmažodžių vartojimas.  ---------------------------------------------------------------  **K. Boruta. Kaip Pūstapėdžių kaime saulę į trobas ir dūmus iš trobų nešė.** Humoristinis pasakojimas liaudies melų pasakų motyvais. Veikėjų pokalbiai. II asmens veiksmažodžių vartojimas. Įvairių laikų veiksmažodžių II asmens vartojimas.  **Lietuvių vaikų daina. Kur buvai, oželi?** Daina – pokalbis, II asmens veiksmažodžių vartojimas. Dainos mokymasis. Veiksmažodžių, kurie atsako į klausimą *ką veikei?* rašybos įtvirtinimas.  **R. Sadauskas. Susitikimas** (ištrauka iš apsakymo „Brydė“). Netikėtumas, įtampa pasakojime. Pasakojimas tarsi stebint iš šalies – III asmeniu (*jis, jie...*). Atpasakojimo rašymas.  Sav. sk. **V. Račickas. Muzika, agurkai ir bitės.** Netikėti dalykai – fantazija ar tikrovė. Pasakojimas III asmeniu (*ji, jos*...).  ---------------------------------------------------------------  **L. Gutauskas. Melagėlio vaišės** (ištrauka iš pasakos „Kipšo dūda“. Pasakos melai.  Veiksmažodžių vartojimas tekste: panašūs, bet reikšmės skiriasi.  **Apie melą**. Liaudies posakiai, patarlės apie melą.  ***Veiksmažodžių priešdėliai.*** Susipažįstame su veiksmažodžių priešdėliais. Veiksmažodžių sudarymas su priešdėliais. Priešdėliai, kurių rašybą reikia įsidėmėti.  **D. Dilytė. Pasaka apie Žalgirio mūšį.** Pasakojimo apie Žalgirio mūšį skaitymas. Vytauto Didžiojo reikšmė šiame mūšyje.  Skyriaus apibendrinimas: įvairių laikų veiksmažodžių asmenavimas, vartojimas pasakojime.  Žodžiai, kurie atsako į klausimus *ką veikęs? ką veikę?* (pirminis praktinis supažindinimas)  ---------------------------------------------------------------  Skyriaus apibendrinimas. **P. Tarasenka. Kernavės piliakalnyje.** Pasakojimas apie įvykį. Teksto atpasakojimas pagal pateiktą planą. Veiksmažodžių vartojimas pasakojime.  Projektas „Virtuali kelionė po Lietuvos piliakalnius“  **Ko išmokome skyriuje „ KAD VEIKIAM, TAI VEIKIM VEIKIAI“.** Veiksmažodžio požymių, kaitymo, vartojimo sakinyje, rašybos apibendrinimas. Įsivertinimo testas (jeigu mokinys nori).  V TESTAS – baigus X vadovėlio skyrių „KAD VEIKIAM, TAI VEIKIM VEIKIAI“  ---------------------------------------------------------------  **Pokalbis apie skaitytus kūrinius, jų autorius.** Labiausiai patikęs, įsiminęs kūrinys, mėgstamiausiais lietuvių rašytojas.   1. Gražiai, taisyklingai tariame lietuvių kalbos garsus.   **Lietuvių daina. Eina saulelė aplinkui dangų.** Kodėl daina tokia skambi? Dainos garsų apibūdinimas. Dainos mokymasis.   1. Suprantame lietuviškus tekstus, nes jau žinome daugybę žodžių, o jei nežinome, mokame išsiaiškinti.   **Lietuvių sakmė. Nusaugotas paparčio žiedas**. Ką atskleidžia ši senolių sakmė? Sakmės kalba.  Sakmės sekimas. Kaip išmokome kalbėti, pasakoti?  ---------------------------------------------------------------  Mokinių pasakojimai: **Jūratės „Jūros dovana“**, **Ąžuolo „Ąžuolas“**. Mokinių pasakojimų skaitymas, vertinimas.  **Pasakojimo ir aprašymo sandaros** **kartojimas**. Savų pasakojimų kūrimas arba anksčiau parašytų tobulinimas, klasės rinkinio sudarymas.  Gegužės 7-oji – spaudos atgavimo, kalbos ir knygos diena. **S. Daukanto mintys apie lietuvių kalbą.**  **Mokytoja J. Banienė apie lietuvių kalbos mokymąsi lituanistinėje mokykloje.**  Vadovėlio **„Mes – ketvirtokai“** linkėjimai atsisveikinant. | 4–5  6–7  -----------  8  9  10–11  -----------  12  13  14  15  -----------  16  17  -----------  18  19  20  21  -----------  22  23  24–25  -----------  26  27  28  29  -----------  30–31  32–33  -----------  34  35  36  37  -----------  38  39  40  41  -----------  42–43  -----------  44  45  46  47  -----------  48  49  50–51  -----------  52  53  -----------  54  55  56  57  ----------  58  59  60  61  -----------  62  63  64  65  -----------  66  67  -----------  68  69  70  71  -----------  72  73  74  75  -----------  76  77  78  79  -----------  80  81  82  83  -----------  84  85  86  87  -----------  88  89  90  91  -----------  92  93  94  95  -----------  96  97  98  99  -----------  100  101  102  103  -----------  104  105  106  107  -----------  108  109  110  111  -----------  112  113  114  115  -----------  116  117  118  119  -----------  120  121  122  123  -----------  124  125  126–127  -----------  128  129  -----------  130–131  132  133  -----------  134–135  136 | 1  2  3 N. d.  -------------  4−5  6  7 N. d.  -------------  8 – 9  10  11 N. d.  -------------  12−13  14 N. d.  15, 60  -------------  16−17  18  19 N. d.  ------------  20−21  22  23 N. d.  ------------  24−25  26  27 N. d.  -------------  \_\_\_\_\_\_\_  \_\_\_\_\_\_\_  -------------  28−29  30  31 N. d.  ------------  32−33  34  35 N. d.  -------------  36−37  -------------  38−39  40  41 N. d.  -------------  42−43  44  45 N. d.  -------------  46  47, 60  -------------  \_\_\_\_\_\_\_\_  \_\_\_\_\_\_\_\_  \_\_\_\_\_\_\_\_  \_\_\_\_\_\_\_\_  -------------  48−49  50  51 N. d.  -------------  52−53  54  55 N. d.  -------------  56−57  58−59, 60  -------------  1  2, 57, 58  3 N. d.  ------------  4–5, 57, 58  6, 57, 58  7 N. d.  -------------  8–9, 57, 58  10  11 N. d.  ------------  12–13  14  15, 56  ------------  16–17  18  19 N. d.  -------------  20–21  22  23 N. d.  -----------  24–25, 59  26, 59  27 N. d.  -------------  28–29, 59  30, 59  31 N. d.  -------------  32–33  \_\_\_\_\_\_\_\_  ------------  \_\_\_\_\_\_\_  \_\_\_\_\_\_\_  ------------  34–35    36, 60  37 N. d.  ------------  38–39, 60  40  41 N. d.  -------------  42–43  44, 60  45 N. d.  -------------  46–47, 60  48, 60  49 N. d.  -------------  50–51  52, 60  53 N. d.  -------------  54  60  55, 56  -------------  \_\_\_\_\_\_\_\_  \_\_\_\_\_\_\_\_           -------------  \_\_\_\_\_\_\_\_  \_\_\_\_\_\_\_\_ |

**METODINIAI PATARIMAI, KAIP NAUDOTIS VADOVĖLIO KOMPLEKTU**

Šiame skyriuje pateikiami viso vadovėlio komplekto mokomojo turinio metodiniai paaiškinimai. Jie, kaip ir vadovėlio komplektas, suskirstyti skyriais, o skyriai – temomis. Labai svarbu, kad mokytojas suprastų kiekvieno skyriaus svarbiausią tikslą, kuris pateikiamas ryškiu šriftu po skyriaus pavadinimo. O toliau – to skyriaus temos ir kiekvienos temos sukonkretinti tikslai bei jiems pasiekti numatyti darbai. Temos tikslas ir numatytieji darbai pateikiami pilkame fone, kad išsiskirtų, atkreiptų mokytojų dėmesį. Konkretūs metodiniai patarimai pateikti lentelėje: siauroje skiltyje surašyti darbo su vadovėlio ir pratybų sąsiuvinio medžiaga žingsniai (I, II, III ir t. t.), plačioje skiltyje pirmiausia paaiškinami mokytojui svarbūs kalbos teorijos, literatūrinio ir kalbinio ugdymo praktikos dalykai, o toliau detaliai aprašyta, kaip dirbti su vadovėlio tekstais, kaip atlikti literatūrines ir gramatines vadovėlio užduotis, išaiškinta, kaip naudoti pratybų sąsiuvinio medžiagą. Paaiškinimai mokytojui yra ypač svarbūs, kad jis suprastų teorinį vienos ar kitos gramatikos temos pagrindą ir nedarytų dalykinių klaidų, kad jam būtų aišku, kaip pasirinkti ir savo klasei taikyti mokomąją medžiagą. Visi konkretūs metodiniai patarimai yra rekomendacinio pobūdžio, mokytojas gali rinktis užduotis, jas keisti, tik turi atminti, kad vadovėlis ir pratybų sąsiuviniai sudaro vientisą mokinių literatūrinio lavinimo(si) ir kalbos ugdymo(si) sistemą.

Skyrių ir temų metodiniuose paaiškinimuose mokslo metų savaitės nenurodytos, kadangi kiekvienas mokytojas gali medžiagą skirstyti savaip. Savaitės nurodytos aukščiau metiniame plane, kurį mokytojas taip pat gali koreguoti.

**I skyrius. SMAGU, ĮDOMU, SVARBU PRISIMINTI**

**Tikslas – atgaminti ir įtvirtinti I – III klasėje įgytus sakytinės ir rašytinės kalbos gebėjimus bei elementarias žinias apie lietuvių kalbos sandarą.**

**1 tema.** VASAROS NUOTYKIAI

**Tikslas – lietuvių kalba bendrauti su draugais ir mokytoju, pasakoti atostogų įspūdžius, trumpai juos užrašyti:**

• pasakos nuotraukose pavaizduotas situacijas;

• kiekvienas pagal savo galimybes pasakos vasaros įspūdžius, reikš savo emocijas;

• klausysis draugų, mokytojo kalbos, stengsis juos suprasti;

• prisimins žodžių vasaros, atostogų tema, išmoks naujų žodžių;

• skaitys tekstus apie vasaros mėnesius, turtins savo žodyną vaizdingais pasakymais;

• išsiaiškins, kodėl lietuviai taip vadina vasaros mėnesius;

• susipažins su vadovėliu „Mes – ketvirtokai“, 1-uoju pratybų sąsiuviniu;

• aptars, ko sieks per lietuvių kalbos pamokas IV klasėje;

**Priemonės:** Vadovėlis „Mes – ketvirtokai“ (toliau bus trumpinama Vad.) P. 1–5, 1-asis pratybų

sąsiuvinis (Pr. sąs.1) P. 1.

|  |  |
| --- | --- |
| *Pasisveikinimas,*  *susipažinimas, bendri susitarimai dėl elgesio klasėje.*  *Pastaba. Šią skiltį mokytojas gali išnaudoti ir savo pastaboms.*  *Susipažinimas su*  *vadovėlio „Mes – ketvirtokai“ komplektu.*  *Mokymosi tikslų aptarimas.*  *I skyriaus tikslų aptarimas.*  *Pokalbis pagal nuotraukas.*  *Mokinių pasakojimai apie vasarą.*        *Posmų apie vasaros mėnesius skaitymas, aptarimas.*    *Pratybų sąsiuvinio užduotys: mokomės reikšti savo emocijas, turtiname žodyną, sudarome sakinius.* | Į pirmąją lietuvių kalbos pamoką ketvirtokai tikriausiai atėjo po mokslo metų pradžios šeštadieninėje mokykloje šventės. Galbūt jie jau pasisveikino su draugais, mokytojais. Todėl mokytojas, žinodamas situaciją, pats sprendžia, ar reikia prisiminti svarbiausias mandagumo frazes lietuvių kalba, susitarti, kaip sveikinsimės ir atsisveikinsime kiekvieną savaitgalį, kaip kreipsimės į draugus, į mokytoją, kitus mokyklos darbuotojus. Gal kas buvo Lietuvoje, viešėjo pas senelius, gimines, kaip ten sveikinamasi, atsisveikinama, ko linkima. Jeigu į klasę atėjo naujas mokinys ar mokinė, paprašykime jį prisistatyti, nors trumpai papasakoti apie save. Skatinkime vaikus bendrauti laisvai, drąsiai, nebijoti suklysti. Geriausiai būtų, jei šis pokalbis vyktų susėdus rateliu ar žaidžiant, vaidinant. Mokytojas taip pat turėtų pasakyti savo pageidavimus, o jeigu jis su šia klase susitinka pirmą kartą, privalėtų papasakoti apie save.    Mokytoja išdalija mokiniams vadovėlius (jeigu jie dar nebuvo išdalyti), ir visi kartu juos pavarto, pasidžiaugia iliustracijomis, nuotraukomis. Mokiniai gali įvertinti tekstus – ar, jų manymu, ne per ilgi. Aptarkime ir vadovėlio, ir pratybų sąsiuvinio sutartinius ženklus: kurie jau pažįstami iš III klasės komplekto, kurie nauji (naujas ženklas vadovėlyje– „Kūrybinė užduotis“, pratybų sąsiuvinyje – „Kuriame“. Stabtelėkime prie turinio (P. 2–3), perskaitykime skyrių pavadini-mus, visi kartu paspėliokime, apie ką juose skaitysime. Mokytojas pagal skyrių pavadinimus gali trumpai papasakoti mokiniams, ko mokysis IV klasėje:  • pakartos lietuvių kalbos garsus, susipažins su dar viena jų klase – mišriaisiais dvigarsiais, toliau mokysis taisyklingai tarti garsus žodžiuose, kuo taisyklingiau kalbėti lietuvių kalba;  • prisimins daiktavardžius, mokysis juos kaityti – linksniuoti, vartoti sakiniuose, pasakojimuose, t. y savo kalboje, turtins svo žodyną daiktavardžiais;  • susipažins su būdvardžiais, mokysis juos kaityti, vartoti kalboje, plės savo žodyną būdvardžiais;  • prisimins veiksmažodžius, toliau mokysis juos kaityti, vartoti sakiniuose, pasakojimuose;  • daug kalbėsis apie sakinius, mokysis juos analizuoti, sudaryti;  • mokysis kurti ir užrašyti dialogą, kreiptis į pašnekovą;  • kurs daug pasakojimų iš asmeninės patirties, aprašymų, eiliuos, fantazuos, atliks įvairių kūrybinių projektų;  • apibendrins, ką išmoko per 4 metus, įsivertins savo pasiekimus: kaip kalba, skaito, rašo lietuvių kalba, kaip pažįsta jos sandarą.  Atsiverskime 4 – 5 vadovėlio puslapį, perskaitykime viršuje parašytą temą SMAGU, ĮDOMU, SVARBU PRISIMINTI Aptarkime su ketvirtokais šiuos žodžius – tegul jie padaro išvadą, kad šiame vadovėlio skyriuje kalbėsime ir pakartosime tuos dalykus, kurių jau mokėmėsIII klasėje. Svarbu mokinius padrąsinti drąsiai kalbėti lietuviškai.  Apžiūrėkime 4 puslapio iliustracijas. Žodžio VASARA raidėse įkomponuotos nuotraukos, kuriose užfiksuoti vasaros atostogų momentai:  V – berniukas šoka į vandenį, A – žaidžia indėnus, S- skrenda oro balionu, A – su tėveliais kelionėje, R – kuria laužą, tikriausiai kažką virs, A – po lietaus bėga per balas. Tai tik trumpos akimirkos, tegul kiekvienas mokinys arba grupelė pasirenka kurią nors vieną nuotrauką ir ją „išplečia“ – įsivaizduoja, kas, kur, kada, vyko. Svarbus vadovėlio klausimas: Ką, jūsų manymu, įdomaus patyrė šie vaikai? Tegul ketvirtokai fantazuoja ką tik nori. Taip šeši mokiniai arba šešios jų grupės pasakoja nuotraukose pavaizduotas situacijas.  Mokinių asmeninių įspūdžių pasakojimas: tikriausiai ketvirtokams būtų įdomu pasijusti spaudos konferencijoje: vienas atsisėda prieš klasę ir atsakinėja į draugų klausimus. Taip lengviau tiems vaikams, kuriems sunkiau sekasi pasakoti. Tik vadovaukime klasei – tegul mokiniai nenukrypsta nuo temos, paraginkime kalbėti ir klausti nedrąsiuosius, juos pagirkime.  Abi užduotys – sakytinės, skirtos kalbėjimui. Mokytojas gali jas keisti, pavyzdžiui, aptariant fotografijose pavaizduotas situacijas, pasiūlyti mokiniams prisiminti, ar jiems panašiai nebuvo atsitikę praėjusią vasarą – taigi tarsi sujungiame abu pasakojimus. Jeigu mokytojas mano, kad per daug laiko skiriama kalbėjimui, gali pasiūlyti mokiniams nuotraukas tik apžiūrėti, pagalvoti, ką jos primena, ir tada mokiniai pasakoja tik savo asmeninius įspūdžius.  Skirkime keletą minučių skaitymui: 5 vadovėlio puslapyje trijų poetų trys eilėraščių posmai apie vasaros mėnesius. Tegul mokiniai susiskirsto į tris grupes ir kiekviena grupė pasirenka po vieną posmą, jį perskaito, tarpusavyje aiškinasi (gali klausti mokytojo) nežinomus žodžius, perpranta posmo turinį: apie kurį vasaros mėnesį kalba poetas, kas būdinga tam mėnesiui. Atkreipkime mokinių akis į apačioje lapeliuose paaiškintus mėnesių pavadinimus.  Galbūt ketvirtokai nedaug žino apie lietuviškus vasaros mėnesių pavadinimus, bet tuose posmuose ir mėnesių vardų paaiškinimuose pasakyti esminiai mėnesių požymiai, labai poetiškai jie perteikti. Todėl vaikams reikia įsivaizduoti, įsijausti. Štai visą **birželį** mokysis paukščių kalbos, nes vasaros pradžioje paukščiai labai čiulba, visur Lietuvoje skamba jų trelės. O **liepa** ne tik saulėta, reikia dengtis nuo karštų spindulių margu skėčiu, bet ir žydi liepos kvapniais žiedais, kuriuos mes skiname ir džioviname arbatai, vaistams nuo karščiavimo. **Rugpjūtis** turtingas obuoliais, kitais vaisiais ir Lietuvoje jau... jaučiasi artėjantis ruduo. Būtinai aptarkime mėnesių pavadinimus, nes jie lietuviški, ypatingi, prasmingi. Prisiminkime, kaip jie skamba angliškai, kodėl jie taip vadinami.  Pratybų sąsiuvinyje (P. 1) mokiniai perskaitys trumpą rašytojo V. Tamulaičio vaizdelį apie vasarą – ištrauką iš Knygos „Vytuko užrašai“. Ji skirta mokinių vaizduotei, emocijoms žadinti, žodynui turtinti. Atkreipkime mokinių dėmesį į vaizdingus pasakymus: *Vasaros saulutė raičiojos po dangų ir juokėsi.“, „Kokios gražios pievos ir laukai, kokios nuostabios gėlės žydi...“*. Pasakyta paprastai, bet jausmingai – mokykime ir ketvirtokus reikšti savo emocijas. Gal ir jie ką nors panašaus patyrė praėjusią vasarą. Savo žodyną mokiniai gali įsivertinti atlikdami 2 pratimą: skaitomi žodžiai, pasakymai ir išbraukiami tie, kurie niekaip nesuderinami su vasara. Tai būtų: *pūga, rogutės, snieguoti kalnai, šaltis, žaliaskarė eglutė*, *greitos slidės, sušalę pirštai (žinoma, ir dėl kai kurių šių pasakymų galima ginčytis).* Sunkesnis – 3 pratimas: parašyti keletą sakinių apie vasarą, atostogas. Žodžius siūloma pasirinkti iš 2 pratimo, tačiau galima sugalvoti ir visai kitus. Kokie tie sakiniai bus, priklausys nuo kiekvieno ketvirtoko lietuvių kalbos gebėjimų. Todėl gali būti ir labai gražių, taisyklingų sakinių, o gali būti ir trumpų ar net su nesuderintais žodžiais. Svarbiausia, kad mokiniai, atėję po atostogų ir gal ne visi turėję progos kalbėti lietuviškai, vėl pradėtų bendrauti, rašyti lietuvių kalba.  Pamokos pabaigoje pasidžiaukime mokinių darbu, paklauskime, kas jiems buvo įdomu, patiko, o kas sunku, pagirkime už pastangas. |

1. **tema.** SKAITYKLA PO SKĖČIU

**Tikslas – atgaminti skaitymo gebėjimus, ugdytis teksto supratimą, prisiminti vasarą skaitytas knygas:**

• savarankiškai tyliai skaitys **Danieliaus Mušinsko pasakojimą „Dovilė ir jūra“**,

įsivertins skaitymo gebėjimus: skaitymo tempą, teksto supratimą;

• aptars perskaitytą kūrinį, kaip kiekvienas jį suprato;

• jeigu vasarą buvo prie jūros, trumpai papasakos, kokią ją matė;

• prisimins vasarą skaitytas knygas:

• plės savo žodyną skaityto kūrinio žodžiais;

• toliau mokysis taisyklingai tarti ilguosius ir trumpuosius lietuvių kalbos balsius, dvibalsius ir rašyti žodžius su jais.

**Priemonės:** Vad. P. 6–7, Pr. sąs.1. P. 2–3.

|  |  |
| --- | --- |
| *Mokytojui.*  *Pokalbis pagal iliustraciją.*    *Teksto skaitymas, skaitymo gebėjimų įsivertinimas.*      *Vasarą skaitytos knygos.*  *Pratybų sąsiuvinio užduotys: ilgųjų ir trumpųjų balsių, dvibalsių kartojimas.*  *Namų darbai.* | Danieliaus Mušinsko pasakojimas „Dovilė ir jūra“ tęsia vasaros atostogų temą ir yra skirtas antrai šeštadienio pamokai. Tačiau jis gali būti skirtas ir namų skaitymui, jeigu mokytojas jaučia, kad pirmoje pamokoje pritrūko laiko mokiniams išsipasakoti, išsikalbėti. Tuomet tęsiame mokinių pasakojimus, o tekstą paliekame namų skaitymui. Bet pratybų sąsiuvinio 2 puslapio užduotis būtina atlikti klasėje – palikime joms 15 – 20 minučių.  Temą galime pradėti nuo iliustracijos: pažiūrėti į ją ir įsivaizduoti, atspėti, apie ką vaikai skaito. Kiekvienas mokinys atsakys pagal savo skaitymo skonį – mokytojas daugiau sužinos apie savo mokinius. Suprantama, vaikai gali sakyti įvairiausias literatūros temas, gvildenamas tiek lietuvių, tiek anglų vaikų literatūroje.  Kadangi D. Mušinsko pasakojimo „Dovilė ir jūra“ skaitymo tikslas – atgaminti ir įsivertinti skaitymo gebėjimus, susitarkime dėl laiko. Pavyzdžiui, pirmąją teksto dalį (P. 6) mokiniai skaito 2−3 minutes (laikas gali trumpėti ar ilgėti priklausomai nuo klasės lygio), tada kiekvienas mokinys pagalvoja ir bando atspėti, ką sugalvojo Dovilės broliukas. Tegul mokiniai išsako savo spėjimus (jie gali būti įdomūs, juokingi, rimti ir kitokie – svarbu, kad mokinia kalbėtų). Tada vėl susitariama dėl laiko ir pasakojimas skaitomas toliau (P. 7). Kai mokinys baigia skaityti visą tekstą, jis duoda mokytojui ženklą, pavyzdžiui, pakelia ranką, užverčia knygą ir pan. (o galima turėti kokį nors sutartinį ženkliuką ar žaisliuką, kuriuo mokinys kviečiasi mokytoją prie savęs, jei ko nors nesuprato, atliko užduotį ir pan.).  Kiekvieno mokinio skaitymo trukmė parodys ir jo skaitymo gebėjimus – kas suspės per susitartą laiką, kas ne. Pirmiausia pats mokinys turėtų pasakyti, ką jis mano apie savo skaitymo gebėjimus: „Kaip manai, kaip tau sekasi skaityti?“ Jokiu būdu negalima vaiko peikti, moralizuoti. Mokytojas pasižymi savo užrašuose ir taip pat mokiniui duoda patarimų, o gal susitaria su mokiniu, kad jis per savaitę perskaitys keletą kokios nors lietuviškos knygos puslapių.  Kaip mokinys suprato tekstą, atskleis kūrinio aptarimas pagal pirmuosius du klausimus po tekstu. Įdomu, ar vaikai atspėjo Dovilės broliuko sumanymą paprašyti, kad gelbėtojai pakeistų vėliavą? Galime aptarti ir vaikų poelgį – kodėl jie taip padarė: jie dar maži, nesupranta, nuo ko priklauso jūros bangavimas. O ketvirtokai tikriausiai jau žino gelbėjimo stotyse iškeliamų vėliavų spalvų reikšmę. Galime pakartoti šias žinias.  Skaityto teksto pradžioje mokiniai rado gražų audringos jūros vaizdą. Kas buvo prie jūros gali papasakoti draugams, kokią jūrą jie matė: audringą, banguotą, ramią, lygią lyg stiklas.    Kokias knygas mokiniai skaitė vasarą, galime prisiminti dabar ir išklausyti mokinių pasisakymų. Įdomu, ar vaikai skaitė lietuviškas knygas, o gal tik angliškas (tikriausiai bus ir tokių, kurie visai neskaitė). Būtų geras pavyzdys, jeigu mokytojas pasakytų, kiek lietuviškų knygų jis perskaitė vasarą. Galimas ir kitas būdas – skirti mokiniams užduotį kitą savaitgalį atsinešti perskaitytas knygas į klasę ir surengti jų parodą. Mokytojas ją gali papildyti knygomis, kurias siūlo ketvirtokams perskaityti per šiuos mokslo metus. Žinoma, šios parodos turinys priklausys nuo mokytojo, mokinių, mokyklos bibliotekos turimų lietuviškų knygų. Kiek jų bebūtų, visada bus naudinga vaikams pamatyti lietuvišką knygą.  Pratybų sąsiuvinyje (P. 2) visos užduotys skirtos tarimo įgūdžiams įsivertinti ir tobulinti. Mokiniai skaito pirmo pratimo eilėraštį, suskiemenuotą ir skirtingai pažymėtais trumpaisiais ir ilgaisiais skiemenimis. Šiuos posmus mokiniai gali skaityti garsiai po vieną, paskui visi kartu choru. Mokytojas girdi, kaip mokinys skaito, ir sau pasižymi, kokios pagalbos jam reikia. Skaitant choru mokomasi, todėl reikėtų perskaityti ne vieną kartą.  Panašus ir antras pratimas – taisyklingai tarti žodžius ir išgirsti jų garsus – ilguosius ir trumpuosius balsius. Mokiniai turėtų taip suporuoti žodžius: Jūra – Lūpa, guli – turi, kepurė – keptuvė, mėlynas – gėlynas, vasara – ašara, pūtė – kūrė, lova – šoka, kopos – poros, gėris – smėlis, vyras – žvyras, koja – moja, moka – šoka. Taigi žodžių porų balsiai vienodi.  Trečias pratimas – balsių ir dvibalsių rašymo gebėjimams pasitikrinti ir įtvirtinti. Galime garsiai skaityti po sakinį ir pagal tarimą nuspręsti, kurią raidę palikti, o kurią nubraukti. Jeigu mokiniai žodžius tars taisyklingai, nubrauks nereikalingas raides, o paliks reikalingas (jos paryškintos). Pratime yra žodžių ir su ***e, ė*** garsais.  *J****ū****ra d****i****delė, plati. K****y****la v****ė****jas. Bangos r****i****tasi į krantą. Žuv****ė****dros kl****y****kia.* ***Jūra*** *tarytum p****y****ksta. Saul****u****tę uždengia j****uo****das debes****i****s. T****uo****j ims l****y****ti. B****u****s audra. Bet po audros vėl šv****ie****s saulė. Mes b****ė****gsime* ***ie****škoti gintar****ė****lių.*  Ketvirtą pratimą galima atlikti savarankiškai – pasitikrinti, ar mokiniai skiria ilguosius ir trumpuosius balsius, dvibalsius.  ryklys juodai maudau smėlį laivui gintaras akmenukas  žuvis mėlynė pėdos švietei sūnūs skaitei žiba  Namų darbai (P. 3) tęsia klasėje pradėtą vasaros skaitymo temą. Mokinys pasikartoja autoriaus ir knygos pavadinimo rašymą: ant dviejų knygų piešinių pagal pateiktą pavyzdį parašo perskaitytų knygų autorius, pavadinimus, jeigu žino, dailininką. Taip mokinys dar kartą prisimins vasaros skaitinius, gal šias knygas atsineš į klasėje rengiamą parodą, susimąstys apie laisvalaikio skaitymą. Antrame pratime yra rašytojo Gendručio Morkūno tekstas, kurį reikia papildyti – įrašyti knygų temas. Galima rašyti bet kokią temą – tiks. Jeigu kitą šeštadienį bus perskaityti tie įrašai, mokiniai praplės knygų temų ratą.  Trečio pratimo užduotis analogiška kaip klasėje atlikto ketvirto pratimo – skirtingomis spalvomis nuspalvinti ilgųjų ir trumpųjų balsių raides, dvibalsius (kol mokiniai dar nesusipažinę su mišriaisiais dvigarsiais, jų garsus traktuojame kaip atskirus balsius ir priebalsius). Atėjus į klasę reikėtų patikrinti, kaip mokiniams sekėsi skirti minėtus garsus.  *Po pietų dūlinėjau po kiemą. Vakare skaičiau. Šiemet mokykloje liepė perskaityti daug knygų, todėl jų atsivežėme visą dėžę. Tvarkaraštyje parašyta:*  Namų darbams siūlomas ir kūrybinis darbas: ketvirto pratimo užduotis siūlo ant atskiro lapo (galima imti piešimo popierių) aprašyti vasarą labiausiai patikusį dalyką ir iliustruoti. Šis darbas gali būti ilgesnis ar labai trumpas – priklauso nuo mokinio gebėjimų ir noro. Be to, galima ne tik piešti bet panaudoti įdomią nuotrauką. Tegul mokiniai renkasi laisvai. Kitą šeštadienį eksponuokime darbus klasėje. |

1. **tema.** RUDENS GARSAI IR SPALVOS

**Tikslas – toliau ugdytis skaitymo gebėjimus, plėsti žodyną, įtvirtinti supratimą apie lietuvių kalbos garsus, toliau mokytis juos taisyklingai tarti:**

• skaitys ir aptars eilėraštį apie rudenį: kokie rudens garsai, kokios spalvos perteikiamos, kokia jo nuotaika;

• išmoks raiškiai skaityti eilėraštį, kiek galima taisyklingiau tarti jo garsus;

• dar kartą prisimins lietuvių kalbos garsus: *balsius, priebalsius, dvibalsius*, pasitikrins, kaip juos skiria;

• pasitikrins, ar skiria *ilguosius ir trumpuosius balsius,* toliau mokysis juos taisyklingai tarti;

• pasitikrins, ar skiria *kietai ir minkštai tariamus priebalsius*;

• prisimins *priebalsių minkštumo ženklą* ***i***;

• pasitikrins, kaip geba rašyti žodžius, kurių rašyba nesiskiria nuo taisyklingo tarimo (principas „taisyklingai tari – taisyklingai rašai“, toliau tobulins fonetinės rašybos gebėjimus.

**Priemonės:** Vad. P. 8–9, Pr. sąs.1. P. 4–5.

|  |  |
| --- | --- |
| *Mokytojui.*    *Eilėraščio skaitymas, jo garsų ir spalvų aptarimas.*  *Pratybos balsiams, priebalsiams, dvibalsiams atpažinti.*    *Pratimai*  *priebalsiams*  *mokytis. Kietai ir minkštai tariami priebalsiai.*  *Pratimas rašybos pasiekimams įvertinti.*  *Sakinių sudarymo pratimas.*  *Antrojo teksto skaitymo variantai* | Antrai savaitei vadovėlyje skirtos dvi temos: „Rudens garsai ir spalvos“ ir „Dar kartą apie lietuvių kalbos garsus“ . Pirmoji tema skirta skaitymui, tekstų analizei ir kalbos garsų įtvirtinimui. Naujos kalbos teorijos neaiškinama, todėl mokytojas gali ir mažiau laiko skirti šiai temai. Svarbesnė – antroji tema, kuri mokinius supažindins su mišriaisiais dvigarsiais. Kaip ten bebūtų, mokytojas pats sprendžia, kam skirs daugiau dėmesio.  I – III klasėje mokiniai susipažino su lietuvių kalbos garsais: *balsiais, priebalsiais, dvibalsiais*, *ilgaisiais ir trumpaisiais balsiais,* *kietai ir minkštai tariamais priebalsiais* (terminų *kietieji ir minkštieji priebalsiai nevartojo), priebalsių minkštumo ženklu* ***i.*** Dabarketvirtoje klasėje visa tai įtvirtinama ir pasirengiama susipažinti su mišriaisiais dvigarsiais. Dvigarsių tema ir baigiamas fonetikos kursas pradinėje mokykloje. Tačiau taisyklingas lietuvių kalbos garsų tarimas – nesibaigiantis procesas lituanistinėje mokykloje. Labai svarbu, kad mokiniai kalbos garsus girdėtų šnekos sraute, žodžiuose, o ne pavienius, taip pat ir mokytųsi juos tarti žodžiuose, o ne po vieną, atskirai. Kalbos garsų pratyboms labiausiai tinka poezija, vaikų žaidimai, greitakalbės, dainos, smulkioji tautosaka.  Pirmiausia Martyno Vainilaičio eilėraštį mokiniai perskaito tyliai, klausia nežinomų žodžių, aiškinasi. Antrą kartą eilėraštį raiškiai skaito gerai skaitantis mokinys arba mokytojas, o mokiniai nusiteikę klausosi. Svarbu, kad visi pajustų eilėraščio nuotaiką, išgirstų garsus: baigiantį čiulbėti paukštelį, šlamantį lapelį; regėtų spalvas: auksinis ruduo, sidabriniai lašai, geltoni lapai... Galima ir daugiau rudens spalvų paminėti. Stabtelėkime ties klevo lapu: didelis lyg laiškas, gražus. Apie klevo lapą skaitėme III klasėje, prisiminkime jo istoriją. Ir eilėraštyje lapo- laiškelio likimas panašus – įdės jį į knygą, kad primintų auksinį rudenį.  Jeigu yra laiko, gali visi drauge pasimokyti raiškiai skaityti eilėraštį. Ypač akcentuokime taisyklingą garsų tarimą: trumpųjų kirčiuotų balsių (*pak****i****lo, auks****i****nio, laš****u****, Iev****u****tei, neš****u*** ir sužv**i**lgo).  Vadovėlyje yra ir kalbos mokymo užduotis: apibūdinti žodžių garsus. Mokytojas pats sprendžia, ar svarbu jo mokiniams skirti lietuvių kalbos garsų klases, mokėti apibūdinti kiekvieną garsą. Todėl tą užduotį galima atlikti, o galima ir praleisti, nes mokant lietuvių kalbos vis tik svarbiausia taisyklingas tarimas ir, žinoma, pats kalbėjimas.  Jeigu užduotis bus atliekama, rezultatas turėtų būti toks:  pakilo: **a, i** − trumpieji balsiai, **o** − ilgasis balsis, **p, l** − kietieji priebalsiai, **k** − minkštasis priebalsis;  nešu: **e, u** − trumpieji balsiai, **n** − minkštasis priebalsis, **š** − kietasis priebalsis;  sidabro: **i** − trumpasis balsis, **a, o** − ilgieji balsiai, **s** − minkštasis priebalsis, **d, b, r** − kietieji priebalsiai;  auksinio: **au** − dvibalsis, **i** − trumpasis balsis, **o** − ilgasis balsis, **k, s, n** − minkštieji priebalsiai, **i** − priebalsių minkštumo ženklas.  Garsų tarimo ir skyrimo pratybos siūlomos ir sąsiuvinyje (P. 4). Ketvirtokai dar kartą mokosi taisyklingai tarti trumpuosius skiemenis: skaito M. Vainilaičio eilėraštį „Žiogų smuikeliai“, kuriame trumpai tariami skiemenys paryškinti. Šį trumpą eilėraštį turėtų išmokti ir retkarčiais pakartoti tie mokiniai, kurie ilgina trumpuosius kirčiuotus skiemenis – būtų geros taisyklingos tarties pratybos. Prie pagrindinės užduoties yra ir įdomioji – suskaičiuoti žiogų smuikelius. Jų buvo... 8.  Veiklos pakeitimui – rašybos užduotis – 2 pratimas. Jį mokiniai gali atlikti visi kartu arba individualiai, o paskui pasitikrinti. Paaiškinkime mokiniams, kad teisingai įrašys praleistas raides, jeigu taisyklingai tars žodžius.  Patikrinkite, ar mokiniai nepadarė klaidų:  *Į m****ū****sų k****ie****mą at****ė****jo rud****uo****. Par****u****do l****ie****pos lapai. O klevas v****i****sas r****au****donas. Po šalnos nuv****y****to gėl****ė****s, bet žol****y****tė dar žalia. T****i****k egl****u****tė žali****uo****ja. Joje mat****y****ti p****au****kštelio l****i****zdas. Jis t****u****ščias. Visi paukšteliai jau išskr****i****do į šilt****uo****sius krašt****u****s.*    Ketvirtokai pakartoja ir įtvirtina savo žinias apie priebalsius – atlieka labai paprastą 3 pratimą: skaito sakinius su garsažodžiais ir randa priebalsius/ priebalses. Ketvirtas pratimas sunkesnis – pagal tarimą reikia pasakyti, kurį žodžių poros priebalsį tariame kietai, o kurį – minkštai:  kalnas – visi priebalsiai tariami kietai, kelnės – visi priebalsiai tariami minkštai  varo – visi priebalsiai tariami kietai, vėrė – visi priebalsiai tariami minkštai  naras – visi priebalsiai tariami kietai, nėrė – visi priebalsiai tariami minkštai  pala – visi priebalsiai tariami kietai, pelė – visi priebalsiai tariami minkštai  Atkreipkime akis į plakatėlį „Įdomu!“ - lietuvių kalbos priebalsiai žodžio gale visada tariami kietai.  Daugiau dėmesio skirkime priebalsių minkštumo ženklo ***i*** rašybai: skaitome 5 pratimo žodžių poras ir įsiklausykime, kurie priebalsiai tariami kietai, o kurie minkštai. Kadangi pratimo žodžių priebalsiai yra prieš o, u, ū, uo, kai jie tariami minkštai, reikia rašyti priebalsių minkštumo ženklą ***i***.  lokys lopas šūkis siūlas šukos paršiukas kvėpuoja garuoja  voras kelionė lūpos liūdesys žuvis vėžiukas dainuoja skaičiuoja  žolė žiovulys liūtas žiūrovas rudas žvėriukas žaliuoja vairuoja  Sunkesnis 6 pratimas: įrašyti praleistas raides. Šį pratimą galima diktuoti kaip diktantą ir patikrinti mokinių rašybos gebėjimus. Silpnesnėje klasėje jį atlikime visi kartu tardami ir aiškindamiesi. Sugalvokime teksto pavadinimą (Ruduo parke. Auksinis rudenėlis ir pan.)  *Miesto parke ruduo. Gražus! Tokį auksiniu vadina. Kokios ryškios spalvos! Ąžuolai variu šviečia. Klevai ugnimi dega. Beržai auksu spindi. Tik alyvos žaliuoja. Jų lapai nukrenta žali. Man gražiausi klevo lapai. Renku juos ir dedu į puokštę. Parnešiu mamytei. Ji lapus sudžiovins. Žiemą jais papuoš langą.*  Dar vienas pratimas skirtas sakinių sudarymui ir priebalsių minkštumo ženklui ***i***, priebalsiui ***j*** rašyti. Prisiminkime, kad priebalsis j visada tariamas minkštai, todėl po jo minkštumo ženklas ***i*** nerašomas. Individualiai arba visi kartu sudarykime sakinius, pavyzdžiui: *Vasara ir ruduo susitinka tik vieną kartą metuose. Gintarės Adomaitytės pasakoje ruduo ir vasara geria gilių kavą.* Tačiau jeigu mokiniai neskaitė vadovėlio teksto − rašytojos Gintarės Adomaitytės pasakos „Gilių kava“ (P. 9), septinto pratimo atlikti nereikia.    Šiai temai atrinktas dar vienas tekstas – Gintarės Adomaitytės pasaka „Gilių kava“. Prie jo – savarankiško skaitymo ženklas. Taigi šį tekstą galima skaityti klasėje tyliai, o paskui aptarti pagal vadovėlio klausimus, arba susitarti skaityti namie ir patiems apmąstyti turinį, klausimus, o kitą savaitgalį trumpai pasidalyti įspūdžiais apie šią pasaką. Kuo ji ypatinga? Pirmiausia labai poetiška, joje veikia neįprasti veikėjai Ruduo ir Vasara. Rašytoja panaudoja gamtos faktą – metų laikų kaitą, kai vasarą pakeičia ruduo. Iš tiesų galima įsivaizduoti, kad ruduo tik kartą susitinka su rudeniu. Pagal kalendorių rugpjūčio 31 d. 24 val., kuriai pasibaigus, prasideda pirmas rudens mėnuo − rugsėjo 1 d.  Ruduo ir Vasara geria gilių kavą, nes gilės pribręsta į rudenį, o iš jų verdama kava (seniau Lietuvoje labai populiari). Šioje pasakoje labai gražus Rudens laiškų aprašymas. Paskaitykime jį dar kartą, įsivaizduokime tuos laiškus, rašytus ant medžių lapų. Juos gaus Vasara ir šildysis jų ugnyje. Pasiūlykime ketvirtokams pamėginti parašyti panašią pasaką arba sukurti eilėraštį. |

1. **tema.** DAR KARTĄ APIE LIETUVIŲ KALBOS GARSUS

**Tikslas – apibendrinti, ką žinome apie lietuvių kalbos garsus, susipažinti su mišriaisiais dvigarsiais:**

• skaitys ir analizuos tekstus apie kalbą;

• apibendrins savo žinias apie lietuvių kalbos garsus;

• žais žodžiais, jų garsais;

• susipažins su ***mišriaisiais dvigarsiais***;

• mokysis atpažinti mišriuosius dvigarsius, rašyti žodžius su jais;

• mokysis sudaryti sakinius,

**Priemonės:** Vad. P. 10–11. Pr. sąs.1. P. 6–7.

|  |  |
| --- | --- |
| *Mokytojui.*  *Susipažįstame su kietaisiais ir minkštaisiais priebalsiais.*    *Mišrieji dvigarsiai*  *Lietuvių kalbos garsų schema*  *Namų darbai* | Mišrieji dvigarsiai – paskutinė fonetikos mokymo tema pradinėse klasėse. Jeigu mokytojas mano, kad fonetikos žinios ketvirtokams nereikalingos, gal mažiau dėmesio skirs teorijai. Tačiau praktiškai skirti mišriuosius dvigarsius, juos taisyklingai tarti, yra būtina, nes nebus galima išvengti rašybos klaidų. Rašyboje sunkumų kelia dvigarsiai su i, u: il, im, in, ir, ul, um, un, ur. Mokiniai privalo žinoti, kad dvigarsių i, u, visada trumpi.  Dalykinį tekstą „Prisimename ir daugiau sužinome apie lietuvių kalbos garsus“ tikslinga skaityti kolektyviai, aptariant kiekvieną teiginį. Susipažįstame su terminais ***kietieji priebalsiai***, ***minkštieji priebalsiai***. Iš tiesų mokiniai juos jau pažįsta, lieka tik išmokti vartoti terminus.  Apibendriname lietuvių kalbos garsus: pasirenkami garsai/ raidės ir su jais parašoma kuo daugiau žodžių.    Labai svarbus antras tekstas „Mišrieji dvigarsiai“. Skaitykime visi po sakinį, įsiklausykime į žodžių su mišriaisiais dvigarsiais tarimą. Išsiaiškinkime, kaip kalboje atsiranda mišrieji dvigarsiai, kodėl jie taip vadinami. Įsidėmėkime mišriųjų dvigarsių ***il, im, in, ir, ul, um, un, ur*** tarimą ir rašybą. Kalbos straipsnyje nuosekliai viskas išaiškinta, todėl kuo nors papildyti nereikia. Atlikime pratybų sąsiuvinyje 3 pratimą – visi kartu sudarykime mišriųjų dvigarsių lentelę.  Vadovėlio 11 puslapyje yra pateikta papildyta schema **„Lietuvių kalbos garsai“.**  Visi kartu paanalizuokime ją. Paskui dar kartą pasitikrinkime, ar supratome, ar atpažįstame mišriuosius dvigarsius – atlikime užduotis, pateiktas po schema.  Namų darbams skirti keturi pratimai. Mokinys pakartos priebalsių minkštumo ženklo ***i*** rašybą ir mišriuosius dvigarsius – 1 pratimas. Žodžius reikėtų rašyti taip:  p*ajuto, vejasi, šepečio, tokia, giria, negalėjo, ją, tiesiai, nepadariusi, kirvio, kelią, vejasi.* Žodžiai su mišriaisiais dvigarsiais: *t****an****ki, p****er****, apl****in****kui, v****ir****š****um****, p****er****lėkti, atg****al****, k****ir****vio, k****ir****vį, išsik****ir****to.*  Antro pratimo tekstas – mokiniams žinoma lietuvių pasaka be galo „Žvirblelis ant krantelio“. Žodžiai su mišriaisiais dvigarsiais: *žv****ir****blelis,* ***an****t, kr****an****telio, b****al****ta, v****an****denėlį, pli****um****pt, ir, m****ir****ko, išm****ir****ko.*  Trečio pratimo žodžiai su mišriaisiais dvigarsiais: *p****ir****kia, k****ur****mis, st****ir****na, s****il****kė, p****el****kė, v****ar****žtas, st****ar****tas, p****ul****kas, t****ul****pė.*  Visuose pratimuose yra žodžių, kuriuose balsiai a, e, i, u atsiduria prie l, m, n, r, bet jie mišriojo dvigarsio nesudaro, nes yra ne tame pačiame skiemenyje, pavyzdžiui: ka-ra-laitė, že-mės, raga-na, nu-metė ir pan.  Ketvirto pratimo sakiniai ir mišrieji dvigarsiai:  *Aš nusipirkau spanguolių sulčių. Turguje narvelyje šūkavo dvi margaspalvės papūgos. Kelto keleiviai pamatė pulką ryklių. Ant lango tupi geltonsparnis drugelis. Ant ledo lyties stovėjo baltoji lokė su lokiuku. Dumble maudosi purvinas šernas.* |

1. **tema.** RUDENS MUGĖS

**Tikslas – skaityti ir minti mįsles, skaityti eilėraštį, pakartoti daiktavardį:**

• skaitys pluoštą lietuvių liaudies mįslių, aiškinsis jų turinį, įmins;

• skaitys linksmą poetės Daivos Čepauskaitės eilėraštį apie paukščius, pajaus jo nuotaiką;

• skaitomuose tekstuose ras daiktavardžius, aptars apie jų reikšmę;

• prisimins klausimus, į kuriuos atsako daiktavardžiai, pasakys jų skaičių, giminę;

• plės žodyną daiktavardžiais;

• prisimins, kaip rašomi daiktavardžiai, kurie atsako į klausimus ***ką? ko? kur?***;

**Priemonės:** Vad. P. 12–13. Pr. sąs.1. P. 8–9.

|  |  |
| --- | --- |
| *Mokytojui.*  *Temos aptarimas.*  *Mįslių skaitymas ir įminimas.*  *Eilėraščio skaitymas*  *Gramatikos užduotys vadovėlyje.*  *Daiktavardžio kartojimo užduotys pratybų sąsiuvinyje: daiktavardžio reikšmė, skaičiai, giminės, rašyba.* | Pirmoje ir antroje klasėje vaikai plėtė savo žodyną įvairiais daiktų pavadinimais, susipažino su daikto sąvoka kalboje, mokėsi daiktus reiškiantiems žodžiams, arba daiktų pavadinimams, kelti klausimus, rašyti dažniausiai vartojamas formas. Trečioje klasėje jie susipažino su terminu *daiktavardis*, išsiaiškino, kad daiktavardis turi gimines ir kaitomas skaičiais, mokėsi kelti daiktavardžiams klausimus, rašyti daktavardžius. Visų šių kalbos dalykų kartojimui pasirinkta tema „Rudens mugės“, nes mugėse parduodami ir perkami įvairiausi daiktai.  Su mokiniais perskaitykime pamokos temą „Rudens mugės“ ir trumpai pakalbėkime apie muges: kas jose parduodama, perkama. Pasiūlykime ketvirtokams įsivaizduoti mįslių mugę, kaip tokia mugė, jų manymu, atrodytų – tegul vaikai fantazuoja. Paaiškinkime, kad skaitydami apie įvairias, gal net keistas muges, turėsime progą prisiminti daiktavardžius. Kodėl? Gal kuris nors galite pasakyti?  Temai skirti du tekstai: pluoštas mįslių ir Daivos Čepauskaitės eilėraščio „Paukščių turguje“ ištraukos. Abu tekstai skaitomi ir apmąstomi klasėje. Tačiau galima rinktis – trūkstant laiko skaityti vieną kurį tekstą, o kitą skirti namams ar praleisti (žinoma, būtų gaila).  Mokytojas kartu su mokiniais pasirenka mįslių skaitymo būdą: skaito grupelės, suolo draugai ar visi paeiliui. Perskaitę iššifruoja užkoduotus mįslių įminimus – jie yra puslapio apačioje. Jeigu mokiniams bus sunku, paaiškinkime, kad tų žodžių sukeisti skiemenys arba parašyti atvirkščiai.  GUSDAN – DANGUS, BEDESYS – DEBESYS, NAŠAL – ŠALNA,  VĖSBUL – BULVĖS, NASGŪSVO – SVOGŪNAS, ZASBŪAR – ARBŪZAS, VASLY – SLYVA, DISME – MEDIS, SYSBEDE – DEBESYS, SAJĖV – VĖJAS, KOMNASBAI – KOMBAINAS, SITĖKS – SKĖTIS, SYGUR – RUGYS, TRASMEMOTER - TERMOMETRAS  Mįslės ne tik įmenamos, bet ir aptariamos: kaip jas įminėte, kurie žodžiai padėjo įminti mįslę, kurios mįslės labiausiai patiko, kodėl? Taigi kurias mįsles kiekvienas mokinys pirktų mįslių mugėje. Ir dar vienas klausimas – kodėl šias mįsles galima vadinti rudens mįslėmis? Tegul ketvirtokai pamąsto (juk jose daug rudenį simboli-zuojančių daiktų).  Pasiūlykime mokiniams sukurti naujų mįslių, šią kūrybinę užduotį galima atlikti ir namie kartu su namiškiais.    Eilėraštis turėtų būti skaitomas linksmai, nes jame rašomi keisti ir juokingi dalykai. Pirmą kartą jį gali raiškiai perskaityti mokytojas. Išklausę teksto, aiškinamės vaikams nesuprantamus žodžius, kad geriau suprastų kūrinio turinį. Paskui skaitykime ir raskime paminėtus paukščius nuotraukose. Tada įsigilinkime į eilėraštyje pavaizduotas situacijas – kas ką pirko. Kurie paukščių pirkiniai mokiniams atrodo juokingi? Tegul randa ir perskaito tekste.  Būtų naudinga mokiniams atlikti prie kalbos ženklo nurodytas užduotis: 12 puslapyje mįslių tekstuose mokiniai randa 5 daiktavardžius ir pasako kieno jie pavadinimai, t. y. jų reikšmę. Pavyzdžiui: meškinai – gyvūnas žvėris, žolę – augalas, rankų – kūno dalis, kailiniai – apsirengimas, drabužis, durų – namo dalis, rudenį – metų laikas, kalnai – gamta ir pan. Taip pat randama daiktavardžių, kurie atsako į klausimus (kartojami daiktavardžių klausimai):  Kas? pirkia, kūnas; ko? kieno? kojų, rankų, mėsos; kam? žmonėms, ką? kada? rudenį, žiemą, pasaulį; kuo? žeme, kailiniais; kame? kampe, lauke.  Kitame, 13, puslapyje kartojami daiktavardžio skaičiai ir giminės: reikia rasti vienaskaitos ir daugiskaitos, vyriškosios ir moteriškosios giminės pavyzdžių eilėraščio tekste (pavyzdžiai pateikti vadovėlyje), paaiškinti daiktavardžių rašybą. Tai nesunkios užduotys. Jeigu mokiniai III klasėje mokėsi iš vadovėlio „Mes – trečiokai“, turėtų nesunkiai įveikti visas daiktavardžio kartojimo užduotis.  Sąsiuvinio pratimai taip pat skirti daiktavardžiui kartoti. Pirmas pratimas – tik perskaityti etikečių pavadinimus ir juos suprasti bei pasirinkti patinkantį produktą. Kartu turtinamas mokinių žodynas. Po to mokiniai nurašo daiktavardžius, pažymi jų giminę ir skaičių, parašo klausimą (2 pratimas). Trečias pratimas – kryžiažodis, kurio atsakymai – daiktavardžiai. Kryžiažodžio atsakymai: MORKA, BULVĖ, MEDUS, BUROKAS, LINAS, SLYVA, KOPŪSTAS.  Daiktavardžio kartojimas baigiamas pasitikrinimu, kaip kiekvienas mokinys atpažįsta daiktavardžius ir supranta jų reikšmę – 4 ir 5 pratimas ir moka rašyti jų galūnes (6 pratimas). Kaip papildoma užduotis – rasti į žodžius su mišriaisiais dvigarsiais (**an**t, kr**an**to, **an**kstyvo, **in**kiluose, šv**il**pauja, p**ul**kai, v**ar**nėnų ir kt. ) |

1. **tema.** RUDENS VĖJAS

**Tikslas – Skaityti informacinį ir meninį tekstą, pakartoti veiksmažodį:**

• skaitys informacinius tekstus, atsakys į klausimus;

• skaitys meninį tekstą (autorinę pasaką), aptars veikėjus;

• skaitomuose tekstuose ras veiksmažodžius, pasakys jų reikšmę;

• prisimins veiksmažodžio klausimus;

• prisimins veiksmažodžio laikus;

• plės žodyną veiksmažodžiais;

• toliau tobulins kalbėjimo ir rašymo gebėjimus.

**Priemonės:** Vad. P. 14–15. Pr. sąs. 1. P. 10–11.

|  |  |
| --- | --- |
| *Mokytojui.*  *Pamokos temos ir tikslų aptarimas.*  *Informacinių tekstų apie vėją skaitymas, atsakymai į klausimus.*  *Autorinės pasakos apie vėją skaitymas.*  *Kalbos užduotys vadovėlyje: veiksmažodžių reikšmė, klausimai, laikai.*  *Veiksmažodžio mokymosi pratimai sąsiuvinyje.*  *Namų darbai.* | Pirmoje ir antroje klasėje vaikai plėtė savo žodyną įvairiais veiksmų pavadinimais, susipažino su veiksmo sąvoka kalboje, mokėsi kelti klausimus veiksmo žodžiams, rašyti dažniausiai vartojamas formas. Trečioje klasėje jie susipažino su terminu *veiksmažodis*, išsiaiškino, kad veiksmažodis kaitomas laikais, mokėsi kelti veiksmažodžiams klausimus, rašyti veiksmažodžius. Ketvirtoje klasėje mokslo metų pradžioje visa tai pakartojama. Veiksmažodis – veiksmas, todėl neatsitiktinai pasirinkta tema apie vėją – „Rudens vėjas“.  Perskaitykime temos pavadinimą ir paklauskime mokinių, ką jie žino apie vėją. Koks tas rudens vėjas? Paaiškinkime, kad tokia tema skirta veiksmažodžiams pakartoti. Kaip jie mano, kodėl? Taip, vėjas – tai veiksmas, o veiksmus įvardijame veiksmažodžiais. Todėl ši tema padės mums pakartoti viską, ką III klasėje mokėmės apie veiksmažodį.  Kaip įvadas į temą – minklė apie vėją. Sena minklė *Kas skrenda be sparnų?*gerokai papildyta – perskaitykime ją ir visi kartu pamėginkime dar ją papildyti, pavyzdžiui: *kas ūžia be motoro, švilpia be švilpuko?*  Toliau mokiniai skaito dalykinį tekstą „Ar žinote?“ Skaitykime po pastraipą ir išsiaikinkime jos turinį. Kadangi tekste yra daug skaičių, perskaitykime juos - taip mokiniai pakartos lietuviškus skaitmenų pavadinimus. Taip pat nepraleiskime ndaiktavardžių – pavadinimų, parašytų didžiosiomis raidėmis. Pakalbėkime apie JAV praūžusius uraganus – mokiniai tikrai napie juos yra girdėję, nes jie gana dažni.  Kitas tekstas – vėjo atliekami darbai. Tegul mokiniai perskaito ir pasako, kokių dar vėjo darbų žino, pavyzdžiui: supusto sniego pusnis, supusto smėlio kopas, vėdina nuo karščio įkaitusius žmones, ...  Vadovėlyje savarankiškam skaitymui skirta rašytojo Česlovo Navakausko pasaka „Vėjas moko kopų smilteles matematikos“. Vėl pasirinkime pagal situaciją – kiek turime laiko. Galima šią pasaką skaityti tyliai klasėje, galima ją skirti namų skaitymui.  Šioje pasakoje kalbasi Vėjas ir kopų smiltelės. Vėjas čia visagalis, smiltelės jam paklūsta. Rašytojas kuria pasaką pasitelkdamas paprasčiausius matematikos veiksmus. Mokiniai prisimins skaičius, matematikos terminus.  Iš šių tekstų seka gramatikos užduotys: pasakyti daugiau veiksmažodžių, įvardijančių, ką veikia vėjas, pavyzdžiui: *švilpia, ūkauja, ūžia, dejuoja, gaivina, ...* Prisimenami veiksmažodžio klausimai – mokiniai parašo klausimus iš pasakos išrinktiems veiksmažodžiams: pūsteliu – ką veikiu? nurieda – ką veikia? klausė – ką veikė?, pridėjai – ką vcikei?, matau – ką veikiu?, atimsiu – ką veiksiu?, atimi – ką veiki? Prisiminę veiksmažodžio klausimus, prisiminkime veiksmažodžio laikus – pavyzdžių mokiniai randa pasakos tekste, tik būtojo dažninio laiko veiksmažodžius reikia sugalvoti.  Esm. l.: pūsteliu, nurieda, lieka, ...  Būt. k. l. klausė, atsiliepė, pridėjai, ...  Būs. l. atimsiu, padalysiu, baigsis, ...  Būt. d. l. pūsteldavau, nuriedėdavau, likdavo, ...  Pratybose tęsiama vėjo tema: pirmo pratimo tekstą reikia perskaityti garsiai ir kolektyviai aptarti jo turinį. Ką naujo sužinojome iš šio teksto? Jame kalbama ir apie senovines girnas, ir apie paskutinį technikos laimėjimą – vėjo jėgaines. Mokiniai atlieka kalbos užduotį – randa tekste „Malūnai“ veiksmažodžius ir juos pabraukia (1 pratimas). Toliau atlieka antrą pratimą – parašo pabrauktų veiksmažodžių laiką ir klausimą. Tekste yra visų veiksmažodžio laikų pavyzdžių:  Esm. l. : turi, pagauna, suka, gamina – ką veikia?  Būt. k. l.: sudarė, buvo, pradėjo, suko, atgimė – ką veikė?  Būt. d. l.: maldavo, vadindavo, pildavo, patekdavo, sutrindavo – ką veikdavo?  Trečiajame pratime yra visų veiksmažodžio laikų klausimai ir pavyzdžiai: mokiniams reikia „susodinti“ veiksmažodžius į jų klausimų balionus. Be to, aptarti sunkesnius rašybos atvejus: *kelia, ošia, kepei, byrėjai, šveičia, kopdavo, kopei, tikėjai, burzgia, trūkdavo, ėjai, pūsdavo.*  Namų darbams skirtas 11 pratybų sąsiuvinio puslapis. Mokinys pakartos daiktavardžio ir veiksmažodžio vartojimą. Pirmiausia skaitys sakmę „Malūnininko vėjas“, ras daiktavardžius ir veiksmažodžius ir tuo pačiu matys gerą šią kalbos dalių vartojimo pavyzdį (1 pratimas). Kaip suprato sakmę, parodys mokinio atsakymai į teksto klausimus (2 pratimas). Ši užduotis sunkesnė, nes reikia savarankiškai sudaryti sakinius. Gali būti, kad ne visi mokiniai atsakys pilnais sakiniais, pavyzdžiui: *Kad jis išdulkino miltus iš geldos.*  *Kad jiems nereikėjo vėjo. Kad jam vėjas buvo reikalingas.*  Trečio pratimo tekste praleista ir daiktavardžių, ir veiksmažodžių. Juos reikia įrašyti derinant sakinyje:  *Didelis vaikų būrys kopia į smėlio kopą. Jos viršūnėje visi sustoja ir žvalgosi. Vienoje pusėje mato jūrą, o kitoje marias. Toliau žaliuoja pušynas. Po pušyną vaikšto trys briedžiai. Tai gražioji Kuršių nerija!*  Taigi ketvirtokai pasitikrins, kaip jie geba savo kalboje vartoti daiktavardžius ir veiksmažodžius. |

1. **tema.** SKAITOME IR FANTAZUOJAME

**Tikslas – skaityti fantastinį pasakojimą, pakartoti daiktavardžio ir veiksmažodžio rašybą, apibendrinti kartojimo skyrių:**

• skaitys ir aptars Povilo Villuveit fantastinį pasakojimą „Debesyse“;

• fantazuos pagal skaitytą kūrinį, pagal paveikslėlių seriją;

• užrašys sugalvotą pasakojimą;

• apibūdins (nagrinės) daiktavardžius ir veiksmažodžius;

• pasitikrins, kaip išmoko vartoti (kaityti, rašyti daiktavardžius ir veiksmažodžius

• toliau tobulins kalbėjimo ir rašymo gebėjimus.

**Priemonės:** Vad. P. 16–17. Pr. sąs.1. P. 12–14.

|  |  |
| --- | --- |
| *Mokytojui.*  *Temos skelbimas.*  *Teksto skaitymas. Pokalbis apie jį.*  *Pratybų sąsiuvinio užduotys:*  *- fantastinių situacijų kūrimas pagal paveikslėlių seriją;*  *- daiktavardžių nagrinėjimas;*  *- veiksmažodžių nagrinėjimas;*  *- rašybos užduotis;*  *- įdomioji užduotis;*  *- daiktavardžių ir veiksmažodžių vartojimo kalboje užduotis.*  *Kalbos schemų aptarimas.*  *Namų darbai* | Paskutinė kartojimo skyriaus tema. Kiek jai skirti laiko, sprendžia pats mokytojas pagal savo klasės poreikius. Gaima mokomąją medžiagą (tekstą, schemas) išnaudoti maksimaliai, galima pasirinkti tik dalį. Literatūrinio teksto skaitymas padėtų mokytojui įvertinti mokinių skaitymo gebėjimus, prie jo sudarytos vadovėlio ir pratybų sąsiuvinio užduotys – ar vaikai mėgsta ir geba fantazuoti, kurti, kalbos chemų aptarimas – kokios mokinių lietuvių kalbos gramatikos žinios.  Skaitymui pasirinktas galbūt vaikams ar nežinomo lietuvių vaikų rašytojo Povilo Villuveit knygos „Spinčius“ ištrauka. Ši knyga tikrai stebina rašytojo fantazija – jis sugyvina ir priverčia veikti, kalbėtis visai paprastus, kasdien matomus daiktus, juose apgyvendina įdomius veikėjus. Be to, stebina autoriaus gebėjimas kurti naujus žodžius, kurie visai gražiai pritinka lietuviškai žodžių darybai. Taigi iš šio autoriaus galima pasimokyti ir išmonės, ir kalbos.  Trumpai pristatykime mokiniams temą: baigiame I vadovėlio skyrių, todėl aptarsime, kaip pakartojome tai, ko mokėmės III klasėje, skaitysime fantastinį pasakojimą ir patys fantazuosime.  Pirmiausia perskaitykime paaiškinimą apie kūrinio veikėją Spinčių, išsiaiškinkime, kaip padarytas šis žodis-vardas: spinta (baldas) – Spinčius (vardas, susijęs su spinta). Pasirenkame kūrinio skaitymo būdą ir perskaitome. Jeigu norime aiškintis mokinių skaitymo gebėjimus, kūrinį skaitome dalimis visi iš eilės (žinoma, taip nukentės teksto vientisumas, bet po to galima jį dar kartą perskaityti ištisai visą).  Išsiaiškinkime nežinomus žodžius, ko vaikai nesuprato ir pakalbėkime apie kūrinį pagal vadovėlio klausimus: kas vaikus nustebino (o gal ne), kaip patiko šis pasakojimas, koks tas veikėjas Spinčius. Detaliau aptarkime tuos autoriaus sugalvotus fantastikos „deimančiukus“:  ⁎ debesų šukavimas:  ⁎ vėjas užkelia veikėją ant debesų;  ⁎ jis šukuoja debesis lyg jie būtų kokios susivėlusios avys ar ilgaplaukiai šunys;  ⁎ debesyse randa begalę visokių daiktų, kurie paprastai voliojasi kur nors gatvėje ar parke – ant žemės;  ⁎ debesyse aptinka įstrigusį lėktuvą ir jį išvaduoja;  ⁎ šukas ir šepečius pamiršta ant debesies (jie ten laikosi lyg ant kokios lentynos!)  Vadovėlio kūrybinė užduotis – sugalvoti veikėją, gyvenantį kuriame nors balde, ir sukurti apie jį istoriją. Ją tikslinga kurti pirma atlikus užduotis pratybų sąsiuvinyje.  Fantastikos tema tęsiama pratybų sąsiuvinyje: mokiniai skaito pirmo pratimo tekstą – ištrauką iš tos pačios P. Villuveit knygos, susiskirsto į grupes ir kiekviena grupė sugalvoja, kaip šokoladinis Spinčiaus švarkas virto trupiniais. Skatinkime mokinius fantazuoti ir kalbėti – tegul pirma pasakoja sugalvotą istoriją žodžiu. Joje gali būti veikėjo minčių, pokalbių su naujais veikėjais, nukrypimų ir kPaskui visi pasitardami „šlifuokime“ tos istorijos sakinius ir užrašykime ją (galime trumpinti – rašyti trumpesnę negu buvo sukurta žodžiu, pavyzdžiui, praleisti veikėjo mintis, pokalbius ir pan.), t. y. užrašome tik svarbiausius momentus – kaip šokoladinis švarkas neteko savo dalių.  Įsitikinkime, ar gerai pakartojome daiktavardžius: kiekvienas savarankiškai atlikime trečią pratimą (susitarkime, kiek laiko skirsime), paskui visi kartu pasitikrinkime.  Analogiška ketvirto pratimo užduotis: išnagrinėti veiksmažodžius. Ji taip pat pirmiausia atliekama savarankiškai, o paskui pasitikrinama.  Silpnesnėje klasėje penktas pratimas atliekamas kolektyviai – dar kartą prisimenama daiktavardžių ir veiksmažodžių galūnių rašyba, kuriai pasitikrinti reikia kelti atitinkamus klausimus: ką? ko? kur?, ką veikia? ką veikei?, žinoti, kaip pasitikrinti e ir ia rašymą daiktavardžių galūnėse (jeigu *saldain****is****, saldain****io***, tai kitose galūnėse, kur girdime ***e***, rašysime ***ia***, jeigu *rankov****ė***, *rankov****ei***, tai kitose galūnėse ***e***).    Atlikdami šeštą pratimą kervirtokai susipažins su gana dažnu žodžių darybos atveju – tai įdomi, bet nebūtina užduotis. Iš daiktavardžių lietuvių kalboje padaromi nauji žodžiai (būdvardžiai), su kuriais ketvirtokai susipažins kiek vėliau.  Septintas pratimas sunkesnis, jame apibendriname, ką mokiniai moka apie daiktavardį ir veiksmažodį, kaip juos vartoja kurdami tekstą. Pasirinkta vaikams patinkanti užduotis – ištaisyti mokinio klaidas. Jų yra Džordanos rašinyje yra visokų: sakiniuose netaisyklingai vartojami, nederinami daiktavardžiai, veiksmažodžiai, yra rašybos klaidų. Rašinį galima taisyti individualiai, o paskui aptarti, arba aiškintis ir taisyti visiems kartu. Tekstas turėtų būti toks:  *Sofčius*  *Mano sofoje apsigyveno Sofčius. Jau bus savaitė. Iš kur aš žinau? Radau raštelį.*  *Džordana, aš gyvenutavo sofoje. Man ten patinka. Tik naktį neknark ir nesivartyk.*  *Sofčius*    *Aš labai norėjau pamatyti Sofčių. Nuėmiau visas sofos pagalves. Palindau po sofa, bet neradau Sofčiaus. Tada padėjau saują saldainių. Rytą radau tik popierėlius ir raštelį “Ačiū”. Kada aš pamatysiu Sofčių?*  Vadovėlio 17-ame puslapyje yra ir kalbos (gramatikos) temų kartojimo apibendrinimas. Trumpai stabtelėkime prie jo: galime šį puslapį skaityti „vaidmenimis“: mokytojas skaito pirmąją teiginio dalį, mokiniai choru – antrąją. Pasakykime jiems, kad tai lyg atmintinė, ką mes jau žinome, jeigu primiršime, o šių žinių reikės, galime atsiversti šį puslapį ir pasiskaityti, prisiminti. O kad įsitikintume, jog tikrai pakartojome schemoje minimus dalykus, galime atlikti I testą. Mokytojas sprendžia, kur ir kada mokiniai jį atliks. Kadangi šios savaitės dviems pamokoms vadovėlyje buvo skirta tik viena tema, galbūt yra laiko testą atlikti klasėje. Jam nereikia labai daug laiko, nes užduotys neilgos, nesudėtingos.  (testą paaiškiname toliau).  Namuose siūlomas mokiniams kūrybinis darbas – sukurti fantastinį pasakojimą (P. 14). Apie šią užduotį užsiminėme vadovėlyje. Užduotis vaikams neturėtų būti sunki, nes panašias atkliko klasėje. Be to, į talką gali pasikviesti ir namiškius. Juk jiems irgi turėtų būti smagu fantazuoti.  Pirmas pratimas padės pasirinkti veikėją, tačiau mokinys gali sugalvoti ir visai naują ir jį pavadinti, surašyti svarbiausius duomenis – atsakyti į antro pratimo klausimus. Taigi apgalvojęs tą fantastinį veikėją, rašo pasakojimą apie jį − trečias pratimas. Pasakojimą gali ir iliustruoti. Kurdamas pasakojimą mokinys remiasi antro pratimo klausimais ir savo atsakymais į juos. Žinoma, kiekvienas ketvirtokas rašys pagal savo gebėjimus, todėl pasakojimai bus labai skirtingi ne tik savo turiniu, bet ir apimtimi, kalbos taisyklingumu. Kitą savaitę skirkime laiko juos perskaityti ir susipažinti. Galima ir kitaip: mokytojas ištaiso mokinių pasakojimus, jie namie perrašomi ant atskiro lapo ir po to eksponuojami klasėje, kad visi draugai perskaitytų. |

**I** T E S T A S – baigus I vadovėlio skyrių **„SMAGU, ĮDOMU, SVARBU PRISIMINTI“**

**Tikslas – įsivertinti, kaip pakartojo III klasės kursą: kaip supranta skaitomą tekstą; kaip skiria dvibalsius, mišriuosius dvigarsiais, kaip atpažįsta daiktavardžius, jų skaičių, giminę, veiksmažodžius, jų laikus, kaip geba vartoti daiktavardžius ir veiksmažodžius.**

• skaitys ir supras skaičiuotes, sakmę;

• atpažins tekstuose dvibalsius, mišriuosius dvigarsius;

• atpažins tekste daiktavardžius, veiksmažodžius;

• išnagrinės pateiktus daiktavardžius ir veiksmažodžius;

• sugalvos ir parašys sakinius apie rudenį;

• atliktas užduotis įsivertins balais.

**Priemonės:** Pr. sąs.1. P. 15.

|  |  |
| --- | --- |
| *Mokytojui.*  *Testo atlikimo tvarka.*  *Trumpi užduočių paaiškinimai.*  *Pasitikrinimas ir įsivertinimas.* | Šiuolaikinėse mokyklose (bent jau Lietuvoje) mokiniai atlieka daug ir įvairių testų. Manau, kad pradinėse klasėse jų tikrai tiek nereikia, nes jie kelia daug baimės vaikui, be reikalo jaudina mokytoją. Kai kurie mokyklų vadovai pagal testų rezultatus pradeda vertinti visą mokytojo darbą, o tai tikrai neteisinga, nes vaiko ugdymas apima kur kas platesnį gebėjimų ir žinių lauką negu galima patikrinti testais. Ir blogiausia – pabūgę tokio vertinimo, kai kurie mokytojai pradeda dirbti tiktai „testams“, t. y. moko tik to, ką galima patikrinti testu. O kur literatūrinis lavinimas, kūrybiškumo ugdymas, vaiko akiračio plėtimas ir kiti labai svarbūs dalykai? Todėl šiame mokymo komplekte pateikiami testai yra skirti **tik dalies gebėjimų patikrinimui, o svarbiausia vaikui įsivertinti**, kad jis žinotų savo stipriąsias ir silpnąsias puses ir galėtų tobulėti. Testas jokiu būdu ne kontolė ir bausmė. Jeigu vaikas nenori, gali testų neatlikti. Kiekvienas testas yra nedidelės apimties – tik vieno puslapio. Jį mokinys gali atlikti klasėje arba namie ir pats pasitikrinti: pavartyti vadovėlį, pažiūrėti atsakymus sąsiuvinio gale, pats susiskaičiuoti balus. Testai pateikiami pratybų sąsiuvinyje po kurio nors skyriaus ar kelių skyrių baigimo. Šie pasitikrinamieji testai pratybų sąsiuvinyje sumanyti vietoje šventėms skirtų puslapių. Manome, kad šventėms labiau tinka įvairūs piešiniai, rašiniai, kurie piešiami arba rašomi ant atskirų lapų, paskui eksponuojami, dedami į bendrą klasės knygą.  Baigus pirmą vadovėlio skyrių „SMAGU, ĮDOMU, SVARBU PRISIMINTI“, atliekamas testas, kuris yra pratybų sąsiuvinio 15-me puslapyje. Visi jo atsakymai – 60-ame sąsiuvinio puslapyje. Visos testo užduotys atliekamos savarankiškai, sąžiningai. Dar vienas pasiūlymas: pirmą kartą testo lape viską rašyti paprastu pieštuku, o raides spalvinti labai neryškiai. Pasitikrinus atsakymus, galima išsitaisyti klaidas. Taip mokomasi, o ne tik įsivertinama.    Reikia atidžiai perskaityti pirmą užduotį ir ją atlikti: pirmiausia vaikas turi suprasti skaičiuočių turinį, jų žodžius, tik tada jis galės sėkmingai atlikti gramatikos užduotį – skirtingomis spalvomis nuspalvinti žodžių dvibalsius ir mišriuosius dvigarsius (atsakymuose jie surašyti).  Toliau skaityti antrą užduotį ir ją atlikti – perskaityti sakmę, ją suprasti, rasti daiktavardžius bei veiksmažodžius ir juos pabraukti skirtingomis linijomis.  Trečia užduotis skirta daiktavardžiui. Daiktavardžiai parašyti sakiniuose, kad mokiniai analizuotų prasmingą kalbos vartojimo pavyzdį. Jiems reikės parašyti daiktavardžių giminę, skaičių ir klausimą.  Ketvirta užduotis leis mokiniui pasitikrinti žinias apie veiksmažodį: nurašys veiksmažodžius ir parašys, į kokius klausimus jioe arsako, bei kiekvieno veiksmažodžio laiką.  Paskutinė užduotis – parašyti tris sakinius apie rudenį. Vaikai juos sugalvoja laisvai, svarbu tik nenukrypti nuo temos. Sakinia gali būti rišlūs, o gali ir nesisieti. Svarbu, kad juose būtų taisyklingai derinami žodžiai, taisyklingai parašyti daiktavardžiai ir veiksmažodžiai – taip pasitikrins, ar moka juos vartoti.  Atlikus visas užduotis reikia pasitikrinti atsakymus ir susiskaičiuoti teisingus. Tegul pats mokinys sprendžia, ar pakankamą balų skaičių surinko, pasitaria su mokytoju, ką dar jam reikėtų pasimokyti. |

**II skyrius. ŽODIS ŠIRDIN KELIĄ SURANDA**

**Tikslas – skaityti prozos ir poezijos tekstus, juos suprasti, gilintis į tų tekstų sakinių įvairovę, susipažinti su elementaria lietuvių kalbos sakinio teorija, mokytis sudaryti sakinius, juos sieti į tekstą.**

1. **tema.** ŽMOGUS GERUMU GRAŽUS

**Tikslas – skaityti poezijos ir prozos kūrinius, juos suprasti; analizuoti įvairius sakinius, jų skyrybos ženklus, mokytis kelti sakinio žodžiams klausimus.**

• skaitys **V. Palčinskaitės** eilėraštį **„Iš ko padarytas pasaulis“**, apmąstys jį, pajaus jo nuotaiką, aptars vaizdus;

• skaitys **V. Račicko** pasakojimą **„Kolumbas iš sandėliuko“**, vertins veikėjo poelgį, išmoks raiškiai skaityti dialogą;

• mokysis trumpai atpasakoti skaitytą tekstą;

• kurs pokalbį ir jį užrašys;

• analizuos skaitytų tekstų sakinius;

• skaitys minkles, atsakys į jų klausimą ***kas?***;

• sakinio žodžiams mokysis kelti klausimus;

• turtins žodyną skaitytų tekstų žodžiais.

**Priemonės:** Vad. P. 18–19. Pr. sąs.1. P. 16–17.

|  |  |  |  |
| --- | --- | --- | --- |
| *Mokytojui.*  *Skyriaus pavadinimo*  *aptarimas. Pamokos*  *temos skelbimas.*  *Eilėraščio skaitymas,*  *analizė.*  *Pratybų sąsiuvinio užduotys sakiniui suprasti:*  *- įdomus pokalbis,*  *- pokalbio rašymas,*  *- sakinių skyrybos ženklų aptarimas,*  *- klausimas* ***kas?***  *Antro teksto skaitymas.* | Trečioje klasėje mokiniai jau mokėsi apie sakinį, aptarė, kad mintis reiškiame sakiniais, mokėsi kelti sakinio žodžiams klausimus. Apie sakinį, kaip kalbos vienetą, jie mokosi ir valstybinėje mokykloje per anglų kalbos pamokas. Ketvirtoje klasėje toliau tęsiamas sakinio mokymas – vadovėlyje pateikiama elementari sakinio teorija: susipažįstama su sakinio *veiksniu* ir *tariniu*, mokomasi plėsti sakinius, rašyti įvairius skyrybos ženklus. **Tačiau svarbiausia yra praktinis sakinio mokymas: suprasti sakinio intonaciją, jo skyrybos ženklus, sudaryti sakinius, juos rašyti.** Primename mokytojui, kad lietuvių kalbos sakinyje žodžių tvarka yra laisva: sakinio veiksnio ir tarinio su jiems priklausančiais žodžiais vieta gali keistis, pavyzdžiui: *Mieloji saulutė rudenį šviečia vis trumpiau. Vis trumpiau rudenį šviečia mieloji saulutė. Rudenį mieloji saulutė šviečia vis trumpiau.*  Mokinius trumpai supažindiname su pamokos tema ir tikslais: perskaitykime skyriaus ir temos pavadinimą ir pasikalbėkime su vaikais, kaip jie supranta tuos žodžius. Tai **se**nos lietuvių **pa**tarlės, mūsų senolių išmintis. Iš tiesų geras žodis visiems mums labai svarbus, gera girdėti pagyrimą, užuojautą, patarimą... O žmogaus gerumas daro jį gražų. Kiekvienas pamąstykime apie tai. Juk ne paslaptis, kad gražus, bet piktas žmogus nekelia susižavėjimo. Taigi vadovėlyje skaitysime apie gerumą, gražius poelgius.  V. Palčinskaitės eilėraštis yra labai gilus, prasmingas, gal mokiniams nelengva bus jį suprasti. Tačiau ir nebūtina viską „išsemti“. Tegul ketvirtokai tik pajaučia poetės nuotaiką, supranta jos mintis apie mus supantį pasaulį. Eilėraščio analizei palengvinti vadovėlyje pateikta daugiau klausimų – juos ir panaudokime analizuodami kūrinį.  Pirmiausia visi kartu atlikime pirmąją užduotį. Iš tiesų į šio eilėraščio pavadinimo klausimą atsakyti nesunku – ką bevardytume, viskas tiks (prisiminkime III klasėje skaitytą G. Morkūno tekstą „Ko yra Žemėje?“: kalnų, miškų, liūtų, ...).  Pirmą kartą siūlome eilėraštį perskaityti mokytojui, o mokiniams tik atidžiai paklausyti. Paklauskime jų, ką suprato, jautė, regėjo, t. y. koks pirmas įspūdis. Tada išsiaiškinkime nežinomus žodžius.  Poetė, atsakydama į savo pačios iškeltą klausimą *Iš ko sudarytas pasaulis?*, pasirenka labai paprastus dalykus: medelį ir drugelį. Ir toliau klausia, iš ko jie sudaryti, ir pati atsako. Šiuos dalykus ketvirtokai tikrai turėtų suprasti. Eilėraštyje sukurta labai gražių vaizdų: naktį klajojančio mėnulio, drugelio sparnelio. Pasidžiaukime šiais vaizdais, dar kartą perskaitykime šias eilutes.  Paskutinis eilėraščio posmas pats sudėtingiausias, dar kartą jį perskaitykime ir pasiaiškinkime, ką reiškia tie „vargo upeliai“ (jeigu paprastai kalbėtume – sunkumai, nelaimės, neturtas). Tačiau svarbiausia pasaulio dalis – mūsų visų gerumas. Pasikalbėkime su mokiniais, koks būtų pasaulis, jeigu visi žmonės būtų geri, jeigu neliktų pykčio, pavydo, neapykantos, ... (paskutinė užduotis puslapio apačioje).  Skaitytame eilėraštyje yra įvairių sakinių: vienais klausiama, kitais atsakoma. Perskaitykime juos, aptarkime skyrybos ženklus tų sakinių gale.  Pratybų sąsiuvinio tekstas tęsia žmogaus gerumo temą. Pirmo pratimo tekstas – berniuko pasakojimas apie mergaitę, kuri pūtė muilo burbulus. Svarbiausia šio teksto mintis – kaip gera, kai vienas kitą suprantame. Rašytoja Ignė Zarembaitė labai netikėtai, įdomiai perteikia tą vaikų pokalbį: jie susitikę sakinių ar žodžių neištaria, o įpučia juos į muilo burbulus, o kai tie sprogsta, žodžiai ištrūksta, ir kalbantieji viską sužino. Būtinai perskaitykime šį tekstą ir tegul mokiniai įsivaizduoja tą fantastišką situaciją.  Perskaitykime burbuluose parašytus žodžius, jie labai gražūs, tikrai „širdin kelią suras“. Antro pratimo užduotis – iš burbuluose surašytų sakinių sukurti vaikų pokalbį (surašyti reikiama tvarka, kur reikia, papildyti, sudėti skyrybos ženklus):   |  |  | | --- | --- | | ENRIKAS:   * Labas! * Kaip gyveni? * Man truputį liūdna... * ................... Kiek tau metų? * Tavo gražios akys! * ……………………. | GRETA:  - Labas!   * Gerai! O tu? * Kodėl? * Devyneri su puse. * ………………… * Aš vardu Greta. Moku groti fleita. |   Atliekant trečią pratimą grįžtama prie pirmo pratimo teksto ir analizuojami jo sakiniai. Mokiniai įsitikins, kad sakinių gali būti labai įvairaus ilgio, jų gale rašomi įvairūs skyrybos ženklai, kurie skaitytojui parodo, kokia intonacija reikia skaityti sakinį:  ▪ ramiai teigiant,  ▪ susijaudinus džiaugiantis ar piktinantis, liepiant,  ▪ klausiant,  ▪ abejojant, paslaptingai nutylint o gal liūdnai.  Sakinio intonacija gana sudėtingas klausimas, todėl su ketvirtokais jos mokomės tik praktiškai – išgirsti ir patiems raiškiai pasakyti sakinį.  Pakalbėkime, kodėl sakinio gale dažniausiai rašomas taškas: *Pastebėjau ją ant suoliuko. Prisėdau greta*. ir t. t. Taškas dažniausias skyrybos ženklas tekste, nes jis rašomas po tokių sakinių, kuriais kas nors pasakoma, pranešama ramiai, nereiškiant ypatingų emocijų, jis parodo, kad mintis baigta. Kodėl parašytas šauktukas: *Ten* *burbulų mergaitė!* Šiuo sakiniu reiškiamas džiaugsmas, nustebimas (berniukas seniai nematė draugės, pamatė ją netikėtai). Kodėl klaustukas: *Kaip gyveni?* Šiuo sakiniu klausiama (paprastai mokiniai nesunkiai supranta, kada sakinio gale reikia rašyti klaustuką). Kodėl daugtaškis: *Žodis ištrūkdavo laukan...* (daugtaškis sakinio gale parodo, kad mintis nebaigta, kad dar toliau kažką norima pasakyti, bet nutylima, nes gal abejojama, nežinoma, nenorima pasakyti arba leidžiama skaitytojui pačiam suprasti, pagalvoti). Tie patys skyrybos ženklai rašomi ir kitose kalbose, todėl ketvirtokai su jais jau tikriausiai pažįstami.    Kiti pratimai skirti prisiminti ir mokytis kelti sakinio žodžiams klausimus, ypač klausimą ***kas?*** Jis bus labai svarbus susipažįstant su sakinio veiksniu, mokantis sudaryti sakinius. Be to, mokytojas žino, kad klausimai padeda ir sakinį sudaryti, ir pasitikrinti žodžių rašybą. Paeiliui perskaitykime ketvirto pratimo patarles, išsiaiškinkime, kada taip sakoma, ir pasimokykime kelti patarlių žodžiams klausimus, juos parašykime žodžių viršuje:  *kas? kur? ką veikia? koks? kas? kokius? ką? ką veikia?*  Auksas ir pelenuose žiba. Geras žodis gerus darbus gimdo.  *kas? ką veikia? kas? ką veikia? kokios? kas? kokio? ko?*  Žodis skriaudžia, žodis ir glaudžia. Blogos ausys gero žodžio  *ką veikia? kokie? kas? ką? ką veikia? ant kokio? ant ko? kas?*  neklauso. Blogi darbai akis bado. Ant gero žiedo ir bitė  *ką veikia? kieno? kas? ko? ką veikia?*  sėda. Šunų balsai dangaus nesiekia.  Penktas ir šeštas pratimas padės ketvirtokams išmokti kelti klausimą ***kas?*** Perskaitome tekstą „Kieme“, išsiaiškiname, jeigu ko nors mokiniai nesuprato, ir pasiūlome savarankiškai atsakyti į po tekstu esančius klausimus. Po to visi kartu pasitikrinkime. Paaiškinkime mokiniams, kad atsakyti reikia ne pilnu sakiniu, o tik vienu ar dviem trim žodžiais: reikės parašyti vaikų vardus, pavyzdžiui:  Kas mėto kamuolį? *Vilius ir Ramūnas*  Kas drožinėja? *Gerardas*  Ir t. t.  Minklėse beveik visada keliamas klausimas *kas?* Vaikai įmins šešto pratimo minkles (kai kurias iš jų tereikės prisiminti, nes skaitė III klasėje) ir išspręs kryžiažodį. Jo atsakymai: 1. KNYGA, 2. VĖJAS, 3. ŽVAKĖ,  4. PLYŠYS, 5. VANDUO, 6. PINIGAS, 7. DEBESIS.  Šiai temai skirtas dar vienas literatūrinis tekstas, pažymėtas savarankiško skaitymo ženklu. Tekstas paimtas iš **V. Račicko** knygos „Šlepetė“. Mokiniai jau yra skaitę apie Evalduką, puslapio viršuje paaiškinta ištraukoje aprašyto įvykio priešistorė. Pasiūlykime pasakojimą **„Kolumbas iš sandėliuko“** perskaityti namie ir savarankiškai atlikti užduotis po tekstu: apmąstyti klausimus, pasimokyti pasakoti, pakalbėti apie aprašytą situaciją su tėveliais, išmokti raiškiai skaityti dialogą. Kitą savaitgalį galime trumpai aptarti kūrinį. |

1. **tema.** PASAKA, MOKANTI GERUMO

**Tikslas – susipažinti su dar dviem lietuvių pasakomis, mokytis suprasti jų pagrindinę mintį; remiantis pasakų veikėjų supratimu, suprasti, kas yra sakinio veikėjas, mokytis kelti sakinio žodžiams klausimą *kas?***

• skaitys **lietuvių pasakas „Geroji žynė ir mergaitė“** (vadovėlyje) ir **„Meškos dėkingumas“** (pratybų sąsiuvinyje), jas aptars, pasakys pagrindinę mintį;

• pasakys pasakų veikėjus, juos apibūdins;

• toliau mokysis kelti klausimus sakinio žodžiams;

• skaitys dalykinį straipsnį **„ Kas yra sakinio veikėjas?“** ir susipažins su *sakinio veiksniu*;

• mokysis kelti sakinio žodžiams klausimą ***kas?*** ir rasti sakinio veiksnį;

• sudarys sakinius su pateiktais veiksniais;

• namie rašys pasakojimą pagal paveikslėlių seriją ir gairinius žodžius, pažymės sakinių veiksnius.

**Priemonės:** Vad. P. 20–21. Pr. sąs.1. P. 18–19.

|  |  |
| --- | --- |
| *Mokytojui*  *Pamokos temos skelbimas.*  *Pasakos skaitymas.*  *Pasakos veikėjai, pagrindinė mintis.*  *Klausimų sakinio žodžiams kėlimas.*  *Dalykinio straipsnio skaitymas, susipažinimas su* ***sakinio veiksniu****.*  *Pratybų sąsiuvinio užduotys:*  *- pasakos veikėjai ir sakinio veiksniai,*  *- dar vienos pasakos skaitymas, klausimo* ***kas?*** *kėlimas, veiksnių radimas.*  *Namų darbai* | Mokantis lietuvių kalbos svarbiausia išmokti sudaryti sakinius, mintis reikšti sakiniais. O su elementaria lietuvių kalbos sakinio teorija mokiniai supažindinami dėl kalbos sistemos pažinimo, lietuviškų kalbos mokslo terminų vartojimo. Sintaksės dalykai panašūs daugelyje kalbų. Todėl mokytojas gali remtis ir mokinių anglų kalbos žiniomis. Ketvirtokai susipažįsta su sakinio *veiksniu* ir *tariniu, neišplėstiniu* ir *išplėstiniu* sakiniu.  Pasiūlykime ketvirtokams perskaityti temos ir pasakos pavadinimus ir pasakyti, kaip, jų manymu, aktuali tokia tema šiandien. Kaip jie supranta gerumą? Paskatinkime mokinius kalbėti – tegul reiškia savo nuomonę ir ugdosi sakytinę kalbą.  Susitarkime su mokiniais, kaip jie susipažins su pasaka **„Geroji žynė ir mergaitė“**. Kai pasaka perskaitoma, išsiaiškinami nežinomi žodžiai. Pasikalbėkime su ketvirtokais, kaip jiems patiko ši pasaka. Suprantama, kad šiame informacinių technologijų ir kosmoso amžiuje toks kūrinys gali būti dešimt**me**čiams visai neįdomus. Tačiau galime jiems paaiškinti, kad į šią pasaką galime žiūrėti kaip į labai labai seną mūsų senolių gyvenimo liudijimą. Ji galėjo atsirasti gal prieš tūkstančius metų, kada tikrai vienintelis vaistas buvo žolės, o žynės gydančios kruopelės – stebuklas, kurio taip laukė žmogus. Todėl ši pasaka ne tik apie gerumą, bet ir apie mūsų proprosenelių svajonę, tikėjimą, lauktą stebuklą.    Labai svarbu paminėti pasakos veikėjus: mergaitė ir žynė, dar minima mergaitės mama. Apibūdinkime, kaip įsivaizduojame žynę, mergaitę (galima apžiūrėti dailininko iliustraciją). Dar išsiaiškinkime žodžio *žynė* reikšmę. Aišku, kad jis kilęs iš žodžio *žinoti*. Taigi žynė arba žynys – žmogus, kuris daug žino, išmano. (Galime prisiminti žynį Lizdeiką, kuris kunigaikščiui Gediminui išaiškino sapną apie staugiantį vilką.)  Aptarkime pagrindinę pasakos mintį – ko mus moko ši pasaka. Tai jau buvo suformuluota pamokos temoje – moko gerumo. Mergaitei už jos gerą širdį, meilę motinai geroji žynė atlygina už tai nereikalaudama ir nepriimdama jokio atlygio. Dar kartą paskaitykime, ko buvo pasiryžusi atsisakyti mergaitė, kad tik pasveiktų jos mama.  Skaitymo įgūdžiams tobulinti galime skaityti žynės ir mergaitės dialogą vaidmenimis. O jei pasaka patiko, išmokti ją pasekti.  Toliau mokomės kelti sakinio žodžiams klausimus – visi kartu atlikime gramatinę užduotį, pateiktą vadovėlio paraštėje.  k*as? ką veikė? ką? kur? ką veikė? koks? kas?*  Žynė užkalbino mergaitę. Girioje augo senas ąžuolas.  Pastraipomis skaitykime ir aiškinkimės kalbos teorijos straipsnį **„Kas yra sakinio veikėjas?“**. Jame viskas nuosekliai ir paprastai paaiškinta. Sakinio veiksnio supratimas grindžiamas vaikams žinomu dalyku – pasakos veikėjo supratimu. Todėl pirmiausia kalbame apie pasakos veikėją, o paskui apie sakinio. Tačiau ne visi skaitytos (ir kitų) pasakos sakinių veikėjai yra ir tos pasakos veikėjai. Aptarkime sakinius prie nuotraukų ir perskaitykime išvadą, kad sakinio veikėjai gali būti ir žmonės, ir gyvūnai, ir augalai, ir daiktai, ir reiškiniai... Sakinio veikėją padeda rasti klausimas ***kas?*** Taigi galime sakyti, kad sakinio veikėjo ir daiktavardžio klausimas yra tas pats. Tai neatsitiktinis dalykas – sakinio veikėju dažniausiai eina daiktavardis. Mums belieka perskaityti apibrėžimą, parašytą spalvotane fone. *Taigi žodis, kuris pasako sakinio veikėją yra* ***veiksnys****.*  Svarbi teksto pastraipa puslapio apačioje: kokie žodžiai sakinyje gali pavaduoti daiktavardžius (dažniausiai *jis, ji, jie jos*). Jie tuomet irgi yra sakinio veiksniai. Perskaitykime žodyno plotelyje, su kokiais žodžiais žodis *veiksnys* giminiuojasi. Taip pat atkreipkime mokinių dėmesį, kaip sakinyje žymėsime veiksnį, kai analizuosime sakinius, − pabrauksime vienu brūkšniu.    Ir pratybų sąsiuvinyje darbą pradedame nuo pasakų veikėjų. Mokiniams yra proga prisiminti skaitytų pasakų veikėjus (dalis jų nupiešta prie pirmo pratimo užduoties) ir sugalvoti su jais po tokį sakinį, kad pasakos veikėjas taptų sakinio veikėju. Mokiniai gali kolektyviai sugalvoti ir parašyti sakinius. Nepamirškime viena linija pabraukti tų sakinių veiksnius.  Pasiūlykime mokiniams savarankiškai perskaityti antro pratimo pasaką „Meškos dėkingumas“ (pasaka tikrai dvelkia Lietuvos senove, kai mūsų miškuose gyveno daug lokių) ir savarankiškai rasti sakinių veiksnius: *moterys, bobutė, lietus, moterys, meška, ji, pašinas, žvėris, jos, bobutė, meška, senutė, ji, meška.* Mokiniams atlikus užduotį, būtinai visi kartu pasitikrinkime – matysime, kas jau moka atpažinti veiksnį. Aptarkime ir šios pasakos pagrindinę mintį – už gera geru atsilyginama.  Trečias pratimas sugalvoti su duotais veiksniais po sakinį. Paraginkime mokinius sugalvoti gražius, taisyklingus sakinius.  Namų darbams skirta kūrybinė užduotis – pagal paveikslėlių seriją sukurti pasakojimą ir jį užrašyti, pabraukti sakinių veiksnius. Pagalba mokiniui yra sąsiuvinyje: lapelyje surašyti svarbiausi veiksmažodžiai, kuriuos galima pavartoti rašinyje. Pats mokinys sugalvoja veikėjų vardus, sprendžia, ar smulkiai, išsamiai pasakos įvykį, t, y. rašys ilgą pasakojimą ar trumpą. Žinoma, tai priklausys nuo mokinio lietuvių kalbos gebėjimų. Užduotis atlikta, jeigu kiekvienam paveikslėliui bus parašyti 1−2 sakiniai. |

**3 tema.** BŪNA IR TAIP...

**Tikslas – skaityti eiliuotą pasaką, kurioje daug veiksmo; aptarti jos pagrindinę mintį; prisiminti veiksmažodžio klausimus, susipažinti su sakinio *tariniu*.**

• skaitys **K. Borutos pasaką „Pelės ir žvirblio kivirčas“**;

• aptars pasakos pagrindinę mintį;

• prisimins veiksmažodžio klausimus;

• skaitys dalykinį straipsnį **„Ką veikia sakinio veikėjas?“**, išsiaiškins, kas yra sakinio *tarinys*;

• mokysis kelti sakinio žodžiams klausimus *ką veikia? ką veikė? ką veikdavo? ką veiks?* ir rastitarinius;

• sudarys sakinius, pabrauks jų tarinius;

• turtins savo žodyną senais žemdirbystės žodžiais.

**Priemonės:** Vad. P. 22–23. Pr. sąs.1. P. 20–21.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| *Pamokos temos skelbimas.*  *Pasakos skaitymas,*  *žodžių aiškinimasis, veikėjų aptarimas.*  *Pasakos veiksmažodžiai.*  *Dalykinio straipsnio skaitymas, tarinio supratimas.*    *Pratybų sąsiuvinio užduotys:*  *- veiksniams sugalvoti tarinius,*  *- keisti sakinio tarinio laiką.*    *- iš veiksnių ir tarinių sudaryti kuo daugiau sakinių.*  - *pakartoti veiksmažodžių rašybą.* | Paaiškinkime mokiniams pamokos temos pavadinimą „Būna ir taip...“ toks pasakymas reiškia, kad būna kažkas neįtikėtino, keisto, nelaukto. Šį kartą skaitysime apie pelės ir žvirblio ginčą – mokiniams jau pažįstamo rašytojo K. Borutos pasaką „Pelės ir žvirblio kivirčas“. Ši pasaka parašyta pagal lietuvių liaudies pasaką. Poetas ją tik sueiliavo, galima sakyti – „papuošė“ labai gražia gyva kalba.  Pasakoje daug žodžių, susijusių su žemės dirbimu, derliaus dorojimu. Paaiškinkime mokiniams jų reikšmę, o paskui patys pirmą kartą perskaitykime pasaką ir paaiškinkime mokiniams jos turinį: pelė ir žvirblis pasėjo kviečio grūdą, jis užaugino kvietį, paskui jie kvietį nupjovė, iškūlė ir pasidalijo grūdus. Vienas grūdas liko, ir jiedu dėl jo susiginčijo. Ginčą išsprendė gaidys – jis sulesė tą grūdą. Aptarkime labai aiškiai patarle išreikštą pagrindinę mintį: kur du pešasi, trečias laimi.  Mokiniai nesunkiai pasakys pasakos veikėjus: pelė, žvirblis ir gaidys. Savo elgesiu jie labai panašūs į žmones: taip kaip ir žmonės dirba, ginčijasi, pralaimi. Paklauskime mokinių, ko juos moko ši pasaka, ar yra joje gero elgesio pavyzdžių.  Pasakoje daug veiksmažodžių (visų K. Borutos kūrinių kalba graži, gyva, joje ypač daug vaizdingų veiksmažodžių), paieškokime jų tekste: *kalbėjo, sėjo, arė, akėjo, užaugo,* ... Atlikime gramatikos užduotį:  *ką veikė? ką veikė? ką veikia? ką veiks?*  Pelė arė. Žvirblis akėjo. Atbėga gaidys. Gaidys teismą padarys.  Visai analogiškas pratybų sąsiuvinio pirmas pratimas: atlikime jį visi kartu – pasirengsime tarinio supratimui.    Kaip visada kalbos teorijos straipsnį skaitykime visi kartu ir aptarkime  kiekvieną pastraipą – žingsnis po žingsnio išsiaiškinsime, kas yra sakinio tarinys. Svarbu, kad mokiniai suprastų, jog tarinys pasako, ką veikia sakinio veikėjas, t. y. veiksnys. Perskaitykime plakatėlyje „Įdomu!“ su kokiu žodžiu susijęs kalbos mokslo terminas ***tarinys***. Tarinys reiškiamas veiksmažodžiu ir atsako į tuos pačius veiksmažodžio klausimus: *ką veikia? ką veikė? ką veikdavo? ką veiks?* Tarinį sakinyje pabraukiame dviem brūkšniais. Atidžiai išnagrinėkime visus vadovėlyje pateiktus pavyzdžius.  Visi pratybų sąsiuvinio pratimai skirti tariniui suprasti ir mokytis sudaryti sakinius. Antrame pratime (P. 9) surašyta daug sakinio veikėjų, t. y, veiksnių, pavyzdžių. Mokiniai sugalvoja, ką veikia sakinio veikėjas, parašo, pabraukia tarinius, pavyzdžiui: *Lempa užgeso. Ąžuolas ošia. Žąsis gagena.* Ir t. t. Mokantis tarinio, reikia, kad ketvirtokai išmoktų kelti jam įvairius klausimus kaip ir veiksmažodžiams ir vartotų įvairių laikų veiksmažodžius. To moko trečias pratimas: jame yra keturi sakiniai, kurių tariniai yra skirtingų laikų. Keliant lentelėje nurodytus klausimus, reikia tuos sakinius parašyti vis kitu laiku – kiekvieną sakinį dar tris kartus (pateiktus pavyzdžius parašėme mėlynai):   |  |  |  |  | | --- | --- | --- | --- | | *Ką veikia?* | *Ką veikė?* | *Ką veikdavo?* | *Ką veiks?* | | Vaikai skaito pasakas.  Senelis seka pasaką.  Pasakose žvėrys kalba.  Pasakoje našlaitė pabėga nuo raganos. | Vaikai skaitė pasakas.  Senelis sekė pasaką.  Pasakose žvėrys kalbėjo.  Pasakoje našlaitė pabėgo nuo raganos. | Vaikai skaitydavo pasakas.  Senelis sekdavo pasakas.  Pasakose žvėrys kalbėdavo.  Pasakoje našlaitė pabėgdavo nuo raganos. | Vaikai skitys pasakas.  Senelis seks pasakas.  Pasakose žvėrys kalbės.  Pasakoje našlaitė pabėgs nuo raganos. |   Ketvirtą pratimą galime panaudoti mokinių „varžyboms“: susiskirstyti į grupes ir lenktyniauti, kuri grupė su duotais veiksniais ir tariniais sugalvos ir parašys daugiau sakinių. Su tuo pačiu veiksniu ar tariniu galima sugalvoti ne vieną sakinį, pavyzdžiui: *Kalnas snaudžia. Kalnas žaliuoja. Kalnas iškyla. Jūra banguoja. Upė banguoja. Rugiai banguoja.*  Dar labiau įtvirtinti veiksnio ir tarinio supratimą padės sąsiuvinio 21 puslapio pratimai. Mokiniai skaitys linksmą S. Poškaus tekstą apie duris ir matys, kad sakinių veiksniai nupiešti, o tarinius reikia rasti ir pabraukti:  *Gyveno kartą .* Kiti sakinių tariniai: *atsidarydavo, užsidarydavo,*  Durys  *turėjo, eina, atsidaro, neidavo, atsidarydavo, teisindavosi, atidarė, girgždėjo*.  Po to atlikti penkto pratimo užduotį – parašyti tariniams klausimus (pavyzdys pateiktas). Sunkesnis ir daugiau laiko reikalaujantis septintas pratimas: nupiešti veiksnį (tegul piešia labai paprastai, tik kontūrą, kad būtų atpažįstamas daiktas) ir apie tą daiktą parašyti keletą sakinių, pavyzdžiui:  *dega ant mano stalo. Staiga* užgeso. *Perdegė stalinė* .  Paskutinis temos pratimas skirtas veiksmažodžio rašybai pakartoti. Jį mokiniai gali atlikti savarankiškai, o paskui pasitikrinti. Trūkstant laiko, galima šią užduotį papildomai skirti namų darbams. Žodžiai su įrašytomis raidėmis:  *svajoja, galvoja, šnypščia, susimąstei, įjungei, norėjo, tekdavo, išmetei, neišmesdavo, šaukiasi, graužia, nepadėjai.* |

**4 tema.** DRAUGIŠKAI ŽAIDŽIAME

**Tikslas – žaisti kalbos žaidimą, mokytis bendrauti tarpusavyje lietuviškai; sudaryti sakinius, suprasti, kad sakinyje gali būti keli veiksniai arba tariniai, mokytis skirti vienarūšius (be šio termino) veiksnius ir tarinius:**

• su draugu ar drauge žais kalbinį žaidimą;

• žaisdami sudarys prasmingus arba juokingus sakinius;

• sudarys sakinius su keliais veiksniais arba keliais tariniais;

• susipažins su *jungtuku*;

• rašys sakinius, kableliais skirs vienarūšius veiksnius arba tarinius;

• pažymės sakinio veiksnį ir tarinį, įtvirtins jų supratimą.

**Priemonės:** Vad. P. 24–25. Pr. sąs.1. P. 22–23.

|  |  |
| --- | --- |
| *Mokytojui*  *Žaidimo instrukcijos skaitymas.*  *Žaidimas, sakinių sudarymas, jų skaitymas, skyrybos ženklų aptarimas.*  *Pratybų sąsiuvinio užduotys:*  *- kieno sakiniai įdomiausi?*  *- kelių sakinių jungimas į vieną sakinį.*  *Namų darbas.* | Savo sakytinėje kalboje vaikai praktiškai vartoja sakinius su vienarūšėmis sakinio dalimis, nors teoriškai jų nepažįsta. Kad ketvirtokai galėtų sudaryti ilgesnius, informatyvesnius sakinius ir mokėtų rašyti skyrybos ženklus, vadovėlyje elementariai supažindinami su vienarūšiais veiksniais ir vienarūšiais tariniais be šių sintaksės mokslo sąvokų – jie tik išsiaiškina, kad sakinyje gali būti keli veiksniai arba keli tariniai, jie atskiriami kableliais arba gali būti jungiami jungtuku ***ir.***  Gerai skaitantis mokinys arba mokytojas perskaito žaidimo instrukciją **„Dėmesio! Pažaiskime!“**. Detaliau pasiaiškinkime, kaip žaidžiamas šis kalbos žaidimas: sakinių veikėjai, arba veiksniai, nupiešti 24-ame puslapyje, o sakinių tariniai parašyti ant lapelių 25-ame puslapyje. Atkreipkime dėmesį, kad piešiniuose yra po vieną, po du arba po tris veikėjus (objektus):  ▪ po vieną : medis, šaukštas, krokodilas ir kt.  ▪ po du: mėnulis ir žvaigždė, kompiuteris ir telefonas, stalas ir kėdė, kriaušė ir obuolys, pelė ir peliukas;  ▪ po tris: lėktuvas, malūnsparnis ir oro balionas; gulbė, gandras ir žąsis.  Taip pat ir lapeliuose yra parašyta:  ▪ po vieną tarinį: nuriedės keliu, žais su manimi, nuskriejo trasa ir kt.  ▪ po du: atsisveikina ir išskrenda, sutaria ir draugauja su šakute ir peiliu, rinks ir prineš medaus ir kt.  ▪ po tris: šoka, dainuoja, juokiasi; ūžia, šniokščia, taškosi purslais ir kt.  Vienas mokinys užsimerkęs duria pirštu į piešinius, o kitas – į lapelius su žodžiais. Tada abu sudaro sakinį ir jį parašo. Prieš tai paskaitykime abu plakatėlius „Mokomės!“ ir išsiaiškinkime, kaip skiriame viename sakinyje atsidūrusius kelis veiksnius ir tarinius, paanalizuokime porą pavyzdžių:  Gulbė**,** žąsis ir gandras atsisveikina ir išskrenda.  Žirafa pyko**,** barėsi**,** šaukė.  Taigi mokiniai turėtų pasakyti, kad viename sakinyje esantys veiksniai arba tariniai atskiriami kableliais, O jeigu jie sujungiami jungtuku ***ir***, kablelio nerašome.  Susitarkime, kiek laiko mokiniai žais, kiek sakinių parašys. Tada tegul visi iš eilės skaito sakinius, pasako skyrybos ženklus, kodėl juos parašė. Kadangi sakinio veiksniai ir tariniai parenkami atsitiktinumo principu, bus daug sakinių-nesąmonių, pavyzdžiui: *Krioklys išsivalė dantis, susišukavo plaukus ir apsiavė batus.* Bet taip ir turi būti žaidžiant šį žaidimą!  Pratybų sąsiuvinyje mokiniai tęsia sakinių sudarymo užduotis. Pirmo pratimo užduotis – sugalvoti įdomių, netikėtų sakinių apie nurodytus dalykus: negyvą daiktą, augalą, gyvūną, žmogų, dangaus kūną. Susitarkime, kiek laiko skirsime šiai užduočiai, ir tegul kiekvienas ją atlieka individualiai – sugalvoja po vieną įdomų, netikėtą sakinį apie tą objektą, pavyzdžiui: *Akmuo nusirito nuo kalno, pūkštelėjo į ežerą ir nuplaukė į kitą krantą. Berniukas pasistatė kopėčias ir įlipo į mėnulį.* Paskui išrinkime mokiniams labiausiai patikusius sakinius.    Antras ir trečias pratimas padės ketvirtokams išmokti vartoti sakinyje daugiau negu vieną veiksnį ar tarinį. Skaitykime sakinius ir įsitikinkime, kad daug gražiau skamba, kai savo kalboje įkyriai nekartojame tų pačių žodžių, todėl du ar tris sakinius sujungiame į vieną. Mokiniai sudarys šiuos sakinius:  *Ąžuolai, klevai ir liepos puošia lietuvių sodybas.*  *Ūkininko pievose ganėsi karvės, arkliai ir avys.*  *Drambliai, žirafos ir liūtai gyvena Afrikoje.*  *Rytą aš atsikeliu, nusiprausiu, pavalgau, išeinu į mokyklą (*arba *ir išeinu į mokyklą).*  *Vasarą Palangoje mes maudėmės jūroje, kaitinomės saulėje, lankėmės Gintaro muziejuje, klausėmės koncertų.*  *Rytoj aš perskaitysiu knygą, parašysiu laišką močiutei ir palaistysiu gėles.*    Namų darbams numatyti pratybų 23-io puslapio pratimai. Mokinys pagal pirmo pratimo nuotrauką parašys keletą sakinių, ką jis mato gatvėje, pabrauks veiksnius ir tarinius. Pradžia yra, o toliau sudaro sakinius ir juos parašo kaip geba. Antras pratimas lengvesnis – rasti ir pabraukti veiksnius bei tarinius, nuspalvinti kablelius ir jungtuką ***ir*** – taip mokysis skyrybos. O trečio pratimo užduotis – parašyti vieną sakinį, kaip valosi dantis, ir sudėti kablelius, pavyzdžiui*: Ant dantų šepetėlio išspaudžiu truputį pastos, šveičiu vieną dantų pusę, paskui kitą ir burną išskalauju vandeniu.* |

**5 tema.** PAGLOSTYTI PAUKŠTĮ

**Tikslas – skaityti tekstą apie paukštelio globą, mokytis jį atpasakoti; mokytis išplėsti sakinį, praktiškai susipažinti su neišplėstiniais ir išplėstiniais sakiniais:**

• skaitys **J. Vaivoro** pasakojimą **„Kikilis“,** aptars vaikų elgesį;

• mokysis atpasakoti skaitytą kūrinį pagal pateiktą planą;

• lygins atpasakojimą ir autoriaus tekstą, aiškinsis, kodėl reikia mokėti atpasakoti ir kas būdinga atpasakojimui;

• skaitys dalykinį tekstą **„Aiškus sakinys – aiški mintis“**;

• mokysis išplėsti sakinį, supras, kodėl jį išplečiame, lygins sakinius;

• susipažins su kalbos mokslo terminais *neišplėstinis sakinys*, *išplėstinis sakinys*;

• toliau mokysis kelti sakinio žodžiams klausimus;

• mokysis sakinių skyrybos.

**Priemonės:** Vad. P. 26–27. Pr. sąs.1. P. 24–25.

|  |  |
| --- | --- |
| *Mokytojui.*  *Kūrinio skaitymas ir supratimas.*   1. Tek   *Kūrinio atpasakojimas.*   1. Te*.* 2. Gram   *Kodėl reikia mokėti atpasakoti?*  *Dalykinio teksto skaitymas.*  *Pratimai pratybų sąsiuvinyje:*  *- įtvirtinti veiksnį ir*  *tarinį,*  *- atpasakojimų*  *lyginimas,*  *- jų sakinių lyginimas.* | Siekdami, kad mokiniai kalbėtų ne tik trumpais primityviais sakiniais, ketvirtokai supažindinami su *neišplėstiniais* ir *išplėstiniais sakiniais*, keldami klausimus mokosi išplėsti sakinį. Lygindami įvairius sakinius, supranta, kad išplėstas sakinys daug aiškesnis, perteikia daugiaus informacijos. Svarbu, kad mokiniai išmoktų kelti klausimus iš veiksnio ir tarinio, žinotų, kurie klausimai kam priklauso.  Pirmiausia paaiškinkime mokiniams, koks paukštis yra kikilis, galima apžiūrėti jo nuotrauką internete. Vadovėlyje – jauno kikiliuko nuotrauka.  Tekstą galima skaityti įvairiai – kaip pasirinks mokiniai. Išsiaiškinkime mokiniams nežinomus žodžius. Aptarkime pasakojimo turinį – įsitikinkime, kad mokiniai suprato tekstą: senelis rado jauną kikiliuką, jį ėmė globoti vaikai Simas, Liepa ir Martynas. Jie mokė kikiliuką lesti, čiulbėti, skraidyti. Kikiliukas susidraugavo su vaikais. Ar mokiniai suprato pasakojimą, parodys ir atsakymai į klausimus po tekstu. Vis paraginkime mokinius atsakant grįžti į tekstą, skaityti tuos sakinius, kurie tinka atsakymui.  Mokiniams siūloma išmokti atpasakoti tekstą: perskaitykime teksto planą ir pagal kiekvieną jo dalį atpasakokime tekstą žodžiu. Paskui pratybų sąsiuvinyje perskaitykime parašytą atpasakojimą (1 pratimas) ir pakalbėkime su mokiniais, kaip jie mano, ar jie panašiai atpasakojo tą patį kūrinį. Aptarkime, kuo, jų manymu, atpasakojimas skiriasi nuo autoriaus teksto. Tegul mokiniai pasako nors keletą skirtumų: atpasakojimas trumpesnis už autoriaus tekstą, jame nėra dialogo, kai kas praleista, pasakyta trumpiau. Visi kartu baikime antro pratimo sakinius: *Autoriaus pasakojimas daug ilgesnis, gražesnis už atpasakojimą. Autoriaus sakiniai ilgesni, aiškesni. Atpsakojime perteikti tik pagrindiniai įvykio momentai. Autoriaus kalba vaizdingesnė, gražesnė, o atpasakojimo paprastesnė. Iš autoriaus galime pasimokyti kalbos aiškumo, vaizdingumo.* Žinoma, sakinius galime baigti ir kitaip – svarbu, kad mokiniai mąstytų, lygintų.  Perskaitome plakatą „Įdomu!“ ir aptariame, ar mums reikia išmokti atpasakoti skaitytą tekstą. Kurie punktai patys svarbiausi? O gal visi svarbūs? Pasikalbėkime apie tai su mokiniais.  Skaitome ir aiškinamės tekstą **„Aiškus sakinys – aiški mintis“**. Aptarkime kiekvieną sakinio *Vaikai glosto.* klausimą ir išplėtimą, kol ateisime iki labiausiai išplėsto šio sakinio varianto ir suprasime, kad neišplėsti sakiniai ne visada aiškūs, kad išplėsti daug aiškesni, daugiau pasako. Plakatėlyje „Mokomės!“ skaitome paaiškinimą apie neišplėstinius ir išplėstinius sakinius. Nesvarbu, ar ketvirtokai vartos šias sąvokas, svarbu, kad jie mokėtų išplėsti sakinius. O išplėsti sakinį padeda klausimai, keliami iš veiksnio ir tarinio (vėliau sužinos, kad ir iš kitų sakinio dalių); jie surašyti lapeliuose prie veiksnio ir tarinio.  Pratybų sąsiuvinyje dar kartą grįžkime prie veiksnio ir tarinio (3 pratimas). Galima pratimą atlikti savarankiškai, o paskui pasitikrinti, arba atlikti visiems kartu, kad mažiau reikėtų laiko. Tačiau šis tekstas svarbesnis ketvirtam ir penktam pratimui. Sąsiuvinyje pateikti teksto „Kėkštas ir spanguolė“ du atpasakojimai: Vilmanto ir Karolės. Perskaitykime juos ir palyginkime, kuris atpasakojimas pilnesnis, aiškesnis. Akivaizdžiai matyti, kad Karolės. Kodėl? Atsakymą rasime atlikę penktą pratimą – palyginę Vilmanto ir Karolės tekstų sakinius. Karolės sakiniai daugiau išplėsti, aiškesni. Taigi jeigu norime aiškiau kalbėti ar rašyti, turime mokėti išplėsti sakinius, sudaryti juos aiškesnius. O kaip jau minėjome, išplėsti sakinius padeda klausimai. Pasimokykime juos kelti – atlikime šeštą pratimą. |

**6 tema.** SUPRASTI VIENAS KITĄ…

**Tikslas – skaitys vaikų anekdotus, grožinį tekstą, aptars, kodėl žmonės nesupranta, ar – atvirkščiai – supranta vienas kitą; mokysis kelti sakinio žodžiams klausimus, išplėsti sakinius, tobulinti rašinį:**

• skaitys pluoštelį **vaikų anekdotų**, aiškinsis jų turinį;

• skaitys **E. Liegutės** pasakojimą **„Maumedžių giraitė“**, aptars pagrindinę šio pasakojimo mintį;

• analizuos sakinius, mokysis juos išplėsti;

• mokysis sakinio skyrybos;

• aiškinsis, kaip galima patobulinti rašinį;

• mokysis kalbėti taisyklingai – susipažins su keletu kalbos kultūros klaidų;

• turtins savo žodyną skaityto kūrinio žodžiais.

**Priemonės:** Vad. P. 28–29. Pr. sąs.1. P. 26–27.

|  |  |
| --- | --- |
| *Mokytojui*  *Pamokos temos skelbimas.*  *Vaikų anekdotų skaitymas, dviprasmybių aiškinimasis.*  *Kalbos kultūros klaidos.*    *Kalbos mokymosi užduotys:*  *- randa sakinių veiksnius ir tarinius,*  *- plečia sakinius,*  *- tobulina rašinį.*  *Grožinio kūrinio skaitymas.*  *Kalbos užduotys.*  *Namų darbai.* | Praeitoje temoje kalbėjome apie sakinių plėtimą, ko reikia, kad sakinys būtų aiškesnis, informatyvesnis. Šioje temoje humoro forma aptarsime, kas atsitinka, kai kalbame neaiškiai. Toliau įtvirtinsime veiksnio ir tarinio supratimą, mokysimės plėsti sakinius. Plėsdami sakinius, juos taisydami, tobulinsime rašinį, mokysimės sakinio skyrybos.   Mokiniai aptars keletą jų kalboje dažniausiai pasitaikančių klabos kultūros klaidų.  Paklauskime mokinių, ar jie nustebtų, jeigu mokytoja dabar jiems papasakotų anekdotą. Vieni žmonės į anekdotus žiūri labai neigiamai, kiti juos labai mėgsta. Iš tiesų yra negražių anekdotų, kurie jo pasakotojui garbės nedaro, bet yra daug anekdotų, kuriais juokaujama nieko neįžeidžiant. Vadovėlyje skaitysime keletą tokių ir išsiaiškinsime, kaip atsiranda anekdotas. Pasirodo, kad čia yra ir nemokėjimo aiškiai kalbėti, sudaryti sakinius kaltės.    Po vieną skaitomi anekdotai. Kelia jie juoką ar ne? Tegul pasako mokiniai.  Kuris iš jų juokingiausias?  Išsakius pirmuosius įspūdžius, aiškinamasi, kas sukelia juoką, kodėl tie pokalbiai virsta anekdotais. Pasiaiškinkime:  Atsakymas: *Tik su žodynu* išties dviprasmiškas, nes galima suprasti dvejopai: kad kalba su žodynu kaip su žmogumi, juk sakome „Aš kalbuosi su draugu.“ Arba „Aš kalbuosi su žodyno pagalba.“ arba „Aš kalbuosi padedant žodynui.“  Ir visuose kituose anekdotuose yra dviprasmiškų pasakymų:  „šuo persekiojo žmogų su dviračiu“ ar žmogų, važiuojantį dviračiu“,  „ar matei kiaulę“ ar „ar matei gyvą kiaulę tvarte“,  „krokodilo batai“ ar „krokodilo odos batai“,  „prie kompiuterio pasėdėsiu“ ar „kompiuterinį žaidimą pažaisiu“.  Taigi padarykime išvadą: kai aiškiai nepasakome minties, nesudarome aiškaus sakinio, gaunasi anekdotiška situacija. Visus šiuos anekdotus galima paversti paprastu pokalbiu, jeigu papildysime sakinius. Pamėginkime! Tereikia praplėsti sakinius, kaip padaryta po klausimo ***ar***.  Vadovėlio paraštėje mokiniai perskaitys keletą pasakymų, kurie yra netaisyklingi. Perskaitykime ir išsiaiškinkime, kaip pakeisti tuos netaisyklingus pasakymus. Deja, jie labai dažni, todėl galime visi kartu pasidaryti plakatų ir pasikabinti klasėje. Pavyzdžiui:  **!!!**  ~~Ant gatvės daug žmonių.~~  Gatvėje daug žmonių.  **!!!**  ~~Atskridau su lėktuvu.~~  Atskridau lėktuvu.  Kalbos mokymosi užduotys vadovėlyje ir pratybų sąsiuvinyje skirtos sakiniui: įtvirtinti veiksnio ir tarinio supratimą, plėsti sakinį, tobulinti rašinio sakinius.  Mokiniai atlieka vadovėlio užduotį: pasako sakinių veiksnius ir tarinius: *Aš važiuoju dviračiu. Mes žiūrime filmą.* Atkreipkime mokinių dėmesį į veiksnius: jie išreikšti ne daiktavardžiais, o juos pavaduojančiais žodžiais ***aš, mes*** (įvardžiais).  Pratybų sąsiuvinyje 1 ir 2 pratimas padės ketvirtokams mokytis plėsti sakinius. Labai svarbu, kad mokiniai suprastų, kokie klausimai keliami iš veiksnio, o kokie iš tarinio. Pirmą pratimą atlikime visi kartu: kelkime veiksnio ir tarinio klausimus ir pritaikykime žodžius: *kur? kokį?*  Vėjas *koks?* pučia *kaip? ............*  *kieno? kada?*  *Stiprus jūros vėjas rudenį smarkiai pučia į mažą pakrantės miestelį.*  O antras pratimas siūlo palenktyniauti. Galima lenktyniauti individualiai arba grupelėmis.  *Skamba daina.*  *Didelėje aukštoje koncertų salėje mažiems ir dideliems klausytojams labai gražai skamba sena liaudies daina.*    Sunkiausia užduotis – tobulinti Mildos rašinėlį, nes reikės išplėsti daug sakinių. Skaitykime po sakinį ir aptarkime su mokiniais, ar jis pakankamai aiškus, gal reikia jį papildyti, „pagražinti“.  *Praėjusį karštą sekmadienį aš, mano mažasis broliukas ir mamytė išsiruošėme į kavinę ledų. Pro automobilio langą mačiau dar žalius medžius, ramų ežerą, jo pakrantėje pilkas žąsis. Man labai patiko dairytis, viską stebėti. Bet mes greitai atvažiavome. Pirmiausia pamačiau naujų ledų reklamą ir apsidžiaugiau. Būtinai turiu jų paragauti! Greitai įėjome į kavinę ir atsistojome į ilgą eilę. Visi nori paragauti naujų ledų!Priėjo mūsų eilė ir mamytė nupirko tris porcijas tų naujų ledų. Idomu, ar jie bus skanūs? Valgėme lauke prie balto staliuko. Ledai tikrai buvo labai skanūs.*  *Suvalgėme po porciją, daugiau netilpo. Visi patenkinti grįžome namo. Kitą sekmadienį būtinai vėl važiuosime tų skanių ledų laižyti!*  Antras šiai temai skirtas tekstas – **E. Liegutės „Maumedžių giraitė“** (ištrauka iš knygos „Dramblienė“). Tai jautrus pasakojimas apie Ingą, atvažiavusią iš miesto gyventi į kaimą pas močiutę, ir jos draugą, kaimo berniuką Joną, kuris gerai pažįsta apylinkes ir nori su jomis supažindinti mergaitę. Paaiškinkime mokiniams apie maumedį – spygliuotį, kuris rudenį kaip koks lapuotis pagelsta ir numeta švelnius spyglius. O gal mokiniai žino šį medį, tuomet viskas bus dar aiškiau?  Tekstas skirtas savarankiškam saktymui, todėl susitarkime, kiek laiko mokniai skaitys. (Žinoma, tekstą galima skaityti namie, jeigu klasėje pritrūkstama laiko.)  Į ką reikėtų atkreipti mokinių dėmesį? Pirmiausia į maumedžių giraitės aprašymą, spygliukų spindėjimą. Antra, labai graži Ingos mintis, kuri išreiškia ir pagrindinę šio pasakojimo idėją: „Žmogus pats sau yra saulė, pats sau – šviesa. Jeigu tavo širdyje tamsu, tai tu pats kaltas. Tu nemoki pats sau pasišviesti.“ Jeigu kūrinį mokiniai skaitys namie, tai kitą savaitę skirkime kelias minutes laiko aptarti šiems žodžiams – ar mokiniai pritaria šioms mintims, kaip jas supranta.  Prie šio kūrinio yra ir dvi nesudėtingos kalbos mokymo užduotys: rasti tekste sakinių su įvairais sakinio skyrybos ženklais gale ir paaiškinti, kodėl tokie ženklai rašomi (žodžiu). Kita užduotis – nurašyti sakinius, pabraukti veiksnius ir tarinius:  *Ūmai Jonas sustoja. Spygliai maloniai kutena. Dar niekada nemačiau maumedžio.* (Trečiamesakinyje veiksnys praleistas, bet jis aiškus iš konteksto ir iš tarinio: *aš nemačiau.* )  Namų darbams numatyti pratimai (P. 27) – tai ir įdomiosios užduotys, ir žinių apie sakinį apibendrinimas. Pirmas pratimas – vis plečiant sakinį užpildyti piramidę. Tikriausiai ši užduotis mokiniams nebus sunki:  Ruduo.  Baigsis ruduo.  Baigsis pilkas ruduo.  Netrukus baigsis pilkas ruduo.  Netrukus baigsis pilkas, šaltas ruduo.  Galimi ir kitokie variantai.  Rečiau pasitaikantis antras pratimas – suskirstyti tekstą į sakinius: sudėti taškus, kablelius, parašyti didžiąsias raides sakinių pradžioje.  *Kiekvieną rytą į mokyklą išeinu aš. Mano kuprinė, knygos, batai, kepurė eina ir tyliai kalbasi, o aš galvoju apie pamokas. Vakar ilgai žaidžiau kompiuterinius žaidimus, spardžiau kamuolį su draugu. Vakare mokiausi eilėraštį, internete ieškojau informacijos apie Australijos aborigenus. Rodė įdomų filmą. Ką dabar galvoja mano knygos, kuprinė, batai, kepurė? Ar užjaučia mane? Bet padėti negali. Negali už mane išmokti kiti.*    Gali būti ir kitoks sakinių suskirstymas  *Kiekvieną rytą į mokyklą išeinu aš, mano kuprinė ir knygos. Batai ir kepurė eina ir tyliai kalbasi, o aš galvoju apie pamokas. Vakar ilgai žaidžiau kompiuterinius žaidimus, spardžiau kamuolį. Su draugu vakare mokiausi eilėraštį, internete ieškojau informacijos. Apie Australijos aborigenus rodė įdomų filmą. Ką dabar galvoja mano knygos, kuprinė, batai, kepurė? Ar užjaučia mane? Bet padėti negali. Negali už mane išmokti kiti.*  Trečio pratimo tekste yra daug vientisinių sakinių, netgi su praleistais veiksniais (nepilnų), tuos sakinius reikia pabraukti.  Matas atsikėlė. Jis nusiprausė. Papusryčiavo. Antradienį Matas visada važiuoja į futbolo treniruotę. Jis pasiėmė sportinę aprangą, kedus, susidėjo į kuprinę. Tėtis laukė. Matas skubėjo. Jis atbėgo ir atsisėdo į tėčio automobilį. Automobilis pajudėjo. Matas ir tėtis važiavo greitkeliu. Paskui pasuko į šoninį kelią. Atvažiavo. Matas išlipo. Tėtis nuvažiavo į darbą. Matas treniruosis. Tėtis atvažiuos. Tada abu tuo pačiu keliu grįš namo.  Šį tekstą mokiniui reikia patobulinti (4 pratimas). Kaip mokinys gebės, taip praplės sakinius, kai kuriuos sujungs į vieną.   Pavyzdys:  Matas atsikėlė, nusiprausė, papusryčiavo. Antradienį Matas visada važiuoja į futbolo treniruotę. Jis pasiėmė sportinę aprangą, kedus, viską susidėjo į kuprinę. Tėtis laukė sūnaus. Matas labai skubėjo. Jis atbėgo ir atsisėdo į tėčio automobilį. Automobilis pajudėjo iš kiemo. Iš pradžių Matas ir tėtis važiavo greitkeliu, o paskui pasuko į šoninį kelią. Atvažiavo iki stadiono. Matas išlipo iš mašinos ir nuėjo į treniruotę, o tėtis nuvažiavo į darbą. Matas treniruosis ilgai, nes jam patinka žaisti futbolą. Paskui atvažiuos tėtis jo paimti. Tada abu tuo pačiu keliu grįš namo. |

**III skyrius. KARTU SU RUDENIU...**

**Tikslas – kalbėtis ir skaityti apie Vėlines, Padėkos dieną, prisiminti Lietuvos istoriją, Lietuvai nusipelniusius žmones, susipažinti su naujais faktais apie šių švenčių papročius.**

1. **tema.** JIE GYVI MŪSŲ ATMINTYJE

**Tikslas – prisiminti Vėlinių papročius, skaityti dalykinius straipsnius apie kapų lankymą Vilniuje ir Vėlinių šventimą lituanistinėje mokykloje, prisiminti žymius Lietuvos žmones:**

• prisimins, ką žino apie Vėlines;

• skaitys vadovėlio straipsnį **„Vilniaus kapinių kalneliuose“**;

• prisimins, ką žino apie straipsnyje minimus asmenis – Lietuvos veikėjus, rašytojus;

• jei norės, ieškos informacijos apie senąsias Vilniaus Rasų ir Antakalnio kapines, aplankys jas virtualiai;

• skaitys **K. Vaitkutės** straipsnį **„Kai nušvinta žvakių šviesa“**, jį aptars, pasakys savo įspūdžius iš šios šventės;

• prisimins žodžių, susijusių su pamokos tema, reikšmę, išmoks naujų žodžių.

**Priemonės:** Vad. P. 30–31. Pratybų sąsiuvinyje užduočių neskirta.

.

|  |  |
| --- | --- |
| *Mokytojui.*  *Temos skelbimas, pamokos pradžia.*  *Pirmo teksto skaitymas ir aptarimas.*  *Antro straipsnio skaitymas ir aptarimas.*  *Galimos kūrybinės užduotys.* | Apie Vėlines mokiniai kalbėjo I – III klasėje, todėl rasti ką nors naujo apie šią  dieną ir suprantamo šio amžiaus vaikams nelengva. Vadovėlyje ketvirtokai susipažins su dalykiniu straipsniu apie žymiausias istorines Vilniaus kapines, o kalbėdami apie jas prisimins žymius, Lietuvai nusipelniusius žmones, apie kuriuos jau skaitė I – III klasėje, taip pat rašytojus, kurių kūrinius galbūt prisimena.  Dar vienas straipsnis, iliustruotas nuotraukomis, apie Čikagos lituanistinėje mokykloje švenčiamą Vėlinių minėjimą. Vėlinių šventė kiekvienoje mokykloje vyksta tikriausiai skirtingai, ir kiekvienas mokytojas su savo mokiniais ją švenčia ar pamini kitaip. Todėl mokytojui paliekame spręsti, kiek laiko jis skirs šiai temai, kaip skaitys tekstus, kaip panaudos tą medžiagą. Abu ar vieną kurį tekstą mokinys gali skaityti ir savarankiškai namie, pasikviesti pasiklausyti tėvus.  Gramatikos užduočių nei vadovėlyje, nei pratybų sąsiuvinyje šiai temai neskirta. Jeigu mokytojas norės, gali pasiūlyti mokiniams kūrybinių darbų.  Pateiksime tekstų analizę, jeigu mokytojas nuspręstų šiai temai skirti pamoką klasėje. Taip pat aptarsime galimas kūrybines užduotis.  Paskelbkime pamokos temą: galime ją gražiai užrašyti lentoje arba pakabinti plakatą, susijusį su šia diena, galime uždegti žvakutę, paleisti tinkamą muzikos įrašą ar dar kitaip pažymėti šią valandą. Pasikalbėkime apie minimą dieną, ką mokiniai prisimena iš ankstesnių metų, ką žino iš asmeninės patirties.  Skaitykime po pastraipą tekstą **„Vilniaus kapinių kalneliuose“** ir aiškin-kimės, ką mokiniai supranta, o ko ne. Aptarkime, ką jie sužinojo naujo, su kuo susipažino, ką prisiminė. Galima ir kitaip – tyliai perskaityti straipsnį ir paklausti, kurių žodžių nesuprato, išsiaiškinkime juos. O tada aptarkime straipsnyje pateiktą informaciją.  Aptardami straipsnį prisiminkime, ką esame skaitę, žinome apie jame minimus žmones, kurie palaidoti Rasų ir Antakalnio kapinėse. Jeigu yra galimybių, galima kompiuteryje rasti apie šias istorines kapines vaizdų, juos parodyti mokiniams, virtualiai aplankyti Jono Basanavičiaus, Mikalojaus Konstantino Čiurlionio kapus. Mokiniai tikrai žino Kazio Borutos pavardę, tegul prisimena nors vieną jo kūrinį arba nors, apie ką jis rašė. Paaiškinkime, kad Vincas Mykolaitis-Putinas, Balys Sruoga yra labai žymūs lietuvių rašytojai, jie irgi ilsisi Rasose.  Visai nauja informacija apie sukilėlių palaidojimą Rasų kapinių koplyčioje. Jeigu mokytojas nori, gali mokiniams papasakoti apie tai, nes jie tikriausiai dar nesimokė apie šį 1863–1864 m. sukilimą prieš rusų caro valdžią, prieš carinę priespaudą. Internete yra daug medžiagos, pavyzdžiui įdomų straipsnį galima rasti šiuo adresu: https://www.lrt.lt/naujienos/lietuvoje/2/1118291/1863-1864-m-sukilimo-vadai-ir-dalyviai-rasu-kapinese-atgule-amzinojo-poilsio  Skaitydami antrą straipsnio pusę, mokiniai tikrai žinos apie Sausio 13-ąją žuvusiuosius už Lietuvos laisvę – apie tai jau yra kalbėję, skaitę. Jeigu vaikai nežinos, paaiškinkime jiems apie pokario laisvės kovų dalyvius – partizanus, jų vadą A. Ramanauską-Vanagą, kurio palaikai ne taip seniai rasti ir perlaidoti Antakalnio kapinėse. Žinoma, jeigu mokytojas mano, kad ši informacija dar per ankstyva jo mokiniams, gali apie tai ir nekalbėti (manau, kad apie pokario rezistenciją Lietuvoje mokiniai daug kalbės aukštesnėse klasėse). Straipsnyje dar minimi poetai Justinas Marcinkevičius, Janina Degutytė, Sigitas Geda – visi jie palaidoti Antakalnio kapinių Menininkų kalnelyje. Šiame Menininkų kalnelyje, pastaraisiais metais laidojami visi Lietuvos menininkai: rašytojai, dailininkai, aktoriai ir kiti žymūs meno srities žmonės.  Antras straipsnis **K. Vaitkutės „Kai nušvinta žvakių šviesa“** yra apie Čikagos lituanistinėje mokykloje rengiamą tradicinį Vėlinių minėjimą. Tikriausiai jis mokiniams bus suprantamas. Jį gali perskaityti tyliai savarankiškai ir paskui palyginti, kaip jų mokykloje – panašiai ar skirtingai – minima ši diena. Tikrai gražiai, išradingai čikagiškiai organizuoja šį paminėjimą. Galime pasiūlyti mokiniams papasakoti, kas jiems įsiminė iš šios šventės jų mokykloje, šeimoje. O jeigu šventės dar nebuvo, pakalbėti, kokią jie įsivaizduoja.  Kūrybiniai darbai, skirti šiai šventei, gali būti įvairūs. Pagalvokime, kas duotų daugiausia naudos ir vaikų dvasiai, ir kalbai. Galima rašyti rašinėlius ir sudaryti jų rinkinį ar išleisti laikraštį, knygą arba paprasčiausiai eksponuoti klasės stende. Galima rinkti medžiagą iš interneto apie žymiuosius lietuvius, palaidotus JAV lietuviškose kapinėse. Galima kalbėtis su tėveliais, seneliais ir daugiau sužinoti apie šeimos, giminės praeitį, jos žymius žmones. |

**2** **tema.** APIE PADĖKOS DIENĄ PASAULYJE IR LIETUVOJE

**Tikslas – prisiminti, ką žino apie Padėkos dieną, praplėsti žinias apie ją, daugiau sužinoti apie mūsų senolių papročius:**

• skaityti ir suprasti dalykinius tekstus **„Įdomūs faktai apie Padėkos dieną“** ir **„Už ką dėkoja lietuviai.“**, atsakyti į klausimus;

• skaityti poeto **M. Martinaičio** pasakojimą **„Duonai buvo rodoma didžiausia pagarba**...“ – kaip seniau lietuviai gerbė ir brangino duoną;

• plėsti žodyną skaitytų tekstų žodžiais;

• mėginti aprašyti Padėkos dienos įspūdžius.

**Priemonės:** Vad. P. 32–33. Pratybų sąsiuvinyje užduočių neskirta.

.

|  |  |
| --- | --- |
| *Mokytojui.*  *Temos skelbimas ir pokalbio pradžia.*  *Žinučių skaitymas.*  *II dalykinio straipsnio skaitymas ir aptarimas.*  *Pasakojimas apie duoną.*  *Galimos kūrybinės užduotys.* | Apie JAV ir Kanadoje švenčiamą Padėkos dieną mokiniai jau skaitė ir kalbėjo I – III klasėje. Ketvirtoje tik prisimins, ką skaitė. Be to, Padėkos diena lituanistinėse mokyklose ir šeimose visada švenčiama, todėl galima su vaikais kalbėtis, kaip jie šventė šią dieną, rašyti rašinius, leisti laikraštį ir pan. Jeigu mokytojas numato tokius darbus, gali vadovėlio temą „Apie Padėkos dieną pasaulyje ir Lietuvoje“ praleisti.  Šią temą mokytojas skelbia mokiniams atsižvelgdamas į klasės situaciją. Ir aplinka klasėje, mokykloje tikriausiai bus susijusi su Padėkos diena. Galime klasę suskirstyti į grupes ir užrašyti lentoje klausimą: *Ką mes žinome apie Padėkos dieną?* Tegul kiekviena grupė pasako, ką žino. Mokytojas gali kiekvieną faktą pažymėti lentoje kokiu nors ženklu, pavyzdžiui, žvaigždute, moliūgo formos ženkliuku ir pan.  Tada pasiūlykime mokiniams grupėse perskaityti vadovėlyje pateiktus **„Įdomius** **faktus apie Padėkos dieną“** ir kiekvieną naują faktą taip pat pažymėti sutartu ženkliuku. Aptarkime su mokiniais tuos faktus, išsiaiškinkime, ar jie žino paminėtas šalis. Taigi mokinių akiratis prasiplės, jie sužinos daugiau faktų, naujų žodžių.  Antras tekstas **„Už ką dėkoja lietuviai?“** primins mokiniams III klasėje skaitytą straipsnį apie Švento Martyno dieną. Paskaitykime jį ir pakalbėkime, kas jiems patiko iš šios šventės aprašymo, kas buvo nauja, įdomu. Galima internete paieškoti vaizdų iš šios šventės Vilniaus Bernardinų bažnyčioje.  Nepaprastas poeto **M. Martinaičio** pasakojimas **„Duonai buvo rodoma didžiausia pagarba**...“ iš jo atsiminimų knygos „Gyvenome“. Šį tekstą ne tik reikėtų perskaityti, pamąstyti apie poeto minimas lietuvių šeimos tradicijas, palyginti jas su mokinio šeimoje gyvuojančiu požiūriu į duoną. Tegul kiekvienas vaikas pamąsto, ką reiškia duona, kokių faktų jis žino apie tai, kur, kada, kam trūksta duonos. Ši ištrauka puikiai tiktų mokyklos Padėkos dienos šventėje: ją galima raiškiai perskaityti arba net išmokti atmintinai, nes tai vienas iš gražiausių tekstų apie duoną lietuvių literatūroje.  Vadovėlyje siūloma išleisti klasės laikraštį apie Padėkos dieną. Kokius kūrybinius darbus mokiniai pasirinks, kiekvienoje klasėje jie bus skirtingi. Tikriausiai būtų puiku aprašyti Padėkos dienos įspūdžius, sukurti eilėraščių, vaizdelių, kaupti medžiagą klasės archyve ir pan. Svarbu, kad mokiniams būtų įdomu, kad jie kalbėtų, rašytų ir ugdytųsi kalbą. |

**IV skyrius. MŪSŲ POKALBIAI**

**Tikslas – plėsti mokinio gebėjimą kalbėtis su bendraamžiais ir suaugusiaisiais, diskutuoti; susipažinti su pokalbio užrašymo taisyklėmis, su *kreipiniu*, mokytis taisyklingai, mandagiai kreiptis.**

1. **tema.** KLAUSIMAI IR ATSAKYMAI

**Tikslas – skaityti ištrauką − įdomų pokalbį − iš pasakos, suprasti, kas jį sudaro, patiems mėginti**

**kurti panašų; susipažinti su pokalbio užrašymo taisyklėmis, mokytis užrašyti pokalbį:**

• skaitys **lietuvių pasakos „Sidabriniai rakteliai“** ištrauką,ją aptars;

• išsakys savo įspūdžius apie senelių pokalbį, kas patiko, buvo juokinga;

• mokysis raiškiai skaityti pokalbį arba jį suvaidinti;

• patys kurs pokalbį apie šiandienos dalykus, fantazuos;

• susipažins su pokalbio užrašymo taisyklėmis: kokia užrašymo tvarka, kokie skyrybos ženklai

dedami;

• savarankiškai skaitys **V. Račicko** pasakojimą **„Riesta nosis“**, aptars veikėjo poelgį;

• toliau mokysis išplėsti sakinį;

• mokysis užrašyti pokalbį, dėti reikiamus skyrybos ženklus.

**Priemonės:** Vad. P. 34–35. Pr. sąs.1. P. 28–29.

|  |  |  |  |  |  |
| --- | --- | --- | --- | --- | --- |
| *Mokytojui.*  *I teksto skaitymas ir aptarimas.*  *Gramatinė vadovėlio*  *užduotis:*  *- kalbos teksto skaitymas,*  *- schemos analizavimas,*  - *pasakos ištraukos skyrybos ženklų analizė.*  *Uduotys pratybų sąsiuvinyje:*  *- vaikų žaidimas – pokalbis,*  *- pokalbio skyrybos aptarimas, mokymasis,*  *- kaip išmoko užrašyti pokalbį.*    *Vadovėlio antro*  *teksto skaitymas,*  *atsakymai į klausimus, skyrybos užduotys.* | Šiai temai pasirinkti du kūriniai: lietuvių pasakos **„Sidabriniai rakteliai“** ištrauka ir **V**. **Račicko „Riesta nosis“** (ištrauka iš knygos „Kita šlepetės istorija“). Pasakos ištrauka – humoristinis veikėjų pokalbis, kuris tikriausiai buvo perteikiamas mūsų senolių, kad mažieji klausytojai mokytųsi įsiminti daiktų seką, ugdytųsi atmintį ir kalbą. V. Račicko knygos ištrauka – apie šiandieninius vaikus − mokinių bendraamžius, patiriančius panašias situacijas, pergyvenančius dėl panašių dalykų.  Pasakos ištrauką būtinai skaitykime klasėje, rašytojo tekstą galima skaityti ir namie.  Būtų puiku, jeigu mokytojas iš anksto parengtų du mokinius (gal jie net ir apsirengtų atitinkamai: vienas seneliu, kitas senele), ir jie klasės draugams perskaitytų pasakos ištrauką vaidmenimis. Tikrai vaikams būtų smagu pasiklausyti. Tada mokytojas gali paaiškinti, kodėl ši ištrauka buvo perskaityta: „Šią pamoką kalbėsimės apie pokalbį, dar kitaip dialogą, kurį jūs visi puikiai žinote, kiekvieną dieną kuriate lietuviškai arba angliškai. Be pokalbių būtų neįmanoma bendrauti su artimaisiais, su draugais, su kitais žmonėmis. Bet ar mes tikrai gerai mokame kalbėtis? Ar mes mokame užrašyti pokalbį?“  Aptarkime skaitytą pasakos ištrauką: kas ją sudaro. Tai **klausimai** ir **atsakymai**. Pamėginkime taip pasikalbėti: tegul viena klasės pusė choru skaito klausimus, kita − atsakymus. Kas juokina šiame pokalbyje? Ką į ką išmaino senelis? Ar galime atsiminti tų daiktų seką? Pamėginkime. Sugalvokime, ką į ką mes šiandien išmainytume. Gal galime sukurti panašų pokalbį? Pavyzdžiui, gavome dovanų: jachtą į ..., dangoraižį į ..., lėktuvą į ..., ledų kibirą į ..., svarą kramtomosios gumos į ...  Perskaitykime trumpą kalbos tekstą **„Kaip užrašome pokalbį?“**. Aptarkime jį, palyginkime, ką jau žinome apie dialogo užrašymą iš anglų kalbos pamokų. Mokytojas atkreipia mokinių akis į pokalbio (lietuvių mokyklose vartojame *tiesioginės kalbos* terminą) užrašymo schemą. Ji labai svarbi mokantis skyrybos. Užrašykime šią schemą su spalvota kreida lentoje arba su spalvotais flomasteriais dideliame plakate ir aiškinkimės:     |  |  | | --- | --- | | Senelė klausia**:**  **−** Kur buvai, seneli**?**  **−** Buvau danguje**, –** atsako  senelis. | **:**   * **?** * **, −**  . |   Ketvirtokai jau turėtų:  ▪ suprasti, kurie žodžiai yra autoriaus, arba pasakotojo, o kurie vekėjo ar veikėjų;  ▪ autoriaus žodžiai pasako, kas kalbės, klaus, kas atsakė, pasakė;  ▪ po autoriaus žodžių prieš veikėjo žodžius dedamas dvitaškis;  ▪ kiekvieno veikėjo žodžiai pradedami naujoje eilutėje, prieš juos rašomas  brūkšnys, po jų gali būti rašomas klaustukas, šauktukas, taškas, daugtaškis.  ▪ jeigu po veikėjų žodžių yra autoriaus žodžiai, tada po veikėjo žodžių rašomas  kablelis ir brūkšnys, o autoriaus žodžiai, pasakantys, kas kalbėjo, pradedami rašyti mažąja raide. Vietoj kablelio kartais rašomas šauktukas arba klaustukas, tačiau autoriaus žodžiai vis tiek pradedami rašyti mažąja raide. Jeigu autoriaus žodžiai nenurodo, kas kalbėjo, jie pradedami rašyti naujoje eilutėje didžiąja raide kaip naujas sakinys. Visų šių taisyklių mokiniams atmintinai mokytis nereikia. Svarbu, kad jie matytų schemą, pavyzdžius ir praktiškai išmoktų užrašyti pokalbį. Galime dar pakomentuoti skyrybos ženklus pasakos tekste ir pereiti prie pratybų sąsiuvinio užduočių.    Pasirenkame, kaip skaitysime žaidimą „Kate, kate“ ir jį perskaitome (1pratimas). Tuomet atliekame gramatinę užduotį – skirtingomis spalvomis pabraukiame klausimus ir atsakymus. Aptarkime pokalbio skyrybą: prieš kiekvieną „katės“ ir šeimininko“ pasakymą rašomas brūkšnys, po klausimų dedamas klaustukas, po atsakymų šauktukas. Jis parodo, kad atsakyti reikia garsiai, sušunkant. Žinoma, po atsakymo sakinio gali būti ir taškas.  Mokiniams siūloma patiems baigti sakinius apie pokalbio skyrybą (2 pratimas):  Po autoriaus žodžių dedamas *dvitaškis*.  Kiekvieno veikėjo žodžiai pradedami *naujoje eilutėje.*  Prieš veikėjo žodžius rašomas *brūkšnys.*  Kiti sąsiuvinio pratimai skirti įtvirtinti mokinių supratimą apie pokalbio užrašymo tvarką, jos mokytis. Todėl pateikiama dar daugiau pavyzdžių, nuspalvinami skyrybos ženklai, kolektyviai aptariamas jų rašymas (3, 5, 6 pratimas).  Dar kartą grįžkime prie pokalbio (dialogo) užrašymo schemos (7 pratimas), tik dabar tegul ją aiškina mokiniai, tegul sugalvoja dar du pavyzdžius ir juos parašo lentoje ir sąsiuviniuose. Ar ketvirtokai išmoko pokalbio skyrybos ženklus, parodys teisingai atlikta aštunta užduotis:   |  |  | | --- | --- | | *Lėktuvo palydovė manęs paklausė:*   * *Ko norėsi, berniuk?* * *Apelsinų sulčių, – atsakiau aš.* | * *Prašyčiau vieną porciją ledų, − pa-*   *prašiau kavinės padavėjos.*   * *Tuojau atnešiu, mergaite, − nusi-*   *šypsojo ji.* |     Jeigu pamokoje lieka laiko, galima atlikti 4 pratimą – pakartoti būtojo kartinio laiko veiksmažodžių, kurie atsako į klausimą *ką veikei?*, ir daiktavardžių, kurie atsako į klausimą *ką?*, rašybą, nes šios žodžių formos gana dažnai vartojamos pokalbiuose.  V. Račicko pasakojimas „Riesta nosis“ pažymėtas savarankiško skaitymo ženklu. Pagal klasės situaciją mokytojas gali skirti šį tekstą skaityti namie arba klasėje. Galima paaiškinti mokiniams, kad pasakojime autorius panaudoja vaikams žinomą žaidimą „Šilta, šalta“: kai kas nors ką nors spėja, žinantysis atsakymą atsako *šalta*, jeigu spėjėjas toli nuo tiesos, *šilta*, jeigu atspėja. Galimi tarpiniai atsakymai: *šilčiau*, *dar šilčiau*, *šalčiau* ir pan. Jeigu mokiniai skaitys klasėje tyliai, perskaičius galima aptarti kūrinį pagal klausimus, esančius po tekstu. Tai labai šiuolaikiškas pasakojimas, panašių situacijų pasitaiko kiekvienoje klasėje. Nereikėtų vaikų moralizuoti, geriau tegul pasako, kaip jaučiasi veikėjas, ar pritaria močiutei, kaip ketvirtokai pasielgtų. Jeigu mokiniai šį tekstą skaitys namie, tegul savarankiškai pasirengia atsakyti į teksto klausimus.  Vadovėlio gramatinė užduotis irgi skirta dialogo skyrybos įtvirtinimui, sakinio intonacijos supratimui. |

**2 tema.** MOKOMĖS KREIPTIS

**Tikslas – mokytis kreiptis į bendraamžius, artimuosius, kitus suaugusiuosius, susipažinti su *kreipiniu*, mokytis jį skirti rašytinėje kalboje.**

• aptars vadovėlyje pavaizduotas situacijas, jas vaidins;

• sužinos, kaip įvairiose situacijose taisyklingai kreiptis į pašnekovą;

• skaitys **V. Misevičiaus** pasakojimą **„Geležinis žmogus“**, diskutuos apie veikėjos poelgį;

• susipažins su *kreipiniu*;

• mokysis skirti kreipinį sakinyje;

• toliau mokysis dialogo skyrybos;

• kurs ir užrašys pokalbį;

• turtins savo žodyną.

**Priemonės:** Vad. P. 36–37. Pr. sąs.1. P. 30–31.

|  |  |
| --- | --- |
| *Mokytojui*  *Pavaizduotų situacijų trumpas aptarimas.*  *Situacijų vaidinimas, kreipinių aptarimas.*  *Ką svarbu žinoti kreipiantis lietuviškai.*  *Susipažinimas su sąvoka* ***kreipinys****.*  *Pratybų sąsiuvinio užduotys:*  *Antro teksto skaitymas.*  *Namų darbas:*  – *kreipinių radimas tekstuose,*  – *pokalbio skyrybos ženklai,*  – *kūrybinis darbas – fantastinis pokalbis.* | Į savo klasės draugus, bendraamžius ketvirtokai tikriausiai jau moka kreiptis, to ne kartą mokėsi moklo metų pradžioje I – III klasėje. Ir mokytojo jau buvo pamokyti gražiai kreiptis į draugus, mokyklos darbuotojus, į artimuosius. Ši tema praplečia mokinių supratimą apie bendravimą su pažįstamais ir nepažįstamais oficialiais žmonėmis, moko mandagiai kreiptis. Vadovėlyje nupieštos 6 situacijos, kuriose vaikai kreipiasi į suaugusiuosius, kurių jie tikriausiai nepažįsta. Kai kurie iš jų – oficialūs asmenys. Kadangi tai gyvenimiškos situacijos, reikalingos dešimtmečiams, pasiaiškinkime, kaip reikia mandagiai kreiptis. Apie tai ir paskelbkime pamokos pradžioje.  Ketvirtokai skaitys humoristinį **V. Misevičiaus** pasakojimą **„Geležinis žmogus“**, kuriame mergaitė-pleputė nori visiems įrodyti, kad ji turi geležinę valią ir gali ištylėti ne vieną dieną. Pasakojime yra dialogų, kreipinių.    Jeigu mokytojas mano, kad jo mokiniams bus per sunku savarankiškai įsigilinti į paveikslėlių turinį, galima juos trumpai aptarti kolektyviai. Paskui suolo draugai pasirenka (galima paskirstyti) paveikslėlį, jį tarpusavyje aptaria ir pasiruošia suvaidinti pavaizduotą situaciją. Svarbiausia – mokiniai turi perskaityti peveikslėlyje parašytus žodžius ir toliau tęsti sakinį-prašymą, klausimą ir pan.  I pav. Berniukas kreipiasi į policininką su kažkokiu prašymu. Tegul mokiniai sugalvoja, ko jis klausia pareigūno. Pavyzdžiui: „Pareigūne, prašau pasakyti, kaip man rasti artimiausią kavinę.“ „...padėti man pereiti gatvę.“ „... padėti man grįžti namo, aš paklydau.“ „... padėti rasti mano mamą, aš atsilikau nuo jos.“ Ir pan. (mokiniai gali sugalvoti jų gyvenimiškai aplinkai būdingus atvejus).  II pav. Mergaitė pas veterinarijos gydytoją atnešė šuniuką. Ko ji prašo, nesunku atspėti: „Gydytojau, labai prašau padėti – mano šuniukas susižeidė koją.“ „... mano Ridui, jam skauda koją, jis šlubuoja“. Ir pan.  III pav. Jaunoji pirkėja nepasiekia prekės ir prašo nepažįstamos ponios pagalbos: „Pone, gal galėtumėte paduoti... Aš nepasiekiu.“ Vaidiname toliau: kai ponia paduos prekę, mergaitė privalo jai mandagiai padėkoti: „Labai ačiū.“ „Dėkoju, pone.“  IV pav. Vaikas bibliotekoje ar knygyne susitiko su žinomu poetu ir prašo jo autografo. Suolo draugai suvaidina šią situaciją: „Gerbiamasis poete, labai norėčiau gauti jūsų autografą.“ „„Gerbiamasis poete, labai norėčiau, kad jūs pasirašytumėte į knygą.“ „...turėti jūsų autografą. Šią knygą perskaičiau, man labai patinka jūsų eilėraščiai.“ Ką atsakys poetas, ką jis padarys – tegul sugalvoja kitas mokinys. Ir vėl nepamiškime padėkoti.  V pav. Berniukas nori gauti garsaus krepšininko autografą. Kreipinys jau kitoks: vaikas atsiprašo, kad trukdo sportininkui ir prašo: „Atleiskite, Tamsta, bet labai norėčiau jūsų parašo (autografo). Gal galėtumėte pasirašyti?“ Galbūt klasėje yra berniukų ar mergaičių, kurie renka krepšininkų autografus, tai yra darę ne kartą. Paklauskime, kaip jie kreipiasi į sportininką, kaip prašo, kaip padėkoja.  VI pav. Mergaitė po koncerto kreipiasi į dainininką. Pavyzdžio pradžia yra: „Man labai patinka Jūsų dainos. Labai prašau Jūsų pasirašyti ant disko (plokštelės).“  Visos poros situacijas vaidina iki pabaigos: vaikui pasirašoma, atsakoma, šis dėkoja. Atkreipkime mokinių dėmesį į įvairius kreipinius, surašytus paveikslėliuose. Perskaitykime daugiau kreipinių plakatėlyje „Mokomės!“.  Akcentuokime, kad lietuvių kalba turi specialų linksnį (vidurinėje mokykloje sužinos jo pavadinimą – šauksmininkas). Daug kalbų jo neturi. Lietuvoje dažnai daroma klaida – kreipiamasi vardininku, t. y. daiktavardžiu, kuris atsako į klausimą *kas?* (*Vytas, Genutė*, o būtina *Vytai, Genute*). Tai rusų kalbos įtaka. Dar dažna klaida kreipiantis į mokytoją: *tamsta mokytoja, tamsta mokytojau,* o reikia tik *tamsta* arba tik *mokytoja, mokytojau.*    Vadovėlio 37-ame puslapyje yra paaiškinta, kas yra ***kreipinys***. Perskaitykime tą trumpą paaiškinimą garsiai, aptarkime, kaip sakinyje skiriamas kreipinys. Galima pasiaiškinti, kad žodis *kreipinys* yra padarytas iš žodžio *kreiptis.* Paanalizuokime pavyzdžius. (žinoma, šį kalbos straipsnelį galima skaityti ir po V. Misevičiaus pasakojimo skaitymo, tačiau gali pritrūkti laiko).  Ką aptarėme, įtvirtinkime atlikdami pratybų sąsiuvinio užduotis.  Pirmo pratimo tekste pavartota keletas kreipinių. Mokiniai tekstą gali skaityti savarankiškai arba paeiliui po pastraipą arba sakinį ir pasakyti kreipinius, kurie pabraukiami. Atkreipkime vaikų akis, kaip berniukas kreipiasi į suaugusiuosius (pone, seneli, teta, dėde), į savo bendraamžę (mergaite), kaip į jį kreipiasi užkalbinti žmonės (berniuk). Į antro pratimo sakinius reikia įrašyti tinkamus kreipinius. Galime aptarti visi kartu arba kiekvienas mokinys rašo savarankiškai, o paskui pasitikrina. Sakiniai:  *Ačiū, senele, už šiltą megztuką. Seneli, ar išmokysi mane drožinėti? Treneri, šiandien negaliu treniruotis. Kada pas mus atvažiuosi, tėtuk? Broli, padėk man išspręsti uždavinį. Kada grįšite į mokyklą, mokytojau? Tavo dainos, sesute, man labai patinka.* (Žinoma, kai kurių sakinių gali būti ir kiti variantai.)  Mokant kreiptis vardu, labai svarbu, kad vaikai išmoktų vartoti taisyklingas kreipinio formas (3 pratimas): *Simonai, Daiva, Tomai, Rūtele, Gediminai, Jurga, Ale.* Pavyzdžių yra ir plakatėlyje „Mokomės“. Toliau pamokykime ketvirtokus taisyklingai kreiptis į savo klasės draugus (4 pratimas) – tegul mokiniai išmoksta pasakyti šauksmininko linksnį: Augustai, Džoni, Žaklina, Karile ir pan.  Jeigu pamokoje lieka laiko, galima skaityti antrą tekstą – V. Misevičiaus „Geležinis žmogus“. Pasirenkamas skaitymo būdas ir perskaitoma. Kūrinys linksmas, jame yra įvairių kreipinių. Aptarkime kūrinį pagal klausimus po tekstu. Jeigu lieka laiko, galime padiskutuoti apie „geležinį“ žmogų. Šį tekstą galima skirti ir namų skaitymui, o jį trumpai aptarti kitą savaitę.  Namų darbams skirtas 31-as pratybų sąsiuvinio puslapis. Užduotys nesudėtingos – rasti ir nuspalvinti kreipinius, skyrybos ženklus (1 pratimas). Kreipiniai labai gražūs: *lapai uosio, lapai klevo, Dieve, Jonai, bitele, viešnele, mokyklos suole, skambuti, Jurgut.* Visi jie atskirti arba išskirti kableliais. Tačiau yra du kreipiniai *tu, jūs*, kurie kableliais neskiriami, ir čia pat mokiniams pateikiamas paaiškinimas (plakatėlis „Mokykis!“).  2 pratimas sunkesnis, nes mokiniai skaitys apie naujus fantastinio veikėjo Spinčiaus nuotykius, susipažins su keistais veikėjais lygintuvu, Grindžiumi, kuris, aišku, gyvena po grindimis. Jeigu gali, mokytojas trumpai paaiškina kūrinio ištraukoje aprašytą situaciją: mokiniams pažįstamas Spinčius su lygintuvu atvyksta į svečius pas Grindžių, kuris labai mėgsta po grindimis rausti tunelius. Mokinys perskaito ištrauką ir sudeda trūkstamus skyrybos ženklus – kablelius, brūkšnius, šauktukus, klaustukus.  *− Paleisk, čia mano nosis, – negi nematai ?*  *− O, aš vėl kažką radau! − džiaugsmingai šūktelėjo lygintuvas.*  *− Paleisk mano uodegą!*  *− Aaa. O čia kas?*  *− Čia mano ausis. Klausyk, liaukis mane žnaibęs! Grindžiau, kur tu?*  *− A, štai ir judu! Sveiki atvykę į mano tunelį,− pasveikino Spinčių ir lygintuvą Grindžius. Prie galvos jis buvo prisisegęs prožektorių.*  Sunkiausia užduotis – kūrybinis darbas (3 pratimas). Mokiniui reikia sukurti fantastinį pokalbį su pasirinktu daiktu arba žaislu. Kaip šį pokalbį kurti, surašyta plakatėlyje. Vadovaudamasis šia instrukcija mokinys laisvai kuria ir užrašo pokalbį. Kitą savaitgalį būtų puiku susipažinti su šiais mokinių kūrybiniais darbais, aptarti pavartotus kreipinius, skyrybos ženklus. |

**3 tema.** KITOKIE LAIŠKAI

**Tikslas – prisiminti, kaip rašomas laiškas, kaip kreipiamasi laiške, mokytis taisyklingai rašyti elektroninį laišką, žinutę telefone, skaityti ir suprasti eilėraščius pašto, laiško tema, plėsti žinias apie paštą senovėje ir dabar; įtvirtinti kreipinį:**

• perskaitys linksmus eilėraščius apie praeities ir dabarties paštą;

• kalbėsis apie šiuolaikines ryšio priemones;

• susipažins su elektroninio laiško rašymo taisyklėmis;

• mokysis rašyti elektroninį laišką, žinutę;

• įtvirtins kreipinio vartojimą, jo skyrybą;

• turtins savo žodyną.

**Priemonės:** Vad. P. 38–39. Pr. sąs.1. P. 32–33.

.

|  |  |
| --- | --- |
| *Mokytojui.*  *Temos pristatymas.*  *Eilėraščių skaitymas ir aptarimas.*  *Antro teksto skaitymas ir supratimas.*  *Pratybų sąsiuvinio užduotys:*  *- praeities ir dabarties susižinojimo priemonių lyginimas,*  *- elektroninio laiško rašymo taisyklės,*  *- ektroninio laiško rašymas,*  *- žinučių aptarimas,*    *- žinučių rašymas.* | Tema apie elektroninius laiškus, telefonines žinutes ketvirtokams tikriausiai labai artima, suprantama. Todėl mokytojas gali daugiau remtis vaikų žiniomis bei patirtimi. Vadovėlio medžiagoje siekiama sudominti vaikus praeitimi ir palyginti ją su dabartimi: koks buvo senasis paštas, koks jis dabar. Labai svarbu, kad mokiniai išmoktų taisyklingai rašyti elektroninį laišką, žinutę, nes jaunimas jas rašo labai trumpindamas, netinkamai kreipiasi, nevartoja lietuviškų rašmenų, skyrybos ženklų. Žinoma, ne Lietuvoje gyvenantiems vaikams jų kompiuteriuose lietuviški rašmenys galbūt bus neprieinami, tačiau vis tiek pakabėkime apie juos, jei šos temos išvis neatsisakysime (mokytojas pats sprendžia, ar ši tema aktuali jo mokiniams).    Tema „Kitokie laiškai“ gali būti pradėta trumpu pokalbiu apie laiškus: ką apie juos jau kalbėjome anksčiau, kam rašėme laiškus, kokias laiškų formas (arba kokie laiškai gali būti) žino mokiniai. Kokius laiškus jie rašo? Ar išvis rašo? Šią pamoką pakalbėsime apie elektroniniu paštu siunčiamus laiškus, apie žinutes, rašomas išmaniajame telefone.  Klasė pasiskirsto į dvi grupes. Viena grupė skaito **J. Kunčino** eilėraštį **„Labas, sraige!“**, kita – **V. Baltrėno „Išmanuoliai mes abu?“**. Toliau atliekamos puslapio apačioje po tekstais nurodytos užduotys, atsakoma į klausimus. Svarbu, kad vaikai suprastų, jog praeities paštą, palyginus su šiandienos elektroninėmis susižinojimo priemonėmis, tikrai galima palyginti su sraige. Galima daugiau padiskutuoti apie mobilųjį telefoną: autorius kelia klausimą, ar tikrai labai protinga juo visur naudotis, ar tikrai būsi „išmanus“,  t. y. protingas. Aptarkime su ketvirtokais, kada šis telefonas reikalingas, o kada tik trukdo. (Lietuvos vaikams jis labai didelė problema: nenori skaityti, bendrauti su artimaisiais, draugais, o nori tik žaisti.)  Pirmajame eilėraštyje raskime kreipinį *sraige*, aptarkime jo skyrybą.  Dalykinį straipsnį **„Kitokie laiškai“** (vad. P. 39) mokiniai gali skaityti klasėje savarankiškai, apmąstyti klausimus, o paskui visi kartu aptarti. Galima šio puslapio medžiagą palikti savarankiškam namų darbui – renkasi mokytojas pagal aplinkybes.  Labai svarbu, kad mokinys suprastų, jog ir elektroninį laišką, ir žinutę reikia rašyti be klaidų, gerbti adresatą. Todėl pratybų sąsiuvinyje ir pateiktos elektroninio laiško rašymo taisyklės.    Pratybų sąsiuvinyje mokiniams turėtų būti įdomu sužinoti apie krivūlę (1 pratimas) ir suskaičiuoti, kiek kartų greičiau žinutė mobiliuoju telefonu už pranešimą krivūle pasiekia adresatą. Jeigu vaikai turi mobiliuosius telefonus, gali atlikti šią užduotį.  Visi iš eilės skaitykimeelektroninio laiško rašymo taisykles ir jas aptarkime: kurių taisyklių paisome, kurios taisyklės nesilaikome, nes neįmanoma, ir pan. Kad praktiškai išmoktume šių taisyklių laikytis, atlikime 3 pratimą: parašykime laišką į Lietuvą įsivaizduotam draugui ar klasei:  ▪ suformuluokime temą,  ▪ parašykime pasisveikinimą ir kreipinį,  ▪ pasitarkime, apie ką rašysime laiške (apie savo klasę, įdomų renginį ir pan.) ir rašykime pastraipą po pastraipos,  ▪ atsisveikinkime, pasirašykime.  Ketvirtas pratimas: mokiniai perskaito žinutes (jos autentiškos, paimtos iš vaikų telefonų), aptaria kiekvieną: pirmojoje žinutėje nėra kreipimosi, pasisveikinimo, kas rašo, trumpinamas žodis (SV. – Sveikas). Trečioje žinutėje taip pat trūksta minėtų dalykų, daug klaidų (nevartojami lietuviški rašmenys), sutrumpintas žodis *dabar* (db). Taisyklingai parašyta antroji žinutė.  Skirkime truputį laiko – tegul kiekvienas mokinys parašo po dvi žinutes (5 pratimas), paskui jas perskaito ir aptaria su draugais. Atkreipkime mokinių akis į kreipinių plakatėlį. |

**4 tema.** MOKOMĖS DISKUTUOTI

**Tikslas – skaityti pasakojimus apie vaikams artimas, įdomias problemas, diskutuoti apie jas, mokytis išsakyti savo nuomonę, ją pagrįsti; susipažinti su diskusijos taisyklėmis, patiems diskutuoti pasirinkta tema; įtvirtinti kreipinio vartojimą.**

• mergaitės skaitys **R. Černiausko** kūrinį **„Slieko pasaka“**, kalbėsis mergaitėms aktualia tema apie grožį;

• berniukai skaitys **V. Račicko** kūrinį **„Mikė bėgikas“**, vertins veikėjų poelgius, kalbėsis apie protą, pinigus;

• diskutuos pagal skaitytą pasakojimą, mokysis įtikinti pašnekovus, argumentuoti;

• susipažins su diskusijos taisyklėmis;

• diskutuos pasirinkta tema;

• toliau mokysis rašyti elektroninį laišką;

• kartos kreipinį, jo skyrybą, sudarys sakinius su kreipiniais;

• plės žodyną skaitytų kūrinių žodžiais.

**Priemonės:** Vad. P. 44–45. Pr. sąs.1. P. 32–33.

|  |  |
| --- | --- |
| *Mokytojui.*  *Temos skelbimas.*  *Kūrinių skaitymas*  *berniukų ir mergaičių grupėse.*  *Atsakymai į klausimus.*  *Diskusijos.*  *Kalbos mokymo užduotys vadovėlyje.*  *Namų darbai.* | Ketvirtokai jau ne kartą diskutavo įvairiomis temomis. Šį kartą bus diskusija apibendrinama – susipažįstama su diskusijos taisyklėmis. Tačiau svarbiausia, kad mokiniai praktiškai išmoktų mandagiai, dalykiškai diskutuoti. Kas svarbiausia? Išmokti mandagiai reikšti savo nuomonę, ją pagrįsti argumentais (įrodymais, pavyzdžiais). Temai parinkti du tekstai: vienas turėtų būti įdomesnis mergaitėms, kitas – berniukams. Todėl vadovėlyje prie jų ir parašytos atitinkamos pastabos. Tačiau mokytojas gali šių nurodymų ir nepaisyti, o skirti skaityti abu tekstus visiems.  Jeigu laikysimės vadovėlio autorės patarimo, pamokos pradžioje vienoje klasės pusėje susodinkite berniukus, kitoje – mergaites, kad būtų patogiau darbą diferencijuoti.  Pasistenkime sudominti mokinius: skaitysime neįprastai – berniukai ir mergaitės skaitys skirtingus tekstus, o paskui diskutuos berniukai „berniukiška“ tema, o mergaitės – „mergaitiška“.  Kiekviena grupė nusprendžia, kaip skaitys tekstą. Gali skaityti geriau skaitantis mokinys, o kiti klausyti, gali skaityti po pastraipą iš eilės, o galima susitarti dėl laiko ir skaityti tyliai individualiai. Perskaičius kūriniai aptariami pagal klausimus po tekstu: atsakymų mokiniai ieško tekstuose. Svarbu, kad mergaitės suprastų, jog ginčą laimi Veronika, įrodžiusi, kad negerai visoms tapti vienodomis barbėmis ir nieko savito neturėti. O berniukai turėtų nuspręsti, kas geriau: greitos kojos ar gera galva. O yra ir trečias variantas: būti protingam ir greitam. Juk tai visai įmanoma daug mokantis ir sportuojant.  Medžiagos diskusijoms yra pratybų sąsiuvinyje. Perskaitykime pirmo pratimo tekstą apie ugnies ir lietaus ginčą. Tada išsirinkime klasėje moderatorių, t. y. diskusijos vadovą ar vadovę, ir pamėginkime įrodyti, kas naudingesnis žmonėms – lietus ar ugnis (2 pratimas). Mokiniai gali pateikti pačių įvairiausių ir įdomiausių pavyzdžių apie ugnies ir lietaus naudą. Svarbu, kad jie kalbėtų, diskutuotų. Mokytojas turėtų atidžiai klausytis vaikų samprotavimų ir po to pasiūlyti susipažinti su diskusijos taisyklėmis (3 pratimas) ir visiems nuspręsti, kurios svarbiausios, jas užrašyti. O tada įsivertinkime, ar jų buvo laikomasi diskutuojant.  Ketvirtas pratimas skirtas įtvirtinti diskusijos taisykles. Jis atliekamas žodžiu. Mokiniai pasidalija į dvi grupes ir diskutuoja: vieni bando įrodyti pirmąjį teiginį, kiti – antrąjį. Skatinkime mokinius kalbėti laisvai, nebijoti suklysti, reikšti savo nuomonę ir, žinoma, laikytis svarbiausių diskusijos taisyklių. Pavyzdžiui, nesakyti „tu nežinai“, „jūs neišmanote“ ir pan. Prieštarauti reikia mandagiai, pavyzdžiui: norėčiau nesutikti su tokia nuomone...“, „atsiprašau, bet aš negaliu pritarti..., „manau, kad...“, „prašyčiau neįsižeisti, bet jūs neteisūs...“ Ir t. t.  Kalbos užduočių yra ir vadovėlyje. Mokiniai pakartos sakinio skyrybos ženklus, sakinio veiksnį ir tarinį, išplės sakinius. Berniukai gali atlikti savo puslapio gramatines užduotis, mergaitės – savo.  Pratybų sąsiuvinio užduotys susietos su abiem temomis – trečia ir ketvirta. Mokiniui reikės perskaityti elektroninį laišką ir nuspręsti, kas jam patiko tame laiške, o ką keistų. Pasiūlykime patikusias vietas pabraukti, o pakeitimus parašyti greta arba kur bus vietos.  Svarbus 2 pratimas – parašyti elektroninį laišką kam nors iš namiškių. Laiškas gali būti linksmas arba liūdnas, trumpas arba ilgas – tegul kiekvienas rašo pagal savo „skonį“. Be to, tegul laikosi tokio laiško rašymo taisyklių.  Tečias pratimas mokiniui primins kreipinį, jo skyrybą. Nurodytame pirmo pratimo tekte yra keli sakiniai su kreipiniais: ***Ugnie, ugnie****, – šnarėjo lietus, – juk* ***tu*** *visiems žalos pridarai.... Niekai,* ***broleli****, veltui giries.* Taip pat šiame tekste reikia rasti ir išbraukti netinkamus diskusijai sakinius, kuriais ugnis ir lietus pažeidė diskusijos taisyklę. O tai būtų ugnies ir lietaus kalbų pradžios, kuriose jie peikia vienas kitą. |

**5 tema.** DRAMOS KŪRINYS – IRGI DIALOGAS

**Tikslas – skaityti ir suprasti dramos kūrinio ištrauką, mokytis ją vaidinti, tobulinti kalbėjimo ir bendravimo įgūdžius; apibendrinti žinias apie sakinį ir kreipinį:**

• skaitys **V. Palčinskaitės** dramos kūrinio „Septynios snieguolės ir vienas nykštukas“ ištrauką **„Nykštukas*“*** ir ją analizuos;

• aptars, kuo ypatingas dramos kūrinys;

• mokysis skaityti kūrinio ištrauką vaidmenimis;

• pasigamins veikėjus-lėles ir suvaidins ištrauką;

• kartos kreipinį, jo skyrybą;

• nagrinės sakinius, dar kartą prisimins, ką žino apie sakinį;

• turtins žodyną vaizdingais posakiais.

**Priemonės:** Vad. P. 42–43. Pr. sąs.1. P. 36–37.

|  |  |
| --- | --- |
| *Mokytojui.*  *Prisimename ir aptariame, kuo ypa-*  *tingas dramos kūri-*  *nys.*  *Kūrinio skaitymas vaidmenimis, aptarimas.*  *Veikėjų-lėlių gaminimas. Spektaklio vaidinimas.*  *Kreipinio įtvirtinimas, sakinio apibendrinimas.* | Ketvirtą vadovėlio skyrių „Mūsų pokalbiai“ baigiame tema, skirta dramos kūriniui. Su dramos žanru ketvirtokai jau pažįstami – ištraukų iš šio tipo kūrinių skaitė ir anksčiau. Šį kartą prisiminsime dramos kūrinio ypatumus, akcentuodami pokalbio reikšmę, mokysimės to pokalbio: tinkamai intonuoti sakinius, atskleisti nuotaiką, moduliuoti balsą. Vaidinant gali gražiai išryškėti vaiko šnekos gebėjimai, lietuvių kalbos lygis.  Trumpai apie kūrinį. Poetė V. Palčinskaitė yra parašiusi ne vieną dramos kūrinį vaikams. Kūrinys, iš kurio paimta ištrauka „Nykštukas“, sukurtas visiems gerai žinomos pasakos „Snieguolė ir septyni nykštukai“ motyvais, tik viskas apversta aukštyn kojomis – atbulai. Todėl ir V. Palčinskaitės dramos paantraštė *Pasaka atbulai*. Iš tiesų tai puikus kūrinys, stebinantis Karaliaus vaiko Nykštuko išdaigomis, šmaikščia kalba, netikėtais juokingais poelgiais.  Šią ištrauką siūloma išmokti vaidinti. Tačiau ir visas kūrinys labai tiktų klasės ar mokyklos teatrui.  Mokytojas, įvertinęs aplinkybes ir galimybes, turėtų pristatyti kūrinį klasei. Gal iš anksto parengti mokiniai suvaidins ištrauką, gal mokytojas pats suvaidins jos pradžią pasitelkęs stalo teatro lėles, o gal tik pasiskirstys vaidmenimis ir perskaitys...  Jeigu kūrinį pristatėme, trumpai aptarkime pirmuosius įspūdžius: kas patiko ar nepatiko, kodėl, kokia jo nuotaika, kokius jausmus sukėlė (tegul vaikai kalba laisvai). Tada stabtelėkime prie kūrinio pateikimo formos ir aptarkime, kas pateikta dramos ištraukos pradžioje: autorė, pavadinimas – kaip ir visų kūrinių; perskaitykime paantraštę ir prisiminkime tą visiems žinomą mūsų minėtą pasaką. Akcentuokime žodį *atbulai* (net galima pavaizduoti, kaip einama atbulai). Paklauskime mokinių, kaip jie įsivaizduoja pasaką atbulai. Čia jau paantraštėje yra tas „atbulai“: vietoj septynių nykštukų – vienas, vietoj vienos snieguolės – septynios.  Toliau susipažinkime su veikėjais: Karalius, Nykštukas, jo Teta. (Snieguolių šioje ištraukoje nėra). Perskaitykime remarką – autorės paaiškinimą, kas turi vykti scenoje. Apžiūrėkime iliustraciją, po to panagrinėkime, kaip užrašytas tekstas: parašomas kiekvienas veikėjas (čia didžiosiomis raidėmis) ir autoriaus paaiškinimai (skliaustuose kursyvu).  Pasiskirstykime vaidmenimis (tegul kiekvienas mokinys pasirenka sau vaidmenį). Pasiūlykime pasimokyti skaityti, išsiaiškinti nežinomus žodžius, paskui skaitykime kūrinio tekstą vaidmenimis. Išsiaiškinkime, ar mokiniai suprato kūrinio turinį – tegul atsako į pirmus keturis klausimus. Ištraukoje įdomiausias nykštukas. Kuo jis įdomus? Kodėl jį galime vadinti išdykėliu? Kaip jis elgiasi? Koks jo poelgis juokingas? Kurie jo pasakymai keisti, juokingi? Raskime ir perskaitykime tuos žodžius.  Ištraukos tekste raskime atbulų detalių: *Žuvys išlipa į krantą ir tada... į pietus skrenda. Noriu duonos ant sviesto. Ką tau atnešti po stalu.*  Pratybų sąsiuvinyje yra dramos ištraukos veikėjų ir vienos snieguolės figūros: Nykštukas, Karalius, Teta, Snieguolė. Kitoje puslapio pusėje mokiniai perskaito lėlės gaminimo instrukciją. Tada pagal ją gamina lėles. Vaidinti galima stalo teatre, su kuriuo vaikai susipažino III klasėje, arba paprastai lėles laikant rankose. Lėlės tarsi padeda vaikams „pasislėpti“, jaustis drąsiau.Suvaidinkime ištrauką keletą kartų, kad galėtų pasireikšti visi mokiniai.  Vadovėlio paraštėje pateikta keletas gramatinių užduočių. Jos skirtos pakartoti kreipiniui ir apibendrinti, ką mokiniai žino apie sakinį. Kreipinių yra skaitytoje kūrinio ištraukoje: nurašoma keletas sakinių su kreipiniais ir nuspalvinami skyrybos ženklai:  *Veidrodėli****,*** *veidrodėli****,*** *kas pasaulyje gražiausias, protingiausias ir geriausias?Tu****,*** *o karaliau****,*** *tu... Tėtuši****,*** *jei man dar sykį pasiūlysi... Tai ko gi tu****,*** *sūneli****,*** *norėtum?*  Apibendrinkime, ką mokiniai žino apie sakinį. Aptarkime skyrybos ženklus sakinių pabaigoje: paieškokime taškų, klaustukų, šauktukų, daugtaškių, pasikalbėkime, kodėl tokie ženklai rašomi, kaip skaitome tuos sakinius. Siūlome iš teksto pasirinkti du sakinius ir juos išanalizuoti: pasakyti, į kokius klausimus atsako sakinio žodžiai (tų, kurių nesimokė, nereikia), rasti ir pabraukti pagrindines sakinio dalis – veiksnius ir tarinius Pavyzdys:  prie kokio? prie ko? (kur?) ką veikia? kas stovi?  *Prie apvalaus veidrodžio stovi Karalius.*  kas? ką veiksiu? kokias? ką?  *Aš patikrinsiu kelias geografines žinias.*  Pastaba. Ir ateityje vaikai mokysis sudaryti sakinius, juos išplėsti, analizuoti. |

**V skyrius. MŪSŲ PASAKOJIMAI**

**Tikslas – skaityti įvairius šiuolaikinių rašytojų ir mokinių bendraamžių pasakojimus, plėsti supratimą apie pasakojimo sandarą, toliau mokytis įdomiai pasakoti, kurti pasakojimus; toliau mokytis sudaryti aiškius taisyklingus sakinius, kartoti sunkesnių žodžių rašybą.**

1. **tema.** PASAKOTI ĮVYKĮ MOKOMĖS IŠ RAŠYTOJO

**Tikslas – skaityti rašytojo pasakojimą, aiškintis jo sandarą, mokytis iš rašytojo, kartoti sakinį:**

• skaitys **G. Morkūno** pasakojimą **„Po audros“**, įsivertins, kaip suprato jo turinį;

• analizuos pasakojimo sandarą, aiškinsis, kaip rašytojas sukuria pasakojimą;

• mėgins atpasakoti rašytojo tekstą savais žodžiais;

• rašys teksto atpasakojimą ;

• sudarys ir rašys sakinius, juos išplės;

• toliau mokysis atpažinti sakinio veiksnį ir tarinį;

• toliau ugdysis taisyklingos rašybos įgūdžius;

• turtins žodyną skaitytų kūrinių žodžiais.

**Priemonės:** Vad. P. 44–45. Pr. sąs.1. P. 38–39.

|  |  |
| --- | --- |
| *Mokytojui.*  *Rašytojo pasakojimo skaitymas, nežinomų žodžių aiškinimasis ir trumpas įvykio atpasakojimas.*  *Pasakojimo kūrimo analizė.*  *Žinių apie pasakojimą įtvirtinimas – antro pasakojimo skaitymas ir analizavimas.*  *Teksto atpasakojimas kreičiant asmenį.*  *Sakinių analizė.*    *Teksto nuoseklumo atstatymas. Jo atpasakojimas.* | Penktas vadovėlio skyrius skirtas pasakojimui. Pasakojimas – pagrindinis teksto tipas, vyraujantis ir literatūroje, ir žmogaus gyvenime. Todėl jis toks svarbus. Kiekvienas mokytojas siekia, kad jo auklėtiniai išmoktų sklandžiai, vaizdingai, įdomiai pasakoti.  Pasakojimo pradedama mokyti jau nuo I klasės – visuose šios serijos vadovėliuose yra nemažai užduočių, skirtų šiam teksto tipui. Antroje klasėje mokiniai susipažino su elementaria pasakojimo sandara, trečioje klasėje praplėtė supratimą apie pasakojimą ir kūrė įvairius pasakojimus. Ketvirtoje klasėje apie pasakojimo sandarą, kaip jis kuriamas, sužinos dar daugiau, kad mokiniui būtų lengviau kurti savus pasakojimus. Todėl labai svarbu su mokiniais išanalizuoti vadovėlyje pateiktas schemas, pavyzdžius.  **G. Morkūno** tekstas **„Po audros“** paimtas iš rašytojo knygos „Velniškai karštos atostogos“, kurioje aprašomi paslaptingi, netgi mistiški nutikimai (šią knygą būtų tikrai įdomu skaityti vaikams, mėgstantiems nuotykius). Kaime nei iš šio nei iš to kilo audra. Kūrinio veikėjas Pijus pasakoja apie ją. Su juo kartu jo draugas Linas.  Perskaitykime šį neilgą pasakojimą visi kartu arba kiekvienas tyliai. Kadangi tai pasakojimas apie kaimą, šiuolaikiniams miesto vaikams gali būti neaiškių žodžių, pasakymų – išsiaiškinkime. Rašytojas vartoja vaizdingų pasakymų, palyginimų, daug gyvų veiksmažodžių. Jei mokiniai suprato pasakojimą, nesunkiai atliks antrą užduotį po tekstu: trumpai savais žodžiais pasakys, kas atsitiko: *Per audrą vėjas į klevą įkėlė ožką. Jos virvė įsipainiojo ir ožka negalėjo iššokti iš medžio. O ožkos šeimininkas nepajėgė jos iškelti. Du berniukai, Pijus ir Linas, atlaisvino virvę, ir ožka iškrito iš klevo. Ji kiek pagulėjo, o tada atsikėlė ir ėmė skabyti žolę.* Galima dar trumpiau: *Pijus ir Linas* *išlaisvino ožką, kuri per audrą buvo vėjo įkelta į klevą.* Arba: *Per audrą vėjas į klevą įkėlė ožką. Ją išlaisvino Pijus ir Linas.*  Kad mokiniams būtų aiškiau, kaip sukuriamas pasakojimas, kad jie plėstų savo supratimą apie pasakojimą, visi kartu išanalizuokime schemą vadovėlio 45-ame puslapyje. Pradėkime nuo schemos viršaus:  KAIP RAŠYTOJAS KURIA PASAKOJIMĄ  Pirmiausia pasirenka **temą**: pasakoja apie dviejų berniukų nuotykį po audros. Kiekvieno pasakojimo tema bus skirtinga. Pasakojimų temų įvairovė yra begalinė.  Ją atspindi pasakojimo **pavadinimas**: PO AUDROS. Tačiau pavadinimas gali atspindėti ir pagrindinę autoriaus mintį, pavyzdžiui, šiam pasakojimui tiktų pavadinimas „Laiminga pabaiga“.  Rašytojas pasirenka (sugalvoja) **veikėjus** – kas veiks jo pasakojime. Šiame pasakojime veikia Pijus, kurio vardu rašytojas ir pasakoja šį nuotykį, ir Linas. Pijus ir Linas – **pagrindiniai pasakojimo veikėjai**. Tačiau be ožkos nebūtų ir šio pasakojimo, todėl ožką taip pat turime priskirti prie pagrindinių veikėjų. Prie **kitų**, **antraeilių, veikėjų** priskirtume senuką – ožkos šeimininką. Nepamirškime, kad kituose pasakojimuose bus kiti veikėjai.  Kad skaitytojui būtų lengviau įsivaizduoti įvykį, rašytojas nurodo įvykio **vietą**. Šio įvykio vieta – kaimas, pakelės klevas (nesunku įsivaizduoti kaimo kelią ir klevą prie jo). Šiame kaime Linas gyvena, o Pijus atostogauja pas tetą.  **Laiko** rašytojas tiksliai nepasako, tačiau jį skaitytojas puikiai suvokia: tai vyko po audros. Iš kitų pasakojimo detalių taip pat aiškėja, kad buvo vasara: minima žolė, ožka ganėsi lauke (o ne buvo tvarte), skabė žolę.  Taigi aptarėme labai svarbias pasakojimo detales arba sandaros elementus. Tačiau pasakojimas – visada vyksmas, įvykis, veiksmas. Todėl labai svarbu skaitant suprasti, o kuriant perteikti įvykių, to veiksmo, seką. Todėl toliau aptarkime (paprasčiausiai skaitykime) schemą:  **Įvykio pradžia**: berniukai eina per kaimą ir stebi audros padarinius.  **Įvykio raida**, arba vyksmas, o paprasčiau – kaip viskas vyko:  pirmas momentas – berniukai pamato medyje ožką,  antras momentas – pataria ožkos šeimininkui ją iškelti,  trečias momentas – paaiškėja, kad senukas nepajėgia ožkos iškelti,  ketvirtas momentas – Linas įlipa į medį,  penktas momentas – Pijus pakelia ožką,  šeštas momentas – Linas atlaisvina ožkos virvę,  **svarbiausias momentas –** ožka nukrinta žemyn.  **Įvykio pabaiga** – ožka atsikėlė ir ėmė ėsti (skabyti) žolę.  Rašytojo pavaizduotą įvykį išanalizavome labai smulkiai – žingsnelis po žingsnelio. Kodėl rašytojas taip viską detaliai aprašo? Kad skaitytojas galėtų įsivaizduoti – savo galvoje susikurti įvykio vaizdą kaip kino filme. Štai kodėl skaitant kūrinį dirba mūsų vaizduotė, o žiūrint filmą ji tinginiauja, nes viskas jau už mus padaryta. Kai mokinys rašo pasakojimą, jeigu nori, kad jis žadintų skaitytojo vaizduotę, taip pat turi parašyti, kaip viskas vyko. Kuo detaliau, vaizdingiau parašys, tuo skaitytojui bus įdomiau. Taigi iš rašytojo paskojimo ir mes mokomės pasakoti.  Pratybų sąsiuvinyje skaitome dar vieną pasakojimą ir trumpai aptariame jo turinį: berniukas išgelbsti jauną antelę, kuri buvo užkibusi ant negero žmogaus (brakonieriaus) meškerės kabliuko. Gražus Ryčio poelgis! Po to išsiaiškiname šio pasakojimo sandarą (1, 2 pratimas). Skaitykime pasakojimą po pastraipą, išsiaiškinkime, kuriai pasakojimo daliai ji priklauso.  I pastraipa: **įvykio pradžia** – Rytis atsiduria prie Vilnelės ir pamato žmogyną.  II pastraipa: **įvykio raida** (vystymasis, eiga) – ant meškerės jauko kažkas užkimba, Rytis, pastebi, kad tai antelė, atskrenda jos motina, bet negali jai padėti.  III pastraipa: **svarbiausias įvykio momentas** (kulminacija) –Rytis puola į upę, sugauna ančiuką ir jį išvaduoja, nepaisydamas žmogyno pykčio.  IV pastraipa: **įvykio pabaiga** – Rytis išlipa iš vandens ir išsigręžia drabužius.  Žinoma, taip griežtai suskirstyti pasakojimą į dalis gali ne visada pavykti, nes autoriai neretai nukrypsta, kažką pastebi, paaiškina. Štai kad ir šiame pasakojime: berniukas pamatė, kad meškeriotojas ant kabliuko buvo užmovęs batono gabalą. Tačiau visada pasakojime užčiuopsime įvykių seką, kuri mus labiausiai ir domina.  Antro pratimo klausimai taip pat svarbūs – jie padeda mokiniams suprasti skaitytą pasakojimą ir įtvirtinti supratimą, ko reikės patiems rašant pasakojimus.  Pasakojimo „Ančiukas“ **veikėjai**: Rytis, žmogynas, ančiukas, jo motina. Dėl pagrindinių galima turėti skirtingą nuomonę. Pavyzdžiui, sakyti, kad tai Rytis ir ančiukas arba Rytis, ančiukas ir žmogynas.  Pasakojimo **veiksmas** vyksta prie Vilnelės.  **Laikas** – tikriausiai vasara arba antroji jos pusė (ančiukas jau paaugęs – šiųmetinė antelė, minimas medžio šešėlis, Rytis šoka į vandenį (neminima, kad vanduo buvo ledinis ir pan.).  Kad Rytis išgelbėjo ančiuką, aišku iš šių sakinių: *Sugavęs apsidžiaugė, kad jis dar nenurijo kablio. – Tvarka!*  Meškeriotojo tikslas buvo negeras – pasigauti antelę pietums. Jį išduoda sakinys: *Tasai žmogus kažką piktai šūkavo, mojavo lazda.*    Kad ketvirtokai pasimokytų pasakoti, atlikime trečią pratimą: tegul įvykį atpasakoja savo vardu, t. y. save įsivaizduoja Ryčio vietoje:  *Stačiu šlaitu nuriedėjau (nusileidau) prie Vilnelės. Po medžiu pamačiau kažkokį žmogų. Jis buvo apšepęs, netvarkingas. Rankoje laikė meškerę.*  *... Pastebėjau, kad ten jauna antytė...Nieko nelaukiau ir puoliau į upę...Sugavau antelę, atkabinau kabliuką ir ją paleidau..*  Papildoma užduotis – pažymėti sakinių veiksnius ir tarinius.  *Rytis nuėjo prie Vilnelės. Po medžiu stovėjo žmogus ir žvejojo. Ant kabliuko užkibo antelė. Antis blaškėsi. Berniukas šoko į upę, sugavo ančiuką ir išvadavo.*  Ar mokiniai suprato pasakojimo sandarą, gali pasitikrinti atlikdami penktą pratimą. Tegul kiekvienas perskaito tekstą ir eilės tvarka sužymi pasakojimo dalis.  4  2  3  5  1  Sunkesnė šeštoji užduotis – parašyti teksto apie šuniuką Dūlį atpasakojimą, sugalvoti pavadinimą. Jeigu klasėje nespėsime jo parašyti, gali mokiniai šią užduotį atlikti namie. |

**2 tema.** KETVIRTOKŲ PASAKOJIMAI

**Tikslas – skaityti ir vertinti bendraamžių pasakojimus, patiems juos kurti, ugdytis kūrybiškumą, rišlios kalbos gebėjimus; įtvirtinti sakinių sudarymo, skyrybos, žodžių rašybos gebėjimus:**

• skaitys bendraamžių pasakojimus, juos aptars, vertins;

• išsiaiškins pasakojimų sandarą – kaip mokiniai konstruoja savo pasakojimus;

• aiškinsis tikro įvykio pasakojimo ypatybes;

• mokysis tobulinti pasakojimą;

• savarankiškai rašys pasakojimą;

• sudarys sakinius, juos jungs į tekstą;

• prisimins nosinių raidžių rašymą, kitus rašybos atvejus.

**Priemonės:** Vad. P. 46–47, Pr. sąs.1. P. 40–41.

|  |  |
| --- | --- |
| *Mokytojui.*  *Pirmo rašinio skaitymas ir analizė:*  *- skaitymas, žodžių aiškinimasis,*  *- rašinio analizė pagal vadovėlio paraštės klausimus.*  *Antro pasakojimo skaitymas (pratybų sąsiuvinyje).*  *Ištrauka iš dienoraščio – savarankiškam skaitymui.*  *Namų darbas.* | Po rašytojų pasakojimų vadovėlyje pateikta mokinių rašinių – **Gabrielės „Neprašytas svečias“** ir **Ištrauka iš Modesto dienoraščio** bei pratybų sąsiuvinyje **Rimo „Sesutės nuotykis“** (mokinių pavardžių vadovėliuose be tėvų sutikimo priimta neskelbti). Tai autentiški ketvirtokų pasakojimai, tik šiek tiek pataisyta jų kalba. Mokiniams jie pateikiami kaip bendraamžių pasakojimų pavyzdžiai, kuriuos skaitysime, analizuosime, vertinsime, jei norėsime – tobulinsime.  Gabrielės rašinys – tai atsitikimas Dainavos vasaros stovykloje. Pirmiausia susitarkime, kaip skaitysime rašinį (visi iš eilės po pastraipą, kiekvienas tyliai ar visą rašinį perskaitys gerai skaitantis mokinys. Žinoma, geriausia, kai kūrinys pirmą kartą skaitomas visas, jo neskaidant, raiškiai.) Išsiaiškinkime, jeigu buvo nesuprantamų žodžių, ar visi mokiniai suprato pasakojimo turinį.  Vadovėlio paraštėje mokiniai ras klausimus detaliai rašinio analizei (tik taip galima pasimokyti iš pavyzdžio).  **Pavadinimas**. Pirmiausia aptarkime su mokiniais rašinio pavadinimą: *Neprašytas svečias.* Pavadinimas vykęs, bet mokiniai gali pasiūlyti ir kitą, pavyzdžiui, *Naktinis svečias, Kaip mes išsigandome, Nuotykis stovykloje* ar pan.  Aptariame pirmą sakinį – jis labai svarbus, nes sudomina skaitytoją ir pasako, **kada įvyko tas nuotykis**, kurio Gabrielė negali pamiršti. Tai tarsi **rašinio įžanga**.  Antroji pastraipa supažindina skaitytoją su **įvykio vieta, veikėjais** (surašyti mergaičių vardai).  Trečioje pastraipoje Gabrielė aprašo dieną stovykloje. Tikriausiai ji nori paaiškinti, kodėl mergaitės buvo pavargusios ir todėl greit užmigo.  Įvykio nebūtų buvę, jeigu nebūtų naktipiečių. Todėl sakinį *Paskui mus pakvietė prie stovyklos valgyklos naktipiečių.* galime laikyti **įvykio pradžia**. Toliau mokiniai randa ir išvardija, kas vyko toliau – **įvykio raida**:   * visi gėrė pieną, * skanavo pyragą, * Gabrielė nesuvalgė viso gabalėlio, * jį parsinešė į kambarį, * pasidėjo ant kėdės prie lovos, * naktį išgirdo kažkokį garsą.   **Svarbiausias šio įvykio momentas** – Gabrielė pamato padarą, kuris  kramto pyragą. Mergaitės išsigąsta, Sofija atpažįsta, kad tas padaras – meškėnas.  Toliau raskime ir perskaitykime, kaip įvykis baigiasi – **įvykio pabaigą**: meškėnas išsigąsta ir sprunka pro duris. O mergaitės išsiaiškina, kaip meškėnas pateko į kambarį.  Paskutinis rašinio sakinys – išvada, apibendrinimas, kuris būna ne visuose pasakojimuose.  Taip smulkiai aptarę Gabrielės rašinį, išsiaiškinsime, kad iki įvykio pradžios gali būti gana ilga įžanga, joje daug kas paaiškinama, todėl skaitytojui būna lengviau suprasti pasakojimą.  Dar vieną pasakojimą mokiniai skaito pratybų sąsiuvinyje. Siūlome jį skaityti pasiskirsčius į grupes ir grupėse aptarti. Užduotis atsakinga – grupės mokiniai turi savarankiškai nuspręsti, kas jiems gražu, patiko Rimo pasakojime, o ką, jų manymu, galima būtų patobulinti. Prie rašinio šone palikta vietos pastaboms, taisymams. Šiame pasakojime įvykio pradžia sutampa su pasakojimo pradžia, nėra įžangos. Kokias pastabas mokiniai parašys, nežinome, paliekame kiekvienai grupei spręsti. Svarbu, kad jie parašytų nors kelias, tegul ir trumpas, pastabas (*Gražu. Įdomu. Gyva kalba*. ...)  Kas gražu šiame rašinyje? Visas įvykis aprašytas nuosekliai. Gana išsamiai apibūdinama sesutė Lina. Gyvai papasakotas sesutės nuotykis baseine. Nuotaikinga pasakojimo pabaiga.  Ką būtų galima patobulinti? Reikėtų parašyti, kokia ta šeima, kas ją sudarė. Galima praleisti sakinius apie Pupą, nes jie nesusiję su įvykiu. Mokiniai galbūt ras daugiau, jų manymu, taisytinų dalykų. Tačiau iš esmės pasakojimas puikus.  Vadovėlyje yra dar vienas pasakojimas – Modestas dienoraštyje aprašo vieną spalio savaitgalį, kai jo šeima poilsiavo Nidoje, o paskui per audrą grįžo namo į Vilnių. Dienoraštyje papasakotas tikras įvykis, pateikti tikri faktai. Jeigu šis tekstas nebus skaitomas ir aptariamas klasėje, jį galima skirti namų skaitymui. Mokinys tekstą apmąsto pagal du po tekstu esančius klausimus. Taip pat prisimena nosinių raidžių rašymą žodžių galūnėse (*savaitgalį, laipsnių, vakarą* ir t. t.)    Namų darbams skirta kūrybinė užduotis vadovėlyje ir pratybų sąsiuvinyje. Kad mokiniui būtų lengviau, sąsiuvinyje pateikti gairiniai klausimai (1 pratimas). Į juos mokinys atsako savarankiškai, tada rašo pasakojimą (2 pratimas). Galima trumpai paaiškinti mokiniams, kad labai svarbu pasirinkti įvykį, kurį norėtum perteikti, norėtum, kad apie jį sužinotų draugai. Kita vertus, nebūtina rašyti apie ypatingą, kokį nors baisų, tragišką įvykį. Tai gali būti pasakojimas apie išvyką už miesto, teatro lankymas ar sporto varžybos ir pan. Galima parašyti apie įdomų žaidimą su draugais, pažintį su gyvūnu, ... |

**3 tema.** IR FANTAZUOTI GALIME MOKYTIS IŠ RAŠYTOJO

**Tikslas – skaityti ir suprasti fantastinius pasakojimu, mokytis patiems juos kurti; toliau mokytis sudaryti sakinius:**

• skaitys **D. Bajoraitės** fantastinį pasakojimą **„Vėžlys pameta vardą“** irjo tęsinį **„Vėžlys susigrąžina vardą“**, atsakys į klausimus;

• išsiaiškins fantastinio pasakojimo sandarą;

• kurs pasirinktos fantastinės istorijos tęsinį;

• prisimins sakinio žodžių klausimus, nagrinės sakinius;

• toliau mokysis sudaryti ir išplėsti sakinius;

• turtins žodyną skaitytų kūrinių žodžiais.

**Priemonės:** Vad. P. 48–49. Pr. sąs.1. P. 42–43.

|  |  |
| --- | --- |
| *Mokytojui.*  *Fantastinio pasakojimo skaitymas.*  *Pasakojimo aptarimas pagal vadovėlio klau-simus:*  *- kas pasako-jime kaip tikrovėje, kas fantastiška,*  *- pasakojimo sandara.*  *Gramatinė užduotis – sakinio kartojimas.*  *Pasakojimo tęsinys.*  *Pratybų sąsiuvinio tekstų skaitymas, tęsinių kūrimas.*  *Pratybų sąsiuvinio užduotys sakiniui kartoti.* | Ši tema analogiška pirmai skyriaus temai: mokiniai vėl skaito rašytojo pasakojimą, jį aptaria, analizuoja ir patys toliau mokosi kurti panašų tekstą. Skirtumas tik toks, kad čia dominuoja fantazija – skaitomas šiuolaikinės rašytojos fantastinis pasakojimas. Autorė D. Bajoraitė turi tikrai lakią fantaziją: paprasčiausias gyvūnas vėžlys paverčiamas fantastiniu veikėju, jis patiria siaubo filmą primenantį nuotykį, kuris baigiasi laimingai.  Net keturias fantastinių pasakojimų ištraukas mokiniai ras pratybų sąsiuvinyje ir galės tuos pasakojimus pratęsti.  Atsižvelgiant į turimą laiką, mokinių lietuvių kalbos gebėjimus, šią tema galima ir praleisti, tekstus palikti mokinių savarankiškam skaitymui. Galimas dar kitas variantas: sujungti pirmą ir trečią bei antrą ir ketvirtą temas, nes pirmojoje temų poroje skaitomi ir analizuojami rašytojų pasakojimai, antrojoje – mokinių.  Susitariama, kaip bus skaitomas **D. Bajoraitės** fantastinis pasakojimas **„Vėžlys pameta vardą“**,ir perskaitomas. Kaip visada, išsiaiškinkime mokiniams nežinomus žodžius, trumpai aptarkime turinį, kad įsitikintume, ar visi mokiniai suprato šį pasakojimą. Autorė pasakoja, kad kažkur tarp dvylikos kalvų buvo slėnis, o tame slėnyje telkšojo Didysis tvenkinys, kuris turėjo paslaptį. Už dvyliktos kalvos gyveno balinis vėžlys, kurio niekas nežinojo tikrojo vardo, nes jis, būdamas mažas, pametė tą vardą, kuris suskilo į šukes ir nuskendo Didžiajame tvenkinyje. Iliustracijoje matyti vėžlys ir keturios jo vardo dalys, kurias siūloma sudėlioti. (atsakymas bus pasakojimo tęsinyje P. 49 – KAŽIMANTAS).  Pakalbėkime su mokiniais, kas pasakojime paimta iš tikro gyvenimo, iš tikros aplinkos: žinoma, yra toks gyvūnas – balinis vėžlys, kuris gyvena ir Lietuvoje ir yra įrašytas į Raudonąją knygą, saugomas. Kalvų ir ežerų, tvenkinių, netgi paslaptingų, taip pat yra daug. Tačiau jau iš fantastikos srities yra, kad vėžliai buvo vikrūs, kad jie turėjo kažkaip priaugusius vardus, kurie galėjo atskilti kaip kokia puodynės ąsa ir paskęsti tvenkinyje, o vardo savininkas niekaip negalėjo jo atsiminti.  Pirmiausia pasakojimo pirmoje pastraipoje supažindinama su **veiksmo vieta**: pasaulio kraštas su dvylika kalvų ir paslaptingu Didžiuoju tvenkiniu – tegul mokiniai dar kartą perskaito šią dalį.  Antroje pastraipoje supažindinama su **veikėju Vėžliu** – taip pat perskaitykime dar kartą ir aptarkime, kas pasakyta apie jo vardą.  Ketvirtoje pastraipoje randame **įvykio pradžią**: Vėžlys įkopia į dvyliktosios kalvos viršūnę. Toliau aprašoma, kaip **vystosi veiksmas**: Vėžlys pavaikščioja, pažaidžia, pasuka namų link. Bėgdamas į pakalnę, užkliūva už akmens, apsiverčia. **Įvykio kulminacija**, arba svarbiausias momentas: Vėžlio vardas nuo smūgio atskyla, nurieda į pakalnę ir nuskęsta Didžiajame tvenkinyje. Penkta pastraipa – **įvykio pabaiga:** Vėžlys nerado savo vardo ir niekaip negalėjo jo atsiminti.  Galime padaryti išvadą, kad fantastinis pasakojimas turi tas pačias dalis kaip ir pasakojimas apie realius arba galimus gyvenime įvykius.  Vadovėlio paraštėje siūloma gramatinė užduotis: nurašyti sakinius ir parašyti žodžių klausimus (šią užduotį galima atlikti ir žodžiu):  kas? ką veikia? ką? kas? ką veikė? į kokią? į ką? (kur?)  *Tvenkinys slepia paslaptį. Vėžlys įkopė į aukščiausią viršūnę.*  kieno? kas? ką padarė?ką padarė? kuo?  *Vėžlio vardas atskilo ir nuriedėjo šlaitu.*  Vadovėlyje yra ir šio fantastinio pasakojimo tęsinys - **„Vėžlys susigrąžina vardą“**, pažymėtas savarankiško skaitymo ženklu. Kur jis bus skaitomas, sprendžia mokytojas ir mokiniai. Jį mokiniams bus įdomu perskaityti namie ir sužinoti Didžiojo tvenkinio paslaptį (šis momentas šiek tiek primena fantastines Nesės istorijas).  Jeigu tęsinys bus skaitomas klasėje, aptarkime jį pagal po tekstu esančius klausimus. Jie padės mokiniui išsiaiškinti ir geriau suprasti pasakojimą.  Grupiniam darbui skirta medžiagos pratybų sąsiuvinyje. Reikia keturių grupių, kiekviena mokinių grupė dirba savarankiškai: perskaito fantastinio pasakojimo ištrauką ir sugalvoja jos tęsinį. Kad neužmirštų ir geriau apgalvotų, pasitardami parašo savo pasakojimo planą, t. y. surašo, kaip toliau vystosi veiksmas. Tada kiekvienos grupės atstovas pagal planą papasakoja fantastinės istorijos tęsinį. Baigus pasakojimus, pasidžiaukime mokinių fantazija, kalba, įvertinkime draugų pasakojimus – kas buvo nuostabu (tik nepeikime).  Pratybų sąsiuvinyje (P. 43) yra kelios nesudėtingos užduotys sakiniui kartoti. Mokytojas turėtų numatyti šiek tiek laiko joms atlikti. Trečias pratimas – parašyti sakinio žodžiams klausimus ir pabraukti veiksnį bei tarinį. Tarp sakinių yra tokių, kuriuos sudaro tik veiksnys arba visai nėra veiksnio. Šie sakiniai jau išanalizuoti, reikia tik juos aptarti kaip pavyzdžius. Kiti sakiniai:  koks? kas? ką veikdavo? kam? kam? kam?  *Gerasis ministras padėdavo žmonėms, varlėms ir batams.*  kas? kokias? ką? ką veikė? kas? kas?  *Lietus. Pilkąsias varnas valdė karalius ir karalienė.*  kur? (kame?) ką veikė? kas?  *Upėje knarkė krokodilas.*  iš ko? ką veikė? kokia? kas?  *Iš kiaušinio išsirito balta varnelė.*  kieno? kas? ką padarė? ką padarė? kokią? ką?  *Varnų karalienė išsigando ir paslėpė baltąją varnelę.*  kas? ką veiks? kiek? kokių? ko?  *Rašytojas sukurs daug fantastiškų pasakojimų.*  Ketvirto pratimo užduotis reikalauja pažymėti veiksnius ir tarinius, o paskui, keliant jiems įvairius klausimus, išplėsti sakinius. Ir klausimai, ir žodžiai, tinkantys sakiniams, parašyti šone lapeliuose. Pavyzdys:  Mėnulis šypsosi  *Koks mėnulis? Kaip šypsosi? Kur? Kada?*  Jaunas mėnulis naktį gražiai šypsosi danguje.  Penkto pratimo žodžių juostelėse surašyti visi numatyti žodžiai, iš kurių mokiniai sudarys sakinius. Sudarant sakinius reikės pakeisti žodžių galūnes ir kai kur žodžius sukeisti vietomis. Galima pridėti ir jungtukų.  *Protingas žmogus, laisvas paukštis ir išdidus žvėris žemėje gyvena kartu.*  Gali būti ir kitoks variantas – svarbu, kad sakinys būtų taisyklingas, pavyzdžiui:  *Protingas, laisvas, išdidus žmogus žemėje gyvena kartu su paukščiais ir žvėrimis.*  *Visuose pasaulio vandenynuose plaukioja ir nardo daugybė mažų ir didelių žuvų.*  *Plėšrūs gyvūnai šokinėja, laipioja ir slepiasi tankiose džiunglėse.* |

**4 tema.** MES IRGI MOKAME FANTAZUOTI!

**Tikslas – skaityti ir suprasti bendraamžių fantastinius pasakojimu, aptarti, kas būdinga fantastiniams pasakojimams, mokytis juos kurti ir tobulinti; toliau analizuoti sakinius, juos sudaryti:**

• skaitys bendraamžiųfantastinius pasakojimus **„Į mokyklą – kitaip“** ir **„Stebuklinga moneta“** ir analizuos, kas jiems būdinga;

• išsiaiškins fantastinio pasakojimo ypatumus;

• kurs pasirinktą fantastinės istorijos tęsinį;

• mokysis papildyti, tobulinti pasakojimą;

• toliau mokysis kelti sakinio žodžiams klausimus, išplėsti sakinius;

• rašydami prisimins žodžių rašybos taisykles;

• turtins žodyną skaitytų tekstų žodžiais.

**Priemonės:** Vad. P. 50–51. Pr. sąs.1. P. 44–45.

|  |  |
| --- | --- |
| *Mokytojui.*  *Mokinių fantastinių pasakojimų skaitymas, schemos aptarimas.*  *Fantastinis pasakojimas pagal piešinį.*  *Fantastinių pasakojimų kūrimas žodžiu ir raštu.*  *Namų darbai.* | Ši tema analogiška antrai skyriaus temai: mokiniai vėl skaito bendraamžių pasakojimus, tik dabar fantastinius, visiškai išgalvotus, juos aptaria, analizuoja ir patys toliau mokosi kurti panašius tekstus. Kaip pavyzdžiai vadovėlyje skaitomi du pasakojimai: **Julijaus „Į mokyklą – kitaip“** ir **Auksės „Stebuklinga moneta“**. Aptarus šiuos mokinių kūrinius bei trumpai prisiminus kartu anksčiau skaitytus rašytojų tekstus, apibendrinama, ką ketvirtokai suprato apie fantastinius pasakojimus – išsiaiškinama 51 puslapio schema. Tik tada siūlome rašyti kūrybinį darbą pratybų sąsiuvinyje.  Julijaus ir Auksės pasakojimai neilgi, todėl galima susitarti, per kiek minučių vaikai juos perskaitys, ir visi tyliai skaito. Trumpai pasikalbėkime, ar suprato pasakojimus, apie ką jie, kaip patiko. Tada visi kartu aptarkime schemą 51-ame vadovėlio puslapyje. Joje išvardytos svarbiausios fantastinio pasakojimo ypatybės – perskaitykime kiekvieną ir išsiaiškinkime, ar mokiniai suprato: tegul pateikia savų pavyzdžių: koks dar gali būti fantastinis laikas (schemoje yra pavyzdžių), kokie fantastiniai žmonės (ką jie gebantys), kokie stebuklingi daiktai, gyvūnai, veiksmo vieta, veiksmai ir kt. Aptakime, kurias išvardytas fantastinio pasakojimo ypatybes mokiniai rado skaitytuose pasakojimuose (pavyzdžiui, gyvatgalvė, automobilis, moneta ir kt.).  Vadovėlyje ketvirtoko Adomo nupieštas fantastinis gyvūnas. Tegul mokiniai grupelėse sugalvoja pasakojimą apie jį. Įdomu, ką vaikai pastebės savo bendraamžio piešinyje? Tai ir paukštis, ir drakonas, ir žuvis, ir karys, ir krokodilas – žodžiu, kas tik nori.  Dar viena kūrybinė užduotis – sugalvoti fantastinį pasakojimą su nors dviem schemoje nurodytomis tokio pasakojimo ypatybėmis. Vaikai pasakoja žodžiu, o paskui atlieka užduotis pratybų sąsiuvinyje (P. 44):  ▪ užrašo labiausiai patikusių klasės draugų pasakojimų pavadinimus (arba temas) (1 pratimas);  ▪ išrenka labiausiai patikusį pasakojimą, surašo svarbiausius jo elementus: veikėjus, įvykio vietą ir laiką (2 pratimas);  ▪ parašo pasakojimo planą (įvykių eigą) (3 pratimas);  ▪ siūlo sakinį po sakinio, juos tobulina, užrašo – kolektyviai sukuria fantastinį pasakojimą (4 pratimas).  Namų darbų užduotis skirta taip pat fantastinaim pasakojimui. Ji ypač paranki silpnesniesiems, nes pateikiamos kūrybinio darbo gairės – pavyzdžiai. Stipriesiems mokiniams mokytojas gali skirti visiškai savarankišką darbą – patiems sugalvoti ir parašyti fantastinį pasakojimą, t. y. tapti fantastais.  Pirmame pratime pateikta rašytojo (puikaus fantasto) V. V. Landsbergio pasakos ištrauka. Autorius tarsi siūlo skaitytojui pasirinkti vieną iš veikėjų, vieną iš veiksmų ir vieną iš veiksmo vietų. Mokiniui reikės šiuos pasakojimo elementus pasirinkti ir perrašyti šios istorijos pradžią ( 2 pratimas). Galimi trys variantai, nes tiek atvejų siūloma. Pavyzdžiui:  *Pasaka apie beždžionę*  *Gyveno kartą beždžionė...*  Toliau mokinys pasirenka, ką ji darė, kur, ką sutiko, ką jie sakė vienas kitam, o dar geriau būtų, jeigu sugalvotų šios istorijos tęsinį ir žodžiu papasakotų namiškiams.  Trečio pratimo tekste taip pat yra labai netikėtų dalykų – mokinys perskaito ir juos randa: dramblys nusileidžia (iš dangaus), žaidžia su vaikais, nuskrenda tiesiai į lėkštę ir atsitupia ant lėkštės su koše krašto. Ir šios istorijos tęsinį gali vaikai sugalvoti ir papasakoti savo broliukui ar sesutei, tėveliams. Tarp kitko, šias istorijas vaikai gali pasakoti šeimai keliaujant, kur nors važiuojant ar ilsintis.  Ketvirtas pratimas reikalauja apibendrinti savo žinias apie fantastinį pasakojimą – baigti sakinį, pavyzdžiui:  *Kad fantastinis pasakojimas būtų įdomus, reikia* sugalvoti įdomų veikėją, ypatingą vietą ir laiką, neįtikėtinus veiksmus ar stebuklingus įvykius.  Reikia pasakyti, kad žinios apie fantastinį pasakojimą gerokai schematiškos, supaprastintos, tačiau jos padės mažiau kūrybiškiems mokiniams pasiekti rezultatų. O kūrybos talentą turintys vaikai ir patys gali sukurti tikrų fantastikos „deimančiukų“. |

**5 tema.** KITOKIE PASAKOJIMAI

**Tikslas – skaityti ištrauką iš eiliuoto pasakojimo, suprasti jo turinį, kurti pasakojimą pagal paveikslėlių seriją, įsivertinti, kaip išmoko kurti pasakojimus:**

• skaitys **M. Vainilaičio** mitologinės pasakos **„Bruknelė“** ištrauką, ją aptars;

• išsiaiškins, kas būdinga kitokiam, eiliuotam, pasakojimui;

• gėrėsis poeto kalbos grožiu;

• kurs humoristinį pasakojimą pagal paveikslėlių seriją, palygins savo sukurtą ir rašytojo pasakojimus;

• savarankiškai rašys pasakojimus ir sudarys klasės knygą (ilgalaikė užduotis);

• kartos sunkesnių žodžių rašybą, kreipinio skyrybą;

• įsivertins kūrybinius gebėjimus, pasirengs testui.

**Priemonės:** Vad. P. 52–53, Pr. sąs.1. P. 46.

|  |  |
| --- | --- |
| *Mokytojui.*  *Poemos ištraukos skaitymas.*  *Ištraukos aptarimas. Užduotys vadovėlyje ir pratybų sąsiuvinyje.*  *Gramatikos užduotys.*  *Pasakojimas pagal paveikslėlių seriją.*  *Rašytojo tekstas. Abiejų pasakojimų lyginimas.* | Pasakojimai gali būti ir eiliuoti arba piešiniais. Paprasčiausias pavyzdys – siužetinis eilėraštis, kuriame dažniausiai yra koks nors vienas veikėjas ir vienas įvykis (tokius kūrinius paprastai skaitome mažiems vaikams). Sudėtingesnis ir meniškesnis eiliuotas pasakojimas yra poema, eiliuota pasaka. Šie kūriniai turi tuos pačius pasakojimo elementus, jų veiksmas rutuliojasi pagal tą pačią schemą: pradžia, eiga, svarbiausias momentas, pabaiga. Tačiau eiliuotame kūrinyje jau kitokia kalba – eiliuota, skambi, lengviau įsimenama. Joje gali būti gausu įvairių meninių priemonių, ilgoje poemoje atsiranda ne vienas įvykis. Kaip pavyzdį į vadovėlį įdėjome poeto **M. Vainilaičio** mitologinės pasakos **„Bruknelė“** ištrauką, kurioje poetas aprašo tik vieną atsitikimą iš daugybės poemos įvykių – nykštukas miško uogelę bruknelę paverčia gražia mergele ir jai pasiperša. Aišku, tai fantastinis pasakojimas, kuriame veikia mitologinis veikėjas (iš senovės lietuvių tikėjimo) Nykštukas ir įvyksta stebuklingas veiksmas – bruknės uoga paverčiama į mergaitę Bruknelę. Poema pasižymi labai skambia, gražia kalba, turtingais vaizdais. Visoje poemoje veikia daug iš mitų, pasakų atėjusių veikėjų: velniai, perkūnas, laumės ir kt.  Vadovėlyje mokiniai ras ir pasakojimą piešiniais (P. 53). Tačiau pasakojimus pagal paveikslėlių serijas, komiksus mokiniai jau ne kartą kūrė I – III klasėje. Tik šį kartą jiems reikės papasakoti paveikslėlių istoriją žodžiu, o paskui pasiklausyti mokytojo skaitomo rašytojo **G. Morkūno** pasakojimo, pagal kurį dailininkas ir nupiešė šią paveikslėlių seriją, ir palyginti savo ir rašytojo pasakojimus (tiek, kiek vaikai gebės). Atsižvelgdamas į klasės lietuvių kalbos gebėjimus, mokytojas gali rinktis ir tik vieną iš šių vadovėlio užduočių (pasirinkus tik paveikslėlius, reikėtų praleisti pratybų sąsiuvinio 46 puslapį).  Poemos „Bruknelė“ ištrauką pirmiausia raiškiai turėtų perskaityti mokytojas, o mokiniai atidžiai paklausyti. Kad vaikai geriau suprastų jos turinį, prieš skaitant paaiškinkime rečiau vartojamus žodžius, ištraukoje aprašytą situaciją: miške gyvena šaunus nykštukas, skaitysime ir sužinosime, kas jam atsitiks. Perskaitę aptarkime pirmuosius įspūdžius (Lietuvos vaikams šis kūrinys patinka, ar patiks JAV lietuviukams, nežinia. Tačiau galima jiems paaiškinti, kad šioje poemoje, arba eiliuotoje pasakoje, girdėti mūsų protėvių tikėjimo, pasaulio supratimo atgarsiai, siekią tūkstančius metų, mes lyg nusikeliame į žilą senovę...).  Tegul mokiniai perskaito pirmą ištraukos dalį ir atsako į klausimus po ja. Tekste vaikai randa įvardytus veikėjus: nykštuką Dzingutį, Bruknelę (dar galima pridurti ir Saulutę, nes poetas ją rašo didžiąja raide). Veiksmas vyksta giraitėje, arba šile, kur kemsynuose auga bruknės. Laikas – vasara (jos pabaiga), kada prinoksta šios uogos (pažiūrėkime vadovėlio nuotraukoje, kaip jos atrodo).  Antroje dalyje – svarbus įvykis: nykštukas Dzingutis atjoja pas Bruknelę ir jai pasiperša. Sužinome, kad Dzingutis yra nykštukų karalaitis, jų pilies valdovas.  Ar mokiniai suprato ištraukos turinį, išaiškės jiems atlikus pirmą pratybų sąsiuvinio užduotį. Skirkime jai kelias minutes laiko ir pasitikrinkime. Ketvirtokai turėtų įrašyti šiuos žodžius:  *Saulutė prikėlė kemsynų Bruknelę. Ji gražiai pražydo. Dzingutis pamatė gražuolę Bruknelę ir pavertė ją į gražią mergelę. Dzingučiui patiko mergelė gražuolė. Jis pamilo Bruknelę ir pasiūlė jai už jo tekėti.* (Pirmuosius du žodžius *Bruknelę* galima rašyti mažąja raide.)  Taigi – pasaka prasideda. O kaip ji baigsis, sužinotume, jei perskaitytume visą kūrinį. Vadovėlio kūrybinė užduotis siūlo mokiniams atspėti, kas bus toliau. O pratybų sąsiuvinyje perskaitykime dar vieną ištrauką – sužinosime, ką Bruknelė atsakė Dzingučiui (2 pratimas). Taigi nykštukas gauna užduotį nujoti į Rūkanos miestą ir pas Raganą Piestą nupirkti vestuvinį žiedą. Sąsiuvinyje paaiškinti nauji žodžiai, pavadinimai. Užduotį mokiniai atlieka tik žodžiu.  Mokinių smalsumą, kaip seksis Dzingučiui, ar įvyks tos vestuvės, ar pasakos pabaiga bus laiminga, gali patenkinti pratybų sąsiuvinio trečia užduotis. Mokiniai perskaito trumpą kūrinio tęsinio atpasakojimą. Tai paskata perskaityti visą eiliuotą pasaką, jeigu mokiniai ją gali gauti.  Norisi pridurti, kad pirmasis šios pasakos leidimas buvo iliustruotas nuostabiomis dailininko B. Leonavičiaus iliustracijomis. Tai, mūsų manymu, iliustracijų požiūriu viena gražiausių knygų vaikams. 2000 metais Frankfurto knygų mugėje jos iliustracijos buvo eksponuojamos pagrindinėje ekspozicijų salėje ir reprezentavo Lietuvos knygos meną.  Perskaitę trečio pratimo tekstą, mokiniai atlieka papildomą gramatikos (sintaksės) užduotį – pabraukia sakinių veiksnius ir tarinius (pavyzdys duotas).  Sakinių veiksniai ir tariniai:  *Ji išbūrė; žiedas lemia; jis nustoja; Ragana perspėjo; Dzingutis iškeliavo; užklupo lietus; Nykštukas užsuko; prasitarė; Ji užsimanė ir įpylė; patyrė Nykštukas; Jis kovojo; Didysis Monas, nykštukėliai ir Dundulis atėjo; Jie nugalėjo; Dzingutis grįžo ir iškėlė.*  Jeigu trūksta laiko, galima rasti tik dalies sakinių veiksnius ir tarinius.  Pratimo tekstas naudojamas ir žodžių galūnių rašybai pakartoti (paryškintų raidžių rašymą reikia paaiškinti žodžiu) ir mišriesiems dvigarsiams prisiminti (Dz**in**gutis (ir kitos šio žodžio formos), j**am**, stebukl**in**gą, priev**ar**ta, at**im**tas, p**er**spėjo, nuod**in**go, s**un**kių, išb**an**dymų, Šar**an**ge Var**an**ge, v**el**niais, **ir**, D**un**dulis, pag**al**bą, k**ar**tu, v**el**nių, laim**in**gai.  Pasiūlykime mokiniams įsižiūrėti į paveikslėlių seriją (P. 53) ir ją aptarti grupelėse arba su suolo draugu ar drauge. Turinys labai paprastas.  Vėjas vienam ponui nukelia nuo galvos skrybėlę. Ponas vejasi skrybėlę, bet vėjas ją įkelia į medį. Žmogus lipa į medį, bet pakeliui jam pasitaiko varnos lizdas. Išsiblaškęs ponas jį palaiko savo skrybėle, pasiima ir užsideda ant galvos. O varnos lizdą įsitaiso pono skrybėlėje.  Paraginkime mokinius perskaityti šone surašytus žodžius ir juos vartoti pasakojant skrybėlės nuotykį. Kai vienas mokinys pasakos įvykį ar jo dalį (gali pasakoti dalimis, po vieną paveikslėlį) kiti atidžiai klausosi, jei reikia, padeda draugui, vertina jo pasakojimą (pirmiausia pasidžiaugia tuo, kas pavyko, pasako, ko reikėtų dar pasimokyti).  Mokytojas pasiūlo mokiniams pasiklausyti rašytojo G. Morkūno pasakojimo ir pamąstyti, ko galima pasimokyti iš rašytojo.  Gendrutis Morkūnas  SKRYBĖLĖ  Ištrauka iš knygos „Vasara su katšuniu“    Vieną dieną gatvėje vėjas nuplėšė ir nunešė skrybėlę vienam labai rimtam ir reikšmingam ponui. Ponas tikėjosi, kad vėjas, pamatęs, kokiam rimtam ir reikšmingam ponui skrybėlę nunešė, susigės ir ją grąžins.  Deja, vėjas skrybėlės negrąžino. Ponas sviedė savo portfelį ir ėmė vytis riedančią skrybėlę. Ji riedėjo šaligatviu, paskui gatve, dar vėliau – pievele. Kuo toliau, tuo greičiau. Ponas nuo skrybėlės neatsiliko. Tiesa, jis turėjo apversti vieną šiukšlių dėžę, ištaškyti balą, peršokti važiuojantį automobilį ir ištrypti tris kurmiarausius.  Plyšk iš juoko.  Bet dar juokingiau buvo, kai vėjas skrybėlę įnešė į klevą. Ponas rabždinosi į medį, nuo jo byrėjo lapai ir smulkios šakutės, o išbaidytos varnos įsiveržėlį keikė tokiais žodžiais, kad iš juoko krito visi tai matę.  O kaip ponas atrodė išlipęs iš medžio! Buvo taip susijaudinęs ir įsiaudrinęs, kad nepastebėjo, jog vietoj skrybėlės ant galvos užsidėjo varnalizdį.  Skrybėlė taip ir liko medyje. Jau kitą rytą viena varnų šeima joje pradėjo sukti lizdą. (Morkūnas G. Vasara su katšuniu. V.: Tyto alba, 2005. P. 119–200)  Ką gali pasakyti apie šį rašytojo pasakojimą ketvirtokas? Kad rašytojas pasakoja plačiau, daugiau: koks tas ponas buvo, kaip ponas vijosi skrybėlę, kaip varnos jį keikė... Taigi rašytojo pasakojime daugiau detalių, jos pateiktos linksmai, su humoru. Galime viso to pasimokyti iš G. Morkūno.  Vadovėlyje siūloma ilgalaikė kūrybinė užduotis – rašyti ir sudaryti klasės pasakojimų knygą. Klasės mokiniai sprendžia, ar ryšis šiam darbui. |

**II** T E S T A S – **kaip išmokome suprasti ir sudaryti sakinius, užrašyti pokalbį, kurti pasakojimą**

**Tikslas – įsivertinti, kaip geba suprasti ir analizuoti sakinius, juos sudaryti ir išplėsti, kaip atpažįsta kreipinius, moka juos skirti, kaip moka užrašyti pokalbį (dialogą), geba rašyti pasakojimą:**

• įsivertins, kaip supranta sakinį, atpažįsta jo veiksnį ir tarinį;

• pasitikrins, ar geba sudaryti ir išplėsti sakinius;

• įsivertins, kaip vartoja kreipinius, ar moka juos skirti;

• pasitikrins, ar moka užrašyti pokalbį, rašyti reikiamus skyrybos ženklus;

• kurs tekstą, įsivertins, kaip geba jį rašyti;

• atliktas užduotis įsivertins balais.

**Priemonės:** Vad. P. 18–53, Pr. sąs.1. P. 47.

|  |  |
| --- | --- |
| *Mokytojui.*    *Užduotys įvertinti sakinio supratimą, mokėjimą jį išplėsti.*  *Užduotys kreipinio vartojimui ir skyrybai įvertinti.*  *Pokalbio (dialogo) skyrybos ženklai.*  *Gebėjimas kurti pasakojimą.*    *Testo įsivertinimas.* | Apie mūsų nuostatą dėl mokinių testavimo jau rašėme I testo įžangoje. Ir antras testas skirtas **tik vaikui** **savarankiškai įvertinti save**, pačiam pasitikrinti ir pasitaisyti. Jeigu vaikas nenori, gali testo neatlikti. (Mokytojas gali pasirinkti patikrinamąjį diktantą ar kitokį kontrolinį darbą.) Testas yra nedidelės apimties – tik vieno puslapio. Jį mokinys turėtų atlikti namie ir pats pasitikrinti: pavartyti vadovėlį, pažiūrėti atsakymus sąsiuvinio gale, pats susiskaičiuoti balus. Todėl šį kartą namų darbų užduočių pratybų sąsiuvinyje nėra.  Šis testas apima platesnį temų ratą, nes jis skirtas trijų skyrių žinių pasitikrinimui:  „Žodis širdin kelią suranda“ , kuriame mokiniai susipažino su elementaria sakinio sandara, mokėsi jį sudaryti ir plėsti;  „ Mūsų pokalbiai“ – šiame skyriuje susipažino su paprasčiausiais pokalbio (dialogo) užrašymo ir skyrybos atvejais;  „Mūsų pasakojimai“ – toliau gilinosi į pasakojimo sandarą ir mokėsi jį kurti.  Reikia pasakyti, kad pirmieji išvardyti skyriai tik elementariai supažindina ketvirtokus su minėtais kalbos reiškiniais, todėl juos baigus testų neskyrėme. Šiame teste pateikėme tik labai paprastas šio tipo užduotis, kad mokinys jas įveiktų ir būtų motyvuotas toliau mokytis. Tuos dalykus vaikai daug plačiau mokysis aukštesnėse klasėse. Pasakojimai žodžiu ir raštu bus kuriami visus metus. Šiame teste užduotis savarankiškai sukurti pasakojimą leis kiekvienam mokiniui pasitikrinti savo gebėjimus šiame etape ir apmąstyti, ką toliau reikia tobulinti.    Pirma užduotis – rasti patarlių veiksnius ir tarinius. Mokiniui pateiktas pavyzdys – prisiminti, kaip pabraukiame veiksnį, kaip tarinį. Mokinys perskaito sakinius ir atlieka užduotį.  Protas kojas vaduoja. Daina dieną trumpina. Piktas šuo namus saugo. Bailus žmogus miršta daug kartų. Kiškis ir lapo bijo. Ir pelėda savo vaikus giria. Saulė kelmo neaplenkia.  Antroje užduotyje pateikti keturi sakiniai, juos reikia išplėsti nors 2–3  žodžiais:    Atvažiavo cirkas. Atvažiavo keliaujantis cirkas. Vakar į miestą atvažiavo cirkas. Vakar į mūsų miestą atvažiavo žvėrių cirkas ir apsi-  stojo stadione. ...  Audra baigėsi. Smarki audra baigėsi. Smarki audra netikėtai bai-  gėsi. ...  Berniukas išsigando. Mažas berniukas išsigando. Mažas berniukas labai išsigando didelio šuns. ...  Mergaitė dainuoja. Šviesiaplaukė mergaitė dainuoja dainą. Šviesiaplaukė mergaitė scenoje dainuoja gražią dainą. ...  Trečioji užduotis skirta kreipiniui, jo skyrybai:  Rašytojau, lauksiu naujos jūsų knygos. Tas berniukas, mama, yra mano draugas. Mielas kikili, pačiulbėk dar. Bruknele, paversiu tave  gražia mergele. Parnešk man žiedą, Dzinguti.  Dar viena užduotis skirta dialogo skyrybai įvertinti. Mokinys skaito jam pažįstamų veikėjų pokalbį ir parašo reikiamus skyrybos ženklus.  Evaldukas priėjo prie Indės ir tarė:  − Indre, nepyk. Atleisk, kad aš buvau nemandagus.  − Atleidžiu, − atsakė Indrė.  − O tu važiuosi su dviračiu pasivažinėti? − dar paklausė berniukas.  Indrė ilgai tylėjo.  − Važiuosiu, Evaldai, − pagaliau ištarė.  Paskutinė užduotis – kūrybinė: mokinys savarankiškai pasirenka temą ir sukuria ne mažiau kaip 5 sakinių pasakojimą. Mokinys rašo laisvai. Pasakojimas turi būti aiškus, nuoseklus: turėti įvykio pradžią, eigą ir pabaigą, parašytas taisyklingais sakiniais.  Skirdami testą kaip namų užduotį, paaiškinkime mokiniams jo atlikimo tvarką.  Atlikus visas užduotis reikia pasitikrinti atsakymus ir susiskaičiuoti teisingus. Tegul mokinys pats sprendžia, ar pakankamą balų skaičių surinko, pasitaria su mokytoju, ką dar jam reikėtų pasimokyti. |

**VI skyrius. APIE ŽIEMOS ŠVENTES RAŠYTOJAI IR MES**

**Tikslas – daugiau sužinoti apie Kalėdų ir Naujųjų metų šventimą emigracijoje, Sibiro tremtyje**, **pakartoti lietuviškus mėnesių pavadinimus, sužinoti apie jų kilmę, skatinti mokinius dalytis švenčių įspūdžiais, plėsti savo žodyną, pasakojimo gebėjimus.**

1. **tema.** KŪČIOS IR KALĖDOS TOLI NUO LIETUVOS

**Tikslas – susipažinti su Kalėdų Senelio kilme, kaip Kalėdas šventė lietuviai emigracijoje, kokios buvo Sibiro tremtinių Kalėdos, mokytis perteikti savo emocijas, plėsti žodyną:**

• skaitys tekstą **pagal R. Uną „Apie Kalėdų Senelį“**, jį aptars;

• skaitys **J. Švabaitės-Gylienės** pasakojimą **„Kalėdos Australijoje“**, išsakys savo jausmus;

• susipažins su **J. Vilės** ir **L. Itagaki** komiksų knygos **„Sibiro haiku“** ištrauka, dalysis įspūdžiais;

• jeigu norės, pasakos, kaip vaiko šeimoje švenčiamos Kūčios ir Kalėdos;

• plės žodyną žodžiais švenčių, žiemos tema.

**Priemonės:** Vad. P. 54–55. Pratybų sąsiuvinyje užduočių neskirta.

|  |  |
| --- | --- |
| *Mokytojui.*  *Kada atsirado Kalėdų Senelis?*  *Antro teksto skaitymas.*  *Pažintis su komiksu „Kūčios“.* | Kaip jau buvo rašyta apie rudens šventines temas, ir žiemos šventėms pateikiami tekstai ir užduotys tik vadovėlyje. Taip pat teminiame plane nenurodoma, kiek pamokų mokytojas skirs Kalėdų ir Naujųjų metų temoms. Šie vadovėlio puslapiai pateikti tarp dviejų skyrių, o neįtraukti į kurį nors skyrių, kad nesuardytų pastarojo sistemos. Todėl jų tekstus reikėtų skaityti tik prieš pat šventes, o ne iš eilės. Mokytojas, atsižvelgdamas į savo klasės mokinių lietuvių kalbos lygį, su jais pasitardamas, gali rinktis tik vieną ar du kūrinius ir jiems skirti vieną pamoką, o kitą numatyti kitiems dabams, pavyzdžiui, pirmo pusmečio rezultatų aptarimui arba kūrybiniams darbams – atvirukų piešimui, sveikinimų rašymui, ko vaikai jau mokėsi I – III klasėje. Likusius tekstus mokiniai gali skaityti namie, aptarti kartu su namiškiais.  Ketvirtoje klasėje, kadangi vaikai jau daugiau supranta, žino, kalėdiniams skaitiniams pasirinkta jautri tema – Kalėdos toli nuo Lietuvos, nuo gimtinės, nuo artimųjų. Kiek vaikai pajėgs, tiek ir supras. Svarbu, kad jie susimąstytų, pajaustų tą ilgesį, kurį išgyveno jų seneliai, pokaryje atsidūrę emigracijoje, arba Sibiro lageriuose, tremtyje.  Perskaitykime ir visi kartu aptarkime **R. Unos** straipsnį **„Apie Kalėdų Senelį“**. Ką iš jo sužinojome? Ką supratome? Kas buvo tas Nikolas, ką jis darė? Kada gimė pasakojimas apie Kalėdų Senelį? Ką mokiniai žino apie jį? Kaip Kalėdų Senelį vadina kituose kraštuose? Taigi iš šio teksto mokiniai gauna įdomios informacijos apie svarbiausią Kalėdų personažą (veikėją), kuriuo mes visi vaikystėje šventai tikėjome. Ir jeigu klasėje atsirastų vaikų, kurie neigtų Kalėdų Senelio buvimą, paaiškinkime jiems, jog į Kalėdų Senelį galime žiūrėti kaip į gerumo simbolį, kuriuo šeimoje tampa tėveliai, seneliai ar kiti žmonės. Be jo būtų daug liūdnesnės šios šventės.  Ištrauką **„Kalėdos Australijoje“** iš **J. Švabaitės-Gylienės** knygos „Gabriuko pasakojimas“ perskaito gerai skaitantis mokinys garsiai arba kiekvienas gali perskaityti tyliai. Prisiminkime berniuką Gabriuką, jo pasakojimų jau esame skaitę. Ką sužinome iš šio pasakojimo? Kaip įsivaizduojame lietuvių šeimos Kalėdas Australijoje, kur tuo metu būna karšta vasara? O kuo tos Kalėdos panašios į mokinio šeimos Kalėdas? Pasikalbėkime apie tai.  Šventės aprašyme nuskamba ir labai stipri liūdesio gaida. Iš ko suprantame, kad šventėje yra ir liūdesio? Tegul mokiniai dar kartą perskaito tą pastraipą. Kodėl Gabriuko tėveliams liūdna? Kas šiame pasakojime jaudina mokinius?  Jau spėjusios išgarsėti ne tik Lietuvoje, bet ir užsienyje knygos **„Sibiro haiku“** autorės **J. Vilė** ir **L. Itagaki** padovanojo mūsų vadovėliui ištrauką **„Kūčios“**. (Labai labai Joms ačiū!) Prieš ją skaitydami, trumpai prisiminkime apie Sibiro tremtį, tremtinius, perskaitykime vadovėlyje pateiktus paaiškinimus. Tada mėginkime skaityti pieštą tekstą ir apžiūrėkime iliustracijas. Jeigu mokiniams bus sunku skaityti, gali perskaityti mokytojas, o mokiniai atidžiai paklausyti. Tekstas neilgas, bet reikėtų pasiaiškinti kiekvieną jo sakinį, nes kiekvienas labai prasmingas. Kodėl laikas slinko lėtai lyg vatinėmis kojomis? Todėl, kad tremtiniams buvo labai sunku gyventi Sibire ir laukti, kada galės grįžti į Lietuvą. O kaip jie elgiasi ir jaučiasi prie didelio stalo? Kodėl susikimba rankomis? Kokios jų rankos? Ką jie prisimena? Kas yra ant jų stalo barake? Ką tremtiniai darys su žuvies kaulais? Kodėl kiekvienas trupinys brangus? Tegul vaikai atsakymų į šiuos klausimus ieško tekste. Būtinai apžiūrėkime iliustracijas!  Manytume, kad ketvirtokai jau pajėgūs apibendrinti perskaitytus tekstus: visiems, likusiems be tėvynės, būdingas bendras jausmas – Lietuvos ilgesys. O dabartiniams emigrantams? Ar kalbėsis su mokiniais apie tai, tegul sprendžia kiekvienas mokytojas. |

**2 tema.** NAUJI METAI – NAUJI LAPAI

**Tikslas – skaityti kūrinius apie metus ir mėnesius, mokinių pasakojimus naujametine tema, prisiminti mėnesių pavadinimus, kalbėtis apie šią šventę, aptarti, kuo ji ypatinga:**

• skaitys **D. Čepauskaitės** eilėraštį **„Mėnesiai“**;

• mokysis pastebėti kūrinio šmaikštumą;

• jeigu norės, išmoks eilėraštį atmintinai;

• skaitys ir aptars bendraamžių pasakojimus, mokysis patys aprašyti, pasakoti savo įspūdžius;

• prisimins mėnesių pavadinimus;

• plės žodyną skaitytų kūrinių žodžiais;

• jeigu norės, kartu su draugais kurs klasės knygą „Ko sieksime ateinančiais metais“.

**Priemonės:** Vad. P. 56–57. Pratybų sąsiuvinyje užduočių neskirta.

|  |  |
| --- | --- |
| *Mokytojui.*  *Eilėraščio klausymas ir pirmųjų įspūdžių aptarimas.*  *Eilėraščio analizė.*  *Mokinių pasakojimų skaitymas.*  *Kūrybiniai darbai.* | Naujųjų metų temą kiekvienas mokytojas numato ir analizuoja savaip. I – III klasių vadovėliuose mokiniai skaitė daug kūrinių Naujųjų metų tema. Ketvirtoje klasėje skaitys **D. Čepauskaitės** eilėraštį **„Mėnesiai“**,kuriame poetė „sutalpina“ visus metų mėnesių pavadinimus ir dar labai taikliai juos tarsi parodijuoja, paaiškina jų ypatybes. Eilėraštis tinka ir Naujųjų metų šventei, ir lietuviškiems mėnesių pavadinimams įsiminti, jų kilmei paaiškinti. Žinoma, poetė mėnesių pavadinimus aiškina su humoru, savaip. O tai labai įdomu. Todėl tikrai verta aptarti, kokie tie poetės įsivaizduojami mėnesiai.  Dar ketvirtokai perskaitys du savo bendraamžių tekstus, kuriuose vaikai pasakoja savo įspūdžius apie šią žiemos šventę, kaip ją praleido, kas jiems buvo nuostabu. Panašiai savo įspūdžius apie Naujųjų metų sutikimą gali papasakoti kiekvienas klasės mokinys.  Nauja tema – vadovėlyje siūloma kiekvienam mokiniui susirašyti, ką jis ketina nuveikti šiais atėjusiais metai, o paskui išleisti klasės ketinimų knygą. Atliks šią užduotį ar ne – sprendžia kiekviena klasė.  D. Čepauskaitės eilėraštį pirmiausia siūlome perskaityti mokytojui, o vaikams atidžiai pasiklausyti, nes šis kūrinys turėtų būti skaitomas su humoru, pabrėžiant mėnesių pavadinimus ir su juo susijusius žodžius bei paskutiniuosius eilučių žodžius, kurie labai vykusiai surimuoti, pavyzdžiui:  Kol **sausis sausuolis** pavirto **džiūvėsiu**,  **vasaris** be **vasaros** džiaugės **pavėsiu**,  kol **kovas kovojo** su sniego **našta**,  **balandi**s tik džiaugės, kad jis ne **višta**...  Visą eilėraštį sudaro tik vienas sakinys, reikia sklandžiai „žingsniuoti“ per ilgas kūrinio eilutes (juk ir metų dienos, savaitės, mėnesiai eina nesustodami). Taigi mokytojui reikia gerai pasiruošti, parepetuoti. Mokiniai atidžiai klauso ir išsako savo įspūdžius (kiek suprato, ką įsidėmėjo).  Kartu su mokiniais išanalizuokim, ką poetė sako apie kiekvieną metų mėnesį.  **Sausis** – sausuolis, sausas. Perskaitykime 1 plakatėlyje jo vardo paaiškinimą. Ar sutampa su poetės pateiktuoju? Taip, panašu. Bet ji tęsia toliau – sausuolis visiškai sudžiūvo – virto džiūvėsiu.  **Vasaris** apibūdintas 2 plakatėlyje, perskaitykime. O eilėraštyje jis irgi tarsi apgavikas – džiaugiasi pavėsiu. O iš kur tas pavėsis gali būti vasaryje, kai siaučia pūgos?  **Kovas** pavadintas paukščio vardu – sužinome iš 3 plakatėlio. O poetė jį paverčia kovotoju su sniegu. Taigi ji susieją šį mėnsį su žodžiu *kovoti*. Nauja versija!  **Balandis** eilėraštyje išties šmaikščiai siejamas su paukščiu balandžiu, arba karveliu, jis džiaugiasi, kad ne višta. Ir 4 plakatėlyje jis paukščio balandžio mėnuo. (O koks mėnesio pavadinimas būtų, jeigu jį gretintume su višta? Gal vištinis?)  **Gegužės** vaizdas netikėtas – suskrido visos gegutės ir ėmė kukuoti po langu. Įsivaizduokime, o galime visi kartu ir pakukuoti. Perskaitykime 5 plakatėlį.  Perskaitykime 6 plakatėlį, o paskui eilėraščio eilutes apie **birželį**. Poetė mėnesio pavadinimą sugretina ne tik su beržo medžiu, bet dar ir su Lietuvos miestu Biržais.  Panašiai pateikiamas ir **liepos** mėnuo: 7 plakatėlyje jo pavadinimas kildinamas iš liepos medžio, o eilėraštyje randame dar du panašius žodžius – Liepoja )Latvijos miesto, esančio netoli Lietuvos, pavadinimas ir lieptas, kuris tiesiamas per upelį ar į ežerą).  Su kuo siejami **rugpjūčio** ir **rugsėjo** pavadinimai? Tegul mokiniai perskaito 8 ir 9 plakatėlius, o paskui jiems skirtą eilėraščio eilutę. Čia viskas aišku.  O štai **spalis** poetei lyg su rankove, kuri suplyšo nuo vėjo. 10 plakatėlyje spalio pavadinimas kildinamas iš žodžio *spaliai*, kurių mokiniai tikriausiai nėra matę: labai labai smulkūs išdžiūvusių linų stiebų šapeliai.  **Lapkričio** pavadinimas ir 11plakatėlyje, ir eilėraštyje savo reikšme sutampa, tik poetė krintančių lapų vaizdą perteikia kitaip: lapkritis lopo lapuočių medžių skutus (smulkius skudurėlius). Išties vaizdžiai pastebėta – plyšta medžių drabužiai, virsta draikanomis, skutais, nešiojamais vėjo.  **Gruodžio** vardas paaiškintas 12 plakatėlyje. O eilėraštyje pabrėžiama ne vardo kilmė, o tai, kad jis paskutinis metų mėnuo, ir jis „sugrūda“, t. y. sukemša lyg į kokį maišą (eilėraštyje – į gryčią) metus – visus dvylika mėnesių.  Tikrai išskirtinis eilėraštis apie metus, visus jų mėnesius. Jeigu kas nori įsiminti visų mėnesių pavadinimus, tam tikrai verta šį eilėraštį išmokti atmintinai.  Jeigu klasėje dalysimės įspūdžiais apie Naujųjų metų šventę, mokiniai gali perskaityti bendraamžių pasakojimus. Simonas rašo, kaip šią šventę švenčia jo šeima. Gražūs jo pasvarstymai apie metus (I pastraipa). Įdomu, kaip visa šeima pirmąją metų dieną surašo visus savo siekius, planuojamus darbus. Gal tokių pavyzdžių yra ir klasės mokinių šeimose? Vadovėlio užduotis siūlo visiems surašyti, ką planuoja nuveikti per metus, ir sudaryti bendrą klasės knygą „Ko sieksime ateinančiais metais“. Galima šią knygą išplėsti ir svajonėmis – apie ką svajoja kiekvienas mokinys. Žinoma, šis kūrybinis darbas nėra privalomas. Gal mokytojas su savo mokiniais turi kitokią tradiciją.  Gražus Ievos rašinys, ypač jos mintys apie metų slenkstį. Reikia pasakyti, kad pasakymą „metų slenkstis“, dažnai vartodavo mūsų proseneliai, seneliai. Vaizdingai Ieva aprašo ir pirmosios metų dienos įspūdžius. Perskaitykime, raskime, kas gražu, pasimokykime perteikti įspūdžius.    Kokius kūrybinius darbus atliks mokiniai, kiekviena klasė sprendžia kartu su mokytoju. Per Kalėdų atostogas vaikai tikrai patirs įvairių nuotykių, keliaus, sukaups nemažai įspūdžių. Būtų puiku, jei po atostogų tais įspūdžiais pasidalytume klasėje žodžiu ar parašytume raštu, išleistume klasės sienlaikraštį, laikraštį ar knygą. |

**VII skyrius. IR SKRUZDĖLĖ, IR DRAMBLYS...**

**Tikslas – skaitant lietuvių rašytojų kūrinius geriau pažinti mus supantį pasaulį, Lietuvos gamtą, prisiminti lietuviams brangius vardus, datas; toliau gilinti supratimą apie daiktavardžius, susipažinti su *bendriniais* ir *tikriniais* *daiktavardžiais*, mokytis juos vartoti kalboje.**

**1 tema.** MAŽI DAIKTAI IR...

**Tikslas – skaityti kūrinius apie mus supančioje aplinkoje esančius mažus, bet įdomius daiktus, atsakyti į teksto klausimus; gilintis į daiktavardžių reikšmę, toliau mokytis sudaryti sakinius, juos rašyti:**

• skaitys **V. Tamulaičio** knygos „Skruzdėlytės Greitutės nuotykiai“ištraukas **„Skruzdėlių miestas“** ir **„Skruzdėlytė Greitutė“**;

• atsakys į tekstų klausimus;

• pasakos apie skruzdėlyną;

• plės žodyną skaitytų kūrinių daiktavardžiais, aiškinsis daiktavardžių reikšmę;

• sudarys teksto planą, atpasakos tekstą;

• toliau mokysis kelti daiktavardžio klausimus ir tekste atpažinti daiktavardžius;

• toliau mokysis nagrinėti sakinius, juos išplėsti.

**Priemonės:** Vad. P. 58–59. Pr. 1. P. 48–49.

|  |  |
| --- | --- |
| *Mokytojui*  *Pirmo teksto skaitymas. Atsakymai į klausimus.*  *Daiktavardžių reikšmės aptarimas.*  *Antras tekstas apie skruzdėles.*  *Gramatikos pratimai pratybų sąsiuvinyje:*   * *daiktavardžių radimas tekste, jų reikšmės aptarimas;* * *daiktavardžių klausimai;* * *papildoma užduotis – sakinio plėtimas;* * *teksto skaitymas, trumpas turinio aptarimas;* * *teksto plano sudarymas ir atpasakojimas žodžiu;* * *sakinio dalių kartojimnas.* | Ši ir kita tema skirtos pasirengti svarbiai lietuvių kalbos gramatikos temai – pažinčiai su *bendriniais* ir *tikriniais daiktavardžiais*. Kad mokiniams būtų paprasčiau, lengviau juos suprasti, tarsi žaidimo forma sugretiname juos su mažais ir dideliais daiktais, su jais lyg ir susiejame mažąsias bei didžiąsias raides daiktavardžių rašyboje.  Temai „Maži daiktai ir...“ parinkti du lietuvių vaikų rašytojo, gyvenusio emigracijoje, Vytauto Tamulaičio tekstai iš jo dar prieškario Lietuvoje išleistos knygos „Skruzdėlytės Greitutės nuotykiai“, kuri pakartotinai išleista tik po Lietuvos Nepriklausomybės atgavimo. Mokiniams turėtų būti įdomu, kad šią knygą skaitė dar jų proseneliai. Trumpai papasakokime mokiniams apie rašytoją ir jo knygą. Ji gali sudominti šiandieninius vaikus savo tema – juk apie skruzdėles JAV yra sukurta net siaubo filmų. V. Tamulaitis vaizduoja skruzdes kaip žmones – jos dirba, stato miestus, tiesia kelius, kariauja...  Pirmąjį tekstą **V. Tamulaičio „Skruzdėlių miestas“** perskaitykime visi tyliai (skirkime kelias minutes), išsiaiškinkime nežinomus žodžius. Jeigu mokytojas mano, kad po to dar reikia tekstą skaityti antrą kartą, tegul jį gražiai perskaito geras skaitovas arba pats mokytojas – taip mokiniai geriau įsivaizduos aprašytą skruzdėlių miestą.  Aptarkime tekstą pagal antrą ir trečią klausimą. Turbūt mokiniai nesunkiai atsakys, kad šios ištraukos tema – skruzdėlių gyvenimas arba skruzdėlių darbai, skruzdėlių miesto statyba. Veikėjai – skruzdės. Veiksmas vyksta miške po egle, pavasarį. Rašytojo pavaizduotas miestas panašus į žmonių statomus ir gyvenamus miestus: skruzdėlių mieste taip pat yra gatvės, namai, grindiniai. O jo gyventojai-skruzdėlės elgiasi visai kaip žmonės, pasiskirstę pareigomis, darbais. Be to, jos labai darbščios: *Veltui smalsi akis čia būtų ieškojusi tinginio.* Tai patvirtina ir dvi patarlės po skruzdėlyno nuotrauka. Pasiaiškinkime jų reikšmę, apie ką, kada taip sakoma.  Mėginkime apibūdinti skruzdėlyną, kurio nuotrauka yra prie teksto. Į ką jis panašus, iš ko jis suneštas? Gal yra vaikų, kurie matė skruzdėlyną miške? Tiesa, dar reikia pridurti, kad skaityta ištrauka yra apie miško skruzdes, kurių skruzdėlynai yra saugomi, aptveriami nuo negerų žmonių, šernų. Kitokios yra daržo rudosios ir juodosios skruzdėlės, kurios pridaro žmonėms daug žalos.  Vadovėlio gramatinė užduotis prašo rasti tekste daiktavardžių, kurie reiškia mažus daiktus. Mokiniams ši užduotis lengva, nes tikslingai parinkta tema – skruzdėlės. Todėl mažus daiktus reiškiantys daiktavardžiai gali būti: *skruzdėlių, spyglių, žolių, stiebelų, žvyro, akmenėlių*. Netgi galima būtų paklausti mokinių, ar *gatvės, namai, keliai, inžinieriai, našta* šiame tekste nereiškia mažų daiktų – juk tai iš skruzdėlių, tokių mažų vabalėlių, gyvenimo.  Papildoma užduotis – sugalvoti sakinių su daiktavardžiais *darbštuolė, takas, planas, svajonės.* Šį darbą galima pagreitinti – keturios grupės pasirenka po žodį ir sugalvoja po sakinį, jį pasako draugams.  Kita ištrauka **„Skruzdėlytė Greitutė“** gali būti skaitoma savarankiškai namie, o jeigu mokytojas mano, kad užteks laiko, galima perskaityti klasėje. Tik joje yra pokalbis, reiškiamos emocijos, todėl pirmą kartą ją turėtų raiškiai perskaityti mokytojas. Klausimai po tekstu nesudėtingi, mokinys supras, kad kalbama apie mažą, jauną skruzdėlytę Greitutę, kuri buvo labai smalsi, dar visai nepažino ją supančio pasaulio, ir auklė ją išvedė į saulę, kad su tuo pasauliu susipažintų. Jeigu mokiniai šį tekstą skaitys namie, tegul pasirengia atsakyti į tuos klausimus savarankiškai.  Pasirinktu būdu susipažinkime su pirmo pratimo tekstu „Gudrioji sodininkė“, išsiaiškinkime nežinomus žodžius. Mokytojas gali paaiškinti, kad amarai (yra jų nuotrauka) pridaro daug žalos augalams, nes siurbia jų sultis ir šie vysta. Boružės yra amarų naikintojos, sodininkai netgi siekia, kad jų būtų kuo daugiau, tuomet nereikia cheminių augalų apsaugos nuo kenkėjų priemonių. Rudosios daržo ar sodo skruzdėlės užneša ant augalų amarų, jos minta amarų išskiriamomis medžiagomis, todėl yra sakoma, kad amarai yra skruzdžių karvutės. Šiame G. Isoko pasakojime visa tai ir vaizduojama.  Jei mokiniai suprato teksto turinį, nesunkiai atsakys į antro pratimo klausimus.  amariukai  Kas pasakojimo... veikėjai? Kas ganė amarų bandą?  skruzdė  Kas čiulpė lapų sultis? Kas užpuolė boružę?  boružė  Kas yra skruzdėlių karvutės? Kas išgelbėjo obelaitės  lapą?  Grįžkime prie teksto daiktavardžių: aptarkime, ką jie reiškia (mažus gyvūnus − vabaliukus, augalus), raskime ir pabraukime juos tekste: *boružė, obelaitės, lapu, lapas, obelaitė, lapelių, lapų, amariukai, lapų sultis, boružė, amarų, bandos, amariuką, burną, skanumėlis, amariukai, skruzdė, amariukus, amariukų, bandoje, vabalą, skruzdė, boružės, galva, nugarą, boružė, skruzdė, lapo, boružė, skruzdei, piemenei, amariukus, lapo, obelaitės lapas.*  Trečioje klasėje mokiniai jau kėlė daiktavardžiams kalusimus. Dabar juos vėl prisimena atlikdami trečią pratimą. Tegul iš pabrauktų daikravardžių išrenka tuos, kurie atsako į pateiktus klausimus (visų rašyti nereikia, tik po kelis pavyzdžius).  **Kas?** *boružė, lapas, obelaitė, amariukai, ...*  **Ko? (kieno?)** *obelaitės, lapelių, lapų, amarų, bandos*, ...  **Kam?** *skruzdei, piemenei*  **Ką?** *sultis, amariuką, burną, amariukus, vabalą, ...*  **Kuo?** *lapu, galva*  **Kame? (kur?)** *bandoje*  Kaip jau minėta anksčiau, ketvirtoje klasėje vis stabtelėsime prie sakinio – toliau mokysimės jį sudaryti, išplėsti, kad mokinių sakiniai būtų vis aiškesni, informatyvesni, vaizdingesni. Todėl atlikime ir ketvirtą pratimą – išplėskime tris sakinius iš skaityto teksto, pavyzdžiui:  *Žalias obelaitės lapas greitai nuvyto.*  *Godūs amariukai ganėsi ant obelaitės lapo ir čiulpė jo sultis.*  *Septyntaškė boružė labai supyko ant amariukų*.  Pratybų sąsiuvinyje yra dar vienas G. Isoko tekstas apie didžiausius pasaulio vabalus titanus. Pasakojimas įdomus savo turiniu. Todėl jį trumpai aptarkime. Raskime titanų aprašymą (antra pastraipa). Paskui nuspręskime, kurie, mokinių manymu, čia svarbiausi daiktavardžiai: *mokslininkas, vabalai, titanai*, nes apie juos ir kalbama.    Sakytinei mokinių kalbai lavinti siūloma skaitytą tekstą apie titanus išmokti atpasakoti (tuomet vaikai galės apie juos papasakoti namiškiams). Visi kartu sudarykime teksto planą:  *Vabalų karaliai*  *Planas*  *1. Mokslininkas Pietų Amerikos džiunglėse pamato ilgaūsius titanus.*  *2. Kokia graži porelė! ( Kaip atrodo titanai. Titanų aprašymas.)*  *3. Mokslininkas sugauna titanus.*  *4. Skepetaitėje titanų nėra! (Titanai pragraužia skepetaitę ir pabėga.)*  *5. Mokslininkas niekam negalėjo parodyti titanų.*  Jeigu lieka laiko, dar galima prisiminti sakinio dalis – veiksnį ir tarinį. Septintame pratime reikia pabraukti minėtas sakinio dalis ir pasiaiškinti, kodėl trijuose sakiniuose praleisti veiksniai (nes jie aiškūs iš teksto – *mokslininkas* arba *jis*). Prisiminkime ir skyrybos ženklus.  *Staiga jis sustojo, išplėtė akis. Vienu mostu mokslininkas išsitraukė skepetaitę ir užmetė ant vabalų. Paskui juos atsargiai suvertė į vidurį, sumezgė skepetaitės kampus ir užvėrė ant lazdos. Lazdą su ryšulėliu užsimetė ant pečių ir toliau žingsniavo. Nukėlė skepetaitę ir nustebo.* |

**2 tema.** …IR DIDELI DAIKTAI

**Tikslas – skaityti ir suprasti eilėraštį, gerinti dalykinio teksto supratimą, plėsti žodyną skaitytų tekstų žodžiais; toliau mokytis daiktavardžio:**

• skaitys **Liutauro Degėsio** eilėraštį **„Dramblys nori dangaus“**;

• aptars kūrinio vaizdus, koks tas eilėraščio dramblys;

• fantazuos, pratęs eilėraštį;

• skaitys dalykinius straipsnius apie stumbrą, aptars jų turinį;

• tekste atpažins daiktavardžius, pasakys jų reikšmę;

• toliau mokysis analizuoti daiktavardžius: pasakys jų giminę, skaičių, klausimą;

• sudarys sakinius ir tekstą;

**Priemonės:** Vad. P. 60–61. Pr. 1. P. 50–51.

|  |  |
| --- | --- |
| *Mokytojui.*  *Eilėraščio skaitymas,*  *pirmųjų įspūdžių aptarimas.*  *Eilėraščio analizė.*  *Gramatinės užduotys.*  *Užduotys pratybų sąsiuvinyje:*   * *turtiname žodyną;* * *kuriame mįsles;* * *randame daiktavardžius, aptariame jų reikšmę;* * *nagrinėjame daiktavardžius.*   *Dalykinio teksto skaitymas, analizė pagal vadovėlio klausimus.*  *Namų darbas.* | Jeigu pirmoje temoje kalbėjome apie mažus, tai šioje, antroje, pakalbėkime apie didelius dydžius: nuo vabaliuko pereikime prie dramblio. Žinoma, juos pasirinkome kaip simbolinius daiktus, tarp kurių telpa visas pasaulis, taip kaip tarp dulkės ir žvaigždės telpa visa Visata.  Apie dramblį mokiniai skaitys jiems jau pažįstamo poeto Liutauro Degėsio eilėraštį „Dramblys nori dangaus“. Vadovėlyje yra tik jo ištrauka – pirmoji pusė, nes jis netrumpas, nenorėjome mokinių išgąsdinti ilgu tekstu. Tačiau mokytojo knygoje pateikiame jo tęsinį, kad mokytojas perskaitytų vaikams visą kūrinį. Be to, vadovėlyje nepateikdami viso eilėraščio turėjome ir tikslą lavinti vaikų fantaziją – tegul jie paspėlioja, kas toliau nutiks drambliui. O eilėraštis išties kupinas netikėtumų, gražių jausmų, lyrizmo, o kartu nepaprastai vaikiškas, žaismingas, dramblio norai labai panašūs į vaikų norus. Poetas puikiai supranta vaiko nuotaikas, jausmus, svajones.  Dalykiniai tekstai apie stumbrus toliau skatins pažinti Lietuvos gamtą, jos gyvūnijos istoriją, mokys suprasti pateiktą informaciją, patiems jos ieškoti internetinėje erdvėje ir kituose šaltiniuose, turtins mokinių žodyną.  Mokytojas nuteikia vaikus klausytis **L. Degėsio** eilėraščio **„Dramblys nori dangaus“** (galima paprašyti užsimerkti ir pasakyti: „dabar jums paskaitysiu labai gražų eiliuotą sapną“). Elėraštį reikėtų skaityti raiškiai, perteikti jo nuotaiką, dramblio prašymą. Galima pasirinkti vaikišką intonaciją – tarsi skaitytų vaikas, galima pabūti aktoriumi. Taigi kiekvienas mokytojas renkasi, kaip skaitys.  Kai mokiniai išklauso eilėraštį, paklauskime jų:  *Ką matė klausydamiesi šio kūrinio? Kokį įsivaizdavo dramblį? Gal kuris eilėraščio žodis apie dramblį nustebino, įsiminė? Kaip jiems patiko dramblys? Ką jiems priminė šis dramblys?*  Tegul mokiniai atsako laisvai, taip, kaip jiems atrodo, kaip jie suprato. Labai svarbu, kad jie kalbėtų, reikštų savo mintis.  Skirkime vieną kitą minutę laiko, kad visi mokiniai tyliai perskaitytų eilėraštį, paklaustų nežinomų žodžių, pasimokytų skaityti. Atkreipkime jų dėmesį į didžiosiomis raidėmis rašomus žodžius *Dramblys, Vėjas* – paaiškinta plakatėlyje **„Įdomu!“**.  Tada detaliau visi kartu panagrinėkime kūrinį. Galima remtis ir klausimais po tekstu. Pirmiausia – kas stebina šiame eilėraštyje. Tegul vaikai randa tekste ir perskaito (*ant kaimyno stogo, rožinis Dramblys*). Įdomi detalė – ant kaimyno stogo. Juk iš tiesų ant savo namo stogo ką nors pamatyti sunku, reikia paeiti toliau, o kaimyno stogą matome, nes kaip tik žiūrime iš toliau.  Aptarkime, kaip atrodo tas dramblys, koks jis. Poetas jį sukūrė tikrai nepaprastą: rožinės spalvos (primena vaikišką žaislą), moka skraidyti, gražus straublys, kaip visi drambliai judina savo ausis, ir... moka kalbėti. Raskime tekste, su kuo kalbasi dramblys, ir perskaitykime jo norus: paragauti dangaus, mėnulio, debesėlių, žvaigždžių. Kokie norai! Kaip sunkiam drambliui pakilti iki dangaus? Paskatinkime mokinius fantazuoti: kaip Dramblys pakils į tokį aukštį, ar išpildys savo norus.  Kai mokiniai pasakys savo spėjimus, perskaitykime visą eilėraštį.  Pateikiame jo tęsinį:  Susikibę už rankų –  Vėjas ir tavo Dramblys –  Skrenda tiesiai į dangų,  Vis aukštyn ir tolyn.  Nosys abiem apšalo,  Pilna visur debesų,  Nėr to dangaus nė galo  Ir nesimato ausų.  Ir staiga jie suprato,  Ir nuliūdo Dramblys,  Net ir Vėjas pamatė,  Kad dangaus nepavys.  Nepavyks pasigauti  Debesėlio saldaus,  Nepavyks paragauti  Mėnesėlio medaus.  Ak, kaip gaila, kaip gaila  Debesėlių saldžių,  Ak, kaip linksma ir kvaila –  Panorėti žvaigždžių.  Degėsys L. Žvėrynas. Gėlynas. V.: Kronta, 2006. P. 66–67.  Išklausę visą kūrinį, tegul vaikai aptaria, kaip jiems pavyko nuspėti eilėraščio tęsinį.  Labai graži poeto L. Degėsio eilėraščio kalba. O dramblio žodžiais tarsi kalba pats vaikas. Pasiūlykime mokiniams išmokti atmintinai paskutinius du eilėraščio posmus, kuriais jis kreipiasi į vėją. Galime pasimokyti visi kartu choru. Paprašykime mokinių, kad šį eilėraštį garsiai perskaitytų namiškiams.  Dabar paanalizuokime eilėraščio daiktavardžius – ką jie reiškia. Mokiniai nesunkiai turėtų rasti ir pasakyti didelius daiktus reiškiančius daiktavardžius: *stogo, Dramblys, straublys, galvą, ausis* (juk dramblio kūno dalys išties didelės), *dangus, mėnulis, žvaigždės, Vėjas* (nors ir nematomas). Galima žodžiu sugalvoti ir sakinių su žodžiais *mėnulis*, *vėjas* ir kitais rastais daiktavardžiais.  Mokinių veiklai pakeisti skirtas 1 pratimas – nuspalvinti dramblį ir užrašyti jo kūno dalis. Taigi dramblys spalvinamas rožine spalva (galime pasakyti mokiniams, kad kai kada vartojamas šios spalvos pavadinimas *ružava* yra netaisyklingas, nelietuviškas). Kai kurios dramblio kūno dalys yra paminėtos eilėraštyje, kitas mokiniai jau irgi turėtų žinoti, nes ne kartą mokėsi apie gyvūnus. Galima ant piešinio užrašyti: *straublys, iltys, akys, kakta, galva, nugara, uodega, kojos.* Paklauskime, ko trūksta piešinyje. Ausų – tegul vaikai jas nupiešia.  Susiskirstę į grupeles mokiniai sugalvoja mįslę apie dramblį (2 pratimas). Kodėl tokios mįslės nėra lietuvių tautosakoje, labai aišku: mįsles kūrė mūsų proseneliai, kurie gyvenime nebuvo matę šių gyvūnų, nes jie Lietuvoje negyveno. Mįslės gali būti labai paprastos, svarbu, kad vaikai mąstytų, stengtųsi „pagauti“ mįslės kodą, sugalvotų, po kuo „paslėpti“ dramblį. Pavyzdžiui, mūsų paklausti ketvirtokai sukūrė tokių mįslių: *Keturi stulpai keliu eina. Vienas priekyje linguoja, du šone lapatuoja. Koks gyvūnas nešioja ugniagesių žarną?*  Toliau mokomės pažinti daiktavardžius, aptariame jų reikšmę – 3 pratimas. Vaizdingas šuns Mauricijaus aprašymas, perskaitykime jį, raskime vaizdingus pasakymus: *nebe mažas kamuoliukas, grybšteli nagais, nukąra ilgas liežuvis, tarsi ant dantų pakabinta skepeta* (skara). Mokiniai dar kartą prisimena gyvūno kūno dalių pavadinimus – randa Mauricijaus aprašyme ir pabraukia: *galva, pečiai, letenos, nagais, liežuvis, dantų, akys, antakių dėmelėmis, nasrus, nugarą*. Aptarkime žodžius *grybšteli, lekuoja, urzgia.* Juos sakome tik kalbėdami apie gyvūnus.  Ketvirtas pratimas skirtas prisiminti daiktavardžio gramatinius požymius: mokiniai surašo į lentelę, ką reiškia pateikti daiktavardžiai, jų klausimus, pažymi, kurios jie giminės ir skaičiaus:  *galva* – kūno dalis, kas?, mot. g., vns.  *letenos* – kūno dalis, kas?, mot. g., dgs.  *vaikai* – žmogus, kas?, vyr. g., dgs.  *nagais* – kūno dalis, kuo? vyr. g., dgs.  *nugarą* – kūno dalis, ką? mot. g., vns.  Vadovėlio **tekstai apie stumbrus** pažymėti savarankiško skaitymo ženklu. Galima juos savarankiškai tyliai skaityti klasėje (jeigu lieka laiko), galima pasiūlyti perskaityti namie. Apie stumbrą jau buvo trumpai kalbėta II klasėje, todėl vaikams turėtų būti nesunku suprasti šiuos tekstus. Jeigu skaitysime juos klasėje, aptarkime pagal vadovėlio klausimus: tema aiški – stumbrai, iš tekstų sužinome, kur ir kada šis žvėris buvo paplitęs Europoje ir Lietuvoje, kodėl ir kada jie išnyko, kada vėl buvo atvežti į Lietuvą. Jeigu mokiniai matė stumbrą zoologijos sode, tegul pasako savo įspūdžius apie jį. Dar įdomu, kad stumbras labai panašus į bizoną, gyvenantį Amerikoje. Vadovėlyje siūloma paieškoti žinių apie šį žvėrį.    Pratybų sąsiuvinyje tęsiama stumbro tema: mokinys įrašo žodžius į sakinius apie stumbrą. Skirdami namų darbą paraginkime vaikus pirmiausia savarankiškai, iš atminties įrašyti trūkstamus sakinių žodžius tekste „Apie stumbrus“, o paskui pasitikrinti vadovėlyje:  Apie stumbrus  Prieš kelis šimtus metų Europoje buvo daug stumbrų. Didelės jų bandos ganėsi ir Lietuvoje. Žmonės medžiojo stumbrus. Dvidešimto amžiaus pradžioje miškuose stumbrų visai neliko. Jie gyveno tik zoologijos soduose.  1969 metais į Lietuvą buvo atvežta stumbrų. Dabar laisvėje jų gyvena apie 130. Šie žvėrys įrašyti į Raudonąją knygą.  Antras pratimas primins ketvirtokams gyvūno aprašymą: reikia trumpai pagal nuotraukas apibūdinti stumbrą ir bizoną. Tegul kiekvienas mokinys parašo pagal savo kalbos išgales. Turėtų apibūdinti žvėries kūną (*stambus, didelė ketera, plati krūtinė*), kitas ryškiausias dalis (*dideli, smailūs ragai, tankus kailis, trumpa uodega, bukas snukis, mažos akys*). Be to, stumbro aprašymą skaitė vadovėlyje, gali juo pasinaudoti. Apibendrinimas: stumbras – įspūdingas gyvūnas. Šie požymiai tinka ir bizonui apibūdinti. Paieškojęs informacijos apie bizoną, mokinys gali ir daugiau apie jį parašyti.  Trečias pratimas tarsi apibendrina skyriaus 1 ir 2 temą: mokinys surašo, kokius mažus ir kokius didelius gyvūnus jis žino. Mokiniai tikriausiai surašys skirtingus gyvūnus, ir tai gerai. Gali būti paminėti ir vabalai, ir paukščiai, ir ropliai, ir naminiai gyvuliai ar laukiniai žvėrys. Svarbu, kad mokinys pavartotų daiktavardžius, jais plėstų savo žodyną. |

**3 tema.** MAŽOSIOS IR DIDŽIOSIOS RAIDĖS

**Tikslas – skaityti kalbos teorijai (gramatikai) skirtus tekstus, juos suprasti, susipažinti su *bendriniais* ir *tikriniais* daiktavardžiais, suprasti, kaip gali būti padaromi tikriniai daiktavardžiai, kaip jie atsiranda, mokytis juos rašyti:**

• skaitys straipsnį **„Kodėl vienur Rasa, o kitur rasa?“**;

• supras, kada tas pats daiktavardis gali būti rašomas mažąja ir didžiąja raide;

• susipažins su sąvokomis ***bendriniai daiktavardžiai***, ***tikriniai daiktavardžiai***;

• daugiau sužinos, kurie lietuvių kalbos daiktavardžiai yra tikriniai;

• toliau mokysis rašyti tikrinius daiktavardžius, palygins, kaip rašomi šie daiktavardžiai anglų kalboje;

• patys kurs pavadinimus – tikrinius daiktavardžius.

**Priemonės:** Vad. P. 62–63. Pr. 1. P. 52–53.

|  |  |
| --- | --- |
| *Mokytojui.*  *Dalykinio straipsnio skaitymas ir aptarimas.*  *Kalbos teorijos straipsnio skaitymas.*  *Pratybų sąsiuvinio užduotys:*   * *lietuviškų vardų kilmės aiškinimasis;* * *lietuviškų vietovardžių kilmės aiškinimasis;* * *žemynų, kalnų ir kt. pavadinimų rašymas;* * *miesto gatvių pavadinimai;* * *kūrybinis darbas.* | Rašyti vardus, pavardes, miestų ir kitus pavadinimus pradinukai mokėsi jau nuo I klasės. Dabar susipažįsta su sąvokomis ***bendriniai daiktavardžiai***, ***tikriniai daiktavardžiai***, plečia supratimą apie tikrinius daiktavardžius, pratinasi juos taisyklingai rašyti. Labai svarbu, kad mokiniai suprastų, jog lietuvių kalboje didžiąja raide rašoma tik dalis daiktavardžių, skirtingai nuo kai kurių kalbų, kuriose visi daiktavardžiai rašomi didžiosiomis raidėmis. Tegul mokiniai būtinai pasako, kaip rašomi anglų kalbos daiktavardžiai, paklauskime kada jie išmoko juos rašyti.  Straipsnis **„Kodėl vienur Rasa, o kitur rasa?“** skaitomasklasėje garsiai pastraipomis ar ištisai – svarbu, kad mokiniai jį suprastų. Jis parašytas panaudojant vaikams suprantamą situaciją ir dialogą, todėl jį suprasti nesunku. Nesunkiai įmins mįslę, nes net ir nuotrauka yra – *rasa*. Mokiniai susipažįsta su vienu lietuvių kalbos tikrinių daiktavardžių darybos būdu: lietuviški vardai gali atsirasti iš paprastų, kasdien vartojamų daiktavardžių. Aptarkime, iš kokių daiktavardžių kilę vardai: *Vakarė – vakaras, Ugnė, Ugnius – ugnis, Audrius, Audra – audra, Rytis, Rytė – rytas*. Patyrinėkime klasės mokinių vardų kilmę (mokytojas turėtų pasiruošti, pasižiūrėti internete apie klasės mokinių vardų kilmę. Lietuvoje yra išleistas ir **„Lietuvių vardų kilmės žodynas“** (Kuzavinis K., Savukynas B. Lietuvių vardų kilmės žodynas. V.: Mokslo ir enciklopedijų l-kla, 1994)  Aptarimo pabaigoje visi atsakykime į straipsnio pavadinimo klausimą: ***R****asa*rašome didžiąja raide, nes tai mergaitės vardas, ***r****asa* rašome mažąja raide, nes tai paprastas daiktavardis, kuriuo įvardijame gamtos reiškinį, tokių daiktavardžių daug: *rasa, lietus, sniegas, vėjas, ...*  Labai atidžiai, pastraipa po pastraipos skaitome straipsnį **„Bendriniai ir tikriniai daiktavardžiai“**. Aptarkime kiekvieną teiginį, išsiaiškinkime sąvokų kilmę (straipsnyje paaiškinta, kodėl daiktavardis *bendrinis*, o kodėl *tikrinis*). Perskaitykime, kokie daiktavardžiai rašomi didžiąja raide, ir išsiaiškinkime, kuriuos rašybos atvejus mokiniai jau žinojo. Sąrašo gale padėtas daugtaškis – prisiminkime dar kuriuos pavadinimus rašome didžiąja raide. Pavyzdžiui, dar nepaminėta knygų, laikraščių, kavinių pavadinimai.  Visi kartu skaitykime bendrinius ir tikrinius daiktavardžius ir juos suporuokime – iš kurio bendrinio daiktavardžio kilęs lietuviškas žmogaus vardas (1 pratimas). Tikrai mokiniai nesunkiai turėtų pasakyti. Jeigu nežinos kurio žodžio reikšmės, paaiškinkime.  Panašus ir antras pratimas: raskime, su kuriuo bendriniu daiktavardžiu susijęs kiekvienas vietovės pavadinimas. Galime tas vietoves rasti Lietuvos žemėlapyje. Paspėliokime, kodėl buvo taip pavadinta viena ar kita vietovė. *Kelmė* susijusi su žodžiu *kelmas*, gal ten buvo iškirstas miškai ir likę daug kelmų. *Molėtai – molis* (lipni, tiršta žemė), aplink tikrai molėtos žemės. *Elektrėnai – elektra*, ten kažkada buvo pastatyta elektrinė. *Druskininkai* – *druska*, apylinkėse srūva sūrieji šaltiniai. *Tauragė – tauras*, senovėje būta taurų – didelių, panašių į karvę žvėrių, gal toje vietoje buvo sumedžiotas didelis tauras. Kiti pavadinimai: *Šilalė – šilas, Stakliškės – staklės, Raseiniai – rasa, Biržai – biržė,* miške iškirsta vieta, plynuma*, Obeliai – obelis, Trakai – trakas,* proskyna miške, tarp ežerų.  Trečiame pratime reikia baigti rašyti sakinius, aptarti tikrinius daiktavardžius – žemynų pavadinimus:  *Mes gyvename Šiaurės Amerikos žemyne. Lietuva yra Europoje. Aukščiausi pasaulio kalnai stūkso Azijos žemyne. Kengūra yra Australijos simbolis. Dakaro ralis vyksta Afrikos žemyne. Šalčiausia yra Antarktidoje.*  Pratybų sąsiuvinyje pateikta Palangos kurorto žemėlapio dalis (4 pratimas). Įsižiūrėkime į jį ir aptarkime, kurios gatvės eina jūros link. Pagrindinė gatvė, mus nuvesianti prie jūros tiesiai prie Palangos tilto yra *Jono Basanavičiaus* vardu pavadinta. Dar į pliažą galime nueiti *Jūratės, Kastyčio,* *Šermukšnio* ir kt. gatvėmis. Toliau aptarkime gatvių pavadinimų įvairovę (5 pratimas): Palangoje yra gatvių, pavadintų garsių žmonių vardais (*S. Dariaus ir S. Girėno, Vydūno, Gedimino, Kęstučio, Žemaitės, M. Valančiaus* ir kt.), Lietuvos miestų vardais (*Druskininkų, Kretingos, Neringos* ir kt.) ), augalų, kitų gamtos objektų vardais (*Plukių, Ajerų, Gintaro, Bangų* ir kt.) ), daiktų ir kitokiais vardais (*Plytų, Pirties, Ganyklų* ir kt.) . Parašykime sąsiuvinyje minėtų pavadinimų pavyzdžių, akcentuokime, kad visi jie žemėlapyje rašomi didžiąja rade, nes čia visi jie yra tikriniai daiktavardžiai. Galime pakalbėti, kaip vadinasi miesto, kuriame gyvena mokiniai (Čikagos ar kt.), gatvės, kaip jos rašomos.    Gal ketvirtokams bus įdomu sugalvoti naujų miesto gatvių pavadinimų. Šeštame pratime mato nežinomo miestelio planą. Tegul kiekvienas sugalvoja gatvių, aikštės, upės, ežero pavadinimus ir pavadina miestelį. Pavadinimai gali skambėti labai įvairiai, netikėtai, fantastiškai. |

**4 tema.** MUMS ŠVENTI LIETUVIŠKI VARDAI

**Tikslas – prisiminti žymiausius Lietuvos žmones, įvykius, gamtos objektus, skaityti Lietuvai skirtus gražiausius posmus, ugdytis meilę savo tėvų ir protėvių žemei; įtvirtinti tikrinių daiktavardžių rašybą:**

• skaitys **Bernardo Brazdžionio** eilėraštį **„Lietuvos vardas“**;

• išreikš savo įspūdžius, jausmus, patirtus klausantis kūrinio;

• mokysis analizuoti eilėraščio vaizdus, poeto reiškiamus jausmus;

• susipažins su **Tado Gutausko skulptūra „Vienybės medis“**;

• prisimins skaitytų lietuvių rašytojų pavardes;

• pasitikrins, ar žino didžiausias Lietuvos upes, ežerus, kalvas, piliakalnius;

• mokysis rašyti kūrinių pavadinimus kabutėse.

**Priemonės:** Vad. P. 64–65. Pr. 1. P. 54–55.

|  |  |
| --- | --- |
| *Mokytojui.*  *Eilėraščio skaitymas ir pirmųjų įspūdžių aptarimas.*  *Eilėraščio prasmių aiškinimasis.*  *Pokalbis apie skulptūrą, įrašus joje.*  *Pratybų sąsiuvinio užduotys:*   * *prisimename svarbius gamtos, istorijos objektus;* * *prisimename*   *rašytojų pavardes;*   * *mokomės taisyklingai rašyti knygos pavadinimą.*   *Namų darbai* | Tikrinių daiktavardžių rašybos mokymą integruokime su Lietuvos istorijos, gamtos pažinimu. Mokiniai jau daug ko mokėsi, daug ką žino. Ketvirtokams siūlomas sudėtingesnis, tačiau vienas iš gražiausių žymaus mūsų poeto Bernardo Brazdžionio eilėraštis „Lietuvos vardas“ (į vadovėlį įdėta pirmoji jo pusė, likusią dalį mokytojas perskaitys garsiai). Eilėraštis išreiškia pačius gražiausius, stipriausius jausmus: meilę Lietuvai, pasididžiavimą jos garbinga paeitimi, gamtos grožiu. Poetas pažeria skaitytojui pačias gražiausias Lietuvos vaizdo detales, tarsi nuostabaus vitražo gabaliukus, iš kurių vaizduotėje turėtų susidėlioti nuostabūs protėvių gimtinės peizažai.  Mokytojas nuteikia vaikus klausytis (gal klasė turi kokią nors eilėraščių klausymosi tradiciją) ir raiškiai perskaito visą **Bernardo Brazdžionio** eilėraštį **„Lietuvos vardas“** (kadangi tai lyrinis eilėraštis, neskaidykime jo dalimis). Eilėraščio tęsinys:  Lietuva, kai aš tave tariu,  Ausyse suaidi laimės gandas,  Mirgant vaivorykštėm žiburių,  Pinas padavimai ir legendos.  Gintaras, sula, midus, medus  Nemunais per žemės širdį teka,  Ir lietuvis laisvas, išdidus  **Ž**  **pagojis** – vieta prie gojaus: Aukštuos pagojuos dar ošia ąžuolai. (LKŽ. IX)  **gojus** – nedidelis gražus miškelis (LKŽ. III)  Į užburtą kalną randa taką.  Ir senolių amžina ugnis  Aukuruos aukštų pagojų dega,  Iš kapų pabudintas šauklys  Pučia amžių balso didį ragą.  Ir girdžiu galingam jo balse:  Lietuva – septynios aukso saulės!  Kam užges tėvynė širdyse,  Tuščias ir beprasmis šis pasaulis!..  Brazdžionis B. Poezijos pilnatis. V.: Lietuvos kultūros fondas, „Sietynas“, 1989. P. 348.  Patylėkime minutę ir paklauskime mokinių, ką jie jautė, ką girdėjo, regėjo klausydamiesi šio kūrinio. Tegul vaikai kalba laisvai, kaip moka. Kai kurie gal visai tylės, neverskime jų atsakyti. Ir mokytojas gali išsakyti savo jausmus, patirtus skaitant šį eilėraštį.  Dar kartą skaitykime kiekvieną eilėraščio eilutę ir aiškinkimės jos prasmę. Mokytojas gali pateikti vaikams pagalbinius klausimus.  **Ką poetas regi savo vaizduotėje, prisiminimuose, kai taria Lietuvos vardą?** Raštų raštai (galime įsivaizduoti, kad poetas regi audėjų išaustas lovatieses, staltieses, juostas – gal jo motina ar senelė audė); pilna padangė vyturių (jų buvo daug Lietuvos laukuose, jie skambėdavo nuo vyturėlių čirenimo); linų žydėjimas be krašto (labai didelis mėlynai žydinčių linų laukas).  **Ką jis girdi?** Senus, šventus girių, upių, sodybų, klonių vardus. Čia galime paminėti daug ką: šventus ąžuolynus, upes, kalnelius, ant kurių senovėje vaidilutės kūrendavo šventąją ugnį. Tegul mokiniai prisimena Lietuvos upių, ežerų pavadinimų.  *Sunkią skausmo skara suarda*i – gal kai pakeli akis į dangų, pamatai Sietyno žvaigždyną, užmiršti patirtas istorijos skriaudas, tautos skausmą.  **Ką poetas prisimena iš praeities?** Dainas, mįsles, pasakas, kunigaikščių pilis su pakeliamais tiltais, kurie saugodavo pilis nuo priešų įsiveržimo.  Paskutiniame posme poetas lygina Lietuvą net su trimis saulėmis ir prisipažįsta, kad be Tėvynės jam tuščias, beprasmis pasaulis.  Ir antroje eilėraščio dalyje, kurią perskaitė mokytojas, poetas kalba apie Lietuvos simbolius: legendas, gintarą, medų... Apie šauklį, kuris senovėje kviesdavo lietuvius į kovą su artėjančiais kryžiuočiais. Pabaigoje – Lietuva prilyginama jau septyniom aukso saulėm (septyni – laimingas, stebuklingas skaičius) ir baigiama svarbiausiais žodžiais tarsi šūkiu:  *Kam užges tėvynė širdyse,*  *Tuščias ir beprasmis šis pasaulis!..*  Ne viską giliai mokiniai supras skaitydami šį eilėraštį, bet jeigu nors dalelė liks tų jausmų, minčių, kurie skamba eilėraštyje, – jau bus gerai.  Ar mokytis šį eilėraštį atmintinai, sprendžia kiekviena klasė kartu su mokytoju.    Visi kartu perskaitykime paaiškinimą prie **Tado Gutausko** skulptūros **„Vienybės medis“** nuotraukos. Paaiškinkime mokiniams, kad skulptūra yra lietuviškos verpstės formos, nes verpstę mūsų senoliai laikė ilgo gyvenimo simboliu, ji buvo labai svarbi. Ant jos daugybė pavardžių – surašyti labiausiai Lietuvai nusipelnę žmonės. Kokie? Visų tikrai neišvardysime. Galima pradėti nuo karaliaus Mindaugo, paskui kunigaikščių: Gediminas, Algirdas, Kęstutis, Vytautas Didysis, Jogaila, Kazimieras Jogailaitis, ...; dar toliau kultūros veikėjai, rašytojai: Simonas Daukantas, Adomas Mickevičius, Žemaitė, Vaižgantas, Kipras Petrauskas, politikai, partizanai, mokslininkai... Nuotraukoje jų pavardžių neperskaitysime, nebent mokytojas parodytų mokiniams didesnę nuotrauką arba visi pažiūrėtų internete.  Analogiška verpstė sukurta ketvirtokų: aplink ją surašyti mokiniams žinomi žymių Lietuvos žmonių vardai, įvykiai, gamtos paminklai... Pamėginkime perskaityti. Prisiminkime, kas jie buvo ar ką reiškė Lietuvai. Atkreipkime mokinių akis, kaip rašomi tie vardai, pavadinimai – visi jie tikriniai daiktavardžiai. Kai pavadinimas sudarytas iš dviejų žodžių (Baltijos jūra, Stelmužės ąžuolas, Kuršių marios ir kt. ) antrasis žodis rašomas mažąja raide.  Galime paklausti mokinių, dar kokius vardus jie parašytų ant šios verpstės.  Pratybų sąsiuvinyje mokiniai parašys svarbius pavadinimus (1 pratimas):   * didžiausių Lietuvos upių; * didžiausių ežerų; * aukščiausių kalnų (kalvų); * didžiausių miškų; * žymiausių piliakalnių;   Tegul mokiniai paieško šių objektų Lietuvos žemėlapyje ir parašo.  Jeigu klasėje yra keli žemėlapiai, galima dirbti grupėmis.  Ketvirtokams reikės sukurti verpstę ir ant jos surašyti Lietuvių  rašytojų, kurių kūrinių skaitė I – IV klasėje, pavardes. Kiek sugebės, tiek ir užrašys. Galima ir palenktyniauti, kas žino daugiausia Lietuvos rašytojų.  Dabar kaip tik yra proga pasimokyti užrašyti knygos pavadinimą – aptarkime pavyzdį: Janina Degutytė. „Baltas gulbių sostas“ − taigi knygos pavadinimą rašome kabutėse.    Namų darbai skirti pakartoti ir įtvirtinti 3 ir 4 temą. Užduotys padės mokiniui prisiminti:   * tikrinius daiktavardžius – juos ras pirmo pratimo tekste, visi   pradedami rašyti didžiąja raide (*Žemaitijoje, Lietuvos, Platelių* ir t. t.)   * gyvūnų vardų rašymą (2 pratimas); * mėgstamiausią rašytoją ir jo labiausiai patikusią knygą, kaip ją   užrašyti (3 pratimas);   * šalių, miestų, upių pavadinimų rašymą (4 pratimas). |

**5 tema.** NEUŽMIRŠTAMOS DATOS

**Tikslas – prisimins svarbiausias Lietuvos istorijos datas, skaitys ir kalbėsis apie reikšmingus įvykius; mokysis taisyklingai rašyti švenčių pavadinimus, datą, įtvirtins tikrinių daiktavardžių rašybą:**

• klausysis mokytojo skaitomo **Maironio** eilėraščio **„Kur bėga Šešupė“**, skaitys jo ištrauką, aptars jį;

• skaitys informacinį straipsnį apie valstybines šventes **„Žinome, branginame, švenčiame!“**;

• prisimins svarbias Lietuvai datas (straipsnis **„Ar žinote šias datas?“**);

• mokysis taisyklingai rašyti datą lietuvių kalba;

• įtvirtins tikrinių daiktavardžių rašybą;

**Priemonės:** Vad. P. 66–67. Pr. 1. P. 56–57.

|  |  |
| --- | --- |
| *Mokytojui.*  *Pamokos temos**skelbimas.*  *Poeto žodžiai apie laisvę, Tėvynę.*  *Teksto apie šventes skaitymas, švenčių aptarimas.*    *Teksto apie svarbias datas skaitymas, aptarimas.*  *Kaip taisyklingai rašyti datą?*  *Namų darbai.* | Apie Lietuvai svarbias valstybines šventes mokiniai jau mokėsi I – III klasėje, šios šventės švenčiamos ir lituanistinėse mokyklose, šeimose. Todėl šį kartą jas reikės tik prisiminti ir pagal mokinių gebėjimus giliau aptarti jų prasmę, reikšmę. Suprantama, kad visko aprėpti ir giliai suprasti pradinukai dar nepajėgūs, bet kalbėti apie tai ir žinoti pačius svarbiausius dalykus, mūsų manymu, reikia. Tik pasistenkime mokiniams kuo paprasčiau paaiškinti tų švenčių esmę.  Skaitydami ir kalbėdami apie šias datas kartu mokysimės taisyklingai rašyti švenčių pavadinimus, datas.    Mokytojas pamoką gali pradėti **Maironio** eilėraščio skaitymu: raiškiai perskaitykime mokiniams eilėraštį **„Kur bėga Šešupė“** (galime skaityti ne visą, o tik dalį) (tikriausiai šis eilėraštis kokiame nors rinkinyje yra kiekvienos mokyklos bibliotekoje, bet kad mokytojui nereikėtų ieškoti, pateikiame ir čia)  Maironis  KUR BĖGA ŠEŠUPĖ  Kur bėga Šešupė, kur Nemunas teka,  Tai mūsų tėvynė, graži Lietuva;  Čia broliai artojai lietuviškai šneka,  Čia skamba po kaimus Birutės daina.  Bėkit, bėkit mūsų upės, į marias giliausias!  Ir skambėkit, mūsų dainos, po šalis plačiausias!  **Ž**  **prabočiai** – seneliai, proseneliai, protėviai  **žemčiūgai –** čiadarželio gėlės.kvapieji pelėžirniai, kaimo žmonių vadinami žirneliais  **žvangučiai –** pievos augalai  **Aukščiausis (Aukščiausias) –** Dievas, Viešpats  Kur rausta žemčiūgai, kur rūtos žaliuoja  Ir mūsų sesučių dabina kasas,  Kur sode raiboji gegutė kukuoja,  Ten mūsų sodybas keleivis atras.  Kur žemčiūgai, žalios rūtos, kur raiba gegutė,  Ten tėvynė, ten sodybos, ten sena močiutė.  Ar giedros išaušta pavasario dienos,  Ar krinta po dalgiu žvangučiai lankos,  Ar dreba nuo šalčio apleistos rugienos, –  Mums savo tėvynė graži visados.  Ar pavasaris išaušta, ar kaitri rugpjūtė,  Tu gražiausia, maloniausia, Lietuva-matute!  Ar šviečia mums saulė, ar orai aptemę,  Tu mūsų brangiausia prabočių šalis!  Čia prakaitu mūsų aplaistyta žemė,  Čia tiek atminimų atranda širdis!  Ar laiminga, ar varguose, visados tu miela,  Atminimais taip turtinga ir brangi kaip siela!  Čia Vytautas didis garsiai viešpatavo,  Ties Žalgiriu priešus nuveikęs piktus;  Čia bočiai už laisvę tiek amžių kariavo;  Čia mūsų tėvynė ir buvo, ir bus.  Čia kur Vytautas Didysis mus ir Vilnių gynė,  Bus per amžius, kaip ir buvus, Lietuvos tėvynė!  Apsaugos, Aukščiausis, tą mylimą šalį,  Kur mūsų sodybos, kur bočių kapai!  Juk tėviška Tavo malonė daug gali!  Mes Tavo per amžius suvargę vaikai.  Neapleisk, Aukščiausis, mūsų ir brangios tėvynės  Maloningas ir galingas per visas gadynes!  Maironis. Lyrika. V.: Vaga, 1988. P. 110–111.  Tada paskelbkime pamokos temą: „prisiminsime Lietuvai ir mums visiems svarbias šventes. Apie jas jau skaitėme, kalbėjome I – III klasėje. Gal galite pasakyti kurias? Kaip manote, kodėl pamoką pradėjome Maironio eilėraščio skaitymu?“ Tegul mokiniai pasamprotauja. O jeigu negebės, paaiškinkime, kad poetas šiame eilėraštyje kalba apie lietuvių, mūsų protėvių, kovą už laisvę, o visos šiandien aptariamos šventės skirtos laisvės kovoms pažymėti, prisiminti.  Trumpai pakalbėkime apie eilėraštį. Tegul mokiniai paskaito jo ištrauką, pateiktą vadovėlyje, ir pakalba, kuriuos poeto žodžius galime susieti su šią pamoką aptariamomis šventėmis. Iš tiesų apie kovas už laisvę kalbama kiekvienoje posmo eilutėje. Dar kartą perskaitykime jas.  Skaitykime tekstą **„ Žinome, branginame, švenčiame!“**. Pradėkime apie pirmąją šventę – Valstybės dieną. Tegul perskaito gerai skaitantis mokinys arba pasiūlykime mokiniams perskaityti tyliai. Kokia tai šventė – paaiškinta, galime dar kartą pabrėžti, kad tai mums, lietuviams, labai svarbi diena – šalies gimimo diena, tarsi mūsų gimimo dienos, o jos kiekvienam iš mūsų labai svarbios. Atsiverskime pratybų sąsiuvinį ir susiraskime šiai šventei skirtą plakatą (1 pratimas). Pakalbėkime, kokia tai šventė (linksma, liūdna, įspūdinga, ...), kokia spalva tiktų jos plakatui, ir pasiūlykime mokiniams ja nuspalvinti arba apvedžioti, papuošti šį plakatą.  Panašiai atliekame užduotis, skirtas kitai šventei – Vasario 16-ajai – Lietuvos valstybės atkūrimo dienai: mokiniai skaito tekstą, aptaria jo turinį. Pabrėžkime žodžius *valstybės* *atkūrimo* – senovėje buvo Lietuvos valstybė, kurią sukūrė karalius Mindaugas, bet rusų caras ją pavergė, panaikino net jos vardą, o 1918 metais lietuviai valstybę atkūrė. Dar galime įsižiūrėti į vadovėlio paraštėje esančią Vasario 16-osios Akto nuotrauką. Ji nedidelė, tačiau pradžią galime įžiūrėti ir perskaityti, taip pat perskaityti užrašą po Aktu – sužinosime, kuriame laikraštyje buvo paskelbtas Aktas. Galime papasakoti mokiniams, kad šis labai labai svarbus Lietuvai dokumentas buvo slėptas nuo įvairių okupantų, ilgai nerastas, ir tik prieš keletą metų profesoriaus Mažylio surastas viename Vokietijos archyve (archyvas – ten, kur saugomi svarbūs raštai, dokumentai, dažna šeima turi savo archyvą). Mokytojas daug informacijos gali rasti ir internete.  Vėl raskime plakatą pratybų sąsiuvinyje, aptarkime, kokia spalva jį mokiniai siūlo nuspalvinti, kodėl.  Skaitome apie Kovo 11-ąją – Lietuvos Nepriklausomybės atkūrimo dieną. Dabar pabrėžkime žodžius *Nepriklausomybės atkūrimo –* ir lietuviai, ir daugelis kitų tautų nelaikė, kad Lietuvos nebėra, kai sovietai okupavo mūsų šalį, nepripažino jų valdžios, tačiau nepriklausomybę Lietuva buvo praradusi, ji buvo pavergta. Todėl Kovo 11-oji laikoma Lietuvos Nepriklausomybės atkūrimo diena. Nuspalvinkime jai skirtą plakatą pratybų sąsiuvinyje.  Aptarkime, kaip rašomi švenčių pavadinimai.  Tekstą **„Ar žinote šias datas?“** mokiniai skaito tyliai savarankiškai arba jis skiriamas skaityti namie.  Jeigu skaitysime klasėje, trumpai aptarkime kiekvieną datą, išsiaiškinkime, kas neaišku. Esmė vadovėlyje parašyta. Galima nesiplėsti, tačiau jeigu mokytojas mano reikalinga, galima apie šias datas arba apie vieną kurią pakalbėti plačiau, paieškoti nuotraukų internete. Pasiūlykime vėl atitinkamomis spalvomis nuspalvinti arba papuošti plakatus pratybų sąsiuvinyje. Manome, kad skausmingoms datoms, pavyzdžiui, Sausio 13-ajai, Birželio 14-ajai tiks tamsesnės spalvos – tegul sprendžia mokiniai.  Reikėtų numatyti laiko datų rašymui. Atlikime pratybų sąsiuvinio užduotis. Perskaitome 2 pratimo tekstą, trumpai paaiškiname tą informaciją, kuri mokiniams nauja, randame ir pabraukiame datas. Tada 57 puslapio plakatėlyje **„Mokomės!“** susipažįstame su datos rašymo reikalavimais. Dar kartą peržiūrėkime antro pratimo datas ir nuspręskime, kuriuo būdu jos parašytos (ilguoju būdu). Atlikime 3 pratimą – kiekvienas pasimokykime rašyti datą. Palyginkime, kaip datą rašote anglų kalba. Įtvirtinkime taisyklingą datos rašymą ilguoju būdu atlikdami 4 pratimą. O kad įsitikintume, kad išmokome rašyti datą, ištaisykime Dagnos klaidas (5 pratimas). Mergaitė padarė šias klaidas:  2009 sausio 1 d. reikia rašyti 2009 m. sausio 1. d.  2012 m. liepos 24 - 2012 m. liepos 24 d.  Jei trūksta laiko, šį pratimą galima skirti namų darbui.  Pats mokytojas sprendžia, kada ir kur mokiniai atliks III testą. Jį gali atlikti savarankiškai namie ir vėliau, mokytojui padedant, įsivertinti. Gali būti skirta laiko klasėje (reikėtų vienos pamokos). |

**III** T E S T A S – ką išmokai per pirmąjį mokslo metų lietuviškoje mokykloje pusmetį

**Tikslas – įsivertinti, ką išmoko per pirmąjį mokslo metų pusmetį: kaip supranta skaitomą tekstą; kaip atpažįsta sakinio veiksnį ir tarinį, sudaro sakinius, moka rašyti dialogo skyrybos ženklus:**

• skaitys tekstą ir atsakys į klausimus;

• ras sakinio veiksnį ir tarinį;

• iš pateiktų žodžių sudarys sakinius;

• parašys dialogo skyrybos ženklus;

• sugalvos ir parašys tekstą, kuriame bus pavartota tikrinių daiktavardžių;

• atliktas užduotis įsivertins balais.

**Priemonės:** Pr. sąs.1. P. 58–59.

|  |  |
| --- | --- |
| *Mokytojui.*  *Teksto skatymas ir supratimas.*  *Sakinių analizavimas ir sudarymas.*  *Dialogo, kreipinio skyryba.*  *Pasitikrinimas ir įsivertinimas.* | Šis testas įsiterpia į daiktavardžiui skirtą skyrių, kai pagal mūsų planą maždaug baigiasi pirmasis mokslo metų pusmetis. Jis siūlo mokiniui pasitikrinti I pusmečio pasiekimus. **Tačiau tai laisvas pasirinkimas – galima jį atlikti, o galima ir praleisti.** Apie testų paskirtį ir tikslą jau rašyta pristatant I testą ketvirtokams (P. 44). III testas skirtas mokiniui pasitikrinti, kaip jis supranta skaitomą tekstą, kaip analizuoja sakinį, jį sudaro, geba rašyti dialogo skyrybos ženklus, sukurti neilgą tekstą, vartoti tikrinius daiktavardžius. Tokios užduotys pasirinktos todėl, kad mokiniai tekstus skaitė ir analizavo visą pusmetį, taip pat nemažai užduočių buvo skirta elementariai sakinio teorijai, mokytasi dialogo skyrybos, susipažinta su tikriniais daiktavardžiais. Visos testo užduotys atliekamos savarankiškai, sąžiningai.  Antrąjį pusmetį ketvirtokai daugiausia laiko skirs daiktavardžių ir būdvardžių kaitymui, veiksmažodžių asmenavimui, ir tada įsivertins pasiekimus kitu testu.  Trečiam testui skirti du sąsiuvinio puslapiai. Visi jo atsakymai – 60-ame sąsiuvinio puslapyje.  Pirma užduotis – savarankiškai perskaityti **R. Černiausko** tekstą **„Baubukas“**, pasistengti jį suprasti be niekieno pagalbos ir atsakyti į klausimus. Galima mokiniams trumpai paaiškinti pasakojime vaizduojamą situaciją. Tai ištrauka iš R. Černiausko knygos „Vaikai ir vaiduokliai“, kurią mokiniai jau žino. Knygos veikėjo Petriuko kambaryje atsiranda baubukas. Berniukas jį mato, su juo kalbasi, o kiti žmonės – nemato. Ištraukoje yra ir to baubuko aprašymas, kurį reikia rasti ir pažymėti.    Iš skaityto pasakojimo parinkti trys sakiniai. Mokinys randa ir pabraukia veiksnius ir tarinius. Trečias sakinys sudėtingesnis – jame yra keli vienarūšiai tariniai. Sakiniams sudaryti pateiktos žodžių grupės. Mokinys turi gebėti tuos žodžius sujungti į prasmingą sakinį pakeisdamas žodžių galūnes, t. y. suderinti žodžius.  Dialogo skyrybai pasitikrinti pateiktas vaiko ir senelio pokalbis (autorius L. Gutauskas). Jame yra tik patys paprasčiausi dialogo užrašymo ir skyrybos atvejai. Taip pat pavartoti keli kreipiniai.  Testo pabaigoje mokinys atlieka kūrybinę užduotį – sugalvoja ir parašo tekstą, jame pavartoja tikrinių daiktavardžių, pavyzdžiui, vietovių pavadinimų, veikėjų vardų ir pan.  Atlikus visas užduotis reikia pasitikrinti atsakymus ir susiskaičiuoti teisingus. Tegul pats mokinys sprendžia, ar pakankamą balų skaičių surinko, pasitaria su mokytoju, ką dar jam reikėtų pasimokyti. |

**6 tema.** LINKSMAI SU… EILĖRAŠČIU

**Tikslas –padėti mokiniams suvokti, kad ir gramatika gali būti linksma; prisiminti daiktavardžių klausimus, toliau mokytis kaityti daiktavardžius, derinti juos sakinyje:**

• skaitys žaismingą poeto **Č. Navakausko** eilėraštį **„Palinksniuokim“**;

• žais eilėraščio žodžiais;

• skaitys **N. Jankutės** pasakojimą **„Keista kalba“**, aptars, kodėl ji keista;

• susipažins su sąvoka *linksniavimas*;

• toliau mokysis linksniuoti daiktavardžius – juos derinti sakinyje;

• toliau mokysis sudaryti aiškius, taisyklingus sakinius;

**Priemonės:** Vad. P. 68–69. Pr. 2. P. 1.

|  |  |
| --- | --- |
| *Mokytojui*  *Temos skelbimas ir eilėraščio skaitymas.*  *Eilėraščio aptarimas.*  *Daiktavardžių kaitymas, žaidimas žodžiais.*  *Antro teksto skaitymas. Susipažinimas su sąvoka* ***linksniavimas.***  *Pratybų sąsiuvinio užduotys:*   * *prisimena-me eilėraščio rimą;* * *atsakome į daiktavar-džio klausimus – linksniuojame daiktavar-džius;* * *linksnis, kuris neturi klausimo.* | Vadovėlyje pradedamos temos, skirtos daiktavardžio linksniavimui. Kaityti daiktavardžius sakinyje jau buvo mokoma nuo I klasės. II − III klasėje mokiniai susipažino su visais daiktavardžio klausimais, jais remdamiesi mokėsi derinti daiktavardžius sakinyje, rašyti jų galūnes. Ketvirtoje klasėje mokiniai sužinos, ką vadiname *linksniavimu*, ir supras, kad linksniuoti jau tikrai gerokai pramokę. Kas bus nauja? Mes **nesiūlome ketvirtokams mokytis linksnių pavadinimų** (juos išmoks aukštesnėse klasėse), bet siūlome, remiantis vaikams jau žinomais daiktavardžių klausimais, išmokti ir retesnius daiktavardžių linksniavimo atvejus. Vadovėlyje ir pratybų sąsiuvinyje pateikiamos visos daiktavardžių linksniuotės, tačiau su jomis teoriškai nesupažindinama (Nereikia mokyti pradinukų „daiktavardžiai, kurių galūnės -as, -is, -ys yra pirmos linksniuotės ir yra linksniuojami taip...“). **Vadovėlyje pateikiami daiktavardžių linksniavimo tipai remiantis tik pavyzdžiais. Jų pateikimo sistema pagrįsta daiktavardžių vartojimo dažnumu: pirmiausia tie daiktavardžių linksniavimo tipai, pagal kuriuos linksniuojama daugiausia žodžių, paskiausiai – tie, pagal kuriuos mažiausiai**. Antro pratybų sąsiuvinio gale (P. 57–58) mokiniai ras **„Daiktavardžių linksniavimo atmintinę“**, o vadovėlyje (P. 70) – paaiškinimą (instrukciją), kaip ta atmintine naudotis.  Praneškime mokiniams, kad šiandien žaisime su daiktavardžiais, kad gramatikos mokysimės linksmai. Skirkime vaikams lengvą užduotį: „pasiklausykite eilėraščio ir pasakykite, koks jis – liūdnas ar linksmas“. Perskaitykime poeto **Č. Navakausko** eilėraštį **„Palinksniuokim“** raiškiai, svarbiausia – linksmai, tegul vaikai atsako į užduotą klausimą. O tada aptarkime, kodėl šis eilėraštis linksmas. Tegul mokiniai kalba laisvai, kaip kas mano ir geba. Tada išsiaiškinkime mokiniams nežinomus žodžius ir skirkime porą minučių laiko, kad visi pasimokytų skaityti kūrinį (tada bus lengviau atsakyti į klausimus, nagrinėti eilėraštį).  Aptarkime eilėraštį pagal vadovėlio klausimus. Poetas sugretina du visiškai nesugretinamus dalykus – antį ir vagį. Antis paukštis, vagis – nedoras žmogus. Sekdami tarp posmų esančias rodykles, paskaitykime, kaip jiems sekasi – eilėraštyje tarsi dvi veiksmo linijos. Paskaitykime, ką veikia antis, o ką vagis. Tegul mokiniai pamėgina atsakyti į klausimą, kodėl poetas pasirinko žodžius ***a****ntis* ir *vagis*. Jeigu įsižiūrėtume į šių žodžių galūnes, įsiklausytume į jų skambėjimą, suprastume, kad taip jis padarė todėl, kad šie žodžiai skamba labai panašiai, t. y. rimuojasi (žinome, kad eilėraštyje rimas labai svarbus) ir kaitomi vienodai – įsitikinkime, kad jų galūnės vienodos. Taigi sugretindamas tarsi nesugretinamus dalykus, poetas sukuria juokingas situacijas, sukuria linksmą eilėraštį. Tačiau poetas turi dar vieną labai svarbų tikslą – mokyti linksniuoti šiaip gana sunkiai kaitomus vyriškosios ir moteriškosios giminės daiktavardžius su galūnėmis ***-is*** (jų galūnės dažnai painiojamos). Galime pridurti, kad Č. Navakauskas mėgsta kurti tokius eilėraščius, kuriuose žaidžiama žodžiais, mokomasi kalbos.  Pasiūlykime mokiniams taip pat linksmai pakaityti pagal tarp posmų pateiktus klausimus žodžius *pušis* (mot. g.) ir *žvėris* (vyr. g.). Kaitome pagal pavyzdžius eilėraštyje *antis* ir *vagis*. O tuomet galima ir pažaisti eilėraščiu – pasirinkti vis kitus moteriškosios ir vyriškosios giminės daiktavardžius ir jais pakeisti eilėraščio antį ir vagį. Kas gausis, nežinia, nes vaikai gali pasirinkti labai įvairius žodžius, su kita galūne (*varl****ė*** *– dėd****ė***), nes su ***-is*** būtų sunku rasti daiktavardžių porą (*žuvis* ir *dantis*). Tačiau žaidžiant šiam eilėraščiui tiks ir vienos, tos pačios, giminės daiktavardžiai (geriau moteriškosios), pavyzdžiui: *žąsis* – *avis*, ). Šiame žaidime ne rezultatas svarbu – svarbu pats procesas.  Skaitome antrąjį tekstą – **N. Jankutės** **„Keista kalba“**. Tegul pirmiausia mokiniai perskaito paaiškinimą puslapio viršuje. Reikia pasakyti, kad prozininkės N. Jankutės ir poeto Č. Navakausko kūriniai susišaukia – abu žaidžia kalba (daiktavardžiais). Atlikime pirmą užduotį – visi raskime ir dar kartą perskaitykime ponių sakinius, pamėginkime juos ištaisyti patys. Tada perskaitykime trumpą tekstą **„Susipažinkime!“** – tegul mokiniai susipažįsta su žodžiu ***linksniavimas*** ir sužino, kad lietuvių kalba turi septynis daiktavardžių *linksnius.* Nuo šiol vietoj bendresnės reikšmės žodžio *kaitymas* galėsime vartoti žodį *linksniavimas*. Toliau atlikime likusias vadovėlio užduotis: raskime, kaip Karilė išlinksniavo žodį *šluota,* suskaičiuokime, kiek jo formų, t. y. linksnių paminėjo ji, o kiek teta Teodora. Prisiminkime daiktavardžio klausimus ir visi kartu išlinksniuokime žodį *saga* (taip kaip *šluota*).  Pirmas pratybų sąsiuvinio pratimas padės mokiniams prisiminti eilėraščio rimą: perskaitykime posmus ir nuspalvinkime panašiai skambančias žodžių pabaigas, pavyzdžiui:  beždžionės, žmonės, batai, akrobatai  drabužį, taškais, drauguži, miškais  Kad įtvirtintume daiktavardžių klausimus, atlikime linksmą antrą pratimą. Mokiniai mato paryškintus daiktavardžių klausimus, skaito klausiamuosius sakinius ir sugalvoja atsakymus. O tie atsakymai gali būti patys netikėčiausi, juokingi, nelogiški. Juk tai žaidimas. Svarbu tik taisyklingai linksniuoti daiktavardžius. Pratimą atlikime žodžiu, kad vaikai kuo daugiau pasakytų daiktavardžių, tinkančių sakiniui (suderintų, taisyklingo linksnio). Šių daiktavardžių pavyzdžių mokiniai parašo ant drugelio sparnų greta klausimų (3 pratimas).    Prie visų daiktavardžio klausimų neįmanoma pateikti paskutinio, septinto, daiktavardžio linksnio, nes jis neturi klausimo (šauksmininkas, kuriuo lietuvių kalboje reiškiamas kreipinys). Todėl 4 pratimo užduotis prašo mokinių su trim pasirinktais daiktavardžiais sugalvoti sakinių, kad juose būtų kreipinys. Pavyzdys pateiktas.  Taigi skaitydami vadovėlyje pateiktus tekstus, atlikdami pratybų sąsiuvinio užduotis, ketvirtokai praktiškai susipažįsta su visais daiktavardžio linksniais, tik nesimoko jų pavadinimų. |

**7 tema.** TAIP LINKSNIUOJAME LABAI DAUG DAIKTAVARDŽIŲ

**Tikslas – išmokti linksniuoti dažniausiai vartojamus daiktavardžius su galūnėmis *-as, -ias, -ys, -is, -a, -ė,* juos derinti sakinyje:**

• susipažins su **„Daiktavardžių linksniavimo atmintine“**, mokysis ja naudotis;

• išmoks linksniuoti šios grupės daiktavardžių pavyzdžius;

• prisimins pagrindines daiktavardžių rašybos taisykles;

• skaitys tekstą ir derins jame daiktavardžius;

• pasitikrins, kaip išmoko linksniuoti šios grupės daiktavardžius;

• toliau mokysis sudaryti aiškius, taisyklingus sakinius.

**Priemonės:** Vad. P. 70–71. Pr. 2. P. 2–3.

|  |  |
| --- | --- |
| *Mokytojui*  *Daiktavardžių linksniavimo pavyzdžių analizavimas.*  *Susipažinimas su instrukcija, kaip linksniuoti daiktavardžius pagal pavyzdį.*    *Dar kartą daiktavardžių rašybos taisyklės.*  *„Daiktavardžių linksniavimo atmintinė“.*    *Teksto skaitymas, daiktavardžių derinimas sakinyje.*  *Sunkesni šio tipo daiktavardžių linksniavimo pavyzdžiai.*  *Pratybų sąsiuvinio užduotys:*   * *linksniavimas pagal atmintinės pavyzdžius;* * *daiktavardžių vartojimas sakiniuose;* * *pasitikrinimas, kaip išmokome linksniuoti daiktavardžius.*   *Namų darbai.* | Pirmoji daiktavardžių grupė, kurią ketvirtokai mokysis linksniuoti šiame skyriuje, yra vyriškosios giminės daiktavardžiai su galūnėmis ***-as, -ias, -ys, -is*** ir moteriškosios giminės su galūnėmis ***-a, -ė.*** Iš tiesų mokiniai šiuos daiktavardžius jau mokėsi kaityti III klasėje, nes be jų neįmanoma išsiversti kalboje, jų yra labai daug. Dabar, IV klasėje, juos tarsi „įstatome“ į daiktavardžių linksniavimo sistemą. Mokiniai jau mokėsi ir šių daiktavardžių rašybą. Taigi viską reikia tik pakartoti. Nauja – remdamiesi šių daiktavardžių pavyzdžiais ketvirtokai išmoks naudotis **„Daiktavardžių linksniavimo atmintine“**, kad nereikėtų „kalti“ pavyzdžių, o po truputį mokytis linksniuoti natūraliai kalbant ar rašant, vartojant daiktavardžius sakinyje, o nežinant – pasitikslinti vieną ar kitą linksnį toje atmintinėje.  Vadovėlyje perskaitykime temos pavadinimą: TAIP LINKSNIUOJAME LABAI DAUG DAIKTAVARDŽIŲ. „Įženkime“ į daiktavardžių namelius: pirmajame išlinksniuoti vyriškosios giminės daiktavardžiai *kaimas, genys*. Skaitykime klausimus ir daiktavardžius, palyginkime abiejų žodžių galūnes, kurios skiriasi tik minkštumo ženklu, o kurios yra visai kitokios (Ką? *kaimą,* *genį*, Kur? *kaime*, *gen*yje, be klausimo – *kaime, geny.* Panagrinėkime moteriškosios giminės daiktavardžių linksniavimą: *siena, upė.* Su galūnėmis  ***-a, -ė*** yra daug moteriškosios giminės daiktavardžių. Dar gali būti galūnė ***-ia*** (*dalia, valia* ir kt.), bet šių daiktavardžių yra labai mažai, kol kas galime apie juos ir nekalbėti.  Apžiūrėję, ištyrinėję, kaip linksniuojami minėti vyriškosios ir moteriškosios giminės daiktavardžiai, perskaitykime plakatą **„Mokomės!“** ir išsiaiškinkime, kokius žingsnius atliekame linksniuodami pagal pavyzdį. Žodžiu išlinksniuokime žodžius *laukas* (kaip *kaimas*), *sala* (kaip *siena*), *ežys* (kaip *genys*), *gėlė* (kaip *upė*). Pasistenkime, kad pamėgintų linksniuoti kiekvienas mokinys. Dar išlinksniuokime skyriaus pavadinimo žodžius *dramblys* (kaip *genys*), *skruzdėlė* (kaip *upė*).  Rašant vyriškosios giminės daiktavardžius su galūne ***-ys,*** reikia mokėti pasitikrinti: III klasėje mokiniai sukūrė taisyklę: jeigu ko? *gen****io***, tai kitose šio žodžio formose, arba linksniuose, išliks minkštumo ženklas: *gen****iai***, *gen****iams***, *gen****iais***, tai pat *ež****io*** *– ež****iai****, ež****iams****, ež****iais****, drambl****io*** *– drambl****iai****, drambl****iams****, drambl****iais****.*  Supažindinkime mokinius su **„Daiktavardžių linksniavimo atmintine“:** antro pratybų sąsiuvinio gale, 57–58 puslapyje, yra išlinksniuoti visų daiktavardžio linksniavimo tipų (kitaip sakant, linksniuočių) pavyzdžiai. Tegul mokiniai išsikerpa šį lapą ir įdeda į įmautę, kad turėtų po ranka, kol išmoks linksniuoti įvairiausius daiktavardžius (vadovėlyje rašoma, kad užklijuotų ant storesnio popieriaus, tačiau rašant sąsiuvinį teko išnaudoti abi lapo puses, todėl klijuoti negalima, nebent antrąją lapo pusę nukopijuotume kopijavimo aparatu ir tuomet abu puslapius galėtume klijuoti).  Kaip mokiniai išmoko linksniuoti pirmo tipo daiktavardžius, galime pasitikrinti skaitydami **pasaką „Šuns laiškas“.** Šios pasakos tekste vietoje žodžių *laiškas, katė, pelės, lova* yra nupiešti piešinėliai – mokiniams juos reikės perskaityti, t. y. pasakyti žodžius:  ŠUNS LAIŠKAS  Kartą šuo parašė draugui **laišką**. Jis neturėjo laiko nueiti į paštą, todėl paprašė **katės**, kad ši išsiųstų **laišką**. **Katė** paėmė **laišką**, bet ji irgi neturėjo laiko. „Išsiųsiu rytoj“, – pagalvojo **katė** ir paslėpė **laišką** po **lova**. Naktį tą **laišką** rado **pelės**. Jis buvo taukuotas ir **pelėms** labai patiko. Jos tuojau pat sugraužė **laišką**.  Po kurio laiko šuo kelyje susitiko **katę** ir paklausė, ar ši išsiuntė jo **laišką**. Katė nubėgo ieškoti **laiško**, bet po **lova** rado tik popieriaus skiauteles.  Nuo to laiko šuo visada vejasi **katę**, kad ši atiduotų **laišką**. O **katė** vis tyko **pelių**, kad šios **laišką** grąžintų.  Vadovėlyje šiai temai pateikti dar du išlinksniuoti žodžiai: *kelias ir briedis*. Įsižiūrėkime, kuo skiriasi žodžių briedis ir kelias linksniavimas. Taigi tik priebalsio minkštumo ženklu ***i*** galūnėje. Panašiai kaip žodis *genys* linksniuojamas žodis *briedis*: skiriasi tik formos *genys* – *briedis*, *geny* – *briedi*. Ir atkreipkime mokinių akis, kad ***d*** virsta **dž** (taip atsitiks ir linksniuojant žodžius *medis*, *gaidys*, *stabdys*, ...).  Aptarto linksniavimo tipo yra pasakos „Vėžys ir varna“ daiktavardžiai *vėžys* (kaip *ežys, genys*), *varna* (kaip *siena*), *ežeras* (kaip *namas*) ir pan. Todėl mokiniams siūloma pasekti šią pasaką.  Pratybų sąsiuvinyje mokiniai savarankiškai gali atlikti pirmą pratimą, o paskui pasitikrinti: *Prie namo auga senas* ***ąžuolas****. Vaikai rinko* ***ąžuolo*** *giles. Ežere yra didelė* ***sala****. Valtis priplaukė prie* ***salos***. Ir t. t. Tų pačių daiktavardžių mokiniai parašo daugiskaitą (2 pratimas).  Svarbus trečias pratimas: įrašyti daiktavardžių galūnes ir žodžiu paaiškinti jų rašybą. Palengvinimas – mokiniai mato plakatėlius **„Prisiminkite!“** su reikalingomis taisyklėmis.  Rykliai gyvena šiltose jūrose. Jie kartais plaukia paskui žvejų valteles arba net atplaukia į pliažą. Ypač rykliai junta šviežią mėsą. Todėl rykliams negalima mėtyti maisto. Ryklių dantys labai aštrūs. Jais rykliams nesunku sudraskyti net žmogų.  O gyvatės dažniausiai gyvena miškuose. Kiekvienai gyvatei reikia urvelio pasislėpti ir maisto. Joms patinka gyventi senuose kelmuose. Išlenda iš savo urvo ir šildosi ant to kelmo prieš saulę. Todėl gyvatę gali pamatyti ir dieną. Pasigrožėk marga gyvate, bet neik labai arti, nes gyvatei gali nepatikti.    Išlinksniuokime visi kartu arba savarankiškai kiekvienas ketvirto pratimo daiktavardžius. Tegul mokiniai pasinaudoja „Daiktavardžių linksniavimo atmintine“: *medis* linksniuosime kaip *brolis* (ir kaip *briedis*), *varlė* , *Gintė* kaip *žolė* arba *gervė*, Joris kaip *brolis*.  Namų darbams skirti du pratimai. Naudodamasis „Daiktavardžių linksniavimo atmintine mokinys turės išlinksniuoti vyriškosios giminės daiktavardžius *kamuolys* (kaip *ežys*), *žaidėjas* (kaip *vėjas*), moteriškosios giminės daiktavardžius *aikštė* (kaip *lėkštė*) ir *teisėja* (kaip *sauja*) (1 pratimas).  Antras pratimas – sakiniuose pavartoti skliaustuose nurodytus daiktavardžius. Kitą savaitgalį būtinai pasitikrinkime šias namų darbų užduotis.  Sakiniai:  Futbolo **aikštėje** daug **berniukų**. Jie spardo **kamuolį**. Aikštės **gale** yra **vartai**. Visi **žaidėjai** nori pataikyti **kamuolį** į **vartus**. Štai vienas **žaidėjas** varosi **kamuolį** per **aikštę**. Iš visų **jėgų** spiria **kamuolį**. Jis skrieja **vartų** link ir pataiko į **vartininką**. **Vartininkas** sugauna **kamuolį** ir meta jį savo **komandos žaidėjui**. Šį kartą įvarčio nėra! Rezultatas lygus 0:0. |

**8 tema.** TAIP LINKSNIUOJAME DAUG DAIKTAVARDŽIŲ

**Tikslas – išmokti linksniuoti vyriškosios giminės daiktavardžius su galūne *-is* (*dantis*) ir dažnai vartojamus moteriškosios giminės daiktavardžius su galūne *-is* (*akis*), juos derinti sakinyje:**

• skaitys **V. Miliūno** pasakojimą **„Danties traukimas“**;

• atsakys į teksto klausimus;

• skaitys ir mins mįsles, kurs naujas;

• išmoks linksniuoti šios grupės daiktavardžių pavyzdžius;

• mokysis sakinyje derinti daiktavardžius;

• išmoks naują daiktavardžių rašybos taisyklę;

• toliau mokysis sudaryti aiškius, taisyklingus sakinius.

**Priemonės:** Vad. P. 72–73. Pr. 2. P. 4–5.

|  |  |  |  |  |  |
| --- | --- | --- | --- | --- | --- |
| *Mokytojui*  *Pamokos temos skelbimas.*  *Teksto skaitymas. Atsakymai į klausimus.*  *Mokinių pasakojimai.*  *Daiktavardžių linksniavimas.*  *Pratybų sąsiuvinio užduotys:*   * *daiktavardžių radimas eilėraščio posmuose;* * *vyriškosios giminės daiktavardžių su galūne* ***-is***   *linksniavimas;*       * *moteriškosios giminės daiktavardžių su galūne* ***-is*** *linksniavimas;* * *daiktavardžių akis, ausis vartojimas;* * *patarlių aptarimas.*   *Mįslių skaitymas.* | Antra daiktavardžių grupė – vyriškosios giminės daiktavardžiai, kurie turi galūnę: kas? ***-is***, ko? -***ies*** (linksnių pavadinimų nevartojame sąmoningai). Šių daiktavardžių nėra daug. Tačiau juos prijungėme prie moteriškosios giminės daiktavardžių, kurie turi tą pačią galūnę ***-is*** ir kurių yra daug. Šio tipo vyriškosios giminės daiktavardžių linksniavimas skiriasi nuo moteriškosios giminės tik viena forma: kam? *danč****iui***, *ak****iai***, o kitos formos visiškai sutampa. Mokantis šio tipo moteriškosios giminės daiktavardžių galūnių rašybos, reikia papildyti jau anksčiau išmoktą rašybos taisyklę: kas? *ak****is***, ko? *ak****ies***, tai kitur, kur girdime ***e***, rašome ***ia***: *ak****iai,*** *puš****iai,*** *aus****iai,*** *vilč****iai,*** *žuv****iai*** ir t. t.  Pamoką galime pradėti kuria nors mįsle, kuri tarsi ir nurodytų pamokos temą: *Tvora balta, nieko neįleidžia*. *Pilna troba baltų žmonių.* (Dantys) (Galima parinkti ir kitą mįslę apie dantis.). Kodėl tokią mįslę užminėme? Nes skaitysime pasakojimą apie danties traukimą ir mokysimės linksniuoti žodį *dantis.*    Susitarkime su mokiniais, kaip jie nori skaityti pasakojimą: garsiai skaito 1 – 2 mokiniai ar kiekvienas tyliai. Bet prieš tai pasiaiškinkime situaciją, kad būtų lengviau suprasti teksto turinį. Perskaitykime paaiškinimą, parašytą kursyvu.  Perskaitę tekstą atsakykime į klausimus, esančius po juo. Tema aiški, ji pasakyta ir teksto pavadinime – danties traukimas. O kokį Giedrių įsivaizduoja mokiniai, tegul papasakoja (yra ir iliustracija). Aišku, kad jis labai bijo danties traukimo. Iš tos baimės griebė iš gydytojos rankų reples, kai ta ruošėsi traukti dantį, ir pabėgo. Apie danties traukimo baimę esame skaitę ir J. Erlicko eilėraštį, prisiminkime, kad ten labai panašiai nutiko.  Giedriui ištraukė dantį Evalduko senelis, visai lengvai, su pirštais, ir visai neskaudžiai. Juk dantis vos laikėsi! Raskime ir perskaitykime tą pasakojimo vietą. Pakalbėkime apie senelį – koks jis. Geras, protingas, mokėjo įtikintį Giedrių, kad jam neskaudės.  Ar žino vaikai, kad anksčiau vaikai klibančius priekinius dantis patys ištraukdavo taip: aprišdavo dantį siūlu, o siūlą pririšdavo prie durų rankenos. Kas nors staigiai atidarydavo duris, ir dantukas iššokdavo. Tik dabar einame pas dantų gydytoją, ir jis ištraukia dantį.  Užduotis sakytinės kalbos ugdymui: prisiminti ir papasakoti, kaip mokiniams traukė dantį. Tai individualūs pasakojimai. Kiekvienas gali papasakoti įdomesnius įspūdžius: kas, kada, kur, kaip ištraukė klibantį dantį. Gal kuris tą dantį išmetė pelei sakydamas: *Pele, pele, te tau kaulinį, duok man geležinį.*  Aptarkime daiktavardžio *dantis* linksniavimą. Atkreipkime mokinių dėmesį, kad daiktavardis *brolis*, kurį jau mokėsi linksniuoti, kaip ir *dantis* irgi turi galūnę ***-is***, bet **ko? −** *brol****io*** , *dant****ies*** ir kitos galūnės skiriasi. Taigi mums reikia išmokti linksniuoti šį ir kitus su ta pačia galūne daiktavardžius, pavyzdžiui, *debesis, geluonis*.  Įsižiūrėkime, kaip vadovėlyje išlinksniuotas moteriškosios giminės daiktavardis *akis,* palyginkime su *dantis*; jie skiriasi tik dviejuose linksniuose.  Pratybų sąsiuvinyje tęsiame danties temą: mokiniai perskaito nuotaikingus A. Karosaitės eilėraščių apie vilko dantį ir kiškį posmus, pasako, apie ką jie. Šiuose tekstuose yra pavartotas vadovėlyje linksniuotas daiktavardis *dantis*, be jo dar *ausis*, kuris linksniuojamas kaip *akis* (1 pratimas).  Toliau mokomasi linksniuoti vyriškosios gimunės daiktavardžius su galūne ***-is*** (2 pratimas). Siūloma pasižiūrėti į vadovėlį arba į “Daiktavardžių linksniavimo atmintinę”, kur išlinksniuotas žodis *žvėris*. Galima dirbti kolektyviai arba individualiai, o parašius pasitikrinti.   |  |  | | --- | --- | | Vienaskaita  Kas? debesis, geluonis  Ko? debesies, geluonies  Kam debesiui, geluoniui  Ką? debesį, geluonį  Kuo? debesimi, geluonimi  Kame? debesyje, geluonyje   * debesie, geluonie | Daugiskaita  Kas? debesys, geluonys  Ko? debesų, geluonių  Kam debesims, geluonims  Ką? debesis, geluonis  Kuo? debesimis, geluonimis  Kame? debesyse, geluonyse   * debesys, geluonys |     Sudarykime su trečio pratimo daiktavardžiais sakinių – tegul ketvirtokai pasimoko juos vartoti, derinti sakinyje.  Kiti pratimai skirti moteriškosios giminės daiktavardžių su galūne ***-is*** linksniavimo mokymuisi. Pirmiausia pamėginkime visi prisiminti tokių daiktavardžių (4 pratimas). Pavyzdžiui: *širdis, nosis*, *sritis, mintis, votis, šaknis,* *ašis, usnis* ir kt. Jų yra daug. Tegul kiekvienas mokinys pasirenka po 2 daiktavardžius ir išlinksniuoja, paskui perskaito garsiai, o klasės draugai pasako, ar taisyklingai išlinksniavo.   |  |  | | --- | --- | | Vienaskaita  Kas? širdis, mintis  Ko? širdies, minties  Kam širdžiai, minčiai  Ką? širdį, mintį  Kuo? širdimi, mintimi  Kame? širdyje, mintyje   * širdie, mintie | Daugiskaita  Kas? širdys, mintys  Ko? širdžių, minčių  Kam? širdims, mintims  Ką? širdis, mintis  Kuo? širdimis, mintimis  Kame? širdyse, mintyse  − širdys, mintys |   Susipažįstame su šešto pratimo patarlėmis. Jose įvairiomis formomis vartojami žodžiai *akis, ausis.* Pasitikrinkime, ar išmokome juos linksniuoti – įrašykime pakeisdami taip, kad tiktų sakiniui.  Savi dūmai *akių* negraužia. *Akys* pamatys, rankos padarys. Be *akių* nė pasaulis nemielas. Kur širdis, ten ir *akys*. Į *akis* giria, už *akių* spiria. *Akių* daug mato, širdžių maža teužjaučia. Ne viskas gardu, kas *akims* gražu.  Blogos *ausys* gero žodžio neklauso. Klausyk *ausimis*, ne pilvu. Meilus – nors į *ausį* dėk. Meluoja, net *ausys* kruta. Pamatysi kaip savo *ausis*. Pro vieną *ausį* įeina, pro kitą išeina. *Ausyse* galima ropes sėti.  Septinto pratimo užduotis prašo aptarti, kada taip sakoma. Manytume, kad mokytojams žinomos šios lietuvių liaudies patarlės ir jie gebės mokiniams paaiškinti, jeigu šie nežinos. Nebūtina, kad visi vaikai ir labai giliai suprastų šių pasakymų esmę. Paaiškinkime labai paprastai.  Savi dūmai *akių* negraužia. (Savi nemalonumai, savi vargai ne tokie baisūs kaip svetimi.) *Akys* pamatys, rankos padarys. (Gal akims ir atrodo sunkūs darbai, bet rankos juos padaro) Be *akių* nė pasaulis nemielas. (Nematančiam žmogui blogai.) Kur širdis, ten ir *akys*. (Kas patinka, į tą ir žiūri.) Į *akis* giria, už *akių* spiria. (Nenuoširdus žmogus tau sako pagyrimus, o kitiems tave peikia.)*Akių* daug mato, širdžių maža teužjaučia. (Kito vargą, nelaimę visi mato, bet užjaučia ar padeda mažai žmonių.) Ne viskas gardu, kas *akims* gražu. (Išorėje gražus daiktas gali būti prastas viduje arba gražus žmogus gali būti blogo charakterio.)  Blogos *ausys* gero žodžio neklauso. (Blogas žmogus neklauso gero patarimo.) Klausyk *ausimis*, ne pilvu. (Taip sakoma, kai žmogus nesiklauso, vis klausia.) Meilus – nors į *ausį* dėk. (Apie per daug meilų, pataikaujantį.) Meluoja, net *ausys* kruta. (Apie netiesą sakantį.) Pamatysi kaip savo *ausis*. (Niekada nepamatysi.) Pro vieną *ausį* įeina, pro kitą išeina. (Labai greitai užmiršta.) *Ausyse* galima ropes sėti. (Labai nešvarios ausys.)  Vadovėlio 73-iame puslapyje yra mįslių raizginys – įdomiosios skaitymo pratybos. Jas atlikti galima klasėje arba namie kartu su namiškiais. Pateiksime mįsles ir jų įminimus.  Dvi seselės debesyse nardo. (Akys) Raudonas dvaras, balti ponai. (Burna ir dantys)Aplink pilį baltos tvorelės, viduje avis bliauna. (Dantys ir liežuvis) Dvi seselės per kalnelį žiūri. (Akys) Du upeliai teka per kalnus dieną naktį ir niekuomet nesusieina. (Akys) Raudonas šunelis tvarte loja. (Liežuvis) Pilna troba baltų žmonių. (Dantys) Du ratai pagiryje stovi. (Ausys) Tvora balta, nieko neįleidžia. (Dantys) Mažutėje balelėje nuklimpo kumeliukas. Penki vilkai traukė, du vanagai laukė. (Šaukštas sriuboje, pirštai, akys) |

**9 tema.** TAIP LINKSNIUOJAME MAŽAI DAIKTAVARDŽIŲ

**Tikslas – išmokti linksniuoti vyriškosios giminės daiktavardžius su galūnėmis *-us* (*sūnus*) ir**

***-uo* (*akmuo*), juos derinti sakinyje:**

• skaitys kalbininko **A. Sabaliausko** straipsnį **„Iš lietuviškų žodžių istorijos“**;

• atsakys į teksto klausimus;

• skaitys **komiksą** pagal lietuvių pasaką **„Šuns ir vilko bičiulystė“**, paseks pasaką;

• išmoks linksniuoti šios grupės daiktavardžių pavyzdžius;

• mokysis sakinyje derinti daiktavardžius;

• mokysis rašyti šiuos daiktavardžius;

• toliau mokysis sudaryti aiškius, taisyklingus sakinius.

**Priemonės:** Vad. P. 74–75. Pr. 2. P. 6–7.

|  |  |  |  |
| --- | --- | --- | --- |
| *Mokytojui.*  *Informacinio straipsnio skaitymas ir aptarimas.*  *Susipažįstame su dar vieno tipo daiktavardžių linksniavimu.*    *Mokomės linksniuoti kitus šio tipo daiktavardžius.*  *Pratybų sąsiuvinio užduotys:*   * *skaitome straipsnį apie daiktavardžių*   *linksniavimą;*   * *linksniuojame*   *daiktavar-džius.*  *Pasakos sekimas pagal paveikslėlius.*  **Ž**  **rikė** – javų guba, sustatytų javų krūva  **pusiaudienis –** vidurdienis  **pusiaudieniai** – čia pietūs  **kamara** – patalpa maisto atsargoms laikyti  **kačerga –** ( nevar-totinas žodis), **žarsteklis –** lazda, pagalys žarijoms žarstyti  *Namų darbai.* | Trečioji daiktavardžių grupė, pasirinkta mokytis linksniuoti – vyriškosios giminės daiktavardžiai su galūnėmis ***-us, -uo***. Jų nėra daug, bet kalboje gana dažnai vartojami žodžiai, todėl reikia išmokti juos linksniuoti. Reikėtų mokytojui žinoti, kad daiktavardžių su galūne ***-uo*** kai kurie linksniai šnekoje kartais jau pereina į kitą linksniavimo tipą, pavyzdžiui: *akmenio, vandenio*, *šunio* (stipresnis linksniavimo tipas „traukia“ į save). Tokių perėjimų galime sutikti ir poezijoje, grožiniame tekste, tarmėse.  Žymus lietuvių kalbininkas Algirdas Sabaliauskas yra parašęs labai įdomią knygą „Iš kur jie?“, kurioje pasakoja kai kurių lietuvių kalbos žodžių atsiradimo istorijas. Iš šios knygos į vadovėlį įdėtas sutrumpintas straipsnis apie žodžius, kuriuos ketvirtokai netrukus mokysis linksniuoti. Gal vaikai susidomės lietuviškų žodžių istorija?  Sudominkime mokinius tema: ar jie žino, kad istoriją turi ne tik kiekviena šeima, valstybė, miestas, gatvė, įvairūs daiktai, bet istoriją gali turėti ir žodžiai. Perskaitykime **A. Sabaliausko** straipsnį **„Iš lietuviškų žodžių istorijos“**. Pirmiausia I pastraipą ir aptarkime, ką sužinojome. Esmė – lietuvių kalbos žodžiai *sūnus* ir *sesuo* labai seni, kitos kalbos negali pasigirti tokiais senais žodžiais.  Antroje pastraipoje sužinome įdomų dalyką: *akmuo* ir *ašmuo* žodžiai- broliai. Žodis *ašmuo* kažkada buvo vartojamas akmeniui pavadinti, dabar jį vartojame kalbėdami apie peilį, kirvį.  Trečia pastraipa apie paslaptingą ir patį trumpiausią lietuvių kalbos daiktavardį – *šuo*. Pamėginkime visi kartu pafantazuoti, kaip galėjo atsirasti šis žodis.    Vėl keliaujame į daiktavardžių linksniavimo namelius. Pirmiausia išsiaiškinkime, kaip linksniuojamas žodis *sūnus*. Skaitykime ir pasitikrinkime, gal mes jau mokėjome linksniuoti šį žodį, t. y. derinti jį sakinyje – juk apie šeimos narius kalbame nuo I klasės. Aptarkime galūnes, ar turime įsiminti jų rašybą, išmokti kokią nors naują taisyklę. Iš tiesų reikia įsidėmėti šio žodžio daugiskaitą: kas? *sūn****ūs***.Rašant kitas galūnes pakaks mums jau žinomų taisyklių: ką? *sūn****ų****,* ko? *sūn****ų****?* (skiriasi tik kirčiavimas – stipriau tariamas skiemuo); kur? kame? *sūnuj****e****, sūnuos****e***.  Antras žodis – *akmuo*. Patyrinėkime jo galūnes, pasimokykime linksniuoti. Pasakykime mokiniams, kad kartais galite išgirsti arba pamatyti parašytą ne *akmens*, o *akmenio*, tačiau taisyklingesnis pirmasis variantas – *akm****ens***.    Atlikime gramatines vadovėlio užduotis: išlinksniuokime žodžius *lietus* ir *ruduo*, o paskui *šuo*. Galime linksniuoti grandinėle – kiekvienas mokinys pasako po vieną klausimą ir žodžio formą – taip atidžiau seks. Kartu visi seka, ar taisyklingai linksniuoja žiūrėdami į pavyzdžius – *sūnus*, *akmuo*.  Vadovėlyje siūloma patyrinėti, kaip linksniuojami kai kurie daiktavardžiai.  Patyrinėkime (gali kiekvienas mokinys tyliai palinksniuoti ir nuspręsti, o paskui pasakyti savo nuomonę):  *dangus, turgus* – kaip s*ūnus*  *koridorius, pavojus –* vienaskaitoje kaip *sūnus,* tik žodyje koridorius yra priebalsių minkštumo *ženklas koridor****i****us, koridor****i****aus, koridor****i****ui, koridor****i****ų, ...* o daugiskaitoje jau kitaip: *koridor****iai****, koridor****ių****, koridor****iams***, ... Bet juk taip daugiskaitoje linksniuojame daiktavardį *brol****iai***: *brolių, broli****ams****, brol****ius***, ... Taigi šių žodžių daugiskaitą jau lyg ir mokame.  Patyrinėkime, kaip linksniuojame daiktavardžius *vanduo, liemuo, skaitmuo*. Įsitikinsime, kad visiškai kaip *akmuo*.  Pratybų sąsiuvinio pirmo pratimo tekstas paaiškina anksčiau padarytą mokinių atradimą apie žodžio *koridorius* linksniavimą (jeigu pajėgė atlikti šią užduotį). Perskaitykime šį kalbininko Jono Šukio straipsnį, aptarkime, ką reiškia tos daiktavardžių kepurėlės ( jie čia lyg žmonės, o kepurėlės – žodžių galūnės). Baikime skaityti paskutinį pirmos pastraipos sakinį: *Taip ir mirgėjo...* ir įrašykime daiktavardžių *sūnus* (pasistenkime nežiūrėti į vadovėlį) ir *skaičius* galūnes (rašykime abiejų žodžių kartu, kad įsitikintume – galūnės vienodos, skiriasi tik priebalsių minkštumo ženklu ***i*** ): *sūn****us****, skaič****ius****; sūn****aus****, skaič****iaus****; sūn****ui****, skaič****iui****; sūn****ų****, skaič****ių****; sūn****umi****, skaič****iumi****; sūn****uje****, skaič****iuje****; sūn****au****, skaič****iau****.*  Skaitykime antrą pastraipą ir vėl įrašykime galūnes, bet nepamirškime, kad dabar žodis *brolis* renka žodžiui *skaičius* kepurėles, kitaip sakant, atiduoda savo galūnes: *sūn****ūs****, brol****iai****, skaič****iai****; sūn****ų****, brol****ių****, skaič****ių****; sūn****ums****, brol****iams****, skaič****iams****, sūn****us****, brol****ius****, skaič****ius****; sūn****umis****, brol****iais****, skaič****iais****; sūn****ūs****, brol****iai****, skaič****iai****.* Ir visi kartu padarykime išvadą (2 pratimas): *Daiktavardį* ***skaičius*** *vienaskaitoje linksniuojame kaip* ***sūnus****, o daugiskaitoje kaip* ***brolis****.* Tai svarbi išvada, nes taip linksniuojame visus vyriškosios giminės daiktavardžius su galūne ***-ius***. Pasimokykime juos linksniuoti – skirkime laiko ir individualiai atlikime trečią pratimą, paskui visi pasitikrinkime.   |  |  | | --- | --- | | Vienaskaita  Kas? karalius, vaisius, Saulius  Ko? karaliaus, vaisiaus, Sauliaus  Kam? karaliui, vaisiui, Sauliui  Ką? karalių, vaisių, Saulių  Kuo? karaliumi, vaisiumi, Sauliumi  Kame? karaliuje, vaisiuje, Sauliuje   * karaliau, vaisiau, Sauliau | Daugiskaita  Kas? karaliai, vaisiai, Sauliai  Ko? karalių, vaisių, Saulių  Kam? karaliams, vaisiams, Sauliams  Ką? karalius, vaisius, Saulius  Kuo? karaliais, vaisiais, Sauliais  Kame? karaliuose, vaisiuose, Sauliuose  − karaliai, vaisiai, Sauliai |   Atlikime ketvirtą pratimą: prisiminkime žodžių su galūne ***-uo*** ir įrašykime juos į keturis lapelius, pavyzdžiui:  želmuo  asmuo  vaidmuo  dubuo    Visi kartu išlinksniuokime žodžiu šiuos ar kitus daiktavardžius.  Vadovėlyje yra lietuvių **pasaka „Šuns ir vilko bičiulystė“,** pateikta komikso forma. Ji pasirinkta, kad ketvirtokai išmoktų vartoti žodį *šuo* − tą ypatingą, vienintelį vienskiemenį lietuvių kalbos daiktavardį. Perskaitykime pasakos pradžią, tada iš eilės apžiūrėkime paveikslėlius, perskaitykime veikėjų žodžius ir mėginkime sekti pasaką. Galima vartoti šone surašytus žodžius.  Kai mokiniai paseks pasaką, mokytojas gali ją perskaityti garsiai. Pateikiame šiek tiek sutrumpintą pasakos tekstą.  Lietuvių pasaka  ŠUNS IR VILKO BIČIULYSTĖ  Buvo toks ūkininkas. Jis turėjo labai seną šunį. Kol šuo buvo jaunas, jį visi mylėjo, glostė, lakino, kai paseno – lauk išvarė.  Išbėgo šuo į girią ir susitiko vilką. Vilkas klausia:  − Kur tu bėgi?  − Tarnavau ūkininkui, kol pajėgiau, o kai pasenau, ėst nebedavė ir išvarė  pas vilkus į girią.  Vilkas sako:  − Negaliu aš tavęs pjauti. Tavo vieni kaulai ir kailis – ką pelnysiu, tave suėdęs. Verčiau aš tau padėsiu. Kai išeis žmonės rugių kirsti, atneš ūkininkė pjovėjams valgyti. Vaiką pasidės ant žemės, o pati eis rugių statinėti. Aš tuokart gulėsiu rikėje, ir kai tik ji toliau nueis, aš tą vaiką pagriebęs nešiu, o tu vykis mane, pulk, draskyk, už uodegos nutvėręs purtyk, tai aš vaiką pamesiu. Žmonės manys, kad tu vaiką išgelbėjai, ir tave mylės, kol tu gyvas būsi. Bet tu, gerai gyvendamas, ir manęs nepamirški, atsilygink už geradarystę.  Kitą dieną neša toji ūkininkė į lauką darbininkams pusiaudienių ir mažąjį vaiką su savim imasi. Atėjusi pas rugius, vaiką pavėsyje paguldė, o pati nuėjo pėdų statinėti. Kai tik ji atsitolino, vilkas – iš rikės, griebė vaiką ir nešasi. Ūkininkė šaukia:  − Šunyti, vyk, vyk tą vilką, atimk vaiką!  Tas šuo kaip šoks vilko vytis! Pavijo, ėmė draskyti, už uodegos purtyt, vilkas vaiką pametė, ūkininkė pribėgus puolė prie vaiko, nebežino, kaip džiaugtis ir šuniui dėkoti. Dabar jau sako:  − Tai geras šunytis! Kol aš gyva, tu laksi tą patį, ką mes valgysim.  Iš tiesų prasidėjo šuniui geros dienos: niekas jam pikto žodžio netarė, visi tik mylėjo ir gardaus kąsnelio nešykštėjo.  Taisė tas ūkininkas krikštynas, tai šuo, atminęs vilkui duotą pažadą, nubėgęs į girią, pakvietė jį į vaišes.  Įlindo juodu į kamarą ir kemša, kas pakliuvo: tai duonos, tai mėsos, tai pyragų. Vilkas net alaus iš ąsočio nugėrė. Pradėjo moterys troboj dainuot, nebeiškenčia ir vilkas:  − Jau ir aš dainuosiu.  − Nedainuok, bus bėda, – tildo jį šuo. Bet kur tau vilkas iškentės! Kai tik užtraukė svečiai dainą, ėmę ir jis pritarti. Žmonės, išgirdę vilko staugimą, nugriebė kas lazdą, kas kačergą, kas samtį ir puolė vilką mušti. Tas vos gyvas iš kamaros paspruko. Taip ir baigėsi vilko ir šuns bičiulystė.  Gulbė karaliaus pati. Lietuvių liaudies pasakos. Sudarė Aldona Liobytė. V.: Vyturys, 1986. P. 37–38.  Nepamirškime aptarti pasakos – ko ji moko.  Namų darbams parinkti tokie tekstai ir tokios užduotys, kad mokiniai pavartotų tų retai sutinkamų daiktavardžių. Pirmo pratimo tekstas yra sakmė „Suakmenėję karaliai“, kurioje du svarbiausi žodžiai *akmuo* ir *karalius* (juos mokiniai mokėsi linksniuoti, pabraukia). Mokinys perskaito sakmę ir viršuje tų daiktavardžių parašo klausimus:  *kas?*  Prie Panevėžio yra bala. Tos balos pakrašty yra du dideli akmenys –  *kieno? kas? ko? kas? kas?*  akmenų karaliai. Ta bala pilna akmenų. Sakoma, kad tie akmenys – karaliai,  *tarp ko?*  kurie kariavo tarp savęs. Tai ir dabar tarp tų akmenų yra takelis – riba.  Antras pratimas – išlinksniuoti žodžius, jeigu reikia, pasinaudoti „Daiktavardžių linksniavimo atmintine“. Žodis *traktorius* linksniuojamas kaip žodis *skaičius*, o *piemuo* kaip *liemuo*.  Trečias pratimas sunkesnis – reikia įrašyti įvairių linksniavimo tipų daiktavardžių galūnes.    Andrius ir Paulius – geri draugai. Jie dažnai susitinka kieme ir žaidžia futbolą. Kai pavargsta, eina į sodą prie didelio akmens. Tas akmuo guli sode po obelimi labai seniai. Berniukai susėda ant akmens ir kalbasi. Pauliui patinka klausytis Andriaus pasakojimų. Kartais Andrius sugalvoja pasaką ir ją paseka draugui. Ko tik nėra Andriaus pasakose! Jose veikia ir karaliai, ir slibinai, ir stebuklingi daiktai. O Paulius žiūri daug fantastinių filmų. Jis pasakoja Andriui apie transformerius.  Rudenį, kai sode prinoksta vaisiai , berniukai pasilipa ant to akmens, prisiskina pačių gražiausių obuolių ir neša kitiems kiemo draugams. |

**10 tema.** TAIP LINKSNIUOJAME LABAI MAŽAI DAIKTAVARDŽIŲ

**Tikslas – išmokti linksniuoti moteriškosios giminės daiktavardžius su galūnėmis *-ė* (*duktė*) ir**

***-uo* (*sesuo*), juos derinti sakinyje, mokytis atpažinti daiktavardžius, kuriems priesaga suteikia kitą – mažumo – reikšmę:**

• skaitys rašytojo **G. Morkūno** knygos **„Blusyno pasakojimai“** pradžią;

• aptars skaitytą tekstą, sugalvos jo pavadinimą ir tęsinį (žodžiu);

• pakartos žodžius, kuriais pavadinami šeimos nariai;

• mokysis linksniuoti moteriškosios giminės daiktavardžius su galūnėmis ***-ė*** (*duktė*) ir

***-uo*** (*sesuo*)

• mokysis sakinyje derinti daiktavardžius;

• mokysis rašyti šiuos daiktavardžius;

• prisimins sakinio veiksnį ir tarinį;

• kurs pasakojimą pagal paveikslą.

**Priemonės:** Vad. P. 76–77. Pr. 2. P. 8–9.

|  |  |
| --- | --- |
| *Mokytojui.*  *Grožinio teksto*  *skaitymas ir aptarimas.*  *Vertiname aprašytus veikėjus, įvykius, pavadiname ištrauką, tęsiame pasakojimą.*  *Gramatinės vadovėlio užduotys:*   * *mažus daiktus reiškiantys daiktavardžiai;* * *sakinių veiksniai ir tariniai;* * *šeimos narius pavadinančių daiktavardžių skaitymas;* * *daiktavardžių linksniavimas*.   *Darbas pratybų sąsiuvinyje:*   * *dar kartą šeimos narius įvardijantys žodžiai;* * *maloniai skambantys*   *daiktavardžiai;*   * *detaliai aptariame* ***duktė, sesuo*** *linksniavimą;* * *mokomės taisyklingai vartoti žodžius* ***duktė, sesuo****, sakiniuose;* * *teksto apie tėtį ir dukras skaitymas, supratimas, jo atpasakojimas;* * *mokomės linksniuoti ir rašyti žodį* ***moteris****.* | Paskutinis daiktavardžių linksniavimo tipas – moteriškosios giminės daiktavardžiai su galūnėmis ***-ė*** (*duktė*) ir ***-uo*** (*sesuo*). Tokių daiktavardžių tikrai nedaug, bet juos vartojame kalboje ir todėl privalome išmokti kaityti. Kartu per šeimos narių pavadinimus pradedame supažindinti ketvirtokus su mažybiniais maloniniais daiktavardžiais, kuriuos praktiškai vaikai jau pažįsta, nes apie šeimą kalba jau nuo I klasės.    Susitarkime, kaip skaitysime **G. Morkūno pasakojimą** (be pavadinimo) (galima individualiai tyliai arba po pastraipą skaito geriau skaitantys mokiniai). Skaitydami arba perskaitę išsiaiškinkime kiekvienos pastraipos turinį – ką iš jos sužinome, apie ką pasakojama, kokie veikėjai, kur vyksta veiksmas. Tada mėginkime atsakyti į pirmą klausimą po tekstu. Atsakymas yra trečioje pastraipoje – rašytojas išties kalba apie nemalonius dalykus, kas gali nutikti mažo automobilio viduje, kai jame labai daug vaikų, o dar yra ir gyvūnų. Bet juk rašytojas sako tiesą! Ir už tiesą nėra ko pykti. O ketvirtoje pastraipoje randame, kaip „negražiai“ elgiasi mažiausias keleivis. Galime piktintis, kad taip elgtis negražu, neleistina. Bet taip irgi būna gyvenime. Taigi G. Morkūnas pasakoja mums apie tikrą, nepagražintą gyvenimą, apie gyvus, nepagražintus vaikus, apie jų išdaigas, todėl skaityti tokius kūrinius įdomu. Be to, labai jaučiame lengvą rašytojo juoką, pašmaikštavimą – irgi pasakojimas tampa linksmesnis.  G. Morkūno pasakojime yra ir tikrų dalykų, ir išgalvotų. Išsiaiškinkime, kas čia išgalvota. Aišku, kad šviesoforą autorius pavaizdavo kaip gyvą būtybę, kad jis mąsto, įsivaizduoja, stebisi... Juokinga, kad šviesoforas išsigąsta mažiausiojo keleivio iškišto liežuvio ir iš karto įjungia žalią signalą. Sugalvokime ištraukai pavadinimą: tegul mokiniai siūlo. Jis gali būti irgi juokingas, netikėtas, pavyzdžiui: „Nustebęs šviesoforas“, „Šviesoforas išsigąsta“, „Automobiliukas prie šviesoforo“, „Ką gali ilgas liežuvis“ ir kt. Pafantazuokime, kas bus toliau: kur nuvažiavo automobiliukas, ką toliau veikė šviesoforas ir pan. Kad būtų mokiniams lengviau kurti, gali apžiūrėti 77-o puslapio paveikslą ir pasakoti pagal jį. Pasakojimas pagal paveikslą – gali būti skaityto pasakojimo tęsinys arba visai naujas. Padėkime mokiniams pagalbiniais klausimais: *Kokia ta šeima? Kas ją sudaro? Kas sėdi automobilio priekyje? Ką mokiniai mato antroje automobilio sėdynėje? Kokie gyvūnai važiuoja drauge su šeima? Kur yra automobilis? Kur ši šeima važiuoja? Ką ji ten veiks?* Ir t. t.  Atlikime gramatinę užduotį – raskime daiktavardžių, kurie pavadina mažus daiktus. Tokių daiktavardžių reikšmę aptarėme šio skyriaus pradžioje. Dabar paaiškinkime mokiniams, kad lietuvių kalboje tokie daiktavardžiai gali būti padaromi: automobilis – *automobiliukas*, *balutė, kakutis, dėmelės, kojelė.* Tegul vaikai pasako, iš kokių daiktavardžių padaryti šie, reiškiantys mažus daiktus.  Dar viena užduotis – nurašyti pabrauktus sakinius, rasti jų veiksnius ir tarinius (šią užduotį galima atlikti, o galima ir praleisti):  Prie šviesoforo sustojo automobiliukas. Švietė raudonas šviesoforo signalas. Automobiliukas vėl pajudėjo.  Labai svarbios 77-o puslapio užduotys. Atlikime jas žodžiu: skaitykime po žodžių stulpelį ir išsiaiškinkime, kuriuos žodžius mokiniai jau žinojo, vartojo, o kurie jiems nauji. Atkreipkite mokinių akis į tų žodžių formą: dalis jų padaryta su pasikartojančiomis žodžio dalimis ***-el-, -ėl-, -iuk-, -yt-***.  Susipažinkime su žodžių *dukt****ė****, ses****uo***linksniavimu. Išsiaiškinkime, kad tai moteriškosios giminės daiktavardžiai, perskaitykime visus jų linksnius, aptarkime galūnes. Sunkumų gali sudaryti formos *dukt****eria****i, ses****eriai****, dukt****eria****, ses****eria****.* Juo labiau, kad **kas?** *dukt****ė*** ir dažnai sakoma **ko?** *dukt****ės***. Bet taisyklinga forma yra *dukters* kaip *sesers*. Taigi reikia įsidėmėti šių daiktavardžių linksniavimą ir rašybą. To bus mokomasi ir pratybų sąsiuvinyje.  Pirmas ir antras pratimas toliau tęsia šeimos narių ir mažumą reiškiančių daiktavardžių temą. Šiems pratimams skirkim nedaug laiko, tegul juos mokiniai atlieka savarankiškai, paskui pasitikrinkime.  Šeimos narius pavadinantys daiktavardžiai: *motutės, tėvelio, sesutės, brolelio.*  Maloniai skambantys dainos žodžiai: *gegutės, motutės, genelio, tėvelio, lakštutės, sesutės, strazdelio, brolelio.*  Trečias pratimas – iš lietuviškų žodžių istorijos, perskaitykime jį ir trumpai aptarkime žodžiu. Čia svarbiausia, kad mokiniai atkreiptų dėmesį į tą žodžio dalį ***-er-***. Tačiau silpnesnėje klasėje mokytojas galbūt visai praleis šį tekstą, o visą dėmesį sutelks į žodžių *duktė, sesuo* linksniavimą.  Plakatėlyje **„Įsižiūrėkite!“** paanalizuokime žodžių *duktė, sesuo* linksniavimą detaliau. Įsidėmėkime tą ***-er-*** (vėliau mokiniai sužinos, kad tai žodžio priesaga, o jei norime, galime ir pasakyti šį gramatikos terminą).  Ar ketvirtokai pajėgia taisyklingai vartoti šiuos daiktavardžius, pasitikrins atlikdami ketvirtą pratimą. Vienuose pasakų sakiniuose reikia įrašyti žodžio *duktė* formas, o kituose – žodžio *sesuo*. Skaitykime kiekvieną sakinį, aiškinkimės, ir tik tada tegul mokiniai įrašo tinkamą žodį.  Karalienei gimė duktė. Buvo devyni broliai ir jų sesuo Elenytė. Ragana nekentė tikrosios karaliaus dukters. Karalius ir karalienė pavadino dukterį Erškėtrože. Karalius parvežė jauniausiajai dukteriai gyvų gėlių kilimą. Broliai nugalėjo slibiną ir išgelbėjo savo seserį. Brolis išjojo į karą ir negalėjo pasirūpinti seserimi. Raganos dukteriai užvirė pavydas gražiajai našlaitei. Brolis vyresnėje seseryje matė tik meilę ir rūpestį. Visos trys pamotės dukterys buvo tinginės. Senas žvejys turėjo tris dukteris.  Jauniausioji duktė buvo Eglė. Eglė ir jos seserys maudėsi jūroje. Eglė pakla**u**sė seserų ir pasižadėjo žalčiui. Tik po daugelio metų Eglė aplankė tėvelius, brolius ir seseris. Broliai ir seserys labai džiaugėsi.  Ir patiems mokiniams siūloma sugalvoti sakinių su aptartais daiktavardžiais (5 pratimas).  Šeštas pratimas – lengvesnis: mokiniai perskaitys trumpą K. Kazijevaitės pasakojimą „Mūsų abiejų tėtis“, kuriame yra dialogas, nuspalvins skyrybos ženklus. Įsitikinkime, ar dar nepamiršo dialogo skyrybos – tegul paaiškina, kodėl tokie ženklai parašyti. Paskui atlieka 7 pratimą – baigia skaityto teksto atpasakojimo sakinius. Juose reikia įrašyti tinkamus žodžius. Jeigu mokiniai suprato tekstą, nesunkiai juos įrašys ir kartu pasimokys vartoti šioje temoje išmoktus linksniuoti ir kitus daiktavardžius. Mokiniai gali vartoti įvairias žodžių *sesuo, duktė, tėtis* formas.  Goda ir Saulė − seserys. Jos labai myli savo tėtį. O tėtis  myli savo dukreles. Kartą abi sesutės susipešė dėl tėčio šlepečių.  Kuri dukrelė tas šlepetes atneš tėveliui? O kuriai dukrelei pavyks į kriauklę nunešti tėvelio lėkštę? Juokinga, bet sesutės varžosi dėl  tėčio meilės. Gerai, kad tėtis abi dukreles myli vienodai!  Dar siūlome išmokti linksniuoti ir rašyti žodį *moteris.* Perskaitykime plakatėlį **„Mokykitės!“** ir išlinksniuokime žodžiu *moteris*: linksniuojame kaip *duktė*, skiriasi tik pirmasis linksnis. Paskui įrašykime šio žodžio galūnes aštunto pratimo tekste:  Moteriškų rūbų parduotuvėje daug moterų. Štai viena moteris  žiūrinėja paltus, kita – suknutes. Vienoms moterims patinka bateliai, kitoms – rankinės. Pardavėja kviečia tris moteris pasimatuoti batų. Bet tos moterys batais nesidomi. Pagaliau vieną moterį sudomina avalynės skyrius. Šiai moteriai patinka raudoni bateliai. Pasimatuoja. Bateliai moteriai puikiai tinka ir ji nusiperka batelius. Pardavėjos džiaugiasi moterimis, kurios perka. |

**11 tema.** KAIP PAVADINTI GRAŽIAI, MALONIAI?

**Tikslas – išmokti dainuoti dar vieną lietuvių liaudies dainą, suprasti jos ypatumus; susipažinti su mažybiniais maloniniais daiktavardžiais, mokytis juos vartoti:**

• klausysis lietuvių dainos „Plaukė žąselė per ežerėlį“, mokysis ją dainuoti;

• aiškinsis, kas būdinga šiai liaudies dainai, jos kalbai;

• skaitys dalykinį straipsnį **„Malonūs“ ir „maži“ daiktavardžiai“**;

• susipažins su žodžio *priesaga*;

• mokysis padaryti daiktavardžius su priesagomis ***-el-, -ėl-, -uk-, -iuk-*** ir kt.;

• mokysis linksniuoti ir rašyti šiuos daiktavardžius;

• kurs tekstą, kuriame pavartos mažybinių maloninių daiktavardžių.

**Priemonės:** Vad. P. 78–79. Pr. 2. P. 10–11.

|  |  |
| --- | --- |
| *Mokytojui.*  *Dainos klausymasis, dainavimas.*  *Dainos kalbos analizė.*  *Dalykinio straipsnio skaitymas ir supratimas.*  *Gramatinės užduotys.*  *Pratybų sąsiuvinio užduotys:*   * *mažybinių maloninių daiktavar-*   *džių radimas tekste;*   * *kalbinis eksperimen-*   *tas;*   * *mažybinių maloninių daiktavar-* * *džių sudarymas;* * *jų linksnia-*   *vimas.*    *Namų darbai.* | Lietuvių kalba pasižymi mažybinių maloninių daiktavardžių gausa. Jie dažnai vartojami kalbantis – jau aptarėme ankstesnėje temoje – ypač įvardijant šeimos narius. Todėl pradinukai jau nuo pirmos klasės praktiškai mokomi juos vartoti, suprasti, ką jie reiškia. Ketvirtoje klasėje, baigiant daiktavardžio kursą, mokiniai susipažįsta su elementaria teorija: sąvoka *mažybiniai* *maloniniai daiktavardžiai*, kaip jie padaromi, ką jie reiškia, kur ir kada jie vartojami. Nebūtina mokiniams įsiminti sąvoką *mažybiniai* *maloniniai daiktavardžiai,* svarbu, kad jie mokėtų pasidaryti šiuos daiktavardžius, jais papuošti, pagyvinti savo kalbą.Žinoma, be šių daiktavardžių neįsivaizduojamos mūsų liaudies dainos – jose ypač daug daiktavardžių su priesagomis ***-el-, -ėl-,*** netgi su dvigubomis ***-užėl-, -ytėl-*** ir kt. Jų randame pasakose, smulkiojoje tautosakoje.  Todėl supažindinimui su mažybiniais maloniniais daiktavardžiais pasirinkta lietuvių liaudies daina, pasakos ištrauka.  Su **daina „Plaukė žąselė per ežerėlį“** mokiniai galbūt jau pažįstami ir ją moka dainuoti. Tuomet pakanka ją visiems gražiai choru padainuoti. Jeigu mokiniai jos nežino, supažindinkime su ja: pasiūlykime vaikams pasiklausyti jos įrašo (jeigu turime ar susiradome internete), pats mokytojas gali padainuoti arba paprašyti muzikos mokytojo. Svarbu, kad mokiniai išgirstų šią dainą, o ne skaitytų. Pasiklausę ar padainavę aptarkime pirmąjį įspūdį – kokia ši daina, kaip ji skamba. Daina skambi, lengva, žaisminga, ją nesunku įsiminti ir dainuoti. Apie ką ši daina? Kokią iliustraciją jai nupieštume? Tegul mokiniai trumpai papasakoja. Jeigu vaikai dar nemoka jos dainuoti, išmokime – visi padainuokime keletą kartų.  Aptarkime, kurie daiktavardžiai suteikia dainai švelnumo, raskime juos dainos tekste: *žąselė, ežerėlį, žąsinėlis, berniukai, mokyklėlę, mergužėlės*. Įsivaizduokite, jeigu juos pakeistume į *žąsis, ežeras, žąsinas* ir t. t., kaip skambėtų ši daina. Turbūt niekas nenorėtų jos dainuoti. Taigi tokie žodžiai skamba maloniai, švelniai. Puslapio paraštėje, žodynėlyje, perskaitykime jų pavyzdžius. Kurie mokiniams labiausiai patinka, kuriuos jie patys vartoja?  Gramatikos užduotyje siūloma pažaisti daina – pakeisti žodį *žąselė* kitu daiktavardžiu, pavyzdžiui, *antelė, gulbelė*. Žinoma, tai tik kalbos žaidimas, o ne naujos dainos kūrimas.  Straipsnį **„Malonūs“ ir „maži“ daiktavardžiai“** skaitykime po pastraipą ir aiškinkimės, ką sužinome. Straipsnyje labai paprastai, mokiniams suprantama kalba aptariama, kas, kada vartoja tokius žodžius kaip *Rasele, Jonuk, tėveli, broliuk* ir pan., kaip jie skamba, ką jaučiame juos išgirdę. Mokiniams pažįstamas ir tokių daiktavardžių vartojimas kalbant apie mažus daiktus.  Labai svarbi trečia straipsnio pastraipa ir daiktavardžių pavyzdžiai lapeliuose. Perskaitykime ir pasiaiškinkime, kodėl taip vadinami šie daiktavardžiai. Žodis *mažybiniai* padarytas iš žodžio *mažas*, o *maloniniai* − iš *malonus*. Taigi tokie daiktavardžiai išties reiškia malonius ir mažus daiktus. Žinoma, jeigu mes ką nors norime pavadinti maloniai, nebūtinai tas žmogus, gyvūnas ar augalas, daiktas turi būti maži. Paprasčiausiai mums jie mieli, todėl ir kreipiamės mažybiniu maloniniu daiktavardžiu. Pavyzdžiui, *broleli* – į jau suaugusį, didelį brolį, *mūsų ąžuolėlis* – apie šimtametį, bet brangų medį, *Nemunėlis* – apie didžiausią Lietuvos upę ir pan.  Panagrinėkime lapeliuose surašytus daiktavardžius, raskime, kas jiems bendra: I ir II lapelyje kiekviename žodyje yra ***-el-***, III ir IV – ***-ėl-***, V − ***-iuk-***, VI – ***-uk-***, VII – ***-yt-***, VIII – ***-ut-***.  Kas tos vienodos žodžių dalys? Perskaitykime plakatėlį **„Įdomu!“** Mokiniai prisimena sąvokas *žodžio šaknis*, *galūnė* ir susipažįsta su *priesaga*. Taigi ta vienoda žodžių grupės dalis yra *priesaga*,palyginame su žodžiais *segti, prisegti.*  Vadovėlyje po tekstu yra užduočių. Galima pasiskirstyti į dvi grupes ir kiekviena grupė atlieka pasirinktą užduotį, paskui pristato ją klasei.  • 73-io puslapio mįslėse yra šie mažybiniai maloniniai daiktavardžiai: *seselės, kalnelį, tvorelės, laktelė, gaidžiukai, šunelis, upeliai, balelėje, kumeliukas.* Kaip jau sakėme, smulkiojoje tautosakoje daug mažybinių maloninių daiktavardžių – jų buvo beveik kiekvienoje mįslėje.  • Mažybiniai maloniniai daiktavardžiai: *namelis, namukas, bokštelis, maišelis, maišiukas, krepšelis, krepšiukas, tigriukas, kibirėlis, kibiriukas, pyragiukas, pyragėlis, ąsotėlis, eglutė, eglelė, pušelė, pušytė, žvaigždelė, pynutė, juostelė, kėdutė, žolytė, pintinėlė, žvakutė, žvakelė, ąselė.* Išrinkime pačią dažniausią priesagą − ***-el-*** .  Visi kartu padarykime mažybines malonines klasės draugų vardų formas, pasikalbėkime, kada jas vartojame, ar patinka, kai taip vadina.  Pratybų sąsiuvinyje nagrinėsime pasakose vartojamų mažybinių maloninių daiktavardžių pavyzdžius. Pirmą pratimą mokiniai gali atlikti savarankiškai, o paskui pasitikrinti. Pasakoje „Našlaitėlis ir milžinas“ ypač daug mažybinių maloninių daiktavardžių, raskime juos pateiktoje ištraukoje: *našlaitėlis, ryšulėlį, sūrelio, kamputį, rankelėj, lazdužę, paukštytužėlį, paukštelį, kalnužėlį, našlaitėlis, lazdele.* Atkreipkime mokinių dėmesį į daiktavardžius, kurie turi ne po vieną priesagą: *paukšt-yt-už-ėl-į, kaln-už-ėl-į.*  Atlikime eksperimentą: skaitytoje ištraukoje vietoje mažybinių maloninių daiktavardžių pasakykime paprastus: *Kelionei našlaitis nieko daugiau neturėjo tik varškės ryšulį ir sūrio kampą...* Kaip dabar skamba pasaka? Ar ji tokia pat graži?  Antrame pratime pakeiskime pabrauktus daiktavardžius mažybiniais maloniniais:  Milžinas pradėjo šaukti:   * Nemušk, nemušk! Susikalbėsim kaip broliai (*broleliai*,   *broliukai*), būsim draugai (*draugužėliai* arba *draugeliai*). Tavo ta lazda (*lazdelė, lazdužė*) labai skaudi. Verčiau spauskime, tai matysim, katras daugiau turi sveikatos (*sveikatėlės*).  Ir milžinas, paėmęs rąstą, taip suspaudė, kad net medžio syvai pradėjo virti.   * Tai niekis! – atsiliepė našlaitis (*našlaitėlis*). – Aš suspausiu   akmenį (*akmenėlį*).  Pagriebęs savo varškės ryšulį (*ryšulėlį*), taip suspaudė, kad skystimas čiurkšlėmis ėmė bėgti.    Pasimokykite linksniuoti mažybinius maloninius daiktavardžius.    *Vienaskaita Daugiskaita*  *Kas? paukštelis, ryšulėlis, lazdužė paukšteliai, ryšulėliai, lazdužės*  *Ko? paukštelio, ryšulėlio, lazdužės paukštelių, ryšulėlių, lazdužių*  *Kam? paukšteliui, ryšulėliui, lazdužei paukšteliams, ryšulėliams, lazdužėms*  *Ką? paukštelį, ryšulėlį, lazdužę paukštelius, ryšulėlius, lazdužes Kuo? paukšteliu, ryšulėliu, lazduže paukšteliais, ryšulėliais, lazdužėmis*  *Kame? paukštelyje, ryšulėlyje, lazdužėje paukšteliuose, ryšulėliuose, lazdužėse*  *− paukšteli, ryšulėli, lazduže paukšteliai, ryšulėliai, lazdužės*  Aptarkime su mokiniais, kad mažybinių maloninių daiktavardžių galūnių rašybai galime taikyti tas pačias jau žinomas daiktavardžių rašybos taisykles.  Namų darbams pratybų sąsiuvinyje skirta kūrybinių užduočių, įtvirtinančių  mokinių supratimą apie mažybinius maloninius daiktavardžius.  Mokinys perskaito tekstą apie kačiuką ir sugalvoja jo pavadinimą (*Pūkutis.* *Pūkutis prausiasi* ir pan.) Pabraukia mažybinius maloninius daiktavardžius: *Pūkutis, snukutį, kojyte, snukutį, ausytę, krūtinėlę, pilviuką, kojytes, nugarėlę kailiuką, kojyčių.*  Antras pratimas sunkesnis: mokiniui teks vietoj mažybinių maloninių daiktavardžių pavartoti paprastus, įsivaizduoti visai kitokį veikėją – galingą liūtą, sugalvoti jam tinkamą vardą. Pavyzdys:  *O kaip Galiūnas prausiasi!*  *Pakelia savo snukį, pasižiūri į mus, ir užsimerkęs dešine koja (arba letena) brūkšt brūkšt per snukį. Vėl pasilaižo ir vėl brūkšt per vieną ausį, brūkšt per kitą ausį... Taip po kelis kartus prausia savo krūtinę, pilvą, kojas, nugarą.*  *Išsiprausęs jis atsistoja, išsiriečia, papurto blizgantį kailį ir atsigula. Tada padeda savo snukį tarp abiejų priekinių kojų ir užmiega.*  Paskutinė užduotis – aprašyti savo augintinį, o jeigu neturi, gali aprašyti kaimynų, pažįstamų. Rašant reikia pavartoti mažybinių maloninių daiktavardžių. Paaiškinkime mokiniams, kad jie kurdami gali pasinaudoti ir skaitytu tekstu apie kačiuką Pūkutį, tik nenurašyti, o savo tekstą sukurti. |

**12 tema.** ŠARANGĖ VARANGĖ **PO** SUOLU SUSIRANGĖ

**Tikslas – mokytis greitakalbių, suprasti jų paskirtį; susipažinti su prielinksniais, mokytis vartoti daiktavardžius su prielinksniais:**

• skaitys tekstą, atspės, kokių žodžių jame trūksta;

• susipažins su keliomis **greitakalbėmis**, sužinos, kaip reikia jų mokytis;

• kurs naujas greitakalbes;

• susipažins su *prielinksniais*, išsiaiškins, kodėl jie vartojami;

• mokysis vartoti daiktavardžius su prielinksniais;

• sudarys sakinius.

**Priemonės:** Vad. P. 80–81. Pr. 2. P. 12–13.

|  |  |
| --- | --- |
| *Mokytojui*  *Temos paaiškinimas.*  *Teksto skaitymas.*  *Susipažinimas su* ***prielinksniais****.*  *Mokomės vartoti daiktavardžius su prielinksniais:*   * *rasti tekste;* * *pavartoti sakinyje;* * *nurodyti vietą vartojant*   *prielinksnius ;*   * *sudaryti sakinius.*   *Greitakalbių skaitymas.* | Temos pavadinimui „Šarangė varangė **po** suolu susirangė“ pasirinkta mįslė (įminimas *šuo*), nes joje pavartotas prielinksnis ***po***. Kalbant neįmanoma išsiversti be prielinksnių, juos mokiniai praktiškai vartojo nuo I klasės. Ketvirtos klasės daiktavardžio temas užbaigiame supažindinimu su prielinksniais. Į gilius teorinius aiškinimus nesileidžiama, o tik pasakoma sąvoka *prielinksnis* ir pavyzdžiais paaiškinama, kam jis reikalingas kalboje. Taip pat mokiniai susipažįsta su dažniausiai vartojamais prielinksniais. Jeigu mokytojas mano, kad jo mokiniams tai per sunku, gali šią temą ir praleisti. Tačiau mokyti praktiškai vartoti šią tarnybinę kalbos dalį yra būtina, nes be jos neįmanoma daug ko pasakyti, pavyzdžiui, nurodyti vietos (*Knyga guli* ***ant*** *stalo. Vaikai grįžo* ***iš*** *parko.* Ir pan.)  Prielinksniams mokytis parinkta ir keletas greitakalbių, jose taip pat yra prielinksnių. Be to, greitakalbės lavina mokinio tartį, jomis smagu žaisti, geriau atsiskleidžia lietuvių kalbos garsų savybės. Kad vaikams būtų lengviau išmokti šių smulkiosios tautosakos kūrinių, pratybų sąsiuvinyje pateikiamas greitakalbių „atrakinimo raktas“.    Užminkime mokiniams mįslę ir paaiškinkime žodžius *šarangė varangė.* Iš ties juos sunku paaiškinti, nes kalboje jie nevartojami, juos sutinkame tik šioje mįslėje (Ją pateikia ir LKŽ. XIV, bet žodžių paaiškinimo neduoda). Neabejotina, kad mūsų proseneliai juos sukūrė dėl skambumo – jie rimuojasi su žodžiu *susirangė*, t. y. *susivyniojo, susisuko*. Ką galima suvynioti? Audeklą, virvę, kažką į ritinį susukti. O kas gali pats susirangyti? Gyvatė, žaltys, katė, šuo (ar pastebėjote, šuo sukasi sukasi ir atsigula susisukęs į kamuolį). Taigi šios mįslės raktinis žodis *susirangė* ir dar jam „padeda“ *po suolu*. Kas gali susirangyti po suolu? – šuo. Taigi mįslės įminimas *šuo*. Paaiškinkime mokiniams, kad ši mįslė mums svarbi dėl žodžio ***po***. Pasirodo jis ir į jį panašūs šie trumpi žodžiai „draugauja“ su daiktavardžiais ir yra labai svarbūs lietuvių kalboje. (Jie svarbūs ir kitose kalbose. Tikriausiai mokiniai juos jau vartoja kalbėdami angliškai. )  Trumpai aptarkime paveikslą: kas guli po suolu, kas įšoko per atvirą langą, kur yra katės? Skaitykime tą nesudėtingą tekstą ir mėginkime prie daiktavardžių parinkti teisingus žodžius, kurie jame uždengti:    Vieną rytą apie devynias... (valandas)  Taigi vieną rytą **apie** devintą valandą, kai mūsų Pupsė miegojo susirangiusi **po** suolu, įvyko baisus dalykas. Visos miestelio katės nutarė susirinkti **pas** Pupsę ir ją paauklėti. Kodėl ji negerbianti jų, kačių, giminės? Kodėl jas vaikosi ne tik **po** savo kiemą, bet ir **po** gatvę, parką? Kodėl maži kačiukai turi šokti **į** medžius, o senos katės slėptis darže **tarp** kopūstų?  Katės sušoko **pro** langą **į** Pupsės kambarį. Vienos sutūpė **ant** suolo, **po** kuriuo miegojo Pupsė, kitos, bailesnės, pasislėpė **už** suolo, o drąsiausios atsitūpė **prie** Pupsės ir ėmė nagais draskyti jai ausį...  Atspėkite, kas buvo toliau.  Skaitydami tekstą pasiaiškinkime, ką tie trumpi žodžiai, pavartoti su daiktavardžiais, reiškia: parodykime paveikslėlyje, galime į klasę atsinešti kokį nors žaislinį šuniuką, kačiuką ir pademonstruoti mokiniams (pavyzdžiui, ant kėdės, po kėde, už kėdės, prie kėdės ir pan.). Pasiūlykime žodžiu sukurti teksto tęsinį: kas atsitiko, kai Pupsė pabudo.  Perskaitykime žodynėlyje pateiktus žodžius. Gal dar panašių žinome, pavyzdžiui: *aplink, pro, už*. Skaitykime plakatėlį **„Įdomu!“** ir susipažinkime su sąvoka *prielinksnis*. Kad mokiniams būtų aiškiau, panagrinėkime šį žodį: *prie linksnio – prielinksnis*. Sugalvokime sakinių su pateiktais pavyzdžiais: *nuo kalno* (Nuo kalno leidžiasi daug slidininkų. Nuo kalno bėga upeliai.), *ant medžio* (Ant medžio neliko lapų.), *į miestą* (Mes skubame į miestą. Į miestą nutiesė naują kelią.), *už sodo* (Už sodo prasideda pievos. Vaikai žaidė už sodo.), *aplink* *stadioną* (Sportininkas bėgo aplink stadioną. Aplink stadioną pastatė daug namų.) Visi pavartoti prielinksniai nurodo konkrečią vietą.    Atlikime pratybų sąsiuvinio 12-o puslapio užduotis. Pirmiausia perskaitykime (tyliai arba garsiai) pirmo pratimo tekstą apie katinus. Situacija yra paaiškinta pratimo užduotyje, belieka įsivaizduoti, kas darėsi klasėje, kai joje siautė 40 katinų. Tegul mokiniai atpasakoja žodžiu, kaip kas geba. Tada atlikime antrą pratimą – tekste ieškokime atsakymų į klausimus ir nurašykime tik daiktavardžius su prielinksniais:  Kur šokinėjo? − *nuo suolo ant suolo.* Kur puls? – *ant vaikų*  Kur užšoko? – *ant palangės* Į ką susivijo? – *į kamuolį*  Kur įdūrė? – *į nugarą* Kur puolė? – *prie lango*  Kur varė? – *per langą* Iš kur iššokinėjo – *iš aukšto*  Kur iššokinėjo? – *į kiemą*  ant nugarų  į vagonus  į mišką  iš vagonų  su vaikais  nuo nugarų  ant lentynos  į vietas  pro langą  iš kuprinių  Trečiam pratimui atlikti skirkime truputį laiko – tegul mokiniai žodžius įrašo savarankiškai, o paskui pasitikrina.  Traukinys sustojo. *Iš vagonų* išlipo keleiviai. Kiti keleiviai ėmė lipti *į* *vagonus*. Sulipo ir būrys vaikų. Jie *ant nugarų* turėjo kuprines. *Su vaikais* įlipo ir jų vadovas. Vagone visi nusiėmė *nuo nugarų* kuprines ir padėjo jas *ant lentynos.* Paskui visi susėdo *į vietas* . Vieni ėmė dairytis *pro langą.* Kiti *iš kuprinių*  išsitraukė planšetes. Dar kiti – knygas.  Paskutinė puslapio užduotis – skaitmeniu pažymėti vietą, kuri nusakyta daiktavardžiu su prielinksniu. Įsitikinkime, kurie mokiniai supranta konkrečių, dažniausiai vartojamų prielinksnių reikšmę, o kuriems dar reikia mūsų pagalbos (pavaizdavome, kaip gebėjome, sąsiuvinyje dailininkas nupieš aiškiau).    3      7 5  4 2  6  Penktas pratimas gali būti kaip pasitikrinamasis arba kolektyvinis darbas (priklauso nuo klasės lygio). Mokiniai perskaito žodžius, klausia, jeigu kas neaišku, ir sudaro sakinius (žodžių tvarka gali skirtis):  Su tėčiu ir mama sekmadienį išėjome pasivaikščioti po parką.  Mano šuo palindo po stalu, susirietė į kamuoliuką ir užmigo.  Stiklinė nuriedėjo nuo stalo, atsitrenkė į grindis ir sudužo.  Mama grįžo iš parduotuvės ir maisto produktus sudėjo į šaldytuvą.  Jeigu mokiniams bus sunku sudaryti sakinius, pirmiausia suieškokime, kas sakinyje galėtų būti veikėjas – veiksnys, tada ką veikėjas veikia – tarinys, po to kur, iš kur ir t. t.  Jeigu yra laiko, galima susipažinti su greitakalbėmis ir atlikti joms skirtas užduotis. Tačiau šiuos tekstus galima skirti ir namų skaitymui.  Prie greitakalbių yra savarankiško skaitymo ženklas. Mokytojas kartu su mokiniais sprendžia, kada ir kaip jas skaitys. Tačiau prieš jas skaitant reikia susipažinti su greitakalbių „atrakinimo raktu“ – instrukcija, kaip reikia mokytis greitakalbių. Todėl perskaitome pratybų sąsiuvinyje 6 pratimo užduotį ir tekstą bei plakatėlį **„Įdomu!“**. Tada, vadovaudamiesi tais nurodymais, skaitome greitakalbes, jas analizuojame ir išmokstame atmintinai (nebūtinai visas, galime pasirinkti). Ir labai svarbu – palenktyniauti, kas greičiau pasakys greitakalbę. Greitakalbėse nemažai žodžių, kurių mokiniai gali ir nesuprasti, išsiaiškinkime (paaiškinimų yra žodynėlyje).  **Senosios greitakalbės** sudarytos sunkiau tariamų priebalsių junginių principu: kuo jų daugiau, tuo sunkesnė, smagesnė greitakalbė.  Poeto **A. Matučio greitakalbės** paprastos, skambios, jas nesunku ir išmokti, ir pasakyti. Kas nori, gali jas pasirinkti. Įdomesnės, naujoviškesnės poeto **D. Gintalo greitakalbės**. Į jas reikia gerai įsiskaityti, kad suprastume, kaip poetas žaidžia daiktavardžiais su prielinksniais. Pirmojoje svarbūs daiktavardžių junginiai *po laiptais, po laiptinę, ant laiptų*, antrojoje *už durų, už posūkio su posūkiu, su durim*.  Gramatinė užduotis vadovėlyje skirta prielinksniams, o septintas pratimas pratybų sąsiuvinyje – kūrybai. Greitakalbių daiktavardžius su prielinksniais mokiniai ras nesunkiai. Greitakalbės kūrimo pavyzdys pateiktas, o naujas greitakalbes gali kurti visa mokinio šeima. |

**13 tema.** SENOLIŲ IŠMINTIS

**Tikslas – susipažinti su naujomis sakmėmis, suprasti jų turinį ir reikšmę; apibendrinti žinias apie daiktavardį, įsivertinti, ką išmoko skyriuje „Ir skruzdėlė, ir dramblys...“:**

• skaitys sakmę **„Saulė, vėjas ir žiema“**;

• analizuos sakmę, aptars jos reikšmę;

• sudarys sakinių su pateiktais daiktavardžiais;

• apibendrins savo žinias apie daiktavardį;

• atliks testą – įsivertins savo žinias baigus VII vadovėlio skyrių.

**Priemonės:** Vad. P. 82–83. Pr. 2. P. 14–15.

|  |  |
| --- | --- |
| *Mokytojui.*  *Sakmės skaitymas ir aptarimas.*  *Gramatinės užduotys.*  *Apibendriname, ką žinome apie daiktavardį.*  *Pratybų sąsiuvinio užduotys: - daiktavardžių radimas tekste;*   * *sakinių sudarymas;* * *daiktavardžių galūnių rašyba.* | Skyriaus apibendrinimui pasirinkta lietuvių sakmė **„Saulė, vėjas ir žiema“,** kurioje vartojama daug įvairių linksnių daiktavardžių. Įtvirtinkime ir mokinių žinias apie sakmes – kas jų veikėjai, ką aiškina sakmės, kodėl jas kūrė mūsų protėviai.  Visas 83-ias puslapis skirtas daiktavardžio apibendrinimui – mokiniai prisimena daiktavardžio reikšmę, kaitymą, rašybą. Pratybų sąsiuvinyje atlieka testą.    Sakmė **„Saulė, vėjas ir žiema“** nesudėtinga, ją kiekvienas mokinys gali perskaityti tyliai, o paskui visi kartu aptarti pagal po tekstu pateiktus klausimus. Aptariant pirmos užduoties klausimus vis nukreipkime mokinius į sakmės tekstą – tegul jie atsako sakmės žodžiais. Veikėjai išvardyti pavadinime. Kiekvienas apibūdintas – pasakytas svarbiausias bruožas. Saulė – labai raudonas vyras, žiema – labai baltas vyras, o vėjas – storlūpis (žinome, kad vėjas pučia, jam reikalingos stiprios lūpos).  Apibūdinkime šių veikėjų charakterius. Šioje sakmėje saulė įsižeidusi, pikta, žiema kerštinga, o koks vėjas – sunku pasakyti. Matyt, irgi piktas, duoda žmogui suprasti, kad gerai, jog jį pasirinko, nes kitaip nežinia, kas būtų. Be to, gudrus – moka nugalėti ir saulę ir žiemą. Kokių dar sakmių žinome apie vėją (gal kas skaitė sakmių knygą „Sužeistas vėjas“)?  Pakalbėkime su mokiniais, kodėl mūsų protėviai sukūrė tokią sakmę. Tikriausiai jiems vėjas buvo baisus, pridarydavo daug nuostolių, todėl žmogus jam tarsi įsiteikė. Ir saulę, ir kitus gamtos reiškinius žmogus įsivaizdavo gyvus, panašius į žmogų, jų bijojo.  Šią sakmę galima ir suvaidinti arba išmokti ją pasekti.  Pasakos tekstas pasitarnaus ir mokinių žinioms apie daiktavardį apibendrinti. Iš eilės atlikime visas užduotis: galima dirbti individualiai, o paskui pasitikrinti arba dirbti visiems kartu.  Rasti daiktavardžių:  5 vyriškosios g.: *sykį,* *žmogus, kryžių, vyrai, vėjas, karščio, sniegas, keliu* (*storlūpis* čia irgi daiktavardis, bet jį galima laikyti ir būdvardžiu),  5 moteriškosios g.: *sakmė, kepurę, vasara, saulė, žiema;*  3 vienaskaitos: *žmogus, kryžių, kepurę*...  2 daugiskaitos: *vyrai, žmonės*.  Randame įvairių linksnių daiktavardžių:  Kas? *žmogus, vyrai, vasara, saulė*  Ko? *storlūpio, karščio*  Kam? *kryžiui, storlūpiui*  Ką? *kryžių, kepurę*  Kuo? *vėju, keliu*  Kur? (kame?) −   * *žmogau*   Daiktavardžio klausimui ***kur?*** (*kame?*) tekste nėra, jį galima sugalvoti:  *žmoguje, vyruose, vasaroje, saulėje* ir kt. Kreipiniui *žmogau* klausimo nėra.  Taigi atlikdami šias užduotis ketvirtokai praktiškai prisiminė pačius pagrindinius daiktavardžio požymius. Kitas, 83-ias, vadovėlio puslapis skirtas apibendrinti viską, ko mokėsi apie daiktavardį: jo reikšmę, kuo kaitomas, bendrinius ir tikrinius daiktavardžius, linksniavimą (klausimus), mažybinius maloninius daiktavardžius, kuo daiktavardžiai eina sakinyje, rašybos taisykles. Žingsnis po žingsnio aptarkime tuos spalvotus lapelius, atlikime užduotis.  Pirmiausia perskaitykime šone iš daiktavardžių debesies „lyjančius“ žodžius ir pasakykime, ką jie pavadina: žmones (*kūdikis*), daiktus (*vėliava* ), maistą (*pienas*), pastatus, įrenginius (*mokykla, metro*), jausmus (*meilė, liūdesys* ), gyvūnus (vėžliukas, dramblys), gamtos, istorijos objektus (piliakalnis, žolė, Nemunas, jūra), veiksmus (keliavimas). Žinoma, gali mokiniai kai kurių reikšmių ir nežinoti, svarbu, kad jie atpažintų daiktavardžius ir žinotų bendriausią reikšmę: daiktavardis pavadina daiktus, o daiktai kalbos moksle yra ir augalai, ir gyvūnai, ir žmonės, ir jausmai... To ir pakaktų įrašyti pirmajame lapelyje bei pasakyti daiktavardžius: *diena, darbą, laikas, pinigai, obuolys, obels, lazda, galus.* Kadangi vadovėlyje nerašome, galima tuos sakinius, žodžius rašyti paprastame sąsiuvinyje arba užduotis atlikti tik žodžiu.(Galima iš karto aptarti, kada sakomos šios patarlės.)    Antrame lapelyje reikia įrašyti daiktavardžio gimines. Dar kartą prisiminkime, kad daiktavardžiai giminėmis nekaitomi, o yra kurios nors giminės. Tik profesijas pavadinantys daiktavardžiai turi poras (vyriškosios giminės *mokytojas*, moteriškosios – *mokytoja*). Sakinys skambėtų taip: *Daiktavardžiai yra vyriškosios arba moteriškosios giminės.*  Vyriškosios giminės: *mėnulis, kelias, automobilis, ąžuolas, varnėnas, gydytojas*;  Moteriškosios giminės: *saulė, pušis, žąsis, šeimininkė, gydytoja*.  *– giesmės.*    *Daiktavardžiai kaitomi skaičiais: vienaskaita ir daugiskaita*. Vienaskaita: *mokslo, žodžio, žiema, vasara;* daugiskaita: *akių, ausys.*  *Laivas – laivai, traukiniai – traukinys, pušys – pušis, giesmė – giesmės.*    Daiktavardžiai skirstomi į *bendrinius* ir *tikrinius*.  Tikriniai: *Vincas Kudirka, Lietuvos, Vilniaus, Gedimino, Baltijos*, nes tai vardai, pavadinimai. (Jeigu mokinys pasakys, kad *Gedimino prospektas* arba *Baltijos jūra* yra pavadinimai, jis bus teisus, bet juose antrasis daiktavardis yra bendrinis ir rašomas mažąja raide.)  Daiktavardžiai linksniuojami – atsako į klausimus: **kas? ko? kam? ką? kuo? kur?** arba **kame?**  Vienaskaita  Kas? brolis, ežys, lietus, ruduo, dubuo; šviesa, pušis  Ko? brolio, ežio, lietaus, rudens, dubens; šviesos, pušies  Kam? broliui, ežiui, lietui, rudeniui, dubeniui; šviesai, pušiai  Ką? brolį, ežį, lietų, rudenį, dubenį; šviesą, pušį  Kuo? broliu, ežiu, lietumi, rudeniu, dubeniu; šviesa, pušimi  Kame? brolyje, ežyje, lietuje, rudenyje, dubenyje; šviesoje, pušyje   * broli, ežy, lietau, rudenie, dubenie, šviesa, pušie   Pastaba. Daiktavardžio *ruduo* daugiskaitoje galima ir nelinksniuoti, nes ši forma labai retai vartojama.  Daugiskaita  Kas? broliai, ežiai, lietūs, rudenys, dubenys; šviesos, pušys  Ko? brolių, ežių, lietų, rudenų, dubenų; šviesų, pušų  Kam? broliams ežiams, lietums, rudenims, dubenims; šviesoms, pušims  Ką? brolius, ežius, lietus, rudenis, dubenis; šviesas, pušis  Kuo? broliais, ežiais lietumis, rudenimis, dubenimis; šviesomis, pušimis  Kame? broliuose, ežiuose, lietuose, rudenyse, dubenyse; šviesose, pušyse   * broliai, ežiai, lietūs, rudenys, dubenys; šviesos, pušys   Lietuvių kalboje daug mažybinių maloninių daiktavardžių. Pasakykime ir daugiau pavyzdžių: *kiemelis, miestelis, vaikelis, sesytė, Marytė, debesėlis, žalčiukas, Jonukas, žiburėlis, keliukas, puodelis, gėlelė, gėlytė, traukinukas*, ...  Prisiminkime pagrindines daiktavardžių rašybos taisykles:  **I. Ką?** *draug****ą****, našt****ą****, uodeg****ą****, ...*  **II.** **Ko?** *rank****ų****,* ...  **III. Kur? Kame?** *bėdoj****e****, bėdos****e****, draug****e****, drauguos****e****, ežyj****e****, ežiuos****e***  **IV. a) Kas?** *kat****ė,*** *teisyb****ė* Ko?** *kat****ės***, *teisyb****ės****,* tai*kat****ei****,**kat****e****,**kat****es,*** *teisyb****ei,*** *teisyb****e,*** *teisyb****es***  **b) Kas?** *vyšn****ia*, Ko?** *vyšn****ios****, tai vyšn****iai,*** *vyšn****ią,*** *vyšn****ia,*** *vyšn****ias***    **c) Kas?** *brol****is, kelias, ežys*, Ko?** *brol****io,*** *kel****io,*** *ež****io***, tai *brol****iai****, brol****iams****, brol****iais****, kel****iai****, kel****iams****, kel****iais****, ež****iai****, ež****iams****, ež****iais****, kailin****iai****, kailin****iams****, kailin****iais***  **d) Kas?** *aus****is,*** *dukt****ė,*** *ses****uo*, Ko?** *aus****ies***, *dukt****ers****, ses****ers***tai*aus****iai****,**dukter****iai****,**seser****iai***  Pastaba. **IVb** ir **IV d** atvejai ketvirtoje klasėje dar tik pradedami mokyti, todėl nereikėtų iš mokinių reikalauti juos žinoti.  Daiktavardis sakinyje dažnai eina **veiksniu**: ***Mokiniai*** *dainuoja.* ***Šviečia*** *žiburiai.* Tačiau daiktavardis gali eiti ne tik veiksniu: *Mergaitės šoka* ***suktinį****. Aš su* ***tėveliais*** *skrendu į* ***Lietuvą****.* ***Parke*** *jau pražydo snieguolės.*  Pakartoję daiktavardžio požymius, rašybą, vartojimą sakinyje, mokiniai atlieka praktines užduotis pratybų sąsiuvinyje.  Perskaito pirmo pratimo sakmę, žodžiu atsako į klausimą ir randa daiktavardžius: *Saulė, vėjas, žmogui, kailinius, vėjas, žmogus kailiniais, kailiniais, saulė, žmogus kailinius.*  Antro pratimo užduotis sudėtingesnė: reikia daiktavardžius *saulė, vėjas,* *žmogus* pavartoti sakiniuose, kad jie būtų nurodyto skaičiaus ir atsakytų į nurodytą klausimą. Šią užduotį atlikime kolektyviai, mokytojui padedant. Pavyzdžiui:  *Miške nebuvo matyti saulės. Jūroje visai nebuvo vėjo. Gatvėje nesutikau nė vieno žmogaus.*  *Vaikai džiaugiasi saule. Aitvaras skriejo su vėju. Šuo nepasitikėjo žmogumi.*  *Paveiksle buvo nupieštos dvi saulės. Šiaurėje pučia šalti vėjai. Žmonės atplaukė laivu.*  *Saulėje yra dėmių. Vėliavos plaikstėsi vėjyje. Žmoguje yra daug gerumo.*  *Mūsų mokykloje yra daug Saulių. Visų vėjų nesugaudysi. Darbščių žmonių visi norai pildosi.*  *Kas rytą sveikinu saulę. Jaučiu šiltą vėją plaukuose. Pasisveikinau nepažįstamą žmogų.*  Ketvirtas pratimas padės mokiniams pasitikrinti, kaip moka rašyti daiktavardžių galūnes. Galima atlikti individualiai, o paskui tegul mokiniai iš eilės aiškina, kodėl taip parašė, visi pasitikrina.  Lietuvių sakmėse veikia daug veikėjų. Jose dažnai sutiksi saulę, mėnulį, vėją. O kiek jose velnių, laumių, raganų, aitvarų! Visokie nepaprasti gyvūnai gyvena ežeruose, jūrose, miškuose. Velniai pasi-  verčia ponaičiais, ožiais. Medžiai kalba, paparčiai žydi. Aitvarams šeimininkė kepa kiaušinienę, o šie neša turtus. |

**IV** T E S T A S – baigus VII vadovėlio skyrių „IR SKRUZDĖLĖ, IR DRAMBLYS...“

**Tikslas – įsivertinti, kaip geba suprasti ir analizuoti dalykinį tekstą, rasti tekste daiktavardžius, juos apibūdinti, linksniuoti ir vartoti sakinyje:**

• įsivertins, kaip supranta tekstą, geba atsakyti į klausimus;

• pasitikrins, ar atpažįsta daiktavardžius, žino jų klausimus;

• įsivertins, kaip geba naudotis „Daiktavardžių linksniavimo atmintine“, linksniuoti daiktavardžius;

• pasitikrins, ar moka daiktavardžius vartoti sakiniuose;

• padarys mažybinius maloninius daiktavardžius;

• atliktas užduotis įsivertins balais.

**Priemonės:** Vad. P. 58–83, Pr. sąs. 2. P. 15.

|  |  |
| --- | --- |
| *Mokytojui.*  *Teksto skatymas ir supratimas.*  *Daiktavardžių klausimai.*  *Daiktavardžių*  *linksniavimas.*  *Daiktavardžių derinimas sakinyje.*  *Mažybiniai maloniniai daiktavardžiai.*  *Pasitikrinimas ir įsivertinimas.* | Šis testas atliekamas baigus vadovėlio VII skyrių. Jis skirtas pačiam mokiniui pasitikrinti savo žinias apie daiktavardį ir gali būti atliekamas namie vietoj namų darbų. Bet galbūt mokytojas nuspręs kitaip – testui skirs laiko klasėje. Testo apimtis nedidelė, jis tarsi neapima viso daiktavardžio kurso (giminės, skaičiaus), bet jis sudarytas taip, kad visi tie dalykai išryškėtų atliekant nurodytas užduotis, pavyzdžiui, mokinys turi žinoti daiktavardžio giminę, kad teisingai nustatytų jo linksniavimo tipą).  Mokinių žinias apie daiktavardį, o ypač apie jo vartojimą (linksniavimą, rašybą) gali mokytojas patikrinti kontroliniu darbu, pavyzdžiui, diktantu ar atpasakojimu.  Pirma užduotis – savarankiškai perskaityti tekstą apie žodžius, suprasti be niekieno pagalbos ir pažymėti jo pagrindinę mintį – pabraukti teisingą teiginį:  *Mes mažai išmanome apie žodžių kilmę.*    Iš skaityto teksto parinkti žodžiai. Mokinys randa juos tekste ir parašo, į kokius klausimus jie atsako:  *Tyrėjas* – kas?, *apie žodžius* – apie ką?, *duona* – kas?, *gyvenimo* – kieno? (ko?),  *Biblijoje* – kur? kame?, *kompiuterių* – kieno? (ko?), *lūpomis* – kuo?  Nustatyti pagal kuriuos „Daiktavardžių linksniavimo atmintinės“ žodžius linksniuojami pateikti žodžiai:  *Žodis* kaip *brolis*, *pasaulis* kaip *brolis,* *žemė* kaip *žolė*, *dalis* kaip *ausis arba šalis*, *planeta* kaip *liepa*.  Jeigu mokinys jau moka linksniuoti daiktavardžius, gebės juos pavartoti ir sakiniuose:  Vadovėlio *skyriuje* skaitėme ir apie *skruzdę*, ir apie *dramblį*. Mokėmės linksniuoti *daiktavardžius*, susipažinome su *prielinksniais*.  Tegul mokinys pasitikrina, ar moka padaryti mažybinius maloninius daiktavardžius:  *Žemė – žemelė, duona – duonelė, duonytė, žodis – žodelis, žodytis, pasaulis – pasaulėlis, pasauliukas, pasaulytis*.    Atlikęs visas užduotis, mokinys pasitikrina atsakymus ir susiskaičiuoja teisingus. Tegul jis pats sprendžia, ar pakankamą balų skaičių surinko, pasitaria su mokytoju, ko dar jam reikėtų pasimokyti. |

**VIII skyrius. KOKS MARGAS MŪSŲ PASAULIS!**

**Tikslas – skaityti grožinius ir informacinius tekstus, kuriuose yra veikėjų aprašymų, daiktų apibūdinimų, mokytis juose pastebėti įdomias detales, patiems mokytis vaizdžiai apibūdinti; susipažinti su kalbos mokslo terminu *būdvardis*, plėsti savo žodyną būdvardžiais, mokytis juos vartoti kalboje.**

**1 tema.** SPALVŲ IR ŽODŽIŲ MARGUMYNAS

**Tikslas – pasakoti pagal paveikslą, pasitikrinti, kiek žinome spalvų ir formų pavadinimų, susipažinti su žodyne pateikiamais spalvų pavadinimais, jais plėsti savo žodyną:**

• pasakos pagal paveikslą, sugalvos jo pavadinimą;

• apibūdins pasirinktos formos ir spalvos balioną;

• skaitys žodyno lapelius, kuriuose pateiktos pagrindinių spalvų pavadinimų grupės;

• plės žodyną spalvų ir formų pavadinimais;

• sudarys sakinius su žodžiais, pavadinančiais spalvas.

**Priemonės:** Vad. P. 84–85. Pr. 2. P. 16–17.

|  |  |
| --- | --- |
| *Mokytojui*    *Temos skelbimas.*  *Paveikslo aptarimas, balionų apibūdinimas.*    *Lapelių su spalvų pavadinimais skaitymas ir aptarimas.*  *Pratybų sąsiuvinio*  *užduotys:*   * *spalvų pavadinimų kartojimas;* * *lietuvių kalba turtinga spalvų pavadinimų;* * *pasakojimas apie medaus spalvas;* * *kokie daiktai turi tokias spalvas;* * *rašinys apie dangaus spalvas.* | Aštuntas vadovėlio skyrius skirtas būdvardžiui. Nuo I klasės mokiniai plėtė savo žodyną būdvardžiais, mokėsi su jais sudaryti sakinius. Trečioje klasėje mokiniai susipažino su aprašymu ir išsiaiškino, kad aprašant, apibūdinant labai reikalingi žodžiai, kurie atsako į klausimus ***koks? kokia?*** , mokėsi kelti ne tik šiuos klausimus, bet ir ***kokį? kokių?*** ir rašyti žodžius, kurie atsako į šiuos klausimus. Tai buvo praktinis būdvardžio mokymas(is). Ketvirtoje klasėje, šiame skyriuje, susipažįstama su elementaria būdvardžio teorija: sąvoka *būdvardis*, kuo kaitomi būdvardžiai, pagrindinėmis jų rašybos taisyklėmis. Žinoma, svarbiausia – plėsti mokinių žodyną būdvardžiais ir skatinti juos vartoti kalboje. Todėl čia svarbus teksto tipas – **aprašymas**. Be to, būdvardžiai dažniausiai vartojami su daiktavardžiais, taigi mokydamiesi būdvardžio, kartu toliau mokysimės ir daiktavardžio.  Kalbant dažniausiai vartojami daiktų išorę (spalvą, formą) apibūdinantys būdvardžiai, o kalbant apie žmones, gyvūnus – jų vidines ypatybes nusakantys būdvardžiai. Todėl vadovėlyje parinktuose tekstuose ir pirmųjų, ir antrųjų būdvardžių yra daugiausia. Skyrius pradedamas būdvardžiais – spalvų pavadinimais.  Būtų puiku klasėje turėti keletą įvairiaspalvių balionų ir temą pradėti nuo jų: kokie jie margi, gražūs, linksmi... Arba kokie mes patys margi: skirtinga mūsų plaukų, akių, gal net odos spalva. Kokių įvairių spalvų mūsų drabužiai! Taigi kokie mes margi ir koks margas mūsų pasaulis! O svarbiausia – mes skirtingi, todėl ir įdomūs! Panašus ir šio vadovėlio skyriaus pavadinimas **„Koks margas mūsų pasaulis!“**– perskaitykime jį ir pasikalbėkime, kaip vaikai supranta šį pasakymą.    Tegul mokiniai įsižiūri į nupieštus įvairių formų ir spalvų balionus ir pasako, kokių spalvų, formų mato. Žodynėlyje ras pagalbą, jeigu nežinos kurio nors žodžio. Paskui kiekvienas pasirenka balioną ir kaip geba, taip jį apibūdina – mokytojas sužinos, kokių spalvų ir formų pavadinimų žino jo mokiniai. Jeigu klasėje bus surengtas „balionų paradas“, aptarkime balionų spalvas, formas, dydžius, pasikalbėkime apie juos, pasigrožėkime jais.  **„Spalvų žodyno“** skaitymas: mokiniai pasiskirsto į grupeles, kiekviena grupelė pasirenka po vieną ar kelis spalvotus lapelius, perskaito juose surašytus žodžius. Jeigu kurio žodžio reikšmės nežino, klausia draugų, mokytojo ir su kiekvienu žodžiu sugalvoja po sakinį (sakiniai gali būti ir labai paprasti, svarbu, kad būtų pavartotas spalvos pavadinimas) ir juos užrašo popieriaus lape (mokytojas gali iš anksto paruošti įvairių spalvų ir formų lapų ir išdalyti grupėms). Sakinius grupės mokiniai perskaito visai klasei, paskui tie lapai eksponuojami lentoje ar kokiame nors stende.  Įdomus paskutinis, margas, žodyno lapelis. Perskaitykime jo žodžius ir atsakykime į klausimą, apie ką lietuviai taip sako.  *Margas, marga* – gali būti genys, gyvatė; *raibas, raiba* – vanagas, gegutė; *rainas, raina* – katinas, akis; *dryžuotas, dryžuota* – zebras, suknutė; *juostuotas, juostuota* – kilimas, perėja; *dėmėtas, dėmėta* – leopardas, staltiesė; *šlakuotas, strazdanotas, šlakuota, strazdanota* − veidas, nosis; *keršas, kerša* – karvelis, karvė ir pan.(visų daiktų išvardyti neįmanoma).    Pratybų sąsiuvinyje visi kartu perskaitykime gražų gamtininko ir rašytojo S. Paltanavičiaus tekstą apie pavasario spalvas. Trumpai pakalbėkime, ką supratome, sužinojome, kas buvo mokiniams gražu. Ypač graži, gyva paskutinė teksto pastraipa, perskaitykime ją dar kartą, pasimokykime gražios kalbos. Tada raskime žodžius, kuriais nusakytos spalvos: ***pil****ka* (negimininė arba bevardė būdvardžio forma, apie kurią IV klasėje nekalbėsime)*, geltona, pil****ka****, juodais, pilkame, pilkos, geltonas, žalia, žydri.*  Antras pratimas – surašyti, kokius žino spalvų pavadinimus, jeigu turi kuo, nuspalvinti jomis puodynės piešinį. Taip mokiniai įsidėmės daugiau spalvas nusakančių žodžių.  Sunkesnis trečias (atitinkamai ir ketvirtas) pratimas. Paaiškinkite mokiniams, kad lietuvių kalbos turtingumą kalbininkai pastebėjo labai seniai ir apie tai parašė. Perskaitykime mokiniams šį tekstą ir visi įsidėmėkime paskutinį sakinį. Gal mokiniai gali pasakyti, kaip minėtų daiktų spalvos vadinamos anglų kalboje?  Kiti sąsiuvinio pratimai padės ketvirtokams plėsti žodyną spalvų pavadinimais, mokys juos vartoti tekste. Penktą pratimą vaikai gali atlikti individualiai – perskaityti K. Kasparavičiaus pasakojimą apie Meškučio (tai veikėjo vardas) nutapytas medaus spalvas (jeigu mokytojas turėtų įvairių spalvų medaus, galėtų pademonstruoti mokiniams) ir rasti žodžius, kuriais nusakomos tos spalvos: *labai šviesus, vos gelsvas, ryškiai geltonas, tamsaus aukso spalvos, saulės spalva*. Taigi nusakyti spalvą galime ir ne vienu žodžiu.  Atlikdami šeštą pratimą mokiniai gali palenktyniauti – kuri grupė išvardys daugiau daiktų, turinčių aprašytą spalvą. Pavyzdžiui:  Vos gelsvas, gelsva – gėlės žiedas, medžio lapas, drabužis ir kt.  Ryškiai geltonas, geltona – pienės, rapsų laukas, rožė, audinys ir kt.  Saulės spalvos – gintaras, saulėgrąžos, obuolys ir kt.  Ryškiai raudonas, raudona – vėliava, striukė, lūpos ir kt.  Žolės spalvos – suknelė, marškinėliai, namo siena ir kt.  Baltas, balta kaip sniegas – chalatas, veidas, plaukai, automobilis ir kt.  Juodas, juoda kaip anglis – žmogus, akys, plaukai, katinas ir kt.  Pilkas, pilka kaip asfaltas – automobilis, kostiumas, dangus ir kt.  Tegul mokiniai sugalvoja kuo daugiau tokių daiktų.  Septintas pratimas – kūrybinis darbas. Visi įsižiūrėkime į tos dienos dangų ir jį aprašykime (individualiai arba kurkime visi kartu sakinį po sakinio). Lapelyje mokiniai ras žodžius, kuriais gali apibūdinti dangų. Iš jų reikės atsirinkti tik tuos, kurie tiks šiai dienai. Nežinome, koks dangus bus, kai mokiniai rašys šį aprašymą, todėl pateikta žodžių įvairiems variantams. |

**2 tema.** KAS PADEDA APIBŪDINTI DAIKTUS

**Tikslas – susipažinti su *būdvardžiu,* jo reikšmėmis, su kuo būdvardis vartojamas, pakartoti *aprašymo sandarą*, plėsti mokinio žodyną būdvardžiais, mokytis juos vartoti aprašyme:**

• skaitys dalykinį tekstą **„Žodis, kuriuo ką nors apibūdiname – būdvardis“**, jį aptars;

• susipažins su būdvardžių reikšmėmis;

• skaitys tekstus, kuriuose yra aprašymas: **J. Degutytės „Plaštakė“, M. Vainilaičio „Drugelis“**;

• prisimins *aprašymo sandarą*;

• plės žodyną spalvų ir formų pavadinimais;

• kurs aprašymą, jame pavartos būdvardžių.

**Priemonės:** Vad. P. 86–87. Pr. 2. P. 18–19.

|  |  |
| --- | --- |
| *Mokytojui.*    *Dalykinio teksto skaitymas ir aiškinimasis:*   * *ką reiškia pateikti pavyzdžiai;* * *klausimai;* * *būdvardžio*   *sąvoka;*   * *ką reiškia būdvardžiai;* * *pavyzdžiai.*   *Aprašymo skaitymas, aptarimas.*  *Prisimename aprašymo sandarą, analizuojame plaštakės aprašymą.*  *Eilėraščio skaitymas.*    *Gramatinė užduotis.*  *Pratybų sąsiuvinio užduotys:*   * *aprašymo skaitymas;* * *daiktavardžių radimas;* * *kaip randame būdvardžius;* * *daiktavardžių ir būdvardžių klausimų lyginimas.*   *Namų darbai.* | Mokiniai susipažins su *būdvardžio* sąvoka – skaitys dalykinį tekstą, kuris parašytas taip, kad vaikai, skaitydami pastraipą po pastraipos, patys suprastų, **kas yra būdvardis**, išsiaiškintų, kaip sudarytas šis žodis, įsitikintų, jog būdvardžius jau anksčiau vartojo savo kalboje. Nereikia versti ketvirtokų išmokti atmintinai apibrėžimą, daug svarbiau, kad jie atpažintų būdvardžius tekste, mokėtų juos derinti su daiktavardžiais.  Perskaitykime pirmą teksto sakinį ir išanalizuokime pavyzdžius: *pilkas* dangus – pasakyta dangaus spalva, *geras* draugas – draugo ypatybė, *raudona* saulė – saulės spalva, *piktas* šuo – šuns ypatybė, *žalios* pušys – pušų spalva, *maži* gulbiukai – paukščių dydis.  Perskaitykime klausimus, kuriuos kėlėme tiems žodžiams: ***koks? kokia? kokie? kokios?*** Prisimename, kad šie žodžiai dažniausiai vartojami su daiktavardžiais, su jais derinami sakinyje. Dabar susipažinkime, kaip šiuos žodžius vadina kalbos mokslininkai. Perskaitome būdvardžio apibrėžimą ir „uždavinį“ :  **būdas + vardas= būdvardis.**  Taigi žodis *būdvardis* sudėtas iš dviejų žodžių (kaip ir daiktavardis) ir pažodžiui reiškia „būdo vardas“. O būdas, kaip nurodo žodynas, yra ir ypatybė, ir išvaizda. **Taigi būdvardis reiškia daikto ypatybę**.  Perskaitykime, ką reiškia būdvardžiai: jau anksčiau aptarėme žodžius, reiškiančius spalvas, taigi **būdvardžiai reiškia spalvą, formą, kokią nors ypatybę, medžiagą, iš kurios padarytas daiktas.**  Atlikime gramatinę užduotį: sugalvokime visų reikšmių būdvardžių (užduotis paraštėje).  Būdvardį susiekime su tekstu – su aprašymu, nes be būdvardžių joks aprašymas neįmanomas. Mokytojas arba gerai skaitantis mokinys perskaito  **J. Degutytės** aprašymą **„Plaštakė“**. Aptarkime, kas aprašoma, kaip, kas jame gražu.  Prisiminkime *aprašymo sandarą* (plakatėlis **„Prisimename!“**). Pažiūrėkime, ar skaitytame plaštakės **aprašyme** yra visos aprašymo dalys: Pavadinimu ir pirmuoju sakiniu pranešama, kas bus aprašoma, t. y. *įvardijamas daiktas* – pirmoji aprašymo dalis. Toliau aprašomi *plaštakės požymiai*: kokie sparnai – *platūs, oranžiniai*…, t. y. *aprašomos detalės*. O kur *apibendrinimas*? Šioje ištraukoje jo nėra. Mes patys galime apibendrinti, įvertinti – *plaštakė buvo nuostabi, graži*. Įvertinkime ir mokinės piešinį.  **M. Vainilaičio** eilėraštį **„Drugelis“** mokiniai gali perskaityti klasėje arba namie. Jeigu skirsime namų darbui, perskaitykite eilėraštį, paaiškinkite mokiniams nežinomus žodžius. Tegul mokinys namie išmoksta gerai skaityti tekstą ir apmąsto klausimus. Kitą savaitgalį skirkime truputį laiko ir paanalizuokime eilėraštį: koks eilėraščio drugelis, kas jį nuspalvino (net keturis spalvintojus poetas pamini: močiutę Saulę, Vaivą – tikriausiai turi galvoje deivę, nykštukus, Pietį Pietuką). Eilėraščio nuotaika labai šviesi, daug mažybinių maloninių daiktavardžių, kurie suteikia kalbai švelnumo.  Raskite ir aptarkite pirmojo tekato būdvardžius: *platūs* (forma), *sunkūs* (svoris), *oranžiniai, rausvais, raudoni, mėlynas, mėlyni mėlyni* (visi – spalvos). Stabtelėkime ties labai gražiais spalvos apibūdinimais: *raudoni tarytum liepsna, mėlyni mėlyni, net akį vėrė.* (Galime paprašyti, kad mokiniai pagal šį aprašymą namie labai tiksliai nupieštų plaštakę – būtų dar vienas gražus piešinys.)  Reikėtų numatyti klasėje laiko atlikti pratybų sąsiuvinio 18 puslapio užduotis. Perskaitykime tekstą „Pudelis“, įrodykime, kad tai aprašymas: Pirmoje aprašymo dalyje, I pastraipoje, iš karto ir įvardijama, kas bus aprašoma, ir įvertinama (elegantiškas, išdidus ir protingas šuo), raskime, kokios pudelio kūno dalys aprašomos. Kadangi jos įvardijamos daiktavardžiais, skirta užduotis – rasti daikatavrdžius: *pudelis, šuo, galva, kūnui, nosis, snukis, akys, dantys, ausys, kaklas, nugara, juosmuo, uodega, kojos, letenėlės, kailis.*  Svarbiausias – antras pratimas: mokiniai randa būdvardžius, kurie pavartoti su daiktavardžiais šuns aprašyme. Bet prieš tai perskaitykime paaiškinimą, kaip randame būdvardžius (plakatėlis **„Mokomės!”**) – keliame klausimus ***koks? kokia?*** ir kt. .  Šuo *elegantiškas, išdidus, protingas*, galva *didinga, proporcinga,*  nosis *ryški, juoda*, snukis *elegantiškas*,  akys *ryškios, įkypos*, dantys *tvirti,*  ausys *plokščios, sunkios*, kaklas *tvirtas,*  nugara *tiesi, trumpa*, juosmuo *tvirtas, raumeningas*,  uodega *ilgoka*, kojos *tiesios*,  letenėlės *mažos, kietos*, kailis *tankus*,  kailio spalva *juoda, balta, ruda, pilka, abrikosinė*.  Trečio pratimo užduotis reikalauja rasti sakiniuose daiktavardžius, kurie  turi jiems priklausančių būdvardžių, parašyti daiktavardžių ir būdvardžių  klausimus (pavyzdys yra).  *kokiame? kame? kokių? kokių? ko?*  Pavyzdys: Sename parke auga daug aukštų, šakotų medžių.  *kokio? kieno? kas? kokios?*  Didelio miesto gatvės triukšmingos. Jomis važiuoja daugybė  *kokių? ko? prie kokių? prie ko? kokios?*  visokiausių automobilių. Prie didelių sankryžų susidaro baisios  *kas? kokiais? kuo? kokie? kas?*  spūstys. Plieniniais bėgiais rieda greiti tramvajai. Pravažiuoja  *kokie? kas? kokie? kas?*  turistiniai autobusai. Iš jų sklinda garsūs balsai – tai ekskursijų  *apie* *kokias? apie ką? kokiose?*  vadovai pasakoja apie įžymias miesto vietas. O kiek pagrindinėse  *kur?*  gatvėse žmonių! Visi kažkur skuba, bėga, lekia…  Kaip matome, pagrindinis daiktavardžių klausimas ***kas?*** (ir kiti linksnių klausimai) , o būdvardžių pagrindinių klausimų yra net keturi: **koks? kokia? kokie? kokios?** Plakatėlyje **„Mokomės!”** jų randame dar daugiau. Nereikia norėti, kad vaikai įsimintų šiuos klausimus – juos išmoks pamažu, mokydamiesi linksniuoti būdvardžius.  Namų užduotys skirtos įtvirtinti supratimą apie būdvardžius, mokytis kelti jiems klausimus, atpažinti būdvardžius tekste.  Skirdami namų darbą trumpai paaiškinkime mokiniams užduotis.  Perskaityti poetų posmus, atsakyti į klausmus remiantis tekstu – rasti atsakymų žodžius, t. y. prie daiktavardžių vartojamus būdvardžius (*gulbelės mama balta,* ...) Tik pačiam mokiniui reikia sugalvoti, į kokį ąsotėlį bitė neša medų.  Antro pratimo tekstas yra pasakojimo apie Meškiuką tęsinys. Jei mokinys gerai įsiskaitys ir supras turinį, jis nesunkiai nupieš, kaip palaipsniui stiklainiuose mažėjo medaus.  Trečioji užduotis – įdomioji: ar supras mokinys, kad obuolį arba šokoladą piešiant K. Kasparavičiaus aprašytu būdu, tereikės nupiešti tik obuolio graužtuką arba šokolado trupiniuką, bet tikriausiai – tik jo įpakavimo popierėlį. Todėl ir aprašyti nelabai bus ką, tačiau tegul mokinys pabando. Šią užduotį būtinai aptarkite kitą savaitgalį. |

**3 tema.** KOKIE ĮDOMŪS TIE VEIKĖJAI!

**Tikslas – skaityti fantastinius pasakojimus, susipažinti su fantastiniais veikėjais, žavėtis jų aprašymais; mokytis kelti būdvardžių klausimus, pasakyti būdvardžio giminę ir skaičių, būdvardžius derinti su daiktavardžiais:**

• skaitys **J. Ivanauskaitės** fantastinį pasakojimą **„Vuoklis Tomas“** ir **A. Zurbos „Raganaitė Džilda“**, aiškinsis, kas juose kaip gyvenime, o kas pramanyta;

• ras veikėjų aprašymus, pasakys savo nuomonę apie juos;

• mokysis veikėjų pokalbį skaityti vaidmenimis;

• atpasakos tekstą, kuriame yra aprašymų;

• mokysis atpažinti daiktavardžio ir būdvardžio junginius, nusakyti jų giminę ir skaičių;

• mokysis daiktavardžiams parinkti tinkamus būdvardžius.

**Priemonės:** Vad. P. 88–89. Pr. 2. P. 20–21.

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| *Mokytojui.*  *Pirmo teksto skaitymas, aiškinimasis.*    *Kūrinio veikėjo aptarimas, dialogo skaitymas vaidmenimis.*  *Gramatinė užduotis.*  *Antras tekstas.*  *Pratybų sąsiuvinio užduotys:*   * *teksto skaitymas, atpasakojimas žodžiu;* * *daiktavardžių ir būdvardžių junginių analizavimas;* * *būdvardžiai, kuriais apibūdiname mergaitę arba berniuką;* * *būdvardžių ir daiktavardžių junginių skirstymas pagal daiktavardžių gimines;* * *būdvardžių derinimas su daiktavar-džiais.* | Toliau mokome ketvirtokus kelti būdvardžių klausimus, derinti būdvardžius su daiktavardžiais ir vartoti jų junginius. Būdvardžio mokymui parinkti du tekstai, kuriuose yra veikėjų aprašymai, o juose vartojama nemažai būdvardžių. Abu tekstai fantastiniai, paimti iš lietuvių rašytojų kūrinių, kuriuose rašoma apie gamtos saugojimą. Pirmasis tekstas yra iš Jurgos Ivanauskaitės knygos „Stebuklinga spanguolė“: paprastas berniukas Algiukas Čepkelių raiste randa stebuklingą spanguolę ir patenka į paslaptingą vuoklių (ne vaiduoklių) pasaulį... Antra ištrauka paimta iš Algimanto Zurbos knygos „Raganaitė Džilda“, kuri padeda Vilniuje gyvenančiam berniukui Titukui ir jo seneliui kovoti su aplinkos teršėjais.  Prieš skaitydami **J. Ivanauskaitės „Vuoklis Tomas“** paaiškinkime mokiniams situaciją: vienas berniukas, vardu Algiukas, atsidūrė Čepkelių raiste (didžiausias raistas Pietų Lietuvoje, gamtos draustinis), samanose pamatė labai didelę gražią spanguolę (ten auga daug spanguolių), ją suvalgė ir įvyko stebuklas: jis pamatė raisto gyventojus vuoklius. Susitarkime, kaip skaitysime tekstą ir perskaitykime. Jeigu bus skaitoma po pastraipą iš eilės, dalykime tekstą taip, kad nenukentėtų jo vientisumas – tada skaitykime didesniais gabalais, o ne po sakinį.  Išsiaiškinkime mokiniams nežinomus žodžius. Pakalbėkime apie rašytojos sugalvotą naujadarą *vuoklis* – iš tiesų tai fantastinė būtybė, turinti visas žmogaus ypatybes ir dar nepaprastų galių.  Aptarkime pasakojimą pagal vadovėlio klausimus: apie ką pasakojama kūrinyje, kas jo veikėjai, kokie jie, kokius šiuolaikinių filmų, knygų veikėjus primena vuoklis Tomas.  Labai įdomus vuoklio Tomo aprašymas ir kalba. Raskime jį ir dar kartą perskaitykime. Jeigu mokytojas turi J. Ivanauskaitės knygą „Stebuklinga spanguolė“, gali parodyti mokiniams pačios autorės pieštas labai spalvingas iliustracijas, ir jose patį vuoklį Tomą. Išsiaiškinkime, kas būdinga vuoklio kalbai (tęsia žodžių balsius). Pamėginkime ir mes taip pakalbėti – pasiūlykime mokiniams pasiskirstyti po du ir išmokti skaityti vaidmenimis Algiuko ir vuoklio Tomo dialogą.  Kūrinio tekste paryškinti daiktavardžių su būdvardžiais junginiai. Nurašykime juos ir parašykime tų junginių daiktavardžių giminę ir skaičių. Paskui pasiaiškinkime, o kokios giminės ir skaičiaus yra su daiktavardžiu vartojamas būdvardis. Nesunkiai įsitikinsime, kad tos pačios (taip rengiame mokinius gilesniam supratimui apie būdvardžio derinimą su daiktavardžiu).    Vadovėlyje mokiniai ras ir antrą tekstą – **A. Zurbos „Raganaitė Džilda“**. Prie jo yra savarankiško skaitymo ženklas. Kadangi kitoje temoje grožinių tekstų mažai, šį galima palikti namų savarankiškam skaitymui.  Teksto turinys nesudėtingas: berniukas Titukas miško pakraštyje pamato įdomią mergaitę. Ji labai lengvai peršoka per nemažą eglaitę, jos labai gražūs plaukai. Jiedu susipažįsta. Kūrinį mokinys apmąsto pagal klausimus po tekstu. Gramatinė užduotis tokia pati kaip prie pirmo teksto „Vuoklis Tomas“.  Apie būdvardžio ir daiktavardžio derinimą toliau kalbėsime atlikdami pratybų sąsiuvinio užduotis. Pirmą pratimą pirmiausia atlikime žodžiu. Mokytojas arba gerai skaitantys du mokiniai perskaito po pastraipą tekstą „Petriukas“ , išsiaiškiname nežinomus žodžius (kūrinys rašytas labai seniai, vaizduojamas prieškario Lietuvos kaimas, todėl jame yra ir šiuolaikiniams vaikams nesuprantamų žodžių). Siūlome šį tekstą mėginti atpasakoti – taip pasimokytume vartoti vaizdingus žodžius, ugdytume sakytinę kalbą.    Antro pratimo užduotis panaši kaip vadovėlyje: mokiniai nurašo paryškintus junginius, parašo būdvardžio klausimą ir daiktavardžio giminę ir skaičių. Taip mokomės kelti būdvardžių klausimus, prisimename daiktavardžių giminę ir skaičių:  *į kokią? į kokį?*  į nemažą priemenę – mot. g., vns; į nedidelį kambarį – vyr. g. vns.;  *kokia? su kokiomis? su kokiomis?*  kraitinė skrynia – mot. g., vns.; su mėlynomis ir baltomis gėlėmis – mot. g.,  *kokia? kokia? kokia? koks?*  dgs.; raudona, žalia ir mėlyna papūgos – mot. g. dgs; žvalus berniukas –  *kokiomis? kokiomis? kokiais? kokiais?*  vyr. g., vns.; didelėmis juodomis akimis – mot. g., dgs. juodais garbanotais  *kokios? kokiu?*  plaukeliais – vyr. g., dgs.; tiesios nosytės – mot. g. vns.; mėlynu švarkeliu – vyr. g., vns.  Trečio pratimo būdvardžius mokiniai sugalvoja patys ir parašo juos ant spindulių. Svarbu, kad mokiniai įsidėmėtų, kad apibūdinat mergaitę reikia kelti klausimą ***kokia?***, o berniuką – ***koks?***. Būdvardžiai gali kartotis, tik skirsis giminė:  **Kokia mergaitė?** *Gera, graži, švelni, šviesiaplaukė, protinga, patraukli, kukli, linksma, darbšti, juokinga, rūpestinga, ...*  **Koks berniukas?** *Geras, darbštus, sportiškas, stiprus, rūpestingas, tamsiaplaukis, linksmas, juokingas, rimtas, ...*  Įsižiūrėkime į būdvardžius: kuo skiriasi būdvardžiai prie daiktavardžio *mergaitė* ir būdvardžiai prie daiktavardžio *berniukas*? (galūnėmis).  Pratybų sąsiuvinio 21 puslapio užduotis galima skirti individualiam darbui (tik reikia susitarti laiką), o paskui pasitikrinti. Silpnesnėje klasėje galima ketvirto pratimo tekstą perskaityti garsiai, išsiaiškinti nežinomus žodžius, trumpai aptarti situaciją, turinį. Šis K. Kasparavičiaus tekstas irgi fantastinis, įdomus ir linksmas. Jei turėtume šio autoriaus knygą „Braškių diena“, galėtume parodyti mokiniams iliustracijas su tuo žmogumi įvairiais metų laikais. Toliau gramatinę užduotį kiekvienas mokinys gali atlikti savarankiškai. Kai visi pabrauks būdvardžius ir daiktavardžius, perskaitykime ir pasitikrinkime. Tada mokiniai savarankiškai atlieka penktą pratimą – suskirsto daiktavardžius su jiems priklausančiais būdvardžiais pagal gimines:  Vyr. g.: *juodų, gelsvų, kaštoninių plaukų*  Mot. g.: *graži žalia žolytė, margos gėlytės, mėlynos žibuoklės, geltonos pienės, baltos saulutės, žydros neužmirštuolės, raudonos žemuogės, nuodingų musmirių, šiukšlių dėžę, galva balta.*  Kaip matome, tekste vyrauja moteriškosios giminės daiktavardžiai.  Šeštame pratime vyriškosios ir moteriškosios giminės daiktavardžių pateikta po lygiai. Mokiniai į lentelę surašo būdvardžius, paskui pasitikrina.   |  |  |  |  | | --- | --- | --- | --- | | Vienaskaita | **Koks?** | Daugiskaita | **Kokie?** | | *vakaras*  *draugas*  *pavasaris*  *rytas*  *medis* | *tamsus*  *geras*  *šiltas*  *šviesus*  *žalias* | *vakarai*  *draugai*  *pavasariai*  *rytai*  *medžiai* | *tamsūs*  *geri*  *šilti*  *šviesūs*  *žali* |  |  |  |  |  | | --- | --- | --- | --- | | Vienaskaita | **Kokia?** | Daugiskaita | **Kokios?** | | *gėlė*  *suknutė*  *knyga*  *draugė*  *diena* | *puiki*  *marga*  *įdomi*  *švelni*  *trumpa* | *gėlės*  *suknutės*  *knygos*  *draugės*  *dienos* | *puikios*  *margos*  *įdomios*  *švelnios*  *trumpos* | |

**4 tema.** KUO KAITOMI BŪDVARDŽIAI?

**Tikslas – išsiaiškinti, kuo kaitomi būdvardžiai; toliau mokytis kelti būdvardžių klausimus, būdvardžius derinti su daiktavardžiais:**

• skaitys dalykinį tekstą **„Koks jis? Kokia ji?... Kokie jie? Kokios jos? ...“**, aiškinsis, kuo kaitomi būdvardžiai:

• skaitys **S. Poškaus** eilėraščius **„Pasijodinėjimas“** ir **„Pilkas, ilgas, begalinis...“**;

• kartu su poetu žais daiktavardžiais ir būdvardžiais;

• mokysis kelti įvairius būdvardžių klausimus;

• mokysis derinti būdvardžius su daiktavardžiais, pasakyti jų giminę ir skaičių;

• atsakys į klausimus pagal paveikslą, kurs pasakojimą pavartodami būdvardžių.

**Priemonės:** Vad. P. 90–91. Pr. 2. P. 22–23.

|  |  |
| --- | --- |
| *Mokytojui.*  *Dalykinio straipsnio skaitymas ir aiškinimasis.*  *Vadovėlio gramatinės užduotys:*   * *būdvardžių klausimų kėlimas;* * *kalbinis žaidimas daiktavardžiais ir būdvardžiais.*   *Eilėraščių skaitymas ir supratimas.*  *Žaidžiame su eilėraščių kalba.*  *Pratybų sąsiuvinio užduotys:*   * *būdvardžių giminė ir skaičius;* * *sakinių sudarymas;* * *būdvardžių derinimas su daiktavardžiais.*     *Namų darbai.* | Analizuodami pavyzdžius supažindiname mokinius su būdvardžių kaitymu. Kadangi mokiniai jau žino, kad būdvardis dažniausiai vartojamas su daiktavardžiu ir su juo derinamas, išsiaiškiname, kad būdvardis yra tokio pat skaičiaus ir giminės, kaip ir daiktavardis, su kuriuo būdvardis pavartotas. Taigi jeigu daiktavardis yra vienaskaitos, tai su juo vartojamas būdvardis bus taip pat vienaskaitos formos. Kadangi pradinukai susipažįsta tik su dviem daiktavardžio giminėmis – vyriškąja ir moteriškąja – tai ir būdvardžio gimines minime tik dvi – vyriškąją ir moteriškąją, o su bevarde gimine (dar kitaip vadinama negiminine forma) nesupažindiname (susipažins aukštesnėse klasėse).  Kaip visada dalykinį straipsnį **„Koks jis? Kokia ji?... Kokie jie? Kokios jos? ...“** skaitykime po pastraipą ir analizuokime. Išanalizavę I ir II grupę pavyzdžių, paimtų iš skaitytų kūrinių, (*keistas berniukas, nedidukė mergaitė, nedidukas berniukas, keista mergaitė ir mėlynas drugelis, žalia šaka, mėlyni drugeliai, žalios šakos*), skaitome labai svarbią išvadą: **būdvardžio giminė ir skaičius priklauso nuo daiktavardžio giminės ir skaičiaus**. Toliau skaitome ir kartu su daiktavardžiu linksniuojame būdvardžius *mėlynas drugelis, žalia šaka* ir skaitome dar vieną išvadą: **būdvardžiai, kaip ir daiktavardžiai, linksniuojami**. Straipsnio pabaigoje spalvotame plote pateikti svarbiausi būdvardžio požymiai – perskaitykime juos ir įsitikinkime, ar visi mokiniai suprato.  Būdvardžiai kaitomi **giminėmis, skaičiais ir linksniuojami** (kaitomi linksniais).  Būdvardžiai su daiktavardžiais derinami **gimine, skaičiumi ir linksniu.**    Prisiminkime, kuo kaitomi daiktavardžiai, kuo nuo jų skiriasi būdvardžiai. Kad vaikai geriau įsimintų, galime pasakyti trumpai –  **giminėmis!** Pasiaiškinkime: daiktavardis giminėmis nekaitomas, o tik yra kurios nors giminės, pavyzdžiui, *berniukas* – tik vyriškosios giminės, *mergaitė* – tik moteriškosios, o būdvardis kaitomas giminėmis, pavyzdžiui, *geras berniukas, gera mergaitė*.  Dirbame su mokiniams jau pažįstamais būdvardžių ir daiktavardžių junginiais (88 ir 89 psl.). Tik dabar apibūdiname ne daiktavardžius, o pabraukiame būdvardžius ir parašome jų klausimus (pavyzdys yra). Nebūtina visus junginius nurašyti ir išnagrinėti, galima tik kelis, kol įsitikinsime, kad mokiniai geba kelti būdvardžiams klausimus:  *kokį? kokių? kokiu? kokiu?*  *keistą berniuką, mėlynų drugelių, mėlynu kostiumėliu, laibu balseliu,*  *kokiomis? kokių? kokia?*  *giedromis dienomis, jaunų eglaičių, nedidukė mergytė,*  *kokia?*  *trumpa nosyte*  Antra vadovėlio užduotis – pažaisti daiktavardžiais ir būdvardžiais: viena klasės pusė pasako kokį nors daiktavardį, o kita pusė – jam tinkantį būdvardį. Paskui pasikeiskime. Žaiskime, kol įsitikinsime, kad vaikai geba derinti būdvardžius su daiktavardžiais.  Su daiktavardžiais ir būdvardžiais žaidžia ir poetas **S. Poškus**. Perskaitykime jo eilėraštį **„Pasijodinėjimas“**, išsiaiškinkime mokiniams nežinomus žodžius ir atspėkime, apie kokį įvykįpoetas pasakoja tik daiktavardžiais. Atrodo, kad daiktavardžiai visai netinkami įvykiui vaizduoti, pasakojimui kurti, bet, pasirodo, galima ir taip sukurti pasakojimą. Ar mokiniai supras eilėraščio turinį? Jeigu ne, paaiškinkime: kelias eina per lauką, upelį, krūmus, juose miega kiškis, keliu joja raitelis, kiškis išsigąsta, žirgas taip pat ir numeta raitelį, jis susitrenkia į akmenį, prie jo atjoja draugas (galima ir kitokia pabaigos versija).  Kitas **S. Poškaus** eilėraštis sudarytas tik iš būdvardžių**: *Pilkas, ilgas, begalinis...*** Tai lyg mįslė, kurią reikia įminti – pilkas dangus, dar galime pridurti – lietus (prisiminkime mįslę *Ilgas, aukštas, kai atsitupia, žolėje nesimato.*).  Toliau seka gramatinės užduotys, kuriose žaidžiama poeto eilėraščiais:  Mokiniams reikia sugalvoti tinkamus būdvardžius prie eilėraščio daiktavardžių (nebūtinai visų, galima ir tik prie kurio nors posmo, bus reikalinga ir mokytojo pagalba), pavyzdžiui:  *Ilgas kelias. Platus laukas. Didelis išgąstis. Greitas kiškis.*  *Sraunus upelis. Baltos ievos. Staigus posūkis. Eiklus žirgas.*  *Aukšti alksniai. Tankūs krūmynai. Geras raitelis. Staigus kūlverstis.*  *Bailus kiškelis. Saldus miegas. Dideli akmenys. Ilgos smilgos.*  *Didelis skausmas. Baisi mėlynė.*  *Melsva padangė. Platus laukas.*  *Silpnas raitelis. Ramus žirgas.*  *Sportinė kepurė. Geras draugas.*  Kito eilėraščio eilučių pabaigoje įrašykime daiktavardį. Jis gali kartotis, pavyzdžiui:  *Pilkas ilgas begalinis lietus*  *liūdnas įkyrus verksmingas lietus*  *šlapias šaltas nuobodus lietus*  *neskanus lietus*  *nesaldus lietus.*  Kaip ir poetas, niekur nedėjome kablelių, galima taip ir palikti, o galima ir sudėti (vienarūšės sakinio dalys). Atlikdami šias užduotis nepamirškime, kad tai tik žaidimas, mokiniai gali pateikti savus variantus, klysti, kurti savus žodžius.  Pratybų sąsiuvinio užduotys skirtos būdvardžių kaitymui mokytis. Pirmame pratime reikia pabraukti būdvardžius, parašyti būdvardžių giminę ir skaičių (būdvardžius nagrinėkime kartu su daiktavardžiais):  *mot. g. vns. vyr. g. vns. mot. g. vns. vyr. g. vns. vyr. g. dgs.*  skaisti saulutė, šiltas vėjas, šalta žiema, baltas sniegas, linksmi  *mot. g. vns. vyr. g. vns. vyr. g. dgs. mot. g. vns.*  upeliai, balta snieguolė, mėlynas dangus, dideli kąsniai, pikta žiema  Atlikdami antrą pratimą mokiniai dar kartą įsitikins, kad junginiuose būdvardžių ir daiktavardžių giminė yra ta pati, ir toliau mokysis ją nustatyti.  Pratimo pavyzdžiai susiskirstys taip:  švelni katė švarios rankos  balta staltiesė raudona aušra  Moteriškoji giminė  juoda žemė rudos kojinės  pikta liūtė geros draugės  sidabrinė taurė baili pelė  tyli muzika žalia žolė    juodas debesis rudi batai  baltas popierius raudonas dangus  Vyriškoji giminė  žalias medis švarus kiemas  bailus kiškis tylus garsas  piktas liūtas geri draugai  švelnus šuo sidabrinis šaukštas  Kita užduotis – sugalvoti sakinius su lapelyje parašytas daiktavardžių ir būdvardžių junginiais. Tegul kiekvienas mokinys galvoja savarankiškai, o paskui paskaito draugams.  Sudėtingesnis ketvirtas pratimas, nes jame jau vartojami įvairių formų ir atsakantys į įvairius klausimus daiktavardžiai ir būdvardžiai. Juos reikia sujungti, kad derėtų (būtų suderinti):  Daiktavardžiui ***traukiniuose*** tiks būdvardžiai: *žaliuose, senuose, ilguose, greituose, patogiuose, elektriniuose*;  ***laivu*** *– greitu, gražiu, baltu, keleiviniu, buriniu;*  ***dviratį*** *– brangų, gražų, sportinį, lengvą, naują;*  ***automobiliams*** *– greitiems, sportiniams, senoviniams,*    Namų darbams skirti du pratimai: atsakyti į klausimus pagal dailininko piešinį ir sukurti pasakojimą – tarsi to piešinio tęsinį. Taigi antras darbas – kūrybinis, kiekvienas mokinys tegul jį atlieka pagal savo galimybes.  Paaiškinkime vaikams, kad atsakydami į klausimus gali vartoti lapelyje surašytus žodžius, bet nebūtinai visus, o pasirinkti tik tuos, kurie, jų manymu, tinka. Pavyzdys:  Kokia eglė auga sode? *Žalia, skarota*  Kokios pušys?  *Lieknos, aukštos*  Koks senis besmegenis stovi po egle? *Didelis, linksmas*  *..............................................*  Rašydami pasakojimą „Besmegenis netenka nosies“, mokiniai tegul įsižiūri į piešinį, kuriame kiškis nešasi besmegenio nosį-morką, ir parašo nors keletą sakinių (kaip alkanas kiškis atliuoksėjo prie besmegenio, kaip pašoko ir pagriebė nosį, ... Gali parašyti ir kiškio su besmegeniu pokalbį arba besmegenio pasipiktinimą išreikšti). Kitą kartą susitikę tegul savo rašinį perskaito klasės draugams. |

**5 tema.** GERAS IR... NELABAI PASAULIS

**Tikslas – skaityti kūrinius apie vaikus, jų elgesį, bendravimą, vertinti veikėjų elgesį; mokytis linksniuoti būdvardžius, rašyti jų galūnes, būdvardžius derinti su daiktavardžiais:**

• skaitys **V. Račicko** pasakojimus **„Simas ir šuniukas“** bei **„Trumpi pirštai“**;

• vertins veikėjų poelgius;

• susipažins su būdvardžių, kurie turi galūnes -***as, -a***, linksniavimu;

• mokysis naudotis **„Būdvardžių linksniavimo atmintine“**, linksniuoti būdvardžius;

• patys sukurs būdvardžių galūnių rašybos taisykles;

• plės savo žodyną būdvardžiais, susipažins su priešingos reikšmės būdvardžiais.

**Priemonės:** Vad. P. 92–93. Pr. 2. P. 24–25.

|  |  |
| --- | --- |
| *Mokytojui.*  *Pirmo kūrinio skaitymas, aptarimas.*    *Gramatinės užduotys.*  *Pratybų sąsiuvinio užduotys:*   * *būdvardžių klausimai;* * *„Būdvardžių*   *linksniavimo atmintinė“, būdvardžių linksniavimas;*   * *Būdvardžių rašybos taisyklės;* * *plečiame supratimą apie būdvardžių reikšmes.*   *Antro kūrinio skaitymas, aptarimas.* | Vystydami skyriaus **Koks margas mūsų pasaulis!** pagrindinę mintį, parinkome kūrinių ir apie mokinių bendraamžių elgesį, kad jie galėtų jį vertinti ir aptarti, kokie skirtingi yra žmonės ir kokie skirtingi esame mes. Apie šiuolaikinių vaikų gyvenimą lietuvių vaikų literatūroje daugiausia rašo mokiniams puikiai žinomas autorius Vytautas Račickas. Pirmajame šios temos kūrinyje **„Simas ir šuniukas“** pasakojama apie gražų berniuko poelgį, o antrajame **„Trumpi pirštai“** – apie mėgstantį patingėti Mikę, kurį mokiniai jau pažįsta iš kitų V. Račicko pasakojimų. Gretindami veikėjus ketvirtokai nesunkiai juos apibūdins, įvertins jų poelgius.  Šia tema pradedama supažindinti mokinius su pirmuoju būdvardžių linksniavimo tipu – skaito išlinksniuotus būdvardžius *ger****as****, ger****a***,todėl žodis *geras* yra ir temos pavadinime.    Vadovėlyje siūloma tyliai perskaityti **V. Račicko** pasakojimą **„Simas ir** **šuniukas“** ir tyliai pamąstyti, ko moko rašytojas, ką jis nori mums pasakyti. Aptarkime šio kūrinio pagrindinę mintį, kurią galima ir taip suformuluoti: *gerai darai – sau darai* arba *geras poelgis ir pačiam suteikia džiaugsmo, laimės*.  Detaliau išnagrinėti šį pasakojimą mokiniams padės klausimai po tekstu. Skaitykime po vieną klausimą ir ieškokime atsakymo tekste. Kaip mokiniai vertins berniuko poelgį, priklausys nuo mokinių šeimų požiūrio į labdarą, į dalijimąsi su kitais. Mokytojas neturėtų nustebti, jei kas nors Simą įvertintų neigiamai. Tuomet galime pakalbėti apie seną lietuvių tradiciją šelpti vargingesnius žmones, elgetas, padėti nelaimėje.  Skaitytą tekstą panaudokime būdvardžio mokymuisi. Tekste yra šie daiktavardžiai, turintys jiems priklausančių būdvardžių:  *kokią? koks? kokia? koks?*  *žilagalvę senutę, veidas raukšlėtas, ranka plona, nedidelis*  *kokios? kokį?*  *šunelis, mažiausios šypsenėlės, gyvą šuniuką* (kaip matome, daugiausia būdvardžių yra aprašyme, jų yra ir daugiau, bet jų daiktavardžiai tik numanomi, pavyzdžiui: *keleiviai pikti, nelaimingi*, todėl juos praleidome). Pasitardami parašome tų būdvardžių klausimus.  Prie teksto daiktavardžių *pomidorus, agurkus, braškes, trešnes* rašytojas nepavartojo būdvardžių, t. y. jų neapibūdino, todėl apibūdinkime mes – parinkime būdvardžių, pavyzdžiui: *didelius raudonus pomidorus, žalius spygliuotus agurkus, saldžias raudonas braškes, geltonas ir raudonas trešnes.*    Mokiniams turėtų būti suprantamas pirmas sąsiuvinio pratimas: rasti daiktavardžius su jiems priklausančiais būdvardžiais ir parašyti būdvardžio klausimą – taip po truputį mokomasi kaityti būdvardžius, suprasti, kad būdvardis sakinyje gali atsakyti į įvairius klausimus.  Pateikiame, kokius klausimus reikėtų rašyti būdvardžių viršuje:  Įvairių (kokių?) prekių, su (su kokia?) šviežia duona, karštomis (kokiomis?) bandelėmis, bulviniai (kokie?) traškučiai, šokoladiniai (kokie?) vafliai, cukriniai (kokie?) gaidžiukai, stiklinės (kokios?) vitrinos, šokoladinius (kokius?) tortus, vaisinius (kokius?) pyragus, imbierinius (kokius?) sausainius, trapias riešutines (kokias?) juosteles, vanilinių (kokių?) ledų, braškinių (kokių?) ledų, bananinių (kokių?).  Pasiaiškinkime, kodėl žodžiai *kukurūzų* ir *meduolių* nėra būdvardžiai (jie yra daiktavardžiai *kukurūzai, meduoliai*).  Jeigu pamokoje trūksta laiko, antrą pratimą galima skirti namams kaip papildomą darbą. Svarbesnis trečias pratimas – mokytis linksniuoti būdvardžius. Supažindinkime vaikus su **„Būdvardžių linksniavimo atmintine“** (šio sąs. P. 59). Linksniuodami būdvardžius *šiltas, šaltas, šilta, šalta,*  mokiniai gali pasižiūrėti ir į kitą vadovėlio puslapį, kur išlinksniuoti būdvardžiai *geras, gera*. Taigi pirmiausia mokomės linksniuoti tuos būdvardžius, kurių **vyriškosios giminės galūnė *-as*, o moteriškosios *-a*.** Šie būdvardžiai nekelia didelių rašybos problemų, tereikia įsidėmėti nosines raides, kai atsako į klausimus ***kokį? kokią? kokių?***, ir ***-e*** gale, kai atsako į klausimus ***kokiame? kokioje? kokiuose? kokiose?*** Pratimą atlikime visi kartu, galima ir lentoje rašyti arba dideliame popieriaus lape, paryškinti minėtas galūnes.  Išlinksniavę būdvardžius mėginkime visi kartu pasakyti, o paskui ir užrašyti taisykles (4 pratimas). Tos taisyklės vaikams jau žinomos iš daiktavardžio kurso. Tik nepamirškime, kad būdvardžiai atsako į kitus klausimus.  I taisyklė:  Jeigu būdvardis atsako į klausimus ***kokį? kokią? kokių?***, jo galūnėje rašome nosinę raidę, pavyzdžiui: *balt****ą*** *(sniegą), balt****ą*** *(suknutę), ger****ą*** *(vakarą), ger****ą*** *(dieną), balt****ų*** *(sniegų), balt****ų*** *(suknučių), ger****ų*** *(vakarų), ger****ų*** *(dienų).*    Kaip matome, šių būdvardžių vyriškosios ir moteriškosios giminės galūnės sutampa.  II taisyklė:  Jeigu būdvardis atsako į klausimus ***kokiame? kokioje? kokiuose? kokiose?***, jo gale rašome ***-e*** raidę, pavyzdžiui: *baltam****e*** *(sniege), baltoj****e*** *(suknutėje), geram****e*** *(vakare), geroj****e*** *(dienoje), baltuos****e*** *(snieguose), baltos****e*** *(suknutėse), geruos****e*** *(vakaruose), geros****e*** *(dienose).*  Kiti du pratimai padeda mokiniui ne tik mokytis linksniuoti būdvardžius (juos vartoti sakinyje), bet ir praplečia supratimą apie būdvardžių reikšmes, vartojimą kalboje.  Penktame pratime pateiktos šios lietuvių patarlės:  Geram žmogui visur gerai, blogam žmogui visur blogai. Blogo žmogaus neišg**i**rsi, gero žmogaus neišpeiksi. Gerą žmogų peiksi – neišpeiksi, blogą žmogų g**i**rsi – neišg**i**rsi. Baltos rankos juodo darbo bijo. Didelė išmintis mažoje galvoje sutelpa.  O šešto pratimo priešingos reikšmės būdvardžiai (antonimai) yra šie:    *Amžinas – laikinas, amžina – laikina*  *Ankstyvas – vėlyvas, ankstyva – vėlyva*  *trumpas – ilgas, trumpa – ilga*  *lieknas – storas, liekna – stora*  *jaunas – senas, jauna – sena.*  Jeigu užtenka laiko, antrą **V. Račicko** kūrinį **„Trumpi pirštai“** galime skaityti antros pamokos pabaigoje ir trumpai aptarti. Galima jį skirti namų skaitymui. Tai kiek su humoru parašytas pasakojimas iš labai populiarios knygos „Mikė ir Juozapėlis“. Šiame pasakojime ir vėl Juozapėlis yra teigiamas herojus, o Mikė – neigiamas. Iš Mikės tingėjimo rašytojas pasišaipo Juozapėlio lūpomis. Bet Juozapėlio širdis gera – jis duoda draugui pinigų skanumynams nusipirkti, nors tas, kai buvo kviečiamas užsidirbti, tingėjo ir pasiteisino, kad jo trumpi pirštai, ir todėl daryti inkilėlių varnėnams jis negali. Įdomu, kaip mokiniai būtų pasielgę Juozapėlio vietoje. Pakalbėkime apie tai. Išties šiuolaikiškas, susijęs su verslu, pasakojimas turėtų būti suprantamas ketvirtokams. |

**6 tema.** SKANUS… PASAULIS

**Tikslas – skaityti grožinį ir negrožinį tekstą, valgių receptą; mokytis linksniuoti būdvardžius, rašyti jų galūnes, būdvardžius derinti su daiktavardžiais:**

• skaitys **V. Žilinskaitės** pasakojimo **„Svogūnėlis“ ištrauką**, sugalvos jo pabaigą;

• aptars kūrinio veikėją;

• skaitys valgio receptus, instrukciją, kaip žiemą užsiauginti svogūnų laiškų:

• susipažins su būdvardžių, kurie turi galūnes ***-ias, -ia***, linksniavimu;

• mokysis naudotis **„Būdvardžių linksniavimo atmintine“**, linksniuoti būdvardžius;

• aiškinsis būdvardžių galūnių rašybos taisyklę;

• plės savo žodyną būdvardžiais;

• kurs tekstą – sugalvos skaityto pasakojimo pabaigą.

**Priemonės:** Vad. P. 94–95. Pr. 2. P. 26–27.

|  |  |
| --- | --- |
| *Mokytojui.*  *Temos aiškinimasis.*  *Kūrinio skaitymas ir aptarimas.*  *Būdvardžių* ***žalias, žalia*** *linksniavimas.*  *Dalykinių tekstų (valgių receptų) skaitymas.*  *Rašybos taisyklės aiškinimasis.*  *Pratybų sąsiuvinio užduotys:*  *-eilėraščio apie svogūną ir dalykinio teksto apie šią daržovę skaitymas, lyginimas;*   * *mokomės derinti sakinyje būdvardžius su daiktavar-*   *džiais, juos rašyti.*  *Namų darbai.* | Ši tema skirta labai buitiškiems dalykams: mokiniai skaito pasakojimą apie svogūnėlį, kurį žiemą ant lango užaugino V. Žilinskaitės apsakymo „Svogūnėlis“ veikėjas Vaidotas, dalykinį tekstą apie svogūną, valgių su svogūnais receptus. Tekstai ne tik skaitomi, bet ir aptariami, pasakojimas pratęsiamas, mokiniai sužino naujų žodžių. Kodėl pasirinkti tokie tekstai? Juose vartojamas būdvardis *žalias*, kuris šios temos gramatinei daliai yra labai svarbus.  Toliau mokomasi linksniuoti ir vartoti būdvardžius: susipažįstama su būdvardžių, kurie turi galūnę ***-ias, -ia***, linksniavimu. Daug dėmesio skiriama šių būdvardžių rašybai, nes ji sudėtingesnė negu pirmosios grupės būdvardžių ( su kuriais susipažino 5 temoje).    Perskaitykime temos pavadinimą **„Skanus... pasaulis“** ir pakalbėkime su mokiniais, kaip jie supranta tokį pasakymą. Kaip pasaulis gali būti skanus? Koks jis turi būti? Tegul mokiniai pasako savo mintis. O tuomet paaiškinkime, kad toks temos pavadinimas pasirinktas, nes skaitysime ir kalbėsime apie valgius arba produktus, iš kurių tie valgiai gaminami. Ir nebūtinai tai turi būti saldumynai, traškučiai, kuriuos vaikai labai mėgsta. Rašytoja Vytautė Žilinskaitė rašo apie labai gerai visiems žinomą daržovę – svogūną, bet savo pasakojimu nustebina ir sudomina skaitytoją.  Susitarkime, kaip skaitysime **V. Žilinskaitės** pasakojimą **„Svogūnėlis“**, ir perskaitykime. Paskui atsakykime į klausimus po tekstu. Atsakydami mokiniai privalės vis grįžti į tekstą, cituoti autorės žodžius (kartu tobulins skaitymo įgūdžius). Atkreipkime ketvirtokų akis į dangaus aprašymą, kaip svogūnėlis pakirdo (pabudo) iš miego, kaip pradėjo augti laiškai. Taip pat pasiaiškinkime žodžio *laiškas* reikšmę – ji yra paraštėje žodynėlyje. Lietuvių kalboje laišku vadiname raštą, kurį rašome ir kam nors siunčiame, mokiniams ši reikšmė labai gerai žinoma. Tačiau ir svogūnų stiebelius vadiname laiškais, o ne lapais, kaip įprasta kalbant apie daržoves, augalus.  Pasakojimas neužbaigtas, todėl mokiniams reikės sugalvoti, kaip baigėsi Vaidoto ir svogūnėlio draugystė, ir papasakoti žodžiu.  Iš teksto paimtas žodžių junginys – *žalias laiškas* ir būdvardis ***žalias*** išlinksniuotas plakatėlyje **„Mokykimės!“**. Visi skaitykime ir įsižiūrėkime, kuo būdvardžių *žal****ias****,**žal****ia***  linksniavimas skiriasi nuo būdvardžių *ger****as****, ger****a***linksniavimo. **Galūnės tos pačios, tik visur yra priebalsių minkštumo ženklas *i*!** Taigi galime sakyti, kad būdvardžius su galūnėmis ***-ias, -ia*** jau mokame linksniuoti. Kitame puslapyje susipažinsime su šių būdvardžių rašybos taisykle.  Vadovėlyje virš valgių receptų parašytas priežodis, kuris sakomas apie skanų valgį: **Gardu, kaip devyni medūs**. Paaiškinkime, kad tai senolių pasakymas, taip gardu, kad net ne kaip medus, o kaip devyni medūs (paprastai kalboje daiktavardžio *medus* daugiskaita nevartojama) . Mokiniai čia pateiktus receptus ir instrukciją gali skaityti pasiskirstę į tris grupes arba namie kartu su šeimos nariais. Receptai labai praktiški, paprasti, bet žalio sumuštinio tikriausiai niekas nevalgė. Paraginkime mokinius pabandyti namie.  Varu ar šiandien kas augina ant palangės svogūną, vadovėlyje siūloma ir tai išmėginti. Dar galime paaiškinti mokiniams, kad svogūnų laiškų sumuštinis buvo jų senelių, prosenelių vitaminų šaltinis, ypač žiemą ar ankstyvą pavasarį, kai dar nebuvo šviežių daržovių.  Vadovėlio 95-o puslapio plakatėlyje **„Įsižiūrėkite!“** mokiniai supažindinami su dar viena būdvardžių rašybos taisykle, kuri labai panaši į daiktavardžių rašybos taisyklę, kurią mokiniai jau žino. Praktiškas patarimas, kuris patikrintas mokant rašybos ne vieną pradinukų kartą: akcentuokime klausimus ***kokio?*** ***kokios?*** ir galūnes ***-io, -ios*** (*žal****io****, žal****ios***), nes čia mokiniai ir taria ir aiškiai mato galūnę su minkštumo ženklu ***i***,kuris „pereina“ (perbėga, atsiduria) beveik visose kitose šių žodžių galūnėse. Todėl ten, kur girdime ***e***, visur rašome ***-ia-***.  Galime visi kartu išlinksniuoti *šviežias sviestas, šviežia grietinė* ir dar pasimokyti rašyti būdvardžius su galūnėmis ***-ias, -ia.*** Šią užduotį mokiniai turėtų stengtis atlikti savarankiškai, o paskui pasitikrinti „Būdvardžių linksniavimo atmintinėje“, nes ten yra išlinksniuoti žodžiai *šviežias, šviežia.*  Ketvirtokai tikriausiai jau geba suprasti grožinio ir negrožinio teksto skirtumus – mokosi JAV mokyklose. Pratybų sąsiuvinyje skaito trumpą V. Palčinskaitės eilėraštį „Svogūnas“ iš ciklo „Linksmoji lysvė“ (1 pratimas) ir informacinį to paties pavadinimo „Vaikų enciklopedijos“ straipsnį (2 pratimas). Palyginkime, kuo jie skiriasi: eilėraštyje reiškiami svogūnėlio jausmai, nuostaba, o dalykiniame straipsnyje pateikiamos žinios apie šią populiarią daržovę. Raskime, ko nežinojome apie ją.  Svarbus trečias pratimas. Pirmiausia perskaitykime kiekvieną sakinį, o paskui įrašykime galūnes, aiškindami, kodėl taip reikia rašyti. Dar atkreipkime mokinių akis į plakatėlį **„Mokomės!“**. Iki šiol mokėme vaikus kelti skirtingus klausimus daiktavardžiams ir būdvardžiams, tačiau sakinyje galima kelti ir tik daiktavardžio klausimą – taip natūraliau, o būdvardį vis tiek turėsime derinti prie daiktavardžio. Tačiau jeigu vaikams bus neaiški būdvardžio galūnė, galime grįžti prie konkretaus būdvardžio klausimo.  Pratimo tekstas sudarytas iš trijų pastraipų: I pastraipoje reikia įrašyti tinkamą žodžio junginio *nauja parduotuvė* formą (linksnį), II pastraipoje – *šviežias pienas*, III – *švieži vaisiai*.  PARDUOTUVĖ  Mūsų gatvėje ilgai nebuvo (ko?)nauj*os* parduotuv*ės*. Pastatyti  (kam?) nauj*ai* parduotuv*ei* prireikė laiko. Pagaliau vieną dieną  atidarė (ką?) nauj*ą* parduotuv*ę*. Kiek daug prekių (kur?) nauj*oje* parduotuv*ėje*!  Parduotuvėje yra daug (ko?) šviež*io* pien*o*. Šaldytuvo  reikia (kam?) šviež*iam* pien*ui*. Rytą į parduotuvę atvežė (ką?)  šviež*ią* pien*ą*. Visą dieną parduotuvė prekiauja (kuo?) šviež*iu*  pien*u*. Daug vitaminų yra (kur?) šviež*iame* pien*e*.  Parduotuvėje nusipirkau (ko?) šviež*ių* vais*ių*. Naują lentyną  pastatė (kam?) šviež*iems* vais*iams*. Žmonės mielai pirko (ką?)  šviež*ius* vais*ius*. Vaikai ypač džiaugėsi (kuo?) šviež*iais*  vais*iais*. Daug vitaminų yra (kur?) šviež*iuose* vais*iuose*.  Atlikdami namų darbus ketvirtokai toliau mokosi derinti būdvardžius su daiktavardžiais, rašyti jų galūnes. Pirmas namų darbų pratimas visiškai analogiškas atliktajam klasėje: I pastraipoje reikia įrašyti tinkamą žodžių junginio *naujos parduotuvės* formą (linksnį), II pastraipoje – *šviežios žuvys*, III – *šviežios daržovės*.  PARDUOTUVĖS  Mūsų gatvėje daug (ko?) nauj*ų* parduotuv*ių*. Dailininkai su-  kūrė reklamas (kam?) nauj*oms* parduotuv*ėms*. Pirkėjai tuoj aplan-  kys (ką?) nauj*as* parduotuv*es*. Miesto svečiai stebėsis (kuo?) nau-  j*omis* parduotuv*ėmis*. Jie apsipirks (kur?) nauj*ose* parduotuv*ėse*.  Žvejai į parduotuvę atvežė (ko?) šviež*ių* žuv*ų*. Daug ledo  reikėjo (kam?) šviež*ioms* žuv*ims*. Ledo gabaliukais apibarstė (ką?) šviež*ias* žuv*is*. Pirkėjai ypač džiaugėsi (kuo?) šviež*iomis* žuv*imis*. Žmogui naudingų medžiagų ypač gausu (kame?) šviež*iose* žuv*yse*.  Parduotuvės lentynose daug (ko?) šviež*ių* daržov*ių*. Didžiulės pintinės pastatytos (kam?) šviež*ioms* daržov*ėms*. Į jas pardavėjos  sudės (ką?) šviež*ias* daržov*es*. Vitaminų gausu (kame?) šviež*iose*  daržov*ėse*.  Antras pratimas moko linksniuoti būdvardį *naujas* ir daiktavardį *kelias.* Abu žodžiai mokiniams žinomi, klasėje linksniavo būdvardį *nauja.* Kad mokiniui būtų lengviau būdvardžio ir daiktavardžio junginys pateikiamas sakiniuose.  Pro mūsų miestelį eina (kas?) naujas kelias.  Čia ilgai nebuvo (ko?) naujo kelio.  Atvežė naujus ženklus (kam?) naujam keliui.  Ryškūs žibintai apšvietė (ką?) naują kelią.  Dabar visi važiuoja (kuo?) nauju keliu.  Tikrai nebus avarijų (kur?) naujame kelyje!  Mūsų šalį puošia (kas?) nauji keliai.  Mums visiems reikėjo (ko?) naujų kelių.  Ilgai nereikės remonto (kam?) naujiems keliams.  Vairuotojai giria (ką) naujus kelius.  Mes važiuojame (kuo?) naujais keliais.  Daug automobilių (kur?) naujuose keliuose.  Trečias pratimas – kūrybinis darbas: sugalvoti ir parašyti, kas atsitiko  svogūnėliui, kurį augino Vaidotas (iš skaityto V. Žilinskaitės apsakymo). Mokiniui „sufleruoja“ piešinys pratybų sąsiuvinyje, tačiau galima kurti ir visai kitokią pabaigą. Kiekvienas mokinys rašo pagal savo lietuvių kalbos gebėjimus: vieni parašys ilgesnį tekstą, kiti – gal tik du tris sakinius. Kitą savaitę mokiniai tegul šį rašinėlį perskaito draugams. |

**7 tema.** NUOSTABUS IR TRAGIŠKAS

**Tikslas – susipažinti su dar viena legenda apie Vilnių, su viena gražiausių Vilniaus bažnyčių – Šv. Onos bažnyčia; toliau mokytis linksniuoti būdvardžius, rašyti jų galūnes, būdvardžius derinti su daiktavardžiais:**

• skaitys **A. Ramono** legendą **„Šv. Onos bažnyčia“**, atsakys į teksto klausimus;

• ieškos informacijos apie Šv. Onos bažnyčią;

• susipažins su būdvardžių, kurie turi galūnes ***-us, -i***, linksniavimu;

• mokysis naudotis **„Būdvardžių linksniavimo atmintine“**, linksniuoti būdvardžius;

• aiškinsis dar vieną būdvardžių galūnių rašybos taisyklę;

• plės savo žodyną būdvardžiais, mokysis juos vartoti.

**Priemonės:** Vad. P. 96–97. Pr. 2. P. 28–29.

|  |  |
| --- | --- |
| *Mokytojui.*    *Temos aptarimas. Kūrinio klausymas.*  *Kūrinio analizė.*  *Būdvardžių su galūnėmis* ***-us, -i*** *linksniavimas ir rašyba.*  *Pratybų sąsiuvinio užduotys:*   * *žodyno turtinimas būdvardžiais,*   *būdvardžių derinimas su daiktavar-*  *džiais;*   * *būdvardžių su galūnėmis* ***-us, -i*** *rašybos taisyklės;* * *kaip išmokome rašyti būdvardžius;* * *pasakojimas žodžiu pagal kelio planą.* | Temos pavadinime yra būdvardis *nuostabus*, kuris priklauso būdvardžiams su galūnėmis ***-us, -i,*** kuriuos mokysimės linksniuoti. Kad mokiniai galėtų rasti tekste šių būdvardžių pavyzdžių, pasirinkome legendą apie Vilniaus Šv. Onos bažnyčią iš Antano Ramono knygos „Vilniaus legendos. Pasakos (V.: Lietus, 2001. P. 7–18).  Pastaba. Yra du leidiniai su panašiu kūriniu apie Šv. Onos bažnyčią: minėta A. Ramono knyga ir „Vilniaus padavimai“ (V.: Nieko rimto, 2013. P. 49–54). Kaip rašoma knygos anotacijoje, šie padavimai buvo surinkti tarpukario Lietuvoje ir išleisti P. Vingio (Prano Žukausko), perleisti leidyklos „Nieko rimto“ 2013 metais. Ar rašytojas Antanas Ramonas rėmėsi šiuo leidiniu, ar kuo kitu – sunku pasakyti. Į vadovėlį įdėjome jo variantą, bet per klaidą vadovėlio literatūros sąraše nurodytas antrasis šaltinis, kuriame, kaip minėjome, yra panašus kūrinys – padavimas apie Š. Onos bažnyčią, todėl leidžiant naują vadovėlio leidimą, šis netikslumas bus ištaisytas. Jeigu mokytojas norės perskaityti visą kūrinį, gali jį rasti aukščiau nurodytoje Antanas Ramono knygoje. Tačiau nieko blogo neatsitiks, jeigu perskaitys antrą variantą knygoje „Vilniaus padavimai“.   1. **Ramono** legenda **„Šv. Onos bažnyčia“** pasakoja tragišką įvykį. Šis   pasakojimas verčia susimąstyti apie žmogaus vidines savybes, apie gėrį ir blogį. Manome, kad ketvirtokai pajėgūs pamąstyti ir pasikalbėti apie tai. Tačiau jeigu mokytojas mano, kad jo mokiniams tai dar per sunku, gali šią temą praleisti, tik pamokyti ketvirtokus linksniuoti būdvardžius, kurie turi galūnes ***-us, -i***.  Trumpai aptarkime temos pavadinimą **„Nuostabus ir tragiškas“**: kas, mokinių manymu, gyvenime, aplink juos gali būti **nuostabu**, o kas **tragiška,** kitaip sakant, baisu, susiję su nelaime. (žodis *tragiškas* mokiniams tikriausiai žinomas, nes jis tarptautinis, žodyne aiškinamas kaip „keliantis siaubą, sielvartingas, sukrečiantis, liūdnas, susijęs su didele nelaime“ (Tarptautinių žodžių žodynas. V.: Vyriausioji enciklopedijų redakcija, 1985. P. 495). Mokytojas turėtų mokiniams pats perskaityti A. Ramono legendos (arba padavimo) „Šv. Onos bažnyčia“ pradžios perpasakojimą (kūrinys ilgas, viso negalėjome įdėti į vadovėlį) ir paaiškinti, ko vaikai nesupras.  Pirmą kartą legendos tekstą geriau būtų raiškiai perskaityti mokytojui, o mokiniams atidžiai paklausyti. Po to skirkime ketvirtokams laiko persiskaityti tekstą ir išsiaiškinti nežinomus žodžius. Ar mokiniai suprato legendą, galima patikrinti skiriant pirmą pratybų sąsiuvinio užduotį: į tekstą įrašyti tinkamus žodžius (paskui mokiniams būtų lengviau analizuoti pasakojimą):  Kunigaikštis užsakė *garsiam meistrui Vaitiekui* pastatyti Šv. Onos bažnyčią. Bet ją pastatė *jaunas meistras Jonas*. Tą vakarą švietė *ryškus mėnulis*. Jo šviesoje senasis meistras pamatė *naujos bažnyčios* kontūrus. Bažnyčios bokštai buvo *grakštūs, lengvi*. Senąjį meistrą apėmė *baisus pavydas*. Tas pavydas pražudė abu *nuostabius meistrus*. Bet tai tik *gražus pasakojimas.*    Aptarkime legendą pagal vadovėlio klausimus. Atsakymo į pirmą klausimą mokiniai ieško 96-ame puslapyje. Tiksliausiai apibūdintų garsaus senojo meistro Vaitiekaus siekį žodžiai: *Dievo namai turi būti tvirti ir amžini.* Atsakymą į antrą klausimą mokiniai ras ir jaunojo meistro Jono žodžiuose, pasakytuose senajam meistrui (*Bažnyčia turi būti lengva kaip žmogaus mintis, kuri veržiasi aukštyn...)* ir bažnyčios aprašyme, kurį mokiniai randa tekste (P. 97) ir perskaito: *Lengvučiai bokštai plaukė mėnesienoje...* Paraginkime mokinius įsižiūrėti į bažnyčios nuotrauką vadovėlyje. Kaip jiems atrodo bokštai?  Sunkiausias trečias klausimas. Pasikalbėkime, kas pražudė senąjį meistrą, kodėl žuvo jaunasis meistras. Tikriausiai mokiniai atsakys – kaltas senojo meistro pavydas, išdidumas.  Ketvirtas vadovėlio klausimas tarsi turėtų nuraminti mokinius – tai tik legenda, bet ji jaudina, verčia susimąstyti, pagaliau daugiau pasidomėti apie šį Vilniaus architektūros šedevrą. Paieškokime internete, knygose žinių apie Vilniaus Šv. Onos bažnyčią.    Panaudokime legendos tekstą gramatikai mokytis. Galime paskirstyti pastraipas grupėms ir tegul jos randa daiktavardžius su jiems priklausančiais būdvardžiais (pasako žodžiu arba parašo ant lapelių, į paprastą sąsiuvinį ar kt.): *garsus meistras, vienturtės dukters, sunkios tvirtos formos, bažnyčia lengva, senasis meistras, namai tvirti ir amžini, ryškus mėnulis, tankų rezginį, naujos bažnyčios, lengvučiai bokštai, nuostabaus grožio, jaunas kraujas, baltais plaukais, liūdna istorija.*  Susipažinkime su būdvardžių, kurie turi galūnes ***-us*** (vyriškoji giminė) ir ***-i*** (moteriškoji giminė) kaitymu: 96-ame puslapyje visi skaitome ir aptariame būdvardžių *ryšk****us***, *ryšk****i*** linksniavimą. Po to aptariame būdvardžių su minėtomis galūnėmis rašybos taisykles (P. 97) Atkreipkime mokinių akis į vyriškosios giminės būdvardžių galūnes: a) daugiskaitos, kai būdvardis atsako į klausimą **kas?**, *ryšk****ūs***, b) vienaskaitos, kai būdvardis atsako į klausimą kokio?, *ryšk****aus*** (ne ***-io***).  Atlikime užduotis pratybų sąsiuvinyje: antras pratimas padės plėsti mokinio žodyną būdvardžiais – būdvardžius derinti su jiems tinkamais daiktavardžiais (kitaip sakant, daiktavardžiams rasti tinkamus būdvardžius – gali kartotis tie patys): namas gali būti *jaukus, šviesus, tamsus, platus, dailus, gražus*; raštas - *dailus, puikus, aiškus, gražus*; žirgas – *dailus, eiklus, puikus, drąsus, gražus*; kavinė – *graži, šviesi, jauki, puiki*; gatvė – *graži, šviesi, plati, tiesi, daili, puiki, tamsi*; stirna – *graži, eikli, daili, puiki, drąsi*.  Trečią pratimą mokiniai gali atlikti savarankiškai, o paskui pasitikrinti „Būdvardžių linksniavimo atmintinėje“ arba perskaityti garsiai.  Visi kartu apibendrinkime būdvardžių su galūnėmis ***-us, -i*** rašybą – baikime rašyti taisykles ( 4 pratimas)  Jeigu *koks?* – *graž****us***, tai *kokie? –* *graž****ūs****, smag****us*** *– smag****ūs****, dail****us*** *– dail****ūs****, jauk****us*** *– jauk****ūs****, švies****us*** *– švies****ūs****.*  Jeigu *koks?* – *graž****us***, *kokio? graž****aus****,* tai kur girdime *e*, rašome ***ia***: *graž****ia****m, graž****ia****me, graž****ia****is; smag****us*** *– smag****au****s: smag****ia****m, smag****ia****me, smag****ia****is; dail****us*** *– dail****aus****: dail****ia****m, dail****ia****me, dail****ia****is.*  Jeigu *kokia?* – *graž****i***, *kokios? graž****ios****,* tai kur girdime ***e***, rašome ***ia (ią)***: *graž****ia****i, graž****ią****, graž****ia****, graž****ia****s; smag****i*** *– smag****ios****: smag****ia****i, smag****ią****, smag****ia****, smag****ia****s; dail****i*** *– dail****ios****: dail****ia****i, dail****ią****, dail****ia****, dail****ia****s.*  Atlikdami penktą pratimą mokiniai dar kartą peržiūrės iš vadovėlio teksto išrašytus arba žodžiu pasakytus būdvardžius ir parašys tuos, kuriems tinka tik ką suformuluotos taisyklės – tai bus būdvardžiai su galūnėmis ***-us, -i***: *garsus, su****n****kios (sunki), ryškus, tankų (tankus), nuostabaus (nuostabus).*  Pasitikrinti, kaip išmoko šio tipo būdvardžių rašybą (ir kitus atvejus), galima atliekant šeštą pratimą – įrašyti praleistas galūnes.  Antanas Ramonas labai mylėjo Viln*ių*. Jam patiko *smailūs* bažny-  č*ių* bokštai, puik*ūs* rūmai ir įdom*ūs* seni mūrai. Apie Viln*ių* jis sukūrė  daug nuostab*ių* legendų. Vieną graž*ią* legend*ą* perskaitėte vadovėlyje. Skaitėte apie bais*ų* likimą, kuris ištiko meistr*ą* Vaitiek*ų*, apie nuostab*ią*  Šv. Onos bažnyč*ią*, kurią pastatė jaunas meistras Jonas. Nežinia, ar šią liūdn*ą* istoriją sugalvojo pats rašytojas, ar girdėjo iš sen*ų* žmonių. Bet  joje yra tiesos – Šv. Onos bažnyčia – nuostab*aus* grožio kūrinys.  Paskutinis, septintas, aptartai temai skirtas pratimas – papasakoti, kaip Vilniuje nuo Katedros aikštės, kurią mokiniai jau žino, nueiti iki Šv. Onos bažnyčios. Plane pažymėta Arkikatedra, paminklas kunigaikščiui Gediminui, gatvės, kuriomis reikia eiti, ir Šv. Onos bei Bernardinų bažnyčios, kurios yra greta viena kitos. Galima pradėti ir taip: *Nuo Katedros aikštės einame Šventaragio gatve, paskui pasukame į Barboros Radvilaitės gatvę...* |

**8 tema.** MŪSŲ PASAULIS PRIEŠ 100 METŲ

**Tikslas – susipažinti su dar vienu Vilniaus kampeliu – sena Stiklių gatve, prisiminti lietuvių etnografijos elementų; toliau mokytis linksniuoti būdvardžius, rašyti jų galūnes, būdvardžius derinti su daiktavardžiais:**

• skaitys **V. Palčinskaitės** eilėraštį **„Stiklių gatvė“**;

• aptars regimuosius ir girdimuosius įspūdžius klausantis eilėraščio ir jį skaitant;

• pasakos pagal nuotrauką, prisimins senoje lietuviškoje troboje buvusių daiktų pavadinimus, juos apibūdins vartodami būdvardžius;

• susipažins su būdvardžių, kurie turi galūnes ***-is, -ė***, linksniavimu;

• mokysis naudotis **„Būdvardžių linksniavimo atmintine“**, linksniuoti būdvardžius;

• aiškinsis dar vieną būdvardžių galūnių rašybos taisyklę;

• plės savo žodyną būdvardžiais, mokysis juos vartoti.

**Priemonės:** Vad. P. 98–99. Pr. 2. P. 30–31.

|  |  |  |  |
| --- | --- | --- | --- |
| *Mokytojui.*  *Pokalbis apie Stiklių gatvę Vilniuje.*    *Eilėraščio klausymas, regimųjų ir girdimųjų įspūdžių aptarimas.*    *Gramatinės vadovėlio užduotys.*  *Dalykino straipsnio apie stiklą skaitymas.*  *Būdvardžių ir daiktavardžių junginių analizė.*    *Būdvardžių su galūnėmis* ***-is, -ė*** *linksniavimas.*  *Namų darbas.* | Būdvardžių linksniavimo mokymą baigiame būdvardžiais, kurių vyriškosios giminės galūnė ***-is***, o moteriškosios ***-ė***. Tai dažniausiai yra būdvardžiai, kuriais pasakome, iš ko padarytas daiktas: *medinis* stalas, *medinė* lova, *stiklinis* paukštis, *stiklinė* vaza ir pan. Todėl buvo ieškota kūrinių, kuriuose yra apibūdinami daiktai – pasakoma, iš kokios medžiagos jie padaryti. Šiam tikslui pasirinkome **V. Palčinskaitės** eilėraštį **„Stiklių gatvė“** ir senos etnografinės lietuvių trobos nuotrauką. Eilėraštis meniškas, nuotaikingas, suteiks mokiniams ne tik gerų emocijų, bet ir sudomins sena Vilniaus gatvele, kuri iš tiesų yra senamiestyje.  Prieš skaitydami kūrinį paskelbkime mokiniams, kad tęsiame pažintį su Vilniumi: susipažinsime su sena jo gatvele, kuri pavadinta amatininkų stiklių vardu. Žodynėlyje tegul mokiniai perskaito amatininkų profesijų pavadinimus (gali ir daugiau pasakyti). Pasikalbėkime, ką gamina stikliai, ar dabar yra toks amatas. Paaiškinkime, kad toje gatvelėje seniai nebedirba ir nebegyvena stikliai, bet pavadinimas išliko ir yra kaip paminklas čia dirbusiems žmonėms. Stiklinius daiktus dabar gamina gamyklose, arba dailininkai, kurie iš stiklo kuria meno dirbinius. Gal mokiniai žino, kur pasaulyje gaminami garsūs stiklo dirbiniai? Pavyzdžiui, Bohemijos stiklas Čekijoje, Murano arba Venecijos stiklas Italijoje ir kt. Lietuvoje taip pat yra stiklo meistrų. Taigi apie stiklius ir jų dirbinius klausysimės eilėraščio.  Nuteikime mokinius klausytis ir raiškiai perskaitykime **V. Palčinskaitės** eilėraštį **„Stiklių gatvė“**. Tegul mokiniai pasako pirmuosius savo įspūdžius, ką suprato, o ko ne. Tada skirkime laiko, kad kiekvienas tyliai perskaitytų eilėraštį. Aptarkime eilėraščio regimuosius ir girdimuosius įspūdžius cituodami poetės žodžius:  Ką regime skaitydami: vidurnaktį iš sapno pabunda nematomi stikliai;  sukas trapus sviedinukas;  prie vartų išeina stiklinė mergytė;  žaliam fontane plaukia stiklo žuvytė;  stiklo gėlė, stiklinė kurpaitė, stiklinė lakštutė;  katinas iš mėlyno stiklo.  Ką girdime skaitydami: žingsniai stikliniai (įsivaizduokime, kaip jie  skamba);  prie durų suskambo stiklinis varpelis;  už kampo pasislėpė dūžtančios pelės;  tykiai į sapną sugrįžo nematomi stikliai.  Tikrai poetė nuostabiai perteikia tą senos stiklų gatvės nuotaiką – tai jau tik sapnas arba pasaka, to dabar jau nėra. Raskime, kaip ši pasaka prasideda ir kaip baigiasi (*Iš sapno pabunda nematomi stikliai – jie vėl tykiai sugrįžta į sapną.*)  Gal turime stiklinių dirbinių klasėje, mokiniai namie. Pasikalbėkime apie juos.    Praplėskime mokinių žodyną − atlikime pirmą gramatikos užduotį vadovėlyje. Lietuvių kalboje galima sakyti *stiklo žuvytė* ir *stiklinė žuvytė*. Abu pasakymai reiškia tą patį, tik pirmame vartojamas daiktavardis, o antrame būdvardis, padarytas iš to daiktavardžio. Įdomu, kad būdvardis *stiklinė* gali reikšti ir daiktavardį – indą, pagamintą iš stiklo.  Eilėraštyje raskime daiktavardžius su jiems priklausomais būdvardžiais: *mažutėj gatvelėj, žingsniai stikliniai, stikliniai būstai, senas amatas, trapus sviedinukas, stiklinė mergytė, žaliam fontane, stiklinė kurpaitė, stiklinė lakštutė, mėlyno stiklo, stiklinis varpelis.*  Jeigu mokiniams įdomu daugiau sužinoti apie stiklą, pratybų sąsiuvinyje gali perskaityti pažintinį Prano Mašioto tekstą „Stiklas“ (1 pratimas) ir atsakyti į klausimus, kad geriau suprastų tekstą.    Vadovėlyje mokiniai apžiūri senovinės lietuvių trobos nuotrauką (gal yra matę ką nors panašaus muziejuje). Perskaitykime mįslę, kurios ne vieną variantą mokiniai jau yra girdėję. Atsakymas – *medinė troba* (namas). Tada apžiūrėkime nuotrauką, aptarkime, ką joje matome, paaiškinkime, jei vaikai ko nors jau nežino. Paskui visi kartu rašykime ir nagrinėkime daiktavardžių ir būdvardžių junginius (ne visuose surašytuose pavadinimuose yra būdvardžių!).  v*yr. g., vns. vyr g. vns. mot. g. dgs. mot. g. dgs. mot. g. dgs.*  Medinis liemuo, akmeninės kojos, stiklinės  *mot. g. dgs.* v*yr. g., vns.* v*yr. g., vns. mot. g. vns. mot. g. vns.*  akys, lininis rankšluostis, plunksninė pagalvė,  *mot. g. vns.* *mot. g. vns.* *mot. g. vns.* *mot. g. vns.* v*yr. g., vns.* v*yr. g., vns.*  vilnonė antklodė, vaškinė žvakė, molinis dubuo,  *mot. g. vns. mot. g. vns. mot. g. dgs. mot. g. dgs. mot. g. vns. mot. g. vns.*  medinė lova, medinės klumpės, lininė staltiesė,  *vyr. g., dgs. vyr. g. dgs.* v*yr. g., vns.* v*yr. g., vns*  mediniai šaukštai, ąžuolinis stalas  Nebūtina visus šiuos būdvardžius išnagrinėti. Svarbu, kad mokiniai dar kartą įsitikintų, kad būdvardžiai su daiktavardžiais derinami gimine ir skaičiumi – tuos pačius duomenis (santrumpas) rašėme ir ant būdvardžių, ir ant daiktavardžių.  Svarbiausia užduotis – išmokti linksniuoti plakatėliuose **„Įsižiūrėkite!“** pateiktus būdvardžius: skaitykime ir mokykimės linksniuoti *medinis* (liemuo), *medinė* (lova). Šių būdvardžių rašybos taisyklę mokysimės kitoje temoje, o dabar pasimokykime juos linksniuoti – atlikime pratybų sąsiuvinio antrą užduotį – išlinksniuokime *ąžuolinis, ąžuolinė*    Vienaskaita Vienaskaita   |  |  | | --- | --- | | Koks laivas? ąžuolin**is**  Kokio laivo? ąžuolinio  Kokiam laivui? ąžuoliniam  Kokį laivą? ąžuolinį  Kokiu laivu? ąžuoliniu Kokiame laive? ąžuoliniame  Daugiskaita  Kokie laivai? ąžuolin**iai**  Kokių laivų? ąžuolinių  Kokiems laivams? ąžuoliniams  Kokius laivus? ąžuolinius  Kokiais laivais? ąžuoliniais  Kokiuose laivuose? ąžuoli-  niuose | Kokia malka? ąžuolin**ė**  Kokios malkos? ąžuolinės  Kokiai malkai? ąžuolinei  Kokią malką? ąžuolinę Kokia malka? ąžuoline Kokioje malkoje? ąžuolinėje  Daugiskaita  Kokios malkos? ąžuolin**ės**  Kokių malkų? ąžuolinių  Kokioms malkoms? ąžuolinėms  Kokias malkas? ąžuolines  Kokiomis malkomis? ąžuolinėmis Kokiose malkose? ąžuolinėse |   Dar perskaitykime pastabą plakatėlyje **„Įdomu!”** – sužinosime, kaip pasidaryti daugiau būdvardžių.  Namų darbų užduotys skirtos būdvardžiams su galūnėmis ***-is, -ė*** mokytis. Pirmas pratimas – „Saulės kryžiažodis“, sudarytas iš mįslių, kuriose yra būdvardžių su minėtomis galūnėmis. Taigi mokiniai turi šių būdvardžių vartojimo pavyzdžių. Kryžiažodžio atsakymai: 1. SAULĖ 2. VORAS 3. VANDUO 4. UPĖ 5. ARKLYS 6. ŽVAKĖ.  Antrą pratimą mokiniui gali padėti atlikti ir namiškiai: sugalvoti, kokie gali būti nurodyti daiktai: laivas – atominis, burinis, *garinis*, ...; kamuolys – *guminis, odinis, plastmasinis*, ...; skrybėlė – *šiaudinė, vilnonė, popierinė,* ...; dėžė – *kartoninė, popierinė, medinė, plastmasinė,* ...  Trečias pratimas tarsi „atvirkštinis“ – parašyti daiktų pavadinimus, pavyzdžiui: *krištolinė taurė, krištolinis sietynas, sidabrinė šakutė, sidabrinis šaukštas, auksinis žiedas, auksinė apyrankė, molinė lėkštė, molinis puodas, lininė staltiesė, lininis rankšluostis, plastmasinė vėduoklė, plastmasinis kibiras.*  Paskutinis pratimas – prisiminti kuo daugiau vaikystės žaislų ir iš ko jie buvo pagaminti, parašyti juos kartu su būdvardžiais, kad atsakytų į klausimą ***ką?***:  Seniai seniai į kartoninę dėžę sudėjau savo žaislus: pliušinį meškiuką, kailinį kiškį, veltininį dramblį, plastmasinį bokštą, medines kaladėles, švininius kareivėlius ir t. t. |

**9 tema.** MŪSŲ PASAULIS DABAR IR… PO 100 METŲ

**Tikslas – skaityti ir suprasti straipsnį apie šiuolaikinio mokslo ir technikos pasiekimus, bei fantastinį straipsnį; toliau mokytis linksniuoti būdvardžius, rašyti jų galūnes, vartoti būdvardžius kuriant tekstą:**

• skaitys straipsnį **„Marsaeigis nusileido Marse“**;

• aptars, ką sužinojo iš šio straipsnio;

• skaitys fantastinį straipsnį, grožinių kūrinių ištraukas apie Marsą, vertins juose pateiktus faktus;

• susipažins su būdvardžių, kurie turi galūnes ***-is, -ė***, rašybos taisykle;

• toliau mokysis linksniuoti būdvardžius, juos derinti su daiktavardžiais;

• plės savo žodyną būdvardžiais, mokysis juos vartoti rašant tekstą.

**Priemonės:** Vad. P. 100–101. Pr. 2. P. 32–33.

|  |  |
| --- | --- |
| *Mokytojui*  *Straipsnio skaitymas ir aiškinimasis.*  *Atsakymai į teksto klausimus.*  *Antro straipsnio skaitymas.*  *Gramatinės užduotys.*  *Rašybos taisyklė.*  *Pratybų sąsiuvinio užduotys:*   * *fantastinio teksto skaitymas;* * *daiktavardžių ir būdvardžių junginių nagrinėjimas;* * *būdvardžių kaitymas, galūnių rašyba;* * *kaip gebame ištaisyti rašybos klaidas;* * *sudėtingesni daiktavardžių ir būdvardžių junginiai;* * *kūrybinis darbas.* | Dar viena tema skiriama būdvardžiams, kurių galūnės ***-is, -ė***: mokiniai susipažįsta su jų rašybos taisykle, toliau mokosi linksniuoti šiuos būdvardžius ir vartoti kalboje. Jeigu ankstesnė tema buvo apie praeitį, tai ši – apie šią dieną ir ateitį. Mokiniai skaitys straipsnį apie vieną iš naujausių JAV mokslo ir technikos pasiekimų – marsaeigio nusileidimą Marso planetoje. Straipsnis parašytas remiantis spaudos ir radijo pranešimais. Tikriausiai mokiniai apie tai jau yra girdėję ir šeimoje, ir amerikietiškoje mokykloje. Dabar skaitys apie tai lietuvių kalba.  Šis įvykis paskatino nusikelti į ateitį: vadovėlyje yra ir kitas straipsnis, kuriame faktai išgalvoti, bet vietovės tikros, paimtos iš mokslinių Marso aprašymų, pavadinimai taip pat tikri – gali mokiniai patys įsitikinti paieškoję informacijos apie šią planetą internete arba enciklopedijose.  Marsas domina ir rašytojus, todėl pratybų sąsiuvinyje yra ištraukų iš Jurgos Ivanauskaitės knygos „Kaip Marsis Žemėje laimės ieškojo“ (gal vaikai susidomės šia knyga). Be to, mokiniai III klasėje skaitė fantastinį K. Kasparavičiaus pasakojimą „Marsiečiai“ – galima jį taip pat prisiminti.  Skaitome straipsnį **„Marsaeigis nusileido Marse“** ir aiškinamės nežinomus žodžius. Straipsnį galima skaityti visiems iš eilės po vieną du sakinius ir aiškintis jų prasmę. Atkreipkime mokinių dėmesį į skaičius, technikos terminus. Anglų kalbos žodžius mokiniai tikrai supras.  Pakalbėkime su mokiniais, ką jie naujo sužinojo iš šio straipsnio, o gal viskas jau buvo žinoma. Kuo gali didžiuotis šalis, kurioje jie gyvena? Kuo jie patys didžiuojasi? Tegul ketvirtokai randa atsakymus tekste į antrą ir trečią klausimą ir juos perskaito garsiai. Baigę analizuoti straipsnį padiskutuokime, ar šie tyrimai bus naudingi Lietuvai. Tegul mokiniai pasako savo nuomonę. Manytume, kad bet kokia mokslo pažanga yra naudinga žmonijai. Be to, lietuviai taip pat prisideda prie įvairių kosmoso tyrimo programų, juk ne veltui yra lietuviškų žvaigždžių pavadinimų, Marse lietuviškų vietų pavadinimų (rasime kitame straipsnyje).  Antras, fantastinis, straipsnis **„Svečiai iš Žemės“** daug paprastesnis, jį mokiniai gali perskaityti savarankiškai – susitarkime, kiek laiko skirsime. (Tačiau šis straipsnis gali būti skaitomas ir namie, tuomet klasėje neskirkime iš jo rinkti daiktavardžių ir būdvardžių junginių.) Aptardami (arba savarankiškai apmąstydami namie) šį straipsnį atkreipkime dėmesį į datą jo pradžioje. Pasiaiškinkime, kas tas *teraformavimas*, aptarkime, kaip pasikeitė Žemės augalai, kai jie pradėti auginti Marse: kokie čia auga kukurūzai, moliūgai, grybai. Dar įdomūs Marso vietovių pavadinimai – raskime juos, vienas iš kraterių pavadintas Alytaus vardu. Paieškokime neįprastų, naujų daiktavardžių: marsataksai (Marso taksi), rausva marsė (rausva Marso žemė), dirvomarsis (Marso dirvožemis). Padiskutuokime su mokiniais ir apie šį straipsnį (namie gali diskutuoti su tėvais, seneliais).  Pagal turimą laiką gramatinę vadovėlio užduotį galima atlikti raštu arba žodžiu. Jos tikslas – pratinti ketvirtokus kelti būdvardžių klausimus (kad nepainiotų su daiktavardžių klausimais). Galima išrinkti tik 100-ojo puslapio būdvardžių ir daiktavardžių junginius:  *ant raudono* (ant kokio?) *paviršiaus* (ant ko?), *ilgus* (kokius?) *mėnesius* (ką?), *sklandus, sėkmingas* (koks?) *nusileidimas* (kas?), *paskutines* (kokias?) *minutes* (ką?), *svarbių* (kokių?) *veiksmų* (ko?), *specialus* (koks?)*parašiutas* (kas?), *raketiniai* (kokie?) *varikliai* (kas?), *tvirtais* (kokiais?) *lynais* (kuo?), *dabartinės* (kokios?) *gyvybės* (ko?)  101-o puslapio junginiai:  *didelė* (kokia?) *delegacija* (kas?), *raudona* (kokia?) *planeta* (kas?), *keleiviniu* (kokiu?) *malūnsparniu* (kuo?), *šiltu* (kokiu?) *vandeniu* (kuo?), *rausva* (kokia?) *marsė* (kas?), *normalius* (kokius?) *kukurūzus* (ką?), *burbuolės* (kas?) *raudonos, didelės, saldžios* (kokios?), *didžiulius, raudonus* (kokius?) *moliūgus* (ką?), *milžiniškus, raudonus, apvalius* (kokius?) *akmenis* (ką?), *platus, mėlynas* (koks?) *ežeras* (kas?), *nuostabūs* (kokie?) *pušynai* (kas?), *didžiuliai* (kokie?) *grybai* (kas?), *rudagalvius* (kokius?) *baravykus* (ką?).  Ir viename, ir kitame temos puslapyje yra plakatėliai **„Įsižiūrėkite!“** su būdvardžių, kurių galūnės ***-is, -ė***, rašybos taisyklėmis. Perskaitykime jas ir aptarkime, kokią daiktavardžių arba kurių būdvardžių rašybos taisyklę primena. Pavyzdžiui:  ▪ jeigu kas? *brol****is***, ko? *brol****io***, tai *brol****ia****i, brol****ia****ms, brol****ia****is*. Jeigu koks? *žal****ia****s*, kokio? *žal****io***, tai *žal****ia****m, žal****ią****, žal****ia****me, žal****ia****is*. Taigi koks? *medin****is***, kokio*? medin****io***, tai *medin****ia****m, medin****ia****me, medin****ia****i, medin****ia****ms, medin****ia****is.*  ▪ jeigu kas? *varl****ė***, ko? *varl****ės***, tai *varl****ei****, varl****ę****, varl****e****, varl****e****s.* Taigi kokia? *medin****ė***, kokios*? medin****ės***, tai *medin****ei****, medin****ę****, medin****e****, medin****e****s.* Šių būdvardžių rašybos taisyklė pakartota ir pratybų sąsiuvinyje, kad mokiniai geriau ją įsimintų ir taikytų rašydami.  Pratybų sąsiuvinyje perskaitome J. Ivanauskaitės tekstą „Apie Marsą ir jo gyventojus“ ir trumpai aptariame; kas jame tiesa, o kas fantastika. Iš tiesų raudonas taškelis – Marso planeta – danguje tikrai matomas, kalnai, išdžiūvę jūros, upės, ežerai, galima sakyti, taip pat yra, bet visa kita – autorės pramanai, fantazijos vaisiai, bet labai įdomūs gražūs.  Iš perskaityto teksto mokiniai išrašo daiktavardžius su jiems priklausančiais būdvardžiais, pažymi jų giminę ir skaičių, parašo klausimus. Tai vienas iš visa apimančių, apibendrinančių ketvirtokų žinias apie būdvardžius ir daiktavardžius, jų derinimą pratimų:  *Kokią? ką? (kada?) tarp kokių? tarp ko?(kur?)*  Giedrą naktį – mot. g., vns.; tarp baltų žvaigždžių – mot. g. dgs.;  *kokį?* *ką? kokie? kas? kokia?*  raudoną taškelį – vyr. g., vns.; skirtingi dalykai – vyr. g. dgs.; oranžinė  *kas? kas?kokia? kas? koks?*  dykuma – mot. g. vns.; oda žalia – mot. g., vns.; marsietukas mažas –  *į kokią? į ką (kur?)*  vyr. g., vns.; į šiltą ir tamsią vietą – mot. g., vns.  Trečias ir ketvirtas pratimas skirti „pavojingiausioms“ galūnėms rašyti. Greta plakatėlio **„Mokomės!“** mokiniai parašo pateiktų būdvardžių formas pagal pavyzdį:  Oranžinis kamuolys – oranžiniam kamuoliui ir t. t. (pavyzdys yra).  Oranžinė kepuraitė – oranžinei kepuraitei ir t. t. (pavyzdys yra).  Kiti būdvardžiai turėtų būti parašyti taip:  smėlinis – smėliniam, smėliniame, smėliniais;  smėlinė – smėlinei, smėlinę, smėline, smėlines;  morkinis – morkiniam, morkiniame, morkiniais;  morkinė – morkinei, morkinę, morkine, morkines;  rožinis – rožiniam, rožiniame, rožiniais;  rožinė – rožinei, rožinę, rožine, rožines.  Dar kartą atkreipkime vaikų dėmesį, kad šių būdvardžių vyriškosios ir moteriškosios giminės galūnės skiriasi: galime sakyti, kad moteriškosios giminės galūnes rašome kaip girdime – su ***e,*** o vyriškosios giminės – su priebalsių minkštumo ženklu ***i*** – galūnėje dominuoja ***ia***.  Kad išmoktų rašyti būdvardžių vyriškosios giminės daugiskaitą, parašo ketvirto pratimo pavyzdžius:    Vilnonis – vilnoniai, medvilninis – medvilniniai, šilkinis – šilkiniai, aksominis – aksominiai, oranžinis – oranžiniai, kosminis – kosminiai, greitaeigis – greitaeigiai, plieninis – plieniniai, odinis – odiniai.    Mokiniams patinka taisyti klaidas, todėl manome, kad jie noriai atliks penktą pratimą. Kiekvienas tegul klaidas taiso individualiai, o paskui visi pasitikrinkite. Mokytojas gali pasakyti, kad Marko diktante yra 17 klaidų.  *ų ų ę*  *Muziejuje mačiau akmenini~~u~~ kirvuk~~u~~. Mama padėjo dėžut~~e~~ su*  *ia ia ia*  *arbatin~~e~~is šaukštel~~e~~is. Medin~~e~~me name šilta ir jauku. Senovėje*  *ia ia*  *vaikai žaisdavo medin~~e~~is žaislais. Sesutė pasipuošė sidabrin~~e~~is*  *į į ia*  *auskarais. Sudaužiau molin~~i~~ puodel~~i~~. Molin~~e~~me puodelyje buvo*  *ų ų ų ia*  *sulči~~u~~.Parduotuvėje daug stiklini~~u~~ ind~~u~~. Akmenin~~e~~me bokšte*  *i ė*  *verkia graž~~į~~ karalait~~e~~.*  Šeštame pratime kai kurie būdvardžiai vartojami ne kartu su daiktavardžiais (jie sakinyje eina ne pažyminiu, o vardine tarinio dalimi, tačiau ketvirtokai to dar nesimoko, todėl jiems gali būti sunkiau surasti, kuriam daiktavardžiui priklauso būdvardis), visi kartu pamėginkime juos „suporuoti“, o jeigu mokytojas mano, kad ši užduotis jo mokiniams per sunki, gali pratimą visai praleisti. Mokiniams tikriausiai bus įdomu žodžiu atsakyti į rašytojos klausimus, kuriuos ji iškelia teksto pabaigoje.  Žiūrint iš Marso mūsų Žemė atrodo kaip mažytė žydra  žvaigždutė. Marsiečiai spokso į ją užvertę savo žalias galvas ir  prasimano visokiausių nesąmonių. Jie dažnai susiginčija dėl  žmonių spalvos. Vieni sako, kad Žemės gyventojai yra balti arba  geltoni. Kiti tvirtina, kad raudoni. Tretieji yra įsitikinę, kad mūsų  planetoje gyvena juodi žmonės. Užtat ketvirtieji šaukia, kad  žemiečiai kaip ir pati Žemė yra mėlyni. Kurie teisūs? O kurie  klysta?  Paskutinė temos užduotis – kūrybinė: grupelėse pasitarti ir aprašyti fantastinį automobilį. Pagalbiniai žodžiai yra greta lapelyje. Tegul mokiniai fantazuoja ir vartoja įvairių būdvardžių. Paskui savo aprašymus tegul perskaito draugams. |

**10 tema.** MŪSŲ PASAULIS NUOLAT KEIČIASI

**Tikslas – skaityti žaismingą eilėraštį apie daiktavardžius ir būdvardžius, žaisti eilėraščiu; apibendrinti ir įvertinti savo žinias apie būdvardį, kaip geba vartoti būdvardžius rašinyje:**

• skaitys **Č. Navakausko** eilėraštį **„Jei daiktavardžiai pražūtų“**;

• žais eilėraščiu – papildys jį savais daiktavardžiais;

• baigs teiginius apie būdvardžius;

• būdvardžiams parinks tinkamus daiktavardžius;

• kurs tekstą – pagal nuotraukas aprašys sodą įvairiais metų laikais;

• įsivertins, kaip išmoko vartoti būdvardžius rašydami tekstą.

**Priemonės:** Vad. P. 102–103. Pratybų sąsiuvinio 33 puslapio paskutinė užduotis.

|  |  |
| --- | --- |
| *Mokytojui.*  *Eilėraščio skaitymas, žaidimas eilėraščiu.*  *Gramatinės užduotys – žinių apie būdvardį apibendrinimas:*   * *būdvardžių derinimas su daiktavar-džiais;* * *būdvardžių požymių kartojimas.*   *Kūrybinis darbas – sodo aprašymas pagal nuotraukas.*  *.* | Baigiamoji skyriaus tema, kuriai reikėtų skirti abi savaitgalio pamokas. Būdvardžio skyrius baigiamas ne testu, o kūrybiniu darbu: mokiniai, aptarę, ką sužinojo, išmoko apie būdvardį, rašo sodo visais metų laikais aprašymą. Šiame aprašyme paaiškės, kuris mokinys kiek geba vartoti būdvardžių, kaip juos derina su daiktavardžiais, kaip moka jų rašybą. Teksto sunkumo požiūriu ši užduotis nesudėtinga – pagal nuotraukas kuo išsamiau, vaizdingiau aprašyti sodą visais metų laikais. Kiekvienas rašantysis gali pasirinkti savo sistemą, savo aprašymo logiką, eilę – griežtų rėmų nėra. Kada ir kur rašys šį darbą, sprendžia mokytojas: gal skirs pamoką klasėje, gal užduos parašyti namie. Vis tik darbas turėtų būti individualus, kad išaiškėtų mokinių žinių ir gebėjimų spragos ir mokytojas galėtų jiems padėti.  Gerai skaitantis mokinys arba mokytojas raiškiai perskaito **Č. Navakausko** eilėraštį **„Jei daiktavardžiai pražūtų“**, išsiaiškiname nežinomus žodžius. Kas įdomu, žaisminga šiame eilėraštyje? Poetas praleido visus daiktavardžius, o paliko tik būdvardžius. Jei būtų atvirkščiai, viskas būtų paprasta, netgi labai paprasta, žinotume, kas ten žydi, ošia ir t. t. Pamėginkime visi pažaisti šiuo eilėraščiu (poetas tikriausiai nesupyks): papildykime posmus, kuriuose praleisti daiktavardžiai, tinkamais žodžiais, pavyzdžiui:  Mėlynas **linas** žydėtų,  Žalias **miškas** oštų, juodas **varnas** lėktų.  Malonus **draugas** bučiuotų,  Karštas **laužas** degtų, kibirkščiuotų.  Sidabrinis **žiedas** sau spindėtų,  Geležinis **puodas** vis barškėtų.  Žinoma, mokiniai gali sugalvoti visai kitus daiktavardžius, svarbu, kad jie tiktų tiems būdvardžiams. Taigi galime padaryti išvadą – tikrai kalboje labai svarbūs daiktavardžiai, bet būdvardžiai jai taip pat svarbūs – jais nusakome, kokie tie daiktai yra, juos geriau įsivaizduojame.  Stenkimės, kad abi vadovėlio gramatines užduotis mokiniai atliktų kuo savarankiškiau – tyliai sau įsivertinkime kiekvieno mokinio gebėjimus, kiekvieną pagirkime už pastangas, taktiškai pasakykime, ko dar reikėtų pasimokyti.  Paaiškinkime pirmą užduotį: stulpeliu nurašome eilėraščio būdvardžius ir prie kiekvieno parašome jam tinkamą daiktavardį (galime parašyti ir ne vieną), pavyzdžiui:  **mėlynas** dagys, linas, žiedas, stiklas ...  **žalias** miškas, medis, laukas, popierius, ...  **juodas** paukštis, debesis, drabužis, ...  **malonus** žmogus, draugas, kaimynas ...  **karštas** smėlis, laužas, oras, ...  **sidabrinis** indas, papuošalas, įrankis, ...  **geležinis** raktas, kuolas, kastuvas, ...  Galima pakartoti ir moteriškosios giminės būdvardžius: tegul mokiniai žodžiu pakeičia nurašytų būdvardžių giminę ir pasako nors po vieną daiktavardį:  **mėlyna** skarelė, gėlė...  **žalia** šaka, pieva, ...  **juoda** uoga, siena...  **maloni** teta, mergina, ...  **karšta** diena, saulė, ...  **sidabrinė** segė, šakutė, ...  **geležinė** spyna, valia, ...  Antra užduotis – baigti sakinius apie būdvardžių požymius:  Būdvardžiai yra žodžiai, kurie **reiškia daiktų ypatybes**.  Būdvardžiai su daiktavardžiais derinami **gimine, skaičiumi ir linksniu**.  Būdvardžius dažniausiai vartojame **aprašydami daiktus** (augalus, gyvūnus, žmones, reiškinius). Jeigu mokiniai nežino, kaip baigti teiginius, reiškia jie nepakankamai įsisavino elementarias žinias apie būdvardį. Pasiūlykime pavartyti VIII vadovėlio skyrių ir rasti atsakymus.    Kaip jau minėjome, skyrių baigiame sodo aprašymu. Su mokiniais trumpai aptarkime kiekvieną nuotrauką: pirmoje nuotraukoje matome sodą žiemą. Šiai nuotraukai skirta pirma būdvardžių ir daiktavardžių junginių grupė. Juos mokinys gali vartoti savo rašinyje, būtų puiku, jeigu sugalvotų daugiau būdvardžių.  Antroje nuotraukoje matome sodą pavasarį: žydi obelis. Kiekvienas mokinys tikriausiai matęs žydintį sodą, gali apie jį parašyti daugiau. Antra junginių grupė taip pat tiks šiai aprašymo daliai.  Trečioje nuotraukoje sodas vasarą. Matyti žalios obelys su dar mažais obuoliais, bičių aviliai, vaivorykštė. Šiai aprašymo daliai skirta trečia žodžių junginių grupė. Mokinys gali ir daugiau parašyti apie sodą vasaros metą, jeigu jį įsivaizduoja ar yra matęs.  Paskutinė nuotrauka – sodas rudenį. Matyti gražūs prinokę obuoliai. Tikriausiai vaikai yra buvę rudenį sode, skynę derlių, todėl gali aprašyti ir daugiau, pavartoti ketvirtą būdvardžių ir daiktavardžių junginių grupę.  Mokytojas sprendžia, kaip vertins mokinius. Reikėtų pasidžiaugti kiekvieno pažanga, individualiai pasakyti, ko dar reikėtų pasimokyti.  Kai įvertinsime mokinius, pakalbėkime su kiekvienu, pasiūlykime, kaip patobulinti rašinį. Kai mokiniai perrašys rašinius be klaidų, galime juos eksponuoti klasėje arba sudaryti klasės kūrybos rinkinį. |

**IX skyrius. KARTU SU PAVASARIU...**

**Tikslas – skaityti ir kalbėtis apie Velykas, Motinos dieną, motinų pasiaukojimą, vaikų ir mamų bendravimą, pasakoti švenčių įspūdžius.**

**1 tema.** SKAMBA VELYKŲ VARPAI

**Tikslas – skaityti apie vieną iš šv. Velykų simbolių – velykinę žolę, grožėtis Velykoms skirtu eilėraščiu, M. K. Čiurlionio paveikslu, pasakoti savo įspūdžius:**

• skaitys dalykinįstraipsnį **„Atverkime duris šv. Velykoms ir pavasariui!“**;

• mokysis užsiauginti velykinę žolę šventiniam stalui;

• susipažins su **P. Vaičiūno** eilėraščiu **„Velykų varpai“**,išsakys savo įspūdžius;

• aptars **M. K. Čiurlionio** pavekslą **„Pavasario sonata“**;

• pasakos, kaip šventė arba kaip švęs šv. Velykas.

**Priemonės:** Vad. P. 104–105.

|  |  |
| --- | --- |
| *Mokytojui.*    *Teksto apie Velykų žolę skaitymas, aptarimas.*  *Eilėraščio skaitymas.*  *M. K. Čiurlionio paveikslo „Pavasa-*  *rio sonata“ aptari-*  *mas.*  *Pokalbis apie šv. Velykas..* | Labai sunku rasti ką nors naujo ir nebanalaus, vaikams įdomaus apie didžiausią pavasario šventę – Velykas. Apie jas kalbėta ir skaityta nuo I klasės, mokiniai susipažino su daugeliu šv. Velykų papročių, skaitė poetų kūrinių. Ketvirtoje klasėje pristatome dar vieną šios šventės paprotį, kuris darosi vis populiaresnis Lietuvoje – velykinę žolę. Gal ketvirtokams bus įdomu išmokti ją auginti ir patiems tai pamėginti padaryti. Taip pat Velykoms pasirinkome kiek sudėtingesnį poeto ir dramaturgo Petro Vaičiūno eilėraštį (jo dalį), kuriame labai ryški pavasarinės šventės nuotaika, džiaugsmas. Kaip jau buvo rašyta apie kitas šventines temas, taip ir ši bei kita šio skyriaus šventinė tema pateikiama tik vadovėlyje, o pratybų sąsiuviniuose medžiagos nėra. Mokytojas, atsižvelgdamas į klasės, mokyklos tradicijas, pats sprendžia, kada skaitys vadovėlyje pateiktus proginius tekstus, kiek laiko jiems skirs. Einant šias temas atsisakyta ir gramatikos mokymo. (Šv. Velykos – kilnojama šventė, ji būna skirtingu laiku, todėl vienais metais gramatikos temos gali būti išeitos, kitais – ne.) Siūlome rašyti sveikinimus, leisti laikraštį, skirtą švenčių įspūdžiams, kurti eilėraščius.  Pasiūlykime ketvirtokams savarankiškai perskaityti straipsnį **„Atverkime duris šv. Velykoms ir pavasariui!“**, paskui išsiaiškinti, ko nesuprato, ir tiesiog dar kartą visi pakartokime, ko reikia ir kaip užsiauginti velykinę žolę. Nepamirškime, kad ši žolė simbolizuoja Atgimimą, pavasarį. Paraginkime vaikus namie pamėginti užsiauginti šią Velykų stalo puošmeną (apie tai reikėtų su mokiniais pakalbėti ir su šiuo straipsniu susipažinti anksčiau).  Prieš pat šventes perskaitykime **P. Vaičiūno** eilėraštį **„Velykų varpai“** – tegul mokiniai pirmiausia pasiklauso mokytojo raiškaus skaitymo. Aptarkime jį: kokius vaizdus regime, ką girdime klausydamiesi šių posmų. Kokia eilėraščio nuotaika? Kokia ši šventė? Koks pavasaris? Koks dangus? Kokia žemė? Tegul mokiniai atsakymų ieško eilėraščio tekste. Šis kūrinys labai tiktų ir mokyklos šventinei scenai.  Eilėraščio iliustracijai pasirinkome lietuvių dailininko ir kompozitoriaus Mikalojaus Konstantino Čiurlionio paveikslo „Pavasario sonata“ nuotrauką. Mokiniai tikrai žino M. K. Čiurlionį (gali vadovėlyje perskaityti ir trumpą informaciją apie šį didį menininką – **„Ar žinote?“**. Pasigrožėkime jo paveikslu, pakalbėkime apie jame vaizduojamą dangų, medžių šakeles, varpus. Jeigu turime didesnę šio paveikslo reprodukciją, būtinai parodykime vaikams.    Skirkime laiko šiltam, draugiškam pokalbiui apie šv. Velykas. Paskatinkime vaikus papasakoti, kaip jie, jų šeima švenčia Velykas arba kaip planuoja švęsti. Mokytojas gali padėti įvairiais klausimais, pavyzdžiui: *Kaip ruošiatės Velykoms? Kaip puošiate savo namus? Ar marginate margučius? Ką veikiate Velykų rytą? Kas labiausiai patinka šioje šventėje? Kas jums gražu? Kas teikia džiaugsmo? Su kuo susitinkate? Apie ką kalbate prie velykinio stalo? Ką vienas kitam linkite?* ir kt. |

**2 tema.** AČIŪ JUMS, MOTULĖS...

**Tikslas – skaityti pasakojimą apie lietuvės motinos pasiaukojimą tremtyje, apie šiuolaikinių mamų ir vaikų bendravimą, tarpusavio supratimą, skatinti vaikus susimąstyti apie gerumą, jį ugdytis savyje :**

• skaitys rašytojos **E. Liegutės** ištrauką **„Močiutės pasakojimas“** iš knygos „Dramblienė“;

• mokysis reikšti savo jausmus, išgyvenimus, patirtus skaitant kūrinį;

• skaitys **D. Kandrotienės** pasakojimą **„Mama keliauja į viršų“**;

• aptars mamos ir dukros bendravimą, pasakys, kas mokinius žavi, kas jiems gražu;

• mąstys apie savo mamas, kuo galėtų jas nudžiuginti.

**Priemonės:** Vad. P. 106–107.

|  |  |
| --- | --- |
| *Mokytojui.*  *Pirmo pasakojimo skaitymas. Aptarimas.*  *Antro pasakojimo skaitymas. Pokalbis apie dukros ir mamos bendravimą.*  *Pokalbis apie mamytes, kūrybiniai darbai.* | Kaip kiekvienais metais, Motinos dienos tema derinama prie šios šventės datos. Geriausia būtų šiai šventei paskirti pamoką prieš Motinos dienos sekmadienį. Žinoma, kiekviena mokykla savaip švenčia šią šventę, todėl tikrai mokytojas laisvas rinktis, kaip elgtis su vadovėlyje pateikta medžiaga.  Ketvirtokams pateikiami skaityti du labai skirtingi tekstai: pirmas iš paeities – temties istorija, kitas – iš šių dienų gyvenimo. Bet abu tekstus sieja pagrindinė mintis – motinos gerumas neišmatuojamas. Vadovėlio autorė supranta, kad kai kuriems tėvams, mokytojams gali kilti abejonių, ar ne per skaudu ketvirtokams skaityti E. Liegutės papasakotą istoriją, tačiau yra įsitikinusi, kad šio amžiaus tarpsnio vaikai jau gali suprasti ir supranta žmogaus skausmą ir pasiaukojimą, nuo jų nereikia slėpti mūsų istorijos. Be to, kas nenori, gali šio teksto neskaityti ir neaptarinėti.  Antrasis pasakojimas iš jau mokiniams pažįstamos rašytojos D. Kandrotienės knygos „Spyntos istorijos“, pelniusios Vaikų literatūros premiją. Tai šviesus pasakojimas apie mergaitę Emiliją, kuri susidomi namo palėpe, ten randa seną spintą ir joje daug įdomių daiktų. Tie daiktai tarsi dar stipriau susieja mergaitę ir jos mamą, padeda atsiskleisti jų tarpusavio meilei, supratimui.    Būtų geriausia, kad **E. Liegutės „Močiutės pasakojimą“** mokiniams pirmiausia perskaitytų mokytojas. Tačiau prieš skaitydami paaiškinkime mokiniams situaciją: šis pasakojimas paimtas iš rašytojos knygos „Dramblienė“, kurios ištraukų mokiniai jau skaitė (pavyzdžiui, šio vadovėlio 29 puslapyje pasakojimą „Maumedžių giraitė“) . „Močiutės pasakojime“ kalba ta pati mergaitė Inga – prašo savo močiutės papasakoti apie Sibiro tremtį. Tegul mokiniai paklauso. O tada visi patylėkime minutėlę. Tik po to klauskime mokinių pirmųjų įspūdžių, kaip juos paveikė šis pasakojimas ( O gal visai nesujaudino – gaila, bet ir taip gali būti.)  Išsiaiškinkime mokiniams nežinomus žodžius ir išanalizuokime pasakojimą pagal vadovėlio klausimus. Tikriausiai mokinius labiausiai sujaudins močiutės pasakojimas apie kalytę, kurią ji išgelbėjo nuo bado ir šalčio, o ši – nuo mirties jos sūnų. Perskaitykime šią pasakojimo dalį dar kartą: „Prisiplakė prie manęs benamė kalė...“. Apibendrinkime kūrinį – perskaitykime puslapio apačioje suformuluotą pagrindinę mintį: motinos širdies gerumo niekas neišmatuos...    Antras tekstas taip pat reikalauja paaiškinimo, kad mokiniai skaitydami geriau įsivaizduotų situaciją. Tas paaiškinimas pateiktas prieš pirmą klausimą. Šį pasakojimą siūloma skaityti savarankiškai. Prieš skaitant pasakykime mokiniams, kad Emilija namo palėpėje rado seną spintą, o joje seniai nenešiojamų drabužių ir didelį ritinį audinio. Mergaitė pakvietė užlipti į palėpę savo mamą ir paprašė iš spintoje rasto audeklo pasiūti jos kambariui lango užuolaidas. Palėpėje vyksta gražus, šiltas Emilijos ir jos mamos pokalbis. Perskaitykime jį, aptarkime pagal klausimus po tekstu. Raskime mergaitės gražiausius ir nuoširdžiausius žodžius mamai ir mamos dukrai. O mes ar taip kada pasakome savo mamai? Tegul mokiniai užbaigia (garsiai arba mintyse) paskutinės užduoties sakinį: *Turiu savo mamytei dažniau ištarti* ***myliu****.*  Temą galima baigti pokalbiu apie Motinos dienos šventę, kūrybiniais vaikų darbais – kiekvienas mokytojas su savo mokiniais renkasi, kaip pažymės šią dieną. Ketvirtokai gal jau pajėgūs sukurti eilėraštį mamai, vaizdelį, piešinį, suvaidinti spektaklį... Svarbu, kad tai būtų nuoširdu, atliekama su meile. |

**X skyrius. KAD VEIKIAM, TAI VEIKIM VEIKIAI!**

**Tikslas – skaitant tikslingai parinktus tekstus toliau pažindintis su įdomiais lietuvių autorių pasakojimais, patiems mokytis gyvo, išraiškingo pasakojimo; įtvirtinti mokinių supratimą apie veiksmažodžio reikšmę, klausimus, mokytis asmenuoti veiksmažodžius, juos vartoti kuriant tekstus.**

**1 tema. „**VIENAS GINAS, KITAS PUOLA…“

**Tikslas – kalbėtis apie vieną iš judriausių sporto šakų – krepšinį, skaityti pasakojimą apie jį; prisiminti veiksmažodžių reikšmes, laikus, toliau mokytis vartoti veiksmažodžius:**

• pasakos pagal krepšinio varžybų nuotrauką ir iš savo patirties;

• skaitys **T. Dirgėlos** pasakojimą **„Lu-kai !Lu-kai!“**;

• mokysis reikšti savo išgyvenimus, patirtus skaitant kūrinį;

• aptars skaityto teksto kalbą – kodėl jame tiek daug veiksmažodžių;

• ras veiksmažodžius tekste, aiškinsis jų reikšmę;

• analizuos veiksmažodžius: pasakys jų klausimus, laiką;

• pasakos vartodami įvairių laikų veiksmažodžių.

**Priemonės:** Vad. P. 108–109. Pr. 2. P. 34–35.

|  |  |
| --- | --- |
| *Mokytojui.*    *Pokalbis apie skyriaus pavadinimą.*  *Temos skelbimas ir aiškinimasis.*  *Pasakojimas pagal nuotrauką.*  *Pasakojimo apie krepšinio varžybas skaitymas. Atsakymai į klausimus.*    *Pasakojimo veiksmažodžiai.*  *Veiksmažodžių nagrinėjimas, kaitymas laukais.* | Šiuo skyriumi užbaigsime veiksmažodžio mokymąsi ketvirtoje klasėje ir kartu pradinėje mokykloje: įtvirtinsime tai, ką mokiniai išmoko apie veiksmažodį I – III klasėje, praplėsime jų žinias, toliau mokysime vartoti veiksmažodžius kalboje. Veiksmažodis mokiniui geriausiai suprantamas kaip veiksmas, todėl į vadovėlį  atrinkti tekstai, kuriuose daug veiksmo, įvykių. Jau III klasėje vaikai pradėjo pažintį su veiksmažodžiais, reiškiančiais būseną (*miega, myli, džiaugiasi* ir pan.), šiame skyriuje daugiau sužinos apie šiuos veiksmažodžius, mokysis juos vartoti. Taip pat mokiniai susipažins su *veiksmažodžio bendratimi*, veiksmažodžių *priešdėliais.* Tačiau kiekvienas mokytojas pats sprendžia, ar šios temos ne per sunkios jo mokiniams, ir gali jas nukelti į aukštesnes klases.  Pirmai veiksmažodžio skyriaus temai pasirinktas pasakojimas apie krepšinį. Ją nagrinėjant turėtų būti ypač aktyvūs berniukai.  Pradėkime skyrių kiek neįprastai: atsiverskime pratybų sąsiuvinį, perskaitykime skyriaus pavadinimą KAD VEIKIAM, TAI VEIKIM VEIKIAI ir pirmo pratimo tekstą „Svarbūs žodžiai“. Tegul mokiniai pagalvoja, pasitaria ir žodžiu atsako į klausimą *Ką paaiškina šis tekstas?* Tikriausiai atsakys teisingai: skyriaus pavadinimą ir kodėl toks pavadinimas pasirinktas, kodėl jis išreikštas greitakalbe. O apibendrindami galime sakyti, kad šis **skyrius skirtas veiksmažodžiams.**    Perskaitykime temos pavadinimą **„Vienas ginas, kitas puola...“** ir antro pratimo užduotį bei tekstą – du J. Erlicko eilėraščio posmus. Pirmoji pirmo posmo eilutė pasirinkta temos pavadinimu. Mokiniai turėtų nesunkiai pasakyti, kodėl (nes bus kalbama ir skaitoma apie krepšinį). Paaiškinkime mokiniams, kad krepšinis pasirinktas neatsitiktinai: žaidžiant šį žaidimą visi juda, atlieka įvairiausius veiksmus, o komentatorius vartoja daugybę veiksmažodžių. Todėl pokalbiu apie krepšinį pradedame vadovėlio skyrių, skirtą veiksmažodžiams. Kokie jie svarbūs kalboje, galime dar kartą įsitikinti perskaitę trečio pratimo tekstą ir atlikę užduotis. Pirmiausia perskaitykime taip, kaip yra autoriaus V. Miliūno parašyta, o paskui išbraukime visus veiksmažodžius (*sviedžia, klauso, kyla, nukrinta, ritasi, pasiveja, guli, žiūrinėja, sako, sviedžia, gaudo, nepagauna, žiebia, prunkštelėja, įširsta, įsibėgėja, spiria, nepataiko, įsibėgėja, spiria, beišgali, nepataiko, išsitiesė, nesukrutėjo*) ir dar kartą perskaitykime tą tekstą. Nieko nesuprasi, nėra jokio veiksmo! Taigi koks svarbus yra veiksmažodis kalboje! Ir dar galime pridurti – kiek daug veiksmažodžių turi lietuvių kalba (apie tai kalbėjome žemesnėse klasėse).  Daug veiksmažodžių mokiniams prireiks **pasakojant pagal** **nuotrauką**: joje „pagautas“ žaidimo momentas. Visi kartu sugalvokime linksmą nuotraukos pavadinimą (arba užrašą po ja), pasiskirstykime į grupes ir palenktyniaukime, kuri grupė prisimins daugiau veiksmažodžių krepšininkų ir kamuolio veiksmams įvardyti: *meta, bėga, puola, krenta, griebia, šoka, šaukia, skrieja, gina, čiumpa, trukdo, veržiasi,* ... Prisiminę veiksmažodžių galime sukurti pasakojimą pagal nuotrauką arba iš asmeninės patirties – kas vyksta krepšinio varžybose. Besidomintys krepšiniu mokiniai galėtų daug papasakoti draugams. Galimas ir kitas variantas: kas nors vaizduoja varžybų komentatorių ir „komentuoja“ žaidimą. Galima ir įrašo pasiklausyti. Esmė – išgirstame daugybę veiksmažodžių, kurie ir perteikia žaidimo veiksmus, judrumą.  Mokiniams tikriausiai bus įdomu pakalbėti apie Lietuvos krepšininkus. Kartu galime atlikti ir gramatinę užduotį – sugalvoti po du sakinius, kuriais klausiama ir kuriais stebimasi.  Rašytoją **Tomą Dirgėlą** ketvirtokai jau žino – yra skaitę jo linksmų, šmaikščių, įdomių pasakojimų. Šis **„Lu-kai! Lu-kai!“** taip pat šaunus. Jį pirmą kartą gali garsiai skaityti mokytojas arba parengtas mokinys. Galima skirti laiko, kad mokiniai persiskaitytų tyliai, pasimokytų skaityti. Tačiau labai svarbu šį pasakojimą nors kartą visiems girdint perskaityti raiškiai, o jį skaitant būtina pavaizduoti krepšinio žaidimo tempą – juk herojus Lukas visus veiksmus atlieka labai greitai, viskas sprendžiasi per kelias sekundes. Todėl skaityti reikia pasirengti. Aptarkime pasakojimą pagal po tekstu esančius klausimus. Pasvarstykime, ar tikrovėje gali būti toks žaidimas. Pagalvokime, kodėl rašytojas „padeda“ Lukui susapnuoti tokį sapną? Gali būti labai rimtas pokalbis. Berniukas labai nori žaisti krepšinį, bet neturi galimybių. O sapne išsipildo jo svajonė... Krepšinio varžybas rašytojas perteikia labai tikroviškai – pateikia daug tikrų epizodų – tegul vaikai išrenka patį įdomiausią, netikėčiausią.  Perteikti krepšinio varžybų vaizdo būtų neįmanoma be veiksmažodžių. Kai kurie iš jų pabraukti tekste. Jei atidžiai įsiskaitysime, pamatysime, kad pabraukti veiksmažodžiai, kurie reiškia Luko veiksmus. Kiek daug berniukas jų atliko! Pažaiskime tais veiksmažodžiais – pamėginkime klasėje juos pavaizduoti. Jeigu kiekvienas mokinys pasirinks skirtingą veiksmažodį ir visi kartu vaizduos tą veiksmą, klasė gali tapti panaši į krepšinio varžybas. Juk smagu vaikams pažaisti!  Prisiminkime veiksmažodžių klausimus ir kaitymą laikais. Išnagrinėkime keletą vadovėlyje pabrauktų veiksmažodžių (pavyzdys yra).  Atlikime likusias pratybų sąsiuvinio užduotis. Ketvirto pratimo užduotis padės mokiniams prisiminti veiksmažodžių kaitymą laikais:  **Esamasis l.:** *sviedžia, klauso, kyla, nukrinta, ritasi, pasiveja, guli, žiūrinėja, sako, gaudo.*  **Būtasis kartinis l.:** *sviedė, klausė, kilo, nukrito, ritosi, pasivijo, gulėjo, žiūrinėjo, sakė, gaudė.*  **Būtasis dažninis l.:** *sviesdavo, klausydavo, kildavo, nukrisdavo, risdavosi, pasivydavo, gulėdavo, žiūrinėdavo, sakydavo, gaudydavo.*  **Būsimasis l.:** *svies, klausys, kils, nukris, risis, pasivys, gulės, žiūrinės, sakys, gaudys.*  Galbūt ne visų veiksmažodžių formas ketvirtokai gebės parašyti, nes jie dar nesimokė veiksmažodžio bendraties, iš kurios padaromas būtasis dažninis ir būsimasis laikas, – mokytojui reikės padėti.  Kiti pratimai skirti įvairių veiksmažodžio laikų vartojimui: penkto pratimo užduotis – pagal paveikslėlių seriją žodžiu papasakoti įvykį. Trys mokinių grupės pasakoja vartodami skirtingo laiko veiksmažodžius. Pasakojimų pradžios pateiktos sąsiuvinyje po paveikslėliais. Visi paklausykime, jeigu reikia, padėkime draugams. Šeštą pratimą – tą patį pasakojimą būsimuoju laiku žodžiu atlieka visi.  Taigi skaitydami šios temos tekstus, atlikdami užduotis, ketvirtokai pakartoja veiksmažodžius, kurie reiškia veiksmą, veiksmažodžių klausimus, laikus. Kita tema bus skirta kiek retesniems, būsenos, veiksmažodžiams. |

**2 tema.** SVAJOJAME, MYLIME, SAPNUOJAME, ...

**Tikslas – skaityti apie vaikų svajones, jausmus, pasakoti ir rašyti apie savo svajones; geriau susipažinti su veiksmažodžiais, kurie reiškia būseną, o ne judėjimą, mokytis kelti tokiems veiksmažodžiams klausimus, juos asmenuoti, toliau mokytis vartoti veiksmažodžius:**

• skaitys **V. Račicko** pasakojimą **„Vaikai svajoja“** ir **O. Jautakės** – **„Pamestinukas“**;

• kalbėsis apie kūrinio veikėjus, reikš savo nuomonę apie juos;

• ras gyvūno aprašymą;

• pasakos apie savo svajones, parašys rašinį „Mano svajonė“;

• mokysis kelti įvairesnius veiksmažodžių klausimus;

• ras būsenos veiksmažodžius, aiškinsis jų reikšmę;

• toliau mokysis asmenuoti veiksmažodžius.

**Priemonės:** Vad. P. 110–111. Pr. 2. P. 36–37.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| *Mokytojui.*  *Pirmo kūrinio skaitymas.*  *Antro kūrinio skaitymas.*  *Veiksmažodžių reikšmės aiškinimasis.*  *Pratybų sąsiuvinio užduotys:*   * *kurie*   *žodžiai yra veiksmažo-džiai;*   * *veiksmažo-džių klausimai;* * *„Veiksmažo-*   *džių asmenavimo atmintinė“.*  *Namų darbai.* | Antra skyriaus tema – viena iš sudėtingesnių. **Jeigu mokytojas mano, kad ji mokiniams per sudėtinga ar trūksta laiko, gali ją praleisti.**  Lietuvių kalbos veiksmažodžio sistema nepaprastai sudėtinga. Veiksmažodis turi asmenuojamąsias ir neasmenuojamąsias formas, pavyzdžiui, dalyviai, padalyviai, pusdalyviai; dalyviai kaitomi giminėmis ir linksniuojami (nepainiokime, dalyvis yra veiksmažodžio forma, o ne kalbos dalis). Savo kalboje šias įvairias formas ketvirtokai vartoja praktiškai, bet teorijos nemokomi.  Pradinių klasių mokytojui reikėtų žinoti bent bendriausias veiksmažodžio ypatybes – **veiksmažodžiai yra veiksmo ir būsenos**.  **Veiksmo veiksmažodžiai** reiškia fizinį arba psichinį veiksmą, pavyzdžiui: *veža, stato, skaito, galvoja*.  **Būsenos veiksmažodžiai** reiškia būsenas, santykius, reiškinius, kurie vyksta savaime, pavyzdžiui: *jaučia, blizga, guli, sensta, turi, priklauso, lyja, griaudžia.* (Pagal „Dabartinė lietuvių kalbos gramatika“. Ketvirtoji pataisyta laida. V.: Mokslo ir enciklopedijų leidybos institutas, 2006. P. 282)  III klasėje apie veiksmažodžių reikšmės skirtumus jau buvo užsiminta.  Ši vadovėlio tema skirta praplėsti ir pagilinti mokinių žinias apie veiksmažodžius: skaitydami tekstą apie vaikų svajones, jausmus, ketvirtokai praktiškai toliau susipažįsta su būsenos veiksmažodžiais, kurie nereiškia veiksmo, o pasako būseną, pavyzdžiui: *būna, sensta, myli, miega* ir kt. Šiems veiksmažodžiams ne visai tinka klausimai *ką veikia? ką veikė?* ir pan., o tiksliau būtų kelti klausimus *kas vyksta, kas atsitinka? kas darosi?* ir pan. Bet tai mokiniams nelengva, todėl galime tik pamėginti kelti šiuos klausimus, bet nereikalauti, kad ketvirtokai išmoktų iki galo, vartotų sąvoką *būsenos veiksmažodžiai.* Jeigu mokiniui patogu veiksmažodžiui *myli, blizga, lyja* kelti klausimą *ką veikia?* , tegul taip ir būna.  Temai parinkti du kūriniai. Prie pirmojo yra savarankiško skaitymo ženklas, prie antrojo – „skaitome ir apmąstome tekstą“. V. Račicko „Vaikai svajoja“ tegul perskaito tyliai kiekvienas, o paskui trumpai aptaria, nes tekstas nesudėtingas. O. Jautakės pasakojimas „Pamestinukas“ sudėtingesnis, jame analizuojama vaikams jautri tema – gyvūno globa ir likimas. Prie šio teksto mokiniai prisimena ir pagrindines veiksmažodžių reikšmes: veiksmo ir būsenos veiksmažodžius.  Susitarkime, kiek laiko skaitysime **V. Račicko** pasakojimą **„Vaikai svajoja“**,tuomet mokiniai jį perskaito tyliai ir pagalvoja, kaip atsakyti į po tekstu parašytus klausimus. Pagal juos aptariame pasakojimą. Mokytojas taip pat turėtų pasakyti mokiniams nors vieną savo svajonę. Kūrybinį darbą – rašinį „Mano svajonė“ skirkime namų darbams, tik susitarkime, per kiek laiko mokiniai jį parašys (per savaitę ar per dvi tris).  Perskaitykime gramatinę užduotį. Žinoma, tikslesni klausimai yra antrieji: kas vyksta? kas atsitinka? kas darosi? ir pan., nes veiksmažodžiai *nemato, nori, turite, žino* nereiškiaveiksmo, paprasčiau sakant, veikėjas nieko neveikia.  Antram tekstui reikėtų skirti daugiau laiko – susitarkime, kaip jį skaitysime. Mokytojas gali vaikams trumpai paaiškinti kūrinio situaciją: pasakojimas **„Pamestinukas“** yra rašytojos **O. Jautakės** knygos „Gimtadienis su Žvirbliu“ ištrauka. Berniukas Titukas savo gimtadienio išvakarėse randa mažą, kažkieno paliktą kačiuką ir jį priglaudžia.  Perskaitę kūrinį panagrinėkime jį: kokie veikėjai minimi, koks tas mažytis kačiukas (raskime jo aprašymą), apie ką visada svajojo Titukas, ką sūnui paaiškino mama, kaip jaučiasi berniukas. Kad Titukas pamils mažąjį katinėlį, aišku iš berniuko pasakymo: „Eime, įpilsiu tau pienelio.“ Pakalbėkime su mokiniais apie gyvūnų globą, pareigą jais rūpintis – juk ši šeima yra puikus pavyzdys.  Perskaitykime plakatėlį **„Prisimename!“**, pasiaiškinkime – paprasčiausiai panagrinėkime pavyzdžius. Kūrinio tekste yra pabrauktų veiksmažodžių, skaitykime juos ir aptarkime, ką jie reiškia. Visi jie nusako ne aiškiai matomą, atliekamą veiksmą, pavyzdžiui, judesius, bet būseną. Kiek mokiniai supras, tiek ir pakaks, svarbu, kad jie atpažins ir tokius veiksmažodžius, todėl galės taikyti rašybos taisykles, tinkamai vartoti.    Pratybų sąsiuvinyje surašyti panašūs (giminiški) žodžiai, kuriuos reikia suskirstyti į veiksmažodžių, daiktavardžių ir būdvardžių taupykles (1 pratimas).  Kiekvienoje panašių žodžių grupėje yra veiksmažodis, daiktavardis, būdvardis, juos reikia sujungti su atitinkamu taupyklės pavadinimu.  **Veiksmažodžiai** (kas vyksta, darosi? ką veikia?): *jaudinasi, jaučia, piktinasi, gėrisi, nuobodžiauja, liūdi, bijosi, myli, pavydi.*  **Daiktavardžiai** (kas?): *jausmas, jaudulys, pyktis, gėris, liūdesys, nuobodulys, meilė, baimė, pavydas.*  **Būdvardžiai** (koks? kokia?): *jautrus, bailus, jausmingas, meilus, nuobodus, liūdna, gera, pikta, pavydus.*  Antras pratimas sunkesnis – reikia parašyti veiksmažodžiams klausimus. Pamėginkime, bet jeigu nesiseks, parašykime mokiniams įprastus:  *Lyja* (kas vyksta?), *lijo* (kas vyko?), *tirpsta, tyvuliuoja* (kas vyksta?; mokiniai tikriausiai sakys: ką veikia?), *noriu* (kas man darosi?), *bijo* (kas darosi?), *sušlapsiu, susirgsiu* (*kas atsitiks?* , bet ir *ką veiksiu?)*, *nuobodžiauju* (kas darosi? ką veikiu?), *neveikia* (kas atsitinka?), *žaidžiau* (ką veikiau?), *neleidžia* (kas darosi?), *turiu* (kas vyksta?) *išsirinksiu, skaitysiu* (ką veiksiu?).  Supažindinkime mokinius su **„Veiksmažodžių asmenavimo atmintine“** (P. 60), ir tegul jie atlieka trečią pratimą – pagal atmintinės pavyzdžius išasmenuoja po du iš pirmo pratimo pasirinktus veiksmažodžius. Paskui visi perskatykime ir įvertinkime, ar taisyklingai išasmenavo.  Namų darbams skirtos panašios užduotys, kokios buvo atliekamos klasėje. Pirmame pratime mokinys pabrauks veiksmažodžius ir viršuje parašys jų klausimus. Vieną kitą klausimą mokiniui gali būti sunkiau suformuluoti, svarbu, kad atpažintų veiksmažodžius ir skirtų jų laiką.  *Ką veikia? ką veikia?*  Vaiva įsitaiso pakalnučių pievoje. Užsimerkia. Pakalnučių  *kas darosi? kas vyksta?*  varpeliai vis skambesni. Atrodo, jau skamba daug didelių ir mažų  *kas darosi? ką veikti? ką veikia?*  varpų. Nuo to skambėjimo norisi juoktis. Vaiva atsispiria nuo  *ką veikia? kas darosi?*  žolės , pakyla. Jaučiasi lengvesnė už pakalnutės žiedą. Dabar jau  *ką veikia? kas vyksta?*  tikrai garsiai nusikvatoja, ir juokas skamba varpeliu. Vaiva  *ką darys?*  debesyse. Kur vėjas nuneš?  Tegul mokinys fantazuoja, kur vėjas nuneš, ką ten pamatys ar sutiks. Atsakymą **ga**li sudaryti 2–3 sakiniai, o **ga**li būti ir išsamesnis, ilgesnis – priklauso nuo mokinio lietuvių kalbos lygio.  Trečias pratimas taip pats susijęs su mokinio svajonėmis: pirmiausia perskaito rašytojos G. Adomaitytės tekstą, o paskui parašo atsakymą.  Atlikdamas ketvirtą užduotį mokinys pasitikrins, kaip atpažįsta veiksmažodžius ir skiria jų laikus:   |  |  |  |  | | --- | --- | --- | --- | | Esamasis l. | Būtasis k. l. | Būtasis d. l. | Būsimasis l. | | įsitaiso  užsimerkia  atrodo  skamba  ... | atvažiavo | skaičiuodavo | nuneš  skaičiuos  gyvens |     Būtajam kartiniam ir būtajam dažniniam laikui mokinys turėtų sugavoti savų pavyzdžių arba pakaityti esamojo, būsimojo laiko veiksmažodžius: *įsitaisė, užsimerkė, nunešė, ...; įsitaisydavo, užsimerkdavo, skambėdavo, ...* |

**3 tema.** JUDAME, NENUSTYGSTAME VIETOJE!

**Tikslas – skaityti pasakojimus, kuriuose daug judėjimo, veiksmo; pakartoti ir įtvirtinti veiksmažodžių asmenavimą, mokytis rašyti veiksmažodžius, juos vartoti kalboje:**

• skaitys **V. Žilinskaitės** pasakojimo **„Riedučių skrydis“** ištrauką, aptars jo veikėją;

• prikurs skaityto pasakojimo pabaigą;

• skaitys **N. Jankutės** veiksmažodžio vartojimui skirtą tekstą **„Dėdės veiksmažodžio karuselė“**;

• kartos veiksmažodžio laikus, asmenavimą;

• toliau mokysis rašyti veiksmažodžių galūnes, būtojo dažninio laiko veiksmažodžius:

• sudarys sakinius su įvairių laikų veiksmažodžiais.

**Priemonės:** Vad. P. 112–113. Pr. 2. P. 38–39.

|  |  |
| --- | --- |
| *Mokytojui.*  *Pirmo kūrinio skaitymas. Atsakymai į klausimus.*  *Gramatinės vadovėlio užduotys.*  *Antro teksto skaitymas.*  *Veiksmažodžio rašybos taisyklių kartojimas.*  *Pratybų sąsiuvinio užduotys:*   * *prisimename asmenis;* * *kartojame esamojo laiko veiksmažo-*   *džių rašybą;*   * *būtojo kartinio laiko veiksma-*   *žodžių rašyba;*   * *būtojo dažninio laiko veiksmažo-džių rašyba;* * *pratimai pasitikrinti, kaip išmoko kaityti ir rašyti veiks-* * *mažodžius.* | Ši tema labai svarbi, todėl nereikėtų jos praleisti. Ketvirtokai dar kartą prisimena veiksmažodžio laikus, su kuriais susipažino III klasėje, ir visų veiksmažodžių laikų asmenavimą, t. y. apibendrina viską, ką iki šiol išmoko apie veiksmažodį.  Temai pasirinkta V. Žilinskaitės apsakymo „Riedučių skrydis“ ištrauka ir N. Jankutės pasakojimas „Dėdės veiksmažodžio karuselė“, su kurio veikėjais mokiniai jau pažįstami. Pirmame kūrinyje pasakojama apie berniuką, kuris buvo riedučių virtuozas, tekste labai daug veiksmažodžių. Pabaigos nėra, mokiniai patys ją turi sugalvoti. Šiame apsakyme sumišę realybė ir vaiko svajonė. Berniukas neina į mokyklą, juo niekas nesirūpina. Didžiausia jo pramoga – riedučiai ir lėktuvai, kuriuos jis mato už aerodromo tvoros. Apsakymo pabaiga fantastiška, o gal tragiška – berniukas pakyla kartu su lėktuvu aukštyn. Po kiek laiko „lėktuvas jau tolokai. Už jo – taškelis“. Ant pakilimo tako lieka tik nudilęs riedučių ratukas. Šią pabaigą galime suprasti kaip berniuko svajonę, pakilusią kartu su lėktuvu, arba kaip jo žūtį – autorė to nepasako. Vadovėlyje taip pat to nepateikiame – tegul ketvirtokai skaito tik apie nepaprastą berniuko gebėjimą važinėtis riedučiais, apie jo aistrą lėktuvams. Pasakojimo pabaiga taip pat gali būti laiminga, pavyzdžiui, berniuką pastebi lakūnai, pakviečia jį pasisvečiuoti į lėktuvą ar panašiai.    Prie **V. Žilinskaitės** pasakojimo **„Riedučių skrydis“** yra savarankiško skaitymo ženklas. Skirkime laiko, kad visi mokiniai jį pirmiausia perskaitytų savarankiškai tyliai. Pasui perskaitykime garsiai ir išsiaiškinkime neaiškius žodžius. (Tekstas suskirstytas į keturias pastraipas, todėl galima pasiūlyti jį skaityti keturiems mokiniams – nuo to teksto visuma nenukentės). Aptarkime kūrinio ištrauką – atsakykime į klausimus po tekstu: galime susiskirstyti į tris grupes ir kiekviena grupė pasiruošia atsakyti į vieną klausimą iš trijų pirmųjų. Visi atsakymai yra tekste – galima perskaityti tuos sakinius. Ketvirta užduotis tik tiems, kas moka važinėtis riedučiais ar riedlente. O kūrybinis darbas – sugalvoti pasakojimo pabaigą (žodžiu). Čia jau leiskime pasireikšti vaikų fantazijai.  Tekstas padės mokiniams dar kartą prisiminti visus veiksmažodžių laikus: galima vėl pasiskirstyti į keturias grupes ir kiekviena grupė randa kurio nors pasirinkto veiksmažodžio laiko pavyzdžių:  **Esm. l.:** *duodasi, nelanko, sklendžia, artėja, sukasi, pavažiuoja, sustoja, ūžia, ...*  **Būt. k. l.:** *atsirado, atviliojo, nusviedė, užkliuvo, išsitiesė, nusišluostė, leidosi,...*  **Būt. d. l.:** *pasistiebdavo.*  **Būs. l.:** *apsisuks, skries, zigzaguos, užlėks, išsilenks, nurūks.*  Nors būtojo dažninio laiko veiksmažodis pavartotas tik vieną kartą, jį mokiniams vis tiek reikės rasti, t. y. peržiūrėti visą tekstą. Mokytojas gali pasiūlyti šiai grupei pirmos pastraipos veiksmažodžius parašyti būtuoju dažniniu laiku: *atsirasdavo, duodavosi, atviliodavo.* Kam sunkiau sekasi, gali pasižiūrėti į **„Veiksmažodžių asmenavimo atmintinę“.**  Kai visos grupės atlieka savo užduotis, perskaito rastus veiksmažodžius visai klasei. Kita užduotis – išasmenuoti kiekvieno laiko po pasirinktą veiksmažodį (žodžiu). Atidžiai klausykime, kaip mokiniai asmenuoja – matysime, kiek laiko reikia skirti antram tekstui: jeigu mokiniai moka asmenuoti, galime jį greitai perskaityti ir pažaisti – suvaidinti dėdę Veiksmažodį Karilę ir tetą Teodorą. Tai būtų geros veiksmažodžių asmenavimo pratybos. Atlikime ir kalbos užduotį – tegul mokiniai sugalvoja sakinių su visais veiksmažodžio laikais.  Vadovėlio paraštėje net trys plakatėliai **„Prisimename!“**. Taip padaryta tikslingai − išskirtos trys svarbiausios veiksmažodžių rašybos taisyklės: esamojo laiko, būtojo kartinio ir būtojo dažninio. Perskaitome, prisimenane ir pereiname prie praktinių užduočių pratybų sąsiuvinyje.  Žaismingame pirmo pratimo eilėraštyje randame asmenis reiškiančius žodžius: *aš, tu*. Kokių dar trūksta? Gal galime prisiminti?  Su žodžiais, nurodančiais asmenis, *aš, tu jis, ji, mes, jūs, jie jos* susipažinome III klasėje. Dabar juos prisimename ir pasitiksliname:  **aš** I vienaskaitos asmuo, **mes** I daugiskaitos asmuo;  **tu** II vienaskaitos asmuo, **jūs** II daugiskaitos asmuo;  **jis, ji** III vienaskaitos asmuo, **jie, jos** III daugiskaitos asmuo.  Vartojant veiksmažodžius mokiniams svarbu juos taisyklingai pagal asmenis derinti sakinyje (*aš rašau, tu valgai, jis neša, ji neša, mes dirbame, jūs, skrendate, jie sportuoja, jos sportuoja*), o nurodyti I asmuo, II asmuo, III asmuo ne taip svarbu.  Asmens įtvirtinimui visi kartu atlikime antrą pratimą – įrašykime žodžius, kuriais pasakome asmenis: *aš, tu, jis, ji, mes, jūs, jie, jos*:  *Mes* juokaujame, *aš* rašiau, *tu* skaitysi, *mes* žaisdavome, *jūs* skri-  dote, *aš* einu, *tu* esi, *tu* pamirši, *jis, ji, jie, jos* valgo, *jis, ji, jie, jos* pirkdavo, *tu* perskaitei, *aš* sapnuoju, *tu* buvai, *tu* skrisi, *jis, ji, jie, jos*  degs, *jis, ji, jie, jos* švenčia, *tu* mąstai, *aš* mokausi, *jis, ji, jie, jos*  verkdavo, *aš* nešiu, *jis, ji, jie, jos* keliauja, *jis, ji, jie, jos* kramto, *jis, ji, jie, jos* pyko, *tu* arba *jis, ji, jie jos* myli, *aš* turėjau.    Dar kartą prisimename vadovėlio 113 puslapio I plakatą – kaip rašome esamojo laiko veiksmažodžių galūnes, ir atliekame trečią pratimą. Pirmiausia galime tyliai perskaityti ir savarankiškai įrašyti veiksmažodžių galūnes:  *dūzgia, želia, neloja, nekanda, neįleidžia, vedžioja.* Tegul mokiniai pasako, kokia taisyklė čia tinka: atsako į klausimą *ką veikia?*  Skaitykime mįsles ir jas įminkime: žvakė, šepetys, spyna, lazda.  Kitas pratimas (4) primins būtojo kartinio laiko veiksmažodžių rašybą ir dialogo skyrybą. Įrašykime veiksmažodžių galūnes: *parašė, įstengei, rašiau, užsnūdau, pabudau, parašei*. Aptarkime „pavojingas“ galūnes, kokią taisyklę taikome jas rašydami (ką veikė? *rašė, skriejo, ką veikei? rašei, skriejai*), *rašiau* – dvibalsis *au* po minkštojo priebalsio (*iau*).  Penktas pratimas primins priebalsių supanašėjimą būtojo dažninio laiko veiksmažodžiuose:  *Vesdavo,* nes *vesti; nešdavo,* nes *neša, nešti; pykdavo,* nes *pykti,*  *pyko; tapdavo,* nes *tapo, tapti; kviesdavo,* nes *kviesti; kopdavo,* nes  *kopė, kopti; lesdavo,* nes *lesa, lesti.*  Likę šios temos pratimai skirti mokiniams pasitikrinti, kaip išmoko kaityti ir rašyti veiksmažodžius. Todėl tegul juos mokiniai atlieka savarankiškai. Be to, puslapyje yra pagalba – 6 pratime rašybos „atmintukės“, sąsiuvinio gale – „Veiksmažodžių asmenavimo atmintinė“. Jeigu kuris mokinys nežino, kokią veiksmažodžio galūnę rašyti, gali pasižiūrėti, tik reikia mokėti taikyti tas taisykles.  Septintame pratime įrašomos esamojo laiko veiksmažodžių galūnės: *krečia, beldžiasi, beria, žegnojasi, kvailioja, kviečia.* Kai tikrinsime, kaip mokiniams pasisekė, atkreipkime dėmesį į veiksmažodžius su dalelytėmis ***si*** – jos veiksmažodžio rašybos nekeičia. Dar galime paaiškinti vaikams, iš kur tas smėlis: senovėje ant namo lubų pildavo smėlį (arba spalius), kad šilčiau būtų.  Kiti, 8 ir 9 pratimas, parodys, ar visi mokiniai geba kaityti veiksmažodžius: reikia parašyti septinto pratimo nurodytus sakinius būtuoju kartiniu ir būtuoju dažniniu laiku.  Naktimis *beldėsi*, *šoko* ant aukšto velniškus šokius, *bėrė* žemyn smėlį, *laužė* senus baldus, *džerškino* visokius skydus ir kalavijus.  Nužiūrėdavo kipšas kokį dvarą, įlįsdavo ir visokias velniavas krėsdavo. Naktimis *belsdavosi*, *šokdavo* ant aukšto velniškus šokius, *berdavo* žemyn smėlį, *laužydavo* senus baldus, *džerškindavo* visokius skydus ir kalavijus.  Kai mokiniai atliks užduotis, visi pasitikrinkime, aptarkime rašybą. |

**4 tema.** KĄ DARYTI?

**Tikslas – skaityti ir kalbėtis apie lietuviškas stebuklų pasakas, kuriuose daug stebuklų;**

**susipažinti su veiksmažodžio bendratimi, jos klausimu ir kada ji vartojama, mokytis rašyti bendraties veiksmažodžius:**

• skaitys straipsnį **„Stebuklų pasakų burtai“**,aptars jį;

• susipažins su veiksmažodžio bendratimi, jos klausimu *ką daryti?*;

• mokysis atpažinti bendraties veiksmažodžius;

• mokysis vartoti veiksmažodžių bendratis, jas rašyti.

**Priemonės:** Vad. P. 114–115. Pr. 2. P. 40–41.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| *Mokytojui.*    *Straipsnio skaitymas. Darbai, kuriuos turi atlikti pasakų veikėjai.*  *Gramatinė užduotis.*  *Straipsnio apie veiksmažodžio bendratį skaitymas ir supratimas.*  *Pratybų sąsiuvinio užduotys:*   * *stebuklų pasakų užduotys;* * *randame veiksma-žodžių*   *bendratis;*   * *veiksma-*   *žodžio bendraties*  *rašyba.*  *Namų darbai.* | Ankstesnėse JAV lietuviškų šeštadieninių mokyklų programų gairėse su veiksmažodžio bendratimi supažindinama V klasėje. Tačiau ši veiksmažodžio forma gana dažnai vartojama literatūros kūriniuose, kalboje. Ją vartoja ir vaikai. Lietuvos mokyklų programose su veiksmažodžio bendratimi supažindinama IV klasėje. Todėl išdrįsome į šį vadovėlį įdėti dvi temas, susijusias su šia veiksmažo-džio forma. **Jeigu mokytojas mano, kad jo mokiniams nereikia mokytis veiksmažodžių bendraties, jos vartojimo ir rašybos, gali X skyriaus „Kad veikiam, tai veikim veikiai!“ 4-ą ir 5-ą temą praleisti.**  Jeigu paieškotume, kokiuose tekstuose vartojamos veiksmažodžio bendraties formos, pamatytume, kad tokie veiksmažodžiai skamba duodant įvairias priesaikas (*prisiekiu gerbti*..., planuojant dieną (ką reikės padaryti), įvardijant įvairius darbus. Kokius darbus turi atlikti herojai, ypač daug pavyzdžių randame stebuklų pasakose. Todėl vadovėlyje ir atsirado straipsnis apie lietuviškų stebuklų pasakų burtus.  Straipsnį **„Stebuklų pasakų burtai“** galima skaityti po pastraipą ir visiems kartu aiškintis, kad mokiniai geriau suprastų ir šių pasakų ypatumus, ir bendraties veiksmažodžius. I pastraipa mokiniams gerai suprantama, galima paprašyti jų, kad pasakytų, apie kokius burtus skaitė J. K. Rowling romanų serijoje apie Harį Poterį (tikriausiai ketvirtokai jau bus perskaitę šias knygas anglų kalba). Tegul mokiniai atsako į pirmą klausimą, pateiktą po tekstu.  II ir III teksto pastraipoje susipažįstame su nepaprastais darbais, kuriuos privalo nudirbti lietuviškos pasakos veikėjas Mykolas („Pasaka apie žvejį“). Paskaitykime ir įsivaizduokime tuos darbus. Atsakykime į antrą klausimą po tekstu. Ar įmanoma tuos darbus realybėje atlikti?  Pasakoje „Saulės duktė“ išvardijami stebuklingi daiktai, kurie padeda veikėjams nugalėti raganą ir išsigelbėti. Pakalbėkime apie tuos nepaprastus daiktus. Atsakykime į trečią teksto klausimą.  Paskutinis klausimas ir užduotis užbaigia straipsnio temą: visi prisiminkime, kokių stebuklų pasakų mokiniai žino, o gal ir stebuklų pasakų knygų turi. Būtų įdomi jų paroda!    Skaitytame straipsnyje yra nemažai veiksmažodžių, kurie atsako į mokiniams dar galbūt naują klausimą ***ką daryti?*** Visi paieškokime jų (galima pasiskirstyti į grupeles, radus tokį veiksmažodį užrašyti lentoje ar dideliame popieriaus lape) :  *Įveikti, ginčytis, išrauti, sudeginti, išarti, išakėti, pasėti, užaugti, prinokti, nukirsti, iškulti, sumalti, iškepti, pažiūrėti, valgyti, nudirbti, perplaukti, perlėkti, lakti, išryti, sudaryti.*  Antras šios temos tekstas – kalbos teorijos straipsnis **„Veiksmažodžio** **bendratis“**. Jis parašytas panašiu principu kaip ir kiti panašūs straipsniai, kuriuose aiškinamas kuris nors kalbos reiškinys (vienetas). Principas toks: skaitydami sakinį po sakinio ir analizuodami pateiktus pavyzdžius išsiaiškiname tą elementarią gramatikos teoriją, patys mokiniai bando suformuluoti apibrėžimą ar taisyklę. Ir šiame straipsnyje pateikto bendraties apibrėžimo nereikia mokytis atmintinai – svarbiausia, kad mokiniai atpažintų bendraties veiksmažodžius, suprastų, kada jie vartojami ir patys tinkamai juos vartotų.  Taigi sakinį po sakinio straipsnį skaito mokytojas arba gerai skaitantys mokiniai ir aiškinasi. Pabaigoje ypač atidžiai išanalizuojame pateiktų veiksmažodžio bendračių rašybą (jai dar bus skirta užduočių ir pratybų sąsiuvinyje).  Norėtume atkreipti ir mokytojo, ir mokinių dėmesį į plakatėlį **„Įdomu!“**. Reikėtų įsidėmėti, kad kalbininkai bendraties ***-ti, (-tis, -t)*** nevadina galūne, nes ji nekinta! Tai priesaga.  Visi kartu atlikime gramatikos užduotį – iš pateiktų veiksmažodžių padarykime veiksmažodžių bendratis:  *Duodu – duoti, turi – turėti, ateisiu – ateiti, išgirdo – išgirsti, suprato – suprasti, numetė – numesti, išpampo (labai išsipūtė) – išpampti, išsipūtė – išsipūsti, teliko – telikti, norėjo – norėti, vejasi – vytis, darosi – darytis.*    Pratybų sąsiuvinyje pateikiame dar daugiau lietuviškose pasakose sutinkamų neįprastų užduočių – mokiniams turėtų būti įdomu su jomis susipažinti ir pasvarstyti, kurias iš tų užduočių šiandien galėtų atlikti žmogus. Perskaitykime pirmo pratimo tekstus ir pasikalbėkime apie šiandienos galimybes (kiekvieną užduotį gali skaityti vis kitas mokinys). Tiesiog įdomu, kurie darbai mokiniams atrodys šiandien įveikiami. Gal nutiesti per jūrą tiltą (juk JAV yra per įlankas nutiestų tiltų, tiltas Europoje jungia Švediją ir Daniją)? Gal per naktį atnešti žiūroną, kuris yra už trijų šimtų mylių (visai įveikiama su šiuolaikinėmis transporto priemonėmis)? Gal šimtą zuikučių ganyti ir nė vieno nepraganyti (o jeigu su dronu)?  Kalbos užduotis – iš skaitytų pirmo pratimo tekstų išrinkti veiksmažodžių bendratis (2 pratimas):  *Iškasti, privežti (*nes *priveža), išmūryti, išlieti, ganyti, nepraganyti, rasti, parnešti, aptverti, padirbti (*nes *padirba), prisodinti, prileisti, pasėti, užakėti, išrinkti, nukalti, atnešti, nugalėti, išvaduoti, nutiesti* (2 k. )*, apsodinti, užauginti, suavėti, užmaišyti, iškepti.*  Ir dar pasimokykime rašyti bendraties veiksmažodžius, kuriuose prieš ***-ti*** vienaip tariame, o kitaip rašome (3 pratimas):  *Laužti,* nes *laužia; gerbti,* nes *gerbia; rėžti,* nes *rėžia; sirgti,* nes *serga; bėgti,* nes *bėga.*  Skiriant namų darbus reikėtų paaiškinti, kad veiksmažodžio bendratyje dažnai yra ne tik priesaga ***-ti***, bet prieš ją būna dar ir kitų priesagų (jos surašytos antro pratimo lentelėje).  Pirmas pratimas – linksmi poeto Mariaus Marcinkevičiaus eilėraščio posmai. Juos tik reikia perskaityti ir pažymėti labiausiai patinkantį atsakymą (renkasi kiekvienas vaikas). Šį eilėraštį tikriausiai bus smagu išgirsti ir mokinių tėvams).  Kartu vaikas galėtų paklausti tėvelių, ką jis mėgo veikti, kai buvo mažas, ir parašyti (3 pratimas). Pagalba – lapelyje šone.  Sunkiausias jau minėtas antras pratimas: nurašyti eilėraščio bendratis suskirstant į lentelę ir nuspalvinti priesagas, kurios ryškiai matomos toje lentelėje.   |  |  |  |  |  | | --- | --- | --- | --- | --- | | **-yti** | **-ėti** | **-oti** | **-uoti** | **-iuoti** | | sudaužyti  palaižyti  išpaišyti | šokinėti  strikinėti  šmirinėti  pasėdėti  pažiūrėti  patylėti  pašnekėti  mylėti | pasikloti | padainuoti  surimuoti  susapnuoti | paniūniuoti |   Po truputį mokiniai pratinsis vartoti šias ir kitas veiksmažodžių bendratis: skaitydami tekstus, kalbėdami ar rašydami. Iš karto tikrai neišmoks, darys klaidų, bet jos neturėtų stabdyti mokinių kalbos ugdymosi. |

**5 tema.** PRIESAIKOS SENIAU IR DABAR

**Tikslas – skaityti apie riterius senovėje ir šiandieninius skautus, suprasti priesaikos reikšmę; toliau mokytis atpažinti veiksmažodžio bendratį, ją rašyti, sudaryti sakinius su veiksmažodžių bendratimis:**

• skaitys ištrauką iš **V. Misevičiaus** knygos **„Karaliūnas Gargaliūnas“**;

• aptars reikalavimus senovės riteriams, atsakys į teksto klausimus;

• skaitys informacinį tekstą apie skautus, aptars skautų veiklos tikslus;

• mokysis kelti veiksmažodžiams klausimą *ką daryti?,* atpažinti veiksmažodžio bendratį;

• mokysis vartoti veiksmažodžių bendratis, jas rašyti.

**Priemonės:** Vad. P. 116–117. Pr. 2. P. 42–43.

|  |  |
| --- | --- |
| *Mokytojui.*  *Pirmo teksto skaitymas.*  *Ištraukoje pavartotos veiksmažodžio bendratys.*  *Antro teksto skaitymas, pokalbis apie skautus.*  *Skautų daina.*  *Straipsnyje pavartotos veiksmažodžio bendratys.*  *Pratybų sąsiuvinio užduotys:*   * *humoristinis pasakojimas;* * *kūrybinis darbas;* * *ką sužinojo apie skautus;* * *veiksmažo-džio bendračių rašyba.* | Tai antroji bendraties mokymui(si) skirta tema. Kaip jau buvo minėta, jeigu mokytojas nusprendė nesupažindinti savo mokinius su veiksmažodžio bendratimi, šią temą gali praleisti.  Mokiniams savarankiškai skaityti siūloma ištrauka iš jau žinomo rašytojo V. Misevičiaus knygos „Karaliūnas Gargaliūnas“. Knyga parašyta su humoru, šmaikšti, nesudėtinga kalba. Pateikiama ištrauka trumpa, todėl mokiniai netruks ją perskaityti. Ištraukoje rašoma apie veikėjo riterystės mokslus, kad karaliūnas Gargaliūnas įgytų visus septynis pavyzdingo riterio sugebėjimus. O antrame tekste jau skaitysime apie skautus, skautų organizaciją. Kaip šie tekstai susiję? Skautų nuostatuose taip pat kalbama apie riteriškumą. Taigi pradėję humoristiniu kūriniu pereiname prie rimto informacinio straipsnio.  Apie skautus mokytojas gali rasti medžiagos internete, įvairiuose leidiniuose. Šiek tiek pateikiame jos ir čia, jeigu neturės galimybių ieškoti.  Skautu galima tapti nuo 6 metų ir juo būti visą gyvenimą. 6 – 10 m. – jaunasis skautas, 10 – 14 m. – skautas, 14 – 18 m. patyręs skautas, nuo 18 m. – vyresnysis brolis, sesuo, vytis.  Prieš šimtą metų Lietuvoje susibūrė pirmieji berniukai ir mergaitės, kurie savo laisvalaikį ėmė leisti miške stovyklaudami. Šiandien po sovietmečio skautai vėl gyvi ir tarnauja Dievui, Tėvynei bei artimajam. 2018-uosius Lietuvos prezidentė Dalia Grybauskaitė paskelbė Skautų metais. Šiai nevyriausybinei organizacijai šiandien priklauso ne vienas žinomas asmuo. Skautu save drąsiai vadina dainininkas Merūnas Vitulskis, pramogų pasaulio atstovas Giedrius Masalskis ir net pats prezidentas Valdas Adamkus, priesaiką organizacijai davęs išeivių stovykloje Bavarijoje, Vokietijoje dar 1946-aisiais, kai jam buvo devyniolika. Lietuvoje tuo metu skautų banga buvo jau nuslopinta II pasaulinio karo. Tačiau prieškario skautai buvo viena aktyviausių Lietuvos organizacijų. Į Lietuvą skautai atėjo 1918 metų lapkričio 1 d. Šią idėją čia atnešė karininkas Petras Jurgėla-Jurgelevičius. Po metų Lietuvoje jau buvo 40 skaučių mergaičių ir 80 skautų berniukų. Pasaulyje skautų era prasidėjo dar 1857 metais, kai organizacijos pradininkas Robertas Baden-Pauelas, stebėdamas gatvėse be naudos lakstančius vaikus, nusprendė jiems pasiūlyti įdomų laisvalaikį miške susipažįstant su gamta.  **Skautybės misija** - prisidėti prie jaunų žmonių ugdymo per vertybių sistemą, pagrįstą skautų įžodžiu ir priesakais, padėti kurti geresnį pasaulį, kuriame žmonės yra pilnaverčiai ir vaidina konstruktyvų vaidmenį visuomenėje.  **Tikslas** – ugdyti jaunus žmones, siekiant jų, kaip individų, kaip atsakingų piliečių, kaip vietinės, nacionalinės ir tarptautinės bendruomenės narių, visapusiškos fizinio, intelektualinio, socialinio ir dvasinio potencialo išraiškos. Ugdyti jos narius dorus, kilnios dvasios, tvirto būdo, sveikus, sąmoningus žmones ir savo Tėvynei, ir pasaulio bendruomenei naudingus piliečius.  Kiekvienas LS narys privalo laikytis skautų (skaučių) priesakų:  **Skautų priesakai**: 1) skautas tiesus ir laikosi savo žodžio, 2) skautas ištikimas Dievui ir Tėvynei, 3) skautas naudingas ir padeda artimui, 4) skautas – draugas savo artimui ir brolis kitam skautui, 5) skautas mandagus ir riteriškas, 6) skautas − gamtos draugas, 7) skautas klusnus savo tėvams ir vyresnybei, 8) skautas linksmas, susivaldo ir nenustoja vilties, 9) skautas taupus, 10) skautas blaivus ir skaistus savo mintyse, žodžiuose ir veiksmuose.  **Skaučių priesakai**: 1) skautė tiesi ir laikosi savo žodžio, 2) skautė ištikima Dievui ir Tėvynei, 3) skautė naudinga ir padeda artimui, 4) skautė − draugė savo artimui ir sesė kitai skautei, 5) skautė mandagi ir kukli, 6) skautė − gamtos draugė, 7) skautė klusni savo tėvams ir vyresnybei, 8) skautė linksma, susivaldo ir nenustoja vilties, 9) skautė taupi, 10) skautė blaivi ir skaisti savo mintyse, žodžiuose ir veiksmuose.  Geležinis skautų (-čių) priesakas: Skautas (-ė) sąžiningai atlieka visas savo pareigas.  **Lietuvos skautijos (LS) veiklos principai**:   * Šūkis: „Dievui, Tėvynei, Artimui!“ * Pošūkis: „Budėk!“ * LSS nariai privalo laikytis skautų priesakų.   Lietuvos skautijos tikslai ir pagrindinės veiklos sritys yra:   * auklėti Lietuvos jaunimą dorais, kilnios dvasios, tvirto būdo, sveikais, sąmoningais žmonėmis ir naudingais piliečiais, nepriklausomai nuo jų tautybės, religijos, lyties ir visuomeninės padėties vadovaujantis Roberto Baden – Powell’io skautybės sistema; * steigti skautų ir skaučių vienetus, rengti žygius, iškylas, stovyklas, varžybas, šventes, kursus, mokymus, sąskrydžius, suvažiavimus ir kt.   Jaunesniojo skauto įžodžio tekstas: "Aš pasižadu stengtis mylėti Dievą, Tėvynę, vykdyti jaunesniųjų skautų priesakus ir kasdien padaryti gerą darbelį". Jaunesniojo skauto įžodis duodamas nuo 6 iki 10 metų amžiaus. Kandidatas turi būti susipažinęs su skautišku judėjimu ir įžodžio tekstu. Įžodis duodamas dalyvaujant visai draugovei, pakviečiant tėvus, globėjus. Aplinka turi būti draugiška, maloni, tokia, kad duodantysis įžodį pajustų tikrai ateinąs į skautišką šeimą. Patartina įžodį duoti gamtoje, vietovėje, susijusioje su kokiu nors istoriniu įvykiu, prie laužo ar vandens telkinio.  Skauto įžodžio tekstas: "Brangindamas (-a) savo garbę, aš pasižadu stengtis tarnauti Dievui ir Tėvynei, padėti Artimui ir vykdyti skautų (-čių) priesakus." Skauto įžodis duodamas nuo 10 iki 14 metų amžiaus. Įžodį gali duoti skautas, išėjęs jaunesnės amžiaus grupės I patyrimo laipsnio arba atitinkamos amžiaus grupės kandidato programą. (<https://mano.skautai.lt/uploads/media/2312/ls-jaunimo-programa-gaires-vadovui.pdf>  Susitarkime, kiek laiko skaitysime **V. Misevičiaus** tekstą (be pavadinimo), ir perskaitykime kiekvienas savarankiškai. Mokytojas turėtų stebėti mokinius, ir jeigu kam kas nors neaišku, paaiškinti. Tada aptarkime tekstą pagal klausimus. Trečias klausimas pats svarbiausias, nes jis susišaukia su antruoju temos tekstu. Aptarkime tuos šiuolaikinio berniuko riteriškumo bruožus (o gal jie neaktualūs Amerikos vaikams – mokytojas geriau žino). Sugalvokime teksto pavadinimą.  Skirkime kelias minutes laiko veiksmažodžio bendratims, kurių yra daug skaitytame tekste. Galime jas rasti ir tik perskaityti, galime visi kartu ar kiekvienas individualiai nurašyti. Veiksmažodžio bendratys:  *mokytis, dirbti, arti, sėti, pjauti, kepti, išmokti, užsėsti, nušokti, joti, apsisukti, pakelti, mokėti, plaukti, nardyti, šaudyti, užlipti, mankštintis, durti, imtis, fechtuotis, šokti, groti, skaityti, rašyti, patarnauti.*  Prisiminkime, ką praeitoje temoje sužinojome apie šią veiksmažodžio formą: **veiksmažodžio bendratis tik pavadina veiksmą arba būseną**. Taigi čia ir radome pavadintus, išvardytus tuos veiksmus, kuriuos privalo gebėti atlikti riteris.  Kiekvienas mokinys pasirenka po tris veiksmažodžio bendratis ir su kiekviena sugalvoja po sakinį.  Pirmiausia pakalbėkime su mokiniais, ką jie žino apie skautų organizaciją, gal yra jai priklausančių, gal šeimose yra šios organizacijos narių. Tada pastraipa po pastraipos skaitykime straipsnį **„Dievui, Tėvynei, Artimui!“**. Pirmoje pastraipoje ir rasime mintį apie riteriškumą, kuris niekada nesensta.  Kai kuriuos antrosios pastraipos žodžius gal reikės aptarti, pasiaiškinti, kaip mokiniai juos supranta (*pilietiškumas, patriotiškumas*).  Trečioje pastraipoje išvardijami veiksmai, kuriuos turi gebėti atlikti skautas. Pabaigoje perskaitykime skautų įžodį.  Jeigu mokytojas mano esant reikalinga ir jo mokiniams jau suprantama bei svarbu, gali papasakoti daugiau apie skautus arba skirti namie patiems rasti informacijos apie šią organizaciją (kaip minėjome aukščiau, internete jos labai daug).  Po straipsniu pateikta skautų dainos **„Ten, kur ošia“** pradžia. Visa daina netilpo, todėl jos tęsinį pateikiame čia, mokytojo knygoje).  Žiežirbos aukštyn pakyla,  Prie laužų veidai linksmi,  Tenai dainos nenutyla  Pušynėlio pakrašty.  Žvaigždės į šakas pabyra,  Linkime saldžių sapnų...  Jau pušų ošimas tyla,  Pridengia naktis sparnu.  Straipsnyje apie skautus daug veiksmažodžio bendračių – raskime jas ir pakalbėkime, kokius veiksmus jos pavadina (aptarkime jų reikšmę):  *Ugdyti, tobulėti, ugdytis, dirbti (dirba), bendrauti, bendradarbiauti, padėti, užjausti, mokytis, išgyventi, susirasti, užsikurti, išsivirti, valgyti, pasistatyti, įsirengti* *(įsirengia), saugoti, globoti, nepalikti, sutvarkyti, mokėti, stengtis (stengiasi), tarnauti, vykdyti.*  Pasiaiškinkime tų trijų pabrauktų veiksmažodžio bendračių rašybą – kaip pasitikrinti, kai vienaip tariama, kitaip rašoma.  Pratybų sąsiuvinyje mokiniai skaito dar vieną ištrauką iš minėtos V. Misevičiaus knygos. Pasakojimas ne tik humoristinis, bet gal net groteskiškas (*groteskas* – vaizdavimo būdas, pagrįstas netikėtais grožio ir bjaurumo, juoko ir baisumo, tikrovės ir pramano deriniais. „Dabartinės lietuvių kalbos žodynas“.), primenantis buvusią sovietinę tikrovę (nežinia, ar autorius ją norėjo pašiepti). Mokiniai tegul supranta šią ištrauką kaip geba, sugalvoja jos pavadinimą, pabraukia veiksmažodžių bendratis: *skursti, atitraukti, auginti, užsėti, vaikščioti, kirpti gaudyti.*  Kūrybinis darbas (2 pratimas) gali būti kolektyvinis arba grupinis: parašyti įsakymus Olbijos karalystės gyventojams, kad jie išsigelbėtų nuo skurdo ir bado. Rašant būtina pavartoti veiksmažodžio bendračių, pavyzdžiui:  *Įsakome:*  *- dirvas apsėti rugiais,*  *- rinkti uogas ir grybus,*  *- mokytis amatų,*  *- ...*    Trečias pratimas – pasitikrinti, ką mokiniai įsiminė apie skautų gebėjimus. Galima nurašyti keletą pavyzdžių iš vadovėlio arba iš atminties.  Labai svarbus ketvirtas pratimas. Pirmiausia tegul kiekvienas mokinys perskaito pirmos ir trečios skilties žodžius, pasibraukia nežinomus. Tada visi tuos žodžius išsiaiškiname. Po to seka pratybos žodžiu: skaitome, kaip žodį rašome ir kaip tą žodį tariame. Iš Lietuvių kalbos žodyno išrinktos dažniausiai vartojamos veiksmažodžių bendratys, kurios vienaip rašomos, o kitaip tariamos. Tai lyg atmintinė mokiniui. Jeigu mokytojas nepraleido bendračiai skirtų temų, po kurio laiko gali mokiniams padiktuoti šiuos veiksmažodžius kaip žodžių diktantą (diktuodami turime tarti taisyklingai – su priebalsių supanašėjimu, o ne taip, kaip rašoma). Galima šį sąrašą padovanoti penktos klasės mokytojui.  Perskaitykime veiksmažodžio bendraties rašybos taisyklę plakatėlyje **„Mokomės!“** – ji lyg ir apibendrina, ką vaikai jau sužinojo analizuodami dvi pastarąsias vadovėlio temas. Įtvirtinkime ją atlikdami penktą pratimą:  *Apgraužti − apgraužia, apdengti − apdengia, dingti − dingo, dygti −\_dygo, dužti − dužo, griebti − griebia, įlūžti − įlūžo, išaugti − išauga, segti − sega, siurbti − siurbia, skalbti − skalbia, snigti − snigo, šliuožti − šliuožia, teigti − teigia, vengti − vengia, zirzti – zirzia, žiebti − žiebia.*  Ir paskutinis temos pratimas atskleis, kaip kiekvienas mokinys išmoko vartoti veiksmažodžių bendratis: tegul parašo, ką norėtų veikti sekmadienį, ir pavartoja nors kelias bendratis, t. y. įvardija tuos veiksmus, veiklas, kurias norėtų atlikti. |

**6 tema.** AŠ PASAKOJU

**Tikslas – skaityti rašytojų pasakojimus, parašytus veikėjo vardu (I asmeniu), ir bendraamžių pasakojimus apie save; įtvirtinti I asmens veiksmažodžių vartojimą:**

• skaitys **V. Misevičiaus** pasakojimą **„Nepaprasta dovana“**, išsakys savo nuomonę apie kūrinyje aprašytą įvykį;

• skaitys pasakojimą, parašytą gyvūno vardu;

• atpasakos teksto dalį pavartodami veiksmažodžių;

• kalbėsis apie gyvūnų globą, elgesį su jais;

• skaitys bendraamžio **Viliaus pasakojimą** apie jo šeimos augintinę, vertins rašinį;

• prisimins veiksmažodžio I asmens klausimus*: ką veikiu? ką veikiame? ką veikiau? ką veikėme?* irkt.;

• toliau mokysis vartoti I asmens veiksmažodžius (pvz.: *aš rašau, rašiau* ir t. t.);

• turtins žodyną skaitytų kūrinių žodžiais.

**Priemonės:** Vad. P. 118–119. Pr. sąs. 2. P. 44–45.

|  |  |
| --- | --- |
| *Mokytojui.*  *Pirmo teksto skaitymas.*  *Netikėtas beždžionėlės*  *pasakojimas.*  *Gramatinės užduotys.*  *Mokinio rašinio skaitymas.*  *Pasakojimo veiksmažodžiai.*  *Pratybų sąsiuvinio užduotis.*  *Namų darbai.* | Suprasti ir kurti pasakojimą ketvirtokai jau išsamiai mokėsi šio vadovėlio V skyriujje. Tema **„Aš pasakoju“** skirta **pasakojimui I asmeniu**, t. y. dar kartą pasimokyti pasakoti savo vardu, apie save ir pačiam nutikusius įvykius. Kurdami tokį pasakojimą (žodžiu arba raštu) mokiniai vartos veiksmažodžius, kurie atsako į klausimus *ką veikiu? ką veikiame? ką veikiau? ką veikėme?* irkt. Žmogus pasakodamas apie kokį nors įvykį, kuriame pats dalyvavo, dažniausiai vartoja būtąjį kartinį veiksmažodžių laiką, kartais – esamąjį, labai retai – būtąjį dažninį ir tik kalbėdamas apie ateitį – būsimąjį. Todėl daugiausia dėmesio skirsime pasakojimams būtuoju kartiniu laiku.  Vadovėlyje yra V. Misevičiaus humoristinis pasakojimas „Neparasta dovana“ iš vaikų pamėgtos knygos „Danuko Dunduliuko nuotykiai“. Jeigu rašytojo sukurtą istoriją laikytume tikroviška, galėtume priekaištauti dėl elgesio su gyvūnais. Tačiau tai be abejo išgalvota istorija, kurią atskleidžia tos pačios veikėjos-beždžionytės pasakojimas pratybų sąsiuvinyje (būtinai jį perskaitykime). Be to, kūrinys teikia progos su mokiniais ir vėl pasikalbėti apie gamtosaugos problemas, kurios yra labai jautrios ir Lietuvoje, ir JAV.  Kitas tekstas – tikroviškas vienos Vilniaus mokyklos ketvirtoko Viliaus rašinys apie šeimos augintinę kalytę-pudeliukę. Rašinyje atsiskleidžia vaiko ir visos šeimos meilė šiai globotinei. Tai geras pavyzdys visiems vaikams.  Perskaitykime **V. Misevičiaus** pasakojimą **„Nepaprasta dovana“** ir išsiaiškinkime mokiniams nežinomus žodžius ir, ar visi mokiniai suprato skaitinio turinį. Tam padės klausimai po tekstu. Atsakydami į antrą ir trečią klausimą mokiniai gali atsakymus skaityti iš teksto. Tik po to bando atpasakoti paskutinę teksto pastraipą, kurioje pasakojama, kaip beždžionėlė elgėsi. Jeigu pasakoti nesiseks, galime tik dar kartą perskaityti. Susiskirstykime į grupeles, ir tegul kiekviena grupė sugalvoja pasakojimo tęsinį (žodžiu). Pasakoti reikės savo vardu, pavyzdžiui: *Aš paėmiau narvelį su padūkusia dovana ir išskubėjau pas savo draugą Algį...* O kas toliau? Tegul būna daug tęsinių.  Po V. Misevičiaus kūrinio iš karto perskaitykime beždžionėlės pasakojimą pratybų sąsiuvinyje (1 pratimas). Kas jus nudžiugino? Kas buvo netikėta? Sužinojote, kaip gimė rašytojo pasakojimas – ar jus nustebino ši istorija? Padiskutuokite apie gyvūnų padėtį zoologijos soduose. Ką žinote? Kam reikalingi zoologijos sodai? Kaip jie padeda išsaugoti retas gyvūnų rūšis?    Vadovėlio tekste daug I asmens veiksmažodžių, nes pasakojma I asmeniu, t. y, veikėjo vardu. Raskime tuos veiksmažodžius (kad mokiniams būtų lengviau, keliame klausimus):  **Ką aš veikiau?** *atidariau, atsakiau, paklausiau, grįžau, nutraukiau, sucypiau, pamačiau, nusijuokiau, pravėriau, pamačiau, ėmiau, nusiplūkiau, priverčiau, sukau,*  **Ką aš veikiu? (Kas darosi?)** *esu, važiuoju, skubu.*  **Ką aš veiksiu**? *dėsiu, atiduosiu.*  Kaip matome, pasakotojas, kalbėdamas apie savo veiksmus, daugiausia vartoja būtojo kartinio laiko veiksmažodžių, nes paprastai jie ir vartojami pasakojant savo vardu.  **Viliaus** rašinį **„Mūsų Šarka“** mokiniai perskaito individualiai ir apmąsto po tekstu esančius klausimus. Paskui visi kartu atsakome į juos. Mokiniai turėtų nesunkiai atsakyti į antrą klausimą, nes moka anglų kalbą ir žino, kaip žodis *šarka* skamba anglų kalba ir žino, ką jis reiškia. Paskutinio klausimo atsakymas labai aiškus, nes Viliaus rašinio pabaigoje yra žodžiai „atleidžiame, nes jau pasiilgome“.  Mokinio rašinyje jau kalbama ne vieno žmogaus (ne „aš“), o visų šeimos narių – „mes“ vardu. Taigi vartojami daugiskaitos I asmens veiksmažodžiai, kurie atsako į klausimus *ką veikiame? ką veikėme? ką veiksime?* Raskime juos tekste:  *vadinsime, nusprendėme, sakome, uždarome, atleidžiame, pasiilgome*  Gali mokiniai pasakyti ir daugiau daugiskaitos I asmens veiksmažodžių:  **Ką mes veikiame?** *vadiname,**džiaugiamės, vedame, barame, šeriame, ...*  **Ką veikėme?** *kalbėjome, šaukėme, tikėjome, prausėme, prausėmės, ...*  **Ką veiksime?** *dovanosime, liepsime, kartosime, juokausime, ...*  Vadovėlyje siūloma mokiniams parašyti apie savo augintinį, jeigu jį turi. Tik prašykime vaikų, kad jie rašytų savo vardu ir vartotų veiksmažodžius, kurie atsako į klausimus *ką veikiu? ką veikiau?*  Grįžkime prie pratybų sąsiuvinio. Tegul ketvirtokai dar pasimoko atpažinti tekste ir tuo pačiu mokytis vartoti I asmens visų laikų veiksmažodžius: raskime juos pirmo pratimo tekste ir pakartokime jų rašybą:  **Ką veikiu?** *esu, sėdžiu, dairausi, matau, girdžiu.*  **Ką veikiau?** *buvau, gimiau, gavau, patekau, sėdėjau, vaipiausi, patikau, atsidūriau, tupėjau, juokiausi, nemokėjau, atgijau, atsidūriau, buvau.*  **Ką veikdavau?** *neatsakydavau, tylėdavau.*  **Ką veiksiu?** *pakliūsiu, mylėsiu, nenorėsiu, pasiilgsiu, aplankysiu.*  Namų darbams skirtame puslapyje toliau skaitome pasakojimus veikėjo arba veikėjų vardu ir patys mokomės pasakoti. Mokinys perskaito pirmo pratimo tekstą, kuris nesudėtingas, ketvirtokui suprantamas. Randa ir pabraukia I asmens veiksmažodžius (kurie pritaikyti žodžiams **aš, mes** arba atsako į klausimus *ką veikiu? ką veikiame?* ir kitus):  *Nuvažiavome, čiuožėme, skriejome, lenktyniavome, čiuožiu, kritau, nesusimušiau (neužsigavau), nuėjome, suvalgėme, norėjau, bijojau, galiu, nevalgiau.*  Čia pat prie pratimo teksto yra plakatėlis **„Įsižiūrėk!“**. Mokinys dar kartą mato I asmens (**aš, mes**) veiksmažodžių pavyzdžius, jų rašybą. Todėl turėtų nesunkiai parašyti antro pratimo veiksmažodžius. Be to, jis gali pasižiūrėti ir į **„Veiksmažodžių asmenavimo atmintinę”**.  Ką aš veikiu? *sakau, dainuoju, laukiu, valgau, noriu.*  Ką mes veikiame? *sakome, dainuojame, laukiame, valgome, norime.*  Ką aš veikiau? *sakiau, dainavau, laukiau, valgiau, norėjau.*  Ką mes veikėme? *sakėme, dainavome, laukėme, valgėme, norėjome.*  Ką aš veiksiu? *sakysiu, dainuosiu, lauksiu, valgysiu, norėsiu.*  Ką mes veiksime? *sakysime, dainuosime, lauksime, valgysime, norėsime.*  Ar mokinys išmoko vartoti I asmens veiksmažodžius, pasitikrins į tekstą įrašydamas tinkamus žodžius (3 pratimas):  Mūsų Šarka – tikra smaližė. Kartą susitepiau sumuštinį ir atsinešiau į kambarį. Bet pamiršau kakavą. Todėl sumuštinį padėjau ant stalo ir nuėjau į virtuvę. Kai grįžau, lėkštė buvo tuščia. Aš apsidairiau, bet Šarkos nepamačiau. Ji buvo pasislėpusi. |

**7 tema.** LINKSMI POKALBIAI

**Tikslas – skaityti humoristinį pasakojimą, juokavimus, susipažinti su vaikų daina; įtvirtinti II asmens veiksmažodžių vartojimą:**

• skaitys **K. Borutos** pasakojimą **„Kaip Pūstapėdžių kaime saulę į trobas ir dūmus iš trobų nešė“**;

• aptars skaitytą pasakojimą;

• klausysis lietuvių **vaikų dainos „Kur buvai, oželi?“**, išmoks ją dainuoti;

• skaitys senolių juokavimus, rinks labiausiai patikusius;

• prisimins veiksmažodžių klausimus *ką veiki? ką veikiame? ką veikei? ką veikėme?* ir kt.;

• toliau mokysis vartoti II asmens veiksmažodžius (pvz.: *tu skaitai, skaitei* ir t. t.);

• turtins žodyną skaitytų kūrinių žodžiais.

**Priemonės:** Vad. P. 120–121. Pr. sąs. 2. P. 46–47.

|  |  |
| --- | --- |
| *Mokytojui.*  *Kūrinio skaitymas.*  *Nusikeliame į praeitį.*  *Veiksmažodžių radimas tekste.*  *Vaikų daina.*  *Dainos veiksmažodžiai.*  *Pratybų sąsiuvinio užduotys:*   * *juokavimai, veiksmažodžio asmenys;* * *veiksmažodžių klausimai, asmenavimas;* * *būtojo dažninio laiko veiksmažo-džiai;* * *pasitikriname, kaip išmokome rašyti*   *veiksmažodžių*  *galūnes.* | Antrasis veiksmažodžių asmuo paprastai vartojamas dialoguose, pasakojimų pasitaiko labai mažai, nebent rašytojas panaudoja kaip meninę priemonę („Atsiminei, kad... Niekada nežinai, kada tave užklups... Važiuoji, o čia...“). Todėl II asmens veiksmažodžių vartojimui įtvirtinti parinkti tekstai su dialogais arba tautosakos kūriniai, kurie sudaryti tik iš dialogo. Apibendrindami šių veiksmažodžių vartojimą, priminkime mokiniams visų veiksmažodžio laikų klausimus, skirtus veiksmažodžio II asmeniui: *ką veiki? ką veikiate? ką veikei? ką veikėte? ką veikdavai? ką veikdavote? ką veiksi? ką veiksite?*  Kazio Borutos kūrinys **„Kaip Pūstapėdžių kaime saulę į trobas ir dūmus iš trobų nešė“** yravienas iš daugybės jo pasakojimų, pagrįstų liaudies humoru, iš knygos „Jurgio Paketurio klajonės“. Rašytojas pasakoja veikėjo Paketurio vardu – I asmeniu, į pasakojimą įterpia daug dialogų, kuriuose vartojami ir II asmens veiksmažodžiai.  Kūrinyje yra nemažai senąjį Lietuvos kaimą apibūdinančių žodžių, todėl skaitykime ir aiškinkimės tuos žodžius, kad mokiniai suprastų tą gražų rašytojo humorą. Atkreipkime dėmesį į vaizdingus pasakymus (K. Borutos kūrinių kalba ypač vaizdinga, gyva, joje daug liaudies posakių – tarsi į skaitytoją prakalba mūsų senoliai, nestokoję humoro, šmaikštumo.) Pasiaiškinkime šiuos pasakymus (frazeologizmus): *visi, kas gyvas* (visi visi), *laksto kaip be galvų* (kaip išprotėję), *galvoj negerai* (nesveki), *ar jūs pablūdot* (dabartinėje kalboje jau nevartotinas žodis, čia vartojamas reikšme „sukvailėjote“).  Aptarkime pasakojimą pagal klausimus po tekstu, akcentuokime rašytojo humorą, šmaikštumą. Aišku, kad jis nepiktai pasijuokia iš kvailai besielgiančių žmonių, bet savo herojaus Paketurio dėka jiems ir padeda, juos moko. Tegul mokiniai trumpai papasakoja tas juokingas situacijas, kurių nei šiandien, nei anksčiau realiame gyvenime tikrai nebuvo, bet jos buvo sugalvotos liaudies anekdotuose, juokų pasakose pašmaikštauti, linksmai laikui praleisti susirinkus ilgais ir tamsiais žiemos vakarais į būrį. Deja, šiandien turbūt jau niekas nemoka taip šmaikščiai pasakoti.  Atlikime gramatikos užduotį – tegul mokiniai dar kartą skaito tekstą ir randa II asmens veiksmažodžius, kurie atako į klausimus:  Ką veiki? *matai, sakai.*  Ką veikiate? *negalite, darot*.  Ką veikei? ---------  Ką veikėte? *prinešėte, pablūdot, išnešėte*.    Tekste nėra kai kurių mums reikalingų veiksmažodžio formų – padarykime jas su mokiniais:  Ką veikei? *matei, sakei, prinešei*.  Ką veiksi? *matysi, sakysi, prineši*.  Ką veiksite? *matysite, sakysite, prinešite*.  Būtų puiku, jeigu mokytojas turėtų dainos **„Kur buvai, oželi?“** įrašą arba pats ją mokiniams padainuotų. Mokiniams tikrai būtų malonu pasiklausyti. Aptarkime pirmuosius įspūdžius – kokia ši daina. Tada skaitykime dainos žodžius ir atsakykime į antrą ir trečią klausimą. Dainoje kalbasi ponas (gal oželio šeimininkas) ir oželis. Iliustracijoje nupieštas ir jis, ir senovinės girnos. Tegul mokiniai išvardija, ką oželis veikė malūne: malė rugius, kviečius, juos seikėjo (matavo jų kiekį), šlavinėjo, ėdė duonos pluteles, gėrė vandens lašelį (dainoje yra ir daugiau veiksmų, tačiau jos tęsinio nedėjome į vadovėlį bijodami gyvūnų globėjų išpuolių; bet mūsų proseneliai dar klausia oželio, ar jo nemušė malūne, kas mušė, ar jis nebliovė, kaip bliovė).  Dainos kalba labai tinka II asmens veiksmažodžių vartojimui įtvirtinti: tegul mokiniai paaiškina šių veiksmažodžių galūnių rašybą:  *malei*, nes *malė; seikėjai,* nes *seikėjo; šlavinėjai,* nes *šlavinėjo; ėdei,* nes *ėdė; gėrei,* nes *gėrė.*  Atlikę šią užduotį pakaitykime veiksmažodžius laikais (jeigu reikia, galime pažiūrėti į „Veiksmažodžių asmenavimo atmintinę“):  *Tu buvai, būdavai, esi, būsi; malei, maldavai, mali, malsi; seikėjai, seikėdavai, seikėji, seikėsi; šlavinėjai, šlavinėdavai, šlavinėji, šlavinėsi; ėdei, ėdi, ėsi; gėrei, geri, gersi.*  Kaip matome, reikia įsidėmėti būtojo kartinio laiko II asmens (tu; ką veikei?) veiksmažodžių rašybą.  Dialoguose paprastai vartojamas II asmuo (kurio klausiama – *ką veiki? ką veikei?* ... ) ir I asmuo (kas atsako – *ką veikiu? ką veikiau?* ...). Pasitikrinkime, ar skiriame šiuos asmenis (1 pratimas). Perskaitykime mūsų senolių juokavimus, pasikalbėkime apie juos, paskui panagrinėkime veiksmažodžius.  Veiksmažodžius su asmenimis nurodančiais žodžiais reikia sujungti taip:  **aš:** *giriu, peikiu, pavalgiau, pastovėsiu, augsiu, mačiau, girdėjau;*  **tu:** *veiki, pavalgei, duok (*liepiamoji nuosaka, kurios dar nesimokė), *nematei, matei, girdėjai* (2 k.);  **mes:** *prašome, gyvenam, kūrenam*;  **jūs:** *valgysit, nekepėt.*  Antras pratimas gana sunkus, nes čia nemažai būsenos veiksmažodžių, todėl mokiniams gali būti neaišku, kokį klausimą kelti. Galime rasti dialogo veiksmažodžius ir parašyti įprastus veiksmo veiksmažodžių klausimus, arba mėginti kelti sudėtingesnius:  *nepadėkojai (ką veikei? ko nepadarei?), suvalgiau (ką veikiau?), nebeturiu (ką veikiu? kas man yra?), mokiau (ką veikiau?), neprisimenu (kas man darosi?, ką veikiu?), mokei (ką veikei?), nebūdavo (kas atsitikdavo?), ateina (ką veikia?), pasidaro (ką veikia?), noriu (kas man atsitinka? ką veikiu?), praryju (ką veikiu?).*  Dar kartą priminkime mokiniams būtojo kartinio laiko veiksmažodžių galūnių rašybą – tegul perskaito plakatėlio **„Prisimename!“** pavyzdžius.  Prisiminkime II asmens veiksmažodžius (3 pratimas), palyginkime vienaskaitos ir daugiskaitos klausimus, pakaitykime veiksmažodžius (galime pasinaudoti „Veiksmažodžių asmenavimo atmintine“): **Ką tu veiki?** *skaitai, važiuoji, šeri, plauni*  **Ką jūs veikiate?** *skaitote, važiuojate, šeriate, plaunate*  **Ką tu veikei?** *skaitei, važiavai, šėrei, plovei*  **Ką jūs veikėte?** *skaitėte, važiavote, šėrėte, plovėte*  **Ką tu veiksi?** *skaitysi, važiuosi, šersi, plausi*  **Ką jūs veiksite?** *skaitysite, važiuosite, šersite, plausite*  Mokiniams sunku išmokti asmenuoti tuos lietuvių kalbos veiksmažodžius, kurių kinta šaknies balsis, todėl nereikėtų to reikalauti iš ketvirtokų – prie asmenavimo dar ne kartą grįš vidurinėje mokykloje.  Nors būtojo dažninio laiko veiksmažodžius mokiniai vartoja retai, prisiminkime ir juos – atlikime 4 pratimą. Reikės pabraukti šiuos veiksmažodžius:  *išdykaudavai, neklausydavai, meluodavai, fantazuodavau, prisigalvodavau, pasakodavau.*  Veiklos pakeitimui gali ir mokiniai pafantazuoti (5 pratimas).    Temą baigiame rašybos pratimu: mokiniai gali savarankiškai įrašyti veiksmažodžių galūnes, o paskui pasitikrinti ir įsivertinti, kaip kiekvienas išmoko rašyti veiksmažodžius (6 pratimas):  *veikei, skaičiau, žaidžiau, žaidei, žaidėme, laimėjai, laimėjau, nelaimėjai, džiaugiausi, laimėjau, galėjai, nesusipratau.* |

**8 tema.** KAIP NETIKĖTA, NUOSTABU!

**Tikslas – skaityti pasakojimus apie įdomius, netikėtus įvykius, mokytis pasakoti įdomiai; įtvirtinti III asmens veiksmažodžių vartojimą:**

• skaitys **R. Sadausko** pasakojimą **„Susitikimas“** ir **V. Račicko „Muzika, agurkai ir bitės“**;

• aptars skaitytus pasakojimus – kuo jie įdomūs;

• mokysis žodžiu atpasakoti skaitytą tekstą;

• rašys atpasakojimą;

• prisimins veiksmažodžių klausimus *ką veikia? ką veikė? ką veiks?*;

• toliau mokysis vartoti III asmens veiksmažodžius (pvz.: *jis, ji mato, eina, ...)*

• turtins žodyną skaitytų kūrinių žodžiais.

**Priemonės:** Vad. P. 122–123. Pr. sąs. 2. P. 48–49.

|  |  |
| --- | --- |
| *Mokytojui.*  *Pirmo kūrinio skaitymas.*  *Kas netikėta, įdomu?*  *Pasakojimo veiksmažodžiai, jų klausimai.*  *Antro pasakojimo skaitymas (klasėje arba namie).*  *Pasakojimo veiksmažodžiai, jų klausimai.*  *Pratybų sąsiuvinio užduotys:*   * *teksto skaitymas, supratimas;* * *atsakymai į teksto klausimus;* * *veiksmažo-džių radimas*   *tekste.*  *Namų darbai.* | Su ketvirtokais aptarėme veiksmažodžio I ir II asmens vartojimą pasakojime, beliko aptarti III asmenį. Būtent trečiuoju asmeniu kuriama daugiausia pasakojimų – rašytojas viską tarsi stebi iš šalies ir pasakoja*: jis atėjo..., ji piešė... jie kalbėjo..., jos žinojo...*  Ir mokiniai skaitė tokių pasakojimų daugiausia. Dar kartą stabtelėkime prie jų ir įtvirtinkime III asmens veiksmažodžių vartojimą.  Kad ketvirtokams būtų įdomiau, stengėmės vadovėlyje pateikti du pasakojimus, kuriuose yra netikėtumo, nuostabos, tačiau jie gana tikroviški.  Rašytojas **R. Sadauskas** apsakyme „Brydė“ pasakoja apie berniuko Sauliaus susitikimą su briedžiu ankstyvą, ūkanotą vasaros rytą. Vadovėlyje mokiniai skaitys kūrinio ištrauką **„Susitikimas“**, kurioje vaizduojama, kaip berniukas aptiko kažkieno pėdsakus, išbraidžiotas daržo lysves, kaip augo vaiko nuostaba, kaip susitiko briedį ir kaip tada jautėsi. Skaitydami pasakojimą turime pajausti tą vis augančią įtampą – berniukas mato žvėries pėdsakus, jį girdi, bet jo paties per tirštą rūką negali pamatyti. Ir staiga – čia pat baisūs mentėti ragai, snukis, akys... Kiekvienas apstulbtų ir išsigąstų... Mokytojas ar gerai skaitantys mokiniai pirmą kartą perskaito ištrauką visai klasei. Išklausykime pirmųjų įspūdžių: juk nuostabu, bet ir baisu prie pat savęs išvysti girios galiūną briedį. Dar nuostabiau, kad žvėris taip arti priėjo prie žmogaus. Saulių krėtė drebulys tikriausiai iš nuostabos, jaudulio.  Detaliau išnagrinėkime pasakojimą pagal vadovėlio klausimus. Paraginkime mokinius atsakant vis grįžti į tekstą, cituoti. Atidžiau perskaitykime briedžio aprašymo sakinį (Baisūs mentėti ragai...) ir berniuko susitikimą su žvėrimi (Žvėris nustojo bridęs...). Kad mokiniai iš rašytojo pasimokytų pasakoti, tegul kiekvienas (ar visi kartu) pasirenka kurią nors neilgą teksto dalį ir išmoksta atpasakoti žodžiu. Kartu ir žodžių naujų įsidėmės.  Rašytojas pasakoja III asmeniu – stebi Saulių tarsi iš šalies. Kaip minėjome, taip pasakojama dažniausiai. Ir mokiniai taip pasakoja, kai kalba apie matytą įvykį. Tokiame pasakojime vartojami III asmens veiksmažodžiai. Sąmoningai parinktas tekstas, kuriame rašoma apię jį, t. y. vyriškosios giminės asmenį. Raskime tekste veiksmažodžių, kurie atsako į šiuos klausimus:  **Ką jis veikė?** (vienaskaita)**:** *leidosi*, *stryktelėjo, sustojo, stovėjo, sprendė* (jis – Saulius).  **Ką jie veikė?** (daugiskaita)**:** *apravėjo, palaistė* (jie su senele).  Pakaitykime veiksmažodžius:  **Ką jis veikia?** *leidžiasi, stryktelėja, sustoja, stovi, sprendžia.*  **Ką jie veikia?** *apravi, palaisto.*  **Ką jis veiks?** *leisis, stryktelės, sustos, stovės, spręs.*  **Ką jie veiks?** *apravės, palaistys.*  Taigi dar kartą įsitikiname, kad visų laikų veiksmažodžių III asmens vienaskaita ir daugiskaita vienoda, turi tas pačias galūnes.  **V. Račicko** pasakojimas **„Muzika, agurkai ir bitės“** paimtas iš rašytojo knygų serijos apie mergaitę Nippę (tokį vardą jai davė tėtis, kuris staiga mirė). Ji su mama gyvena sodo namelyje, augina agurkus, kad galėtų juos parduoti turguje.  Ištraukoje yra taip pat netikėtas, dukrą ir mamą nustebinęs atsitikimas. Perskaitykime tyliai pasakojimą, paklauskime mokytojo neaiškių žodžių, o tada visi aptarkime – atsakykime į klausimus po tekstu. Jeigu šį tekstą mokiniai skaitys namie, tegul apgalvoja klausimus, kad kitą savaitgalį galėtų trumpai pasidalyti įspūdžiais.  Šiame pasakojime nuostabu tai, kad mergaitės grojimas fleita priviliojo daugybę bičių, o agurkus paskatino pražysti. Todėl du paskutiniai sakiniai labai svarbūs. Galima išmokti atpasakoti pažymėtą teksto dalį (puikiai tiktų namų darbams).  Šiame pasakojime veikia mergaitė, bitės, todėl sakoma ***ji, jos***. Raskime veiksmažodžių, kurie atsako į klausimus:  **Ką ji veikė?** (vienaskaita)**:** *padarė, įsigudrino, išvydo, apsidžiaugė, grojo, ...* (ji – Nippė).  **Ką jos veikė?** (daugiskaita)**:** *skraidė, buvo* (jos – bitės)*, sugrįžo* (jos – mama ir Nippė).  **Ką ji veikia?:** *padaro, įsigudrina, išvysta, apsidžiaugia, groja, ...*  **Ką jos veikia?** *skraido, yra, sugrįžta.*  **Ką ji veiks?** *padarys, įsigudrins, išvys, apsidžiaugs, gros, ...*  **Ką jos veiks?** *skraidys, bus, sugrįš* (galime paaiškinti, kad būsimajame laike įvyksta priebalsių susiliejimas: *sugrįž~~ti~~ + s = sugrįš*).  Taigi ir čia matome, kad III asmens vienaskaitos ir daugiskaitos formos sutampa. Sutampa ir vyriškosios bei moteriškosios giminės asmenų formos: *ji skraido, jis skraido, jie skraido, jos skraido* ir t. t. Taip detaliai išnagrinėjome su mokiniais tam, kad jie įsitikintų šia lietuvių kalbos veiksmažodžių ypatybe.  Norime pastebėti, jeigu kuris žodis mokiniams asmenuoti per sunkus, galime jo atsisakyti, pakeisti paprastesniu. Be to, nepamirškime pasinaudoti „Veiksmažodžių asmenavimo atmintine“.  Pratybų sąsiuvinyje mokiniai perskaitys dar vieną įdomų pasakojimą, kuriame taip pat atsitinka nenumatytas įvykis, − ištrauką iš gamtininko V. Nedzinsko knygos „Paukštulis – ežero vaikas“ (1 pratimas). Šioje knygoje autorius pasakoja apie mokinių bendraamžį, kuris labai mylėjo paukščius, vasarodavo Žuvinto rezervate ir kartu su jo darbuotojais stebėdavo sparnuočius, žvėris. Ištraukoje vaizduojams įvykis, apie kurį ir perskaitysime. Kai mokiniai, mokytojo padedami, išsiaiškins nežinomus žodžius, turinį, tegul sugalvoja ir parašo pasakojimo pavadinimą (pavyzdžiui: „Paukštulio nelaimė“, „Paukštulis ir žiūronai“, „Sudie, žiūronai!“ ir kt.).  Kitos užduotys taip pat susijusios su skaitytu tekstu. Antro pratimo užduotis prašo atsakyti į klausimus – taip mokiniai pasitikrins, ar suprato tekstą. Galime dirbti kolektyviai.  Kas skrenda stebėti rezervato žvėrių ir paukščių? *Paukštulis, Jonys, kiti rezervato darbuotojai.* Ką pamato Paukštulis? *Vilką.*  Kaip berniukas vos neiškrenta iš malūnsparnio? *Nori atidaryti malūnsparnio langą, bet staiga atsidaro durys.*  Kas netikėtai iškrenta iš malūnsparnio? *Žiūronai.*  Kur eina Jonys ir Paukštulis, kai malūnsparnis nusileidžia? *Į palias eškoti žiūronų.*  Ką reiškia pasakymas *ieškoti adatos šieno kupetoje*? *Kad rasti beveik neįmanoma.*  Kaip manote, ar rado Jonys ir Paukštulis paliose žiūronus? *Rado* (arba *nerado*).  Dar kartą grįžkime prie skaityto teksto veiksmažodžių – raskime III asmens veiksmažodžius (tuos, kurie derinami prie žodžių ***jis, ji, jie, jos***) ir pabraukime. Reikės pabraukti šiuos veiksmažodžius:  *Skrenda, prigula, pamato, stovi, pristabdo, pradeda, pamatė, atidarė, persisvėrė, nori, jaučiasi, nori, atsidaro, neiškrenta, sugriebia, suspaudžia, slysteli, bus, atsipeikėja, nusileidžia, išlipa, nuskrenda, sako, krito.*  Namuose mokiniai tęs darbą su klasėje pratybų sąsiuvinyje skaitytu tekstu. Tikriausiai visiems įdomu sužinoti, ar Paukštulis ir Jonys rado tuos brangius žiūronus. Mokinys perskaitys trumpą pirmo pratimo tekstą ir sužinos. Tada atliks gramatikos užduotį – ras veiksmažodžius ir viršuje parašys jų klausimus:  Sustoja, dairosi, sako – *ką veikia?*; krito, stengėsi, norėjo, suko, iškedeno, ėjo, rado, išdavė – *ką veikė?*; guli – *ką veikia?*    Namų darbui skirta ir sakytinės kalbos ugdymosi užduotis: pagal antro pratimo planą išmokti žodžiu atpasakoti klasėje ir namie skaitytus V. Nedzinsko tekstus. O tuomet, žiūrint į planą, parašyti visos tos istorijos apie Paukštulį ir žiūronus atpasakojimą. Taip mokinys pasitikrintų, ar jis geba pasakoti III asmeniu, vartoti III asmens veiksmažodžius. Bet tie, kuriems ši užduotis per sunki, gali jos atsisakyti. |

**9 tema.** KALBA, **PRI**KALBA, **AP**KALBA, **UŽ**KALBA, **Į**KALBA...

**Tikslas – skaityti autorinę melų pasaką, senolių juokavimus apie melą; susipažinti su veiksmažodžių priešdėliais, mokytis suprasti, kaip priešdėlis keičia veiksmažodžio reikšmę, kalbant vartoti veiksmažodžius su priešdėliais:**

• skaitys **L. Gutausko** pasakos „Kipšo dūda“ ištrauką  **„Melagėlio vaišės“**;

• aptars pasakos melus, kuo jie įdomūs;

• prisimins lietuvių melų pasakų;

• susipažins su šmaikščiais senolių pasakymais apie melą;

• susipažins su *veiksmažodžių priešdėliais*;

• mokysis rašyti veiksmažodžius su priešdėliais;

• mokysis savo kalboje vartoti veiksmažodžius su priešdėliais .

**Priemonės:** Vad. P. 124–125. Pr. sąs. 2. P. 50–51.

|  |  |
| --- | --- |
| *Mokytojui.*  *Autorinės melų pasakos skaitymas.*  *Kokie tie melai?*  *Mūsų senoliai apie melą.*  *Susipažįstame su veiksmažodžių priešdėliais.*  *Pratybų sąsiuvinio užduotys:*   * *atpažįstame veiksmažo-*   *džius su priešdėliais;*   * *padarome veiksmažo-*   *džius su priešdėliais;*   * *mokomės rašyti priešdėlius;* * *skiriame priešdėlius ir prielink-snius;* * *įsivertiname, kaip išmokome vartoti veiksmažo-*   *džius su priešdėliais.* | Nors lituanistinių mokyklų programos gairės su žodžio sudėties teorija numato supažindinti mokinius tik penktoje klasėje, praktiškai kalboje neįmanoma apsieiti be priešdėlinių veiksmažodžių. Todėl baigiant veiksmažodžio skyrių labai elementariu lygiu ketvirtokai supažindinami su veiksmažodžiais, kurie turi priešdėlius. Kas yra veiksmažodžių priešdėliai, kam jie reikalingi kalboje, išsiaiškinama analizuojant pavyzdžius. Apibrėžimo tikrai nereikia mokytis atmintinai. Žinoma, **ši tema neprivaloma**, tačiau jos atsisakę sumenkinsime vaiko kalbos ugdymosi galimybes.  Temai pasirinkta rašytojo ir dailininko L. Gutausko knygos „Kipšo dūda“ ištrauka „Melagėlio vaišės“. Tikrų tikriausias melų rinkinys! Šio kūrinio atsiradimui, be abejo, turėjo įtakos melų pasakos. Mokiniai jau yra pažįstami su lietuvių melų pasakomis, žino, kad jų paskirtis – žaidimas susitarus. Visi žino arba susitaria, kad bus meluojama, lenktyniaujama, kas labiau prajuokins klausytoją, kas šmaikščiau, įdomiau pasakys. Tačiau tai nereiškia, kad melų pasakos moko meluoti – liaudis išjuokia melagius kaip ir tinginius ar neteisingus žmones. Tų išjuokimų mokiniai taip pat ras vadovėlyje.  L. Gutausko kūrinyje labai daug veiksmažodžių su priešdėliais, nes vaizduojami įvairūs veiksmai, pavyzdžiui: *atvykti, prisirinkti, susikrauti, nuvežti* ir t. t.    Pamokos pradžioje galime sudominti mokinius pranešdami, kad skaitysime „olimpinę“ melų pasaką, nes joje yra tiek melų, kad ji galėtų tapti melų pasakų olimpine čempione. Šią autorinę **L. Gutausko** melų pasaką **„Melagėlio** **vaišės“** pirmą kartą raiškiai gali skaityti mokytojas, o vaikai pasiklausyti. Pakui išklausykime mokinių įspūdžius, išsiaiškinkime, ko jie nesuprato.  Toliau galima dirbti grupelėse: skaitykime ir suskaičiuokime rašytojo sugalvotus melus – kuri grupė jų ras daugiausia. Žinoma, skaičiai nesutaps, nes galima labai smulkiai vardyti tuos melus, o galima kelis apjungti į vieną, pavyzdžiui, visa, kas pasakyta apie akmenis ir miltus, skaičiuoti kaip vieną melą apie miltus, o galima skaičiuoti atskirai visus veiksmus: prisirinkau akmenų, susikroviau, nuvežiau į malūną… Tų melų šioje ištraukoje yra apie 20. Ne taip svarbu, kiek bus rasta melų, svarbu pats kūrinio skaitymas, ieškojimas, tų melų absurdiškumo supratimas. O kuris melas „didžiausias“, nuomonės irgi gali skirtis.  Paskaitykime mūsų senolių pasakymus **„Apie melą“** (P. 125). Aptarkime juos pagal klausimus. Vieną kitą vaikai tikriausiai yra girdėję. Pakalbėkime apie patarles (išskirtos šriftu): liaudis aiškiai smerkia meluojančiuosius: „Meluosi – netoli važiuosi.“ (Gal pasiseks pameluoti vieną, kitą sykį, bet žmonės supras ir daugiau netikės.) „Melagiui platus kelias nueiti, bet siauras sugrįžti.“ „Melagis pasaulį pereis, bet nesugrįš.“ (Gali daug primeluoti, prisigirti, bet tiesa vis tiek išaiškės. Kaip tada galėsi tiems žmonėms, kuriems pamelavai, į akis pažiūrėti? Su jais jau negalėsi bendrauti, nes su melagiu niekas nenorės prasidėti.) Paklauskime mokinių, gal jų seneliai ar tėveliai irgi pasako panašių patarlių.  Sakinį po sakinio skaitykime trumpą kalbos straipsnį **„Veiksmažodžių priešdėliai“** ir aiškinkimės pavyzdžius. Galima atlikti vadovėlio užduotį: sugalvoti sakinius su veiksmažodžiais *rinkau – pririnkau* (Sode rinkau obuolius. Sode pririnkau pintinę obuolių.); *vežiau – nuvežiau* (Ūkininkas vežė grūdus į malūną. Jis nuvežė penkis maišus grūdų.); *kepiau – iškepiau* (Vakar kepiau pyragą. Vakar iškepiau pyragą.)  Svarbiausias straipsnio teiginys – **priešdėlis keičia veiksmažodžio reikšmę**. Visi aptarkime pateiktų sakinių veiksmažodžių reikšmes.  Perskaitykime plakatėlius **„Mokomės!“**. Taisyklė labai paprasta: priešdėliai visada rašomi vienodai, įsidėmėkime: **į-, ap-, at-, iš-, už-**.  Tyliai perskaitykime pirmo pratimo tekstą, išsiaiškinkime, ko nesupratome, pasikalbėkime apie autoriaus išsakytas mintis (Jos tikrai gražios, kelia nostalgiją. Labai gražiai rašytojas kalba apie mūsų pasakas, jų veikėjus. Visi suprantame, kad pasaka yra išgalvotas dalykas, bet vis tiek smagu jos klausytis.)  Lengva antro pratimo užduotis – nurašyti pabrauktus veiksmažodžius, nuspalvinti jų priešdėlius: *nugrimzdo (nuskendo), iškirsti, nusausinti, neužtiksi, išnyko, nušvilpė, pavirto, išsidangino, nebereikalingos*.  Trečias pratimas kviečia mokinius lenktyniauti. Tikrai labai daug su kvadratėliuose pateiktais priešdėliais galima padaryti veiksmažodžių: *neaikčioti, paaikčioti, užarti, nearti, perarti, aparti, užauti, apauti, įauti, nuauti, nebadauti, pabadauti, atbėgti, perbėgti, įbėgti, nubėgti, uždegti, perdegti, įdegti, nudegti, peržiūrėti, prižiūrėti...*  Su dažniausiai pavartotu priešdėliu sudarome po du tris sakinius.    Kiti pratimai skirti veiksmažodžių su priešdėliais rašybai. Juos mokiniai gali atlikti savarankiškai, o paskui pasitikrinti, o galima skaityti, aiškintis ir rašyti visiems kartu.  Vaikai išbėgo (ižbėgo) į sodą. Senelis išgėrė (*ižgėrė*) vaistus. Drožėjas išdrožė (*iždrožė*) kryžių. Keramikas išžiedė (*ižiedė*) puodynę. Mano draugas atbėgo (*adbėgo*) greičiausiai. Keleivis atgavo (*adgavo*) savo lagaminą. Lapė visada apgauna (*abgauna*) vilką. Darželio lysves mergaitės apdėjo (*abdėjo*) akmenukais. Šuo užkasė (*uškasė*) kaulą. Takas užžėlė (*užėlė*) žole. Iš krūmų iššoko (*išoko*) kiškis. Seniau kelius išgrįsdavo (*ižgrįzdavo*) akmenimis. (Skliaustuose rašome taip, kaip reikia tarti tuos veiksmažodžius.)    Pamokykime ketvirtokus skirti veiksmažodžius su priešdėliais ir daiktavardžius su prielinksniais – atlikime šeštą pratimą:  *Įeinu į kambarį. Užmečiau kamuolį už spintos. ...*    Septintas pratimas skirtas įsivertinti, kaip mokiniai išmoko vartoti veiksmažodžius su priešdėliais.  *Iš*plėčiau akis – ant kupsto stovi už mane aukštesnė senė. Tai *į*kliuvau, juk čia tikra Čepkelių raisto ragana. Ragana *iš*sišiepė, parodė du juodus dantis, *at*rėmė šluotą į pušį. Tada *at*sisėdo ant kelmo ir *pa*klausė:  − Ar *iš*sigandai, Alvydai?  − O ko man *iš*sigąsti. Aš seniai žinojau, kad toks didelis raistas,  kaip mūsų Čepkeliai, *ne*gali be savo raganėlės *iš*siversti.  Ragana *pa*gyrė mane už drąsą ir *pa*klausė, ar daug ešerių *su*gavau. *Į*kišau ranką į terbikę, *iš*ėmiau visus tris ešeriukus, *iš*traukiau ir *pa*rodžiau.  Kadangi kitą savaitę bus skaitoma ir kalbama apie Žalgirio mūšį, paprašykime mokinių, kad jie paieškotų apie jį medžiagos internete, enciklopedijose, istorijos vadovėliuose. |

**10 tema.** GRAŽŪS, ĮDOMŪS PASAKOJIMAI

**Tikslas – skaityti istorinį pasakojimą apie Lietuvos praeitį, įsivertinti, kaip jį suprato; apibendrinti savo žinias apie veiksmažodį, įsivertinti, kaip geba vartoti veiksmažodžius:**

• skaitys **D. Dilytės** kūrinį **„Pasaka apie Žalgirio mūšį“**;

• aptars pasakojimo turinį, atsakys į klausimus;

• prisimins, ką žino apie Žalgirio mūšį;

• susipažins su žodžiais, kurie atsako į klausimą *ką veikęs, ką veikusi? ką veikę?*;

• pasitikrins, ar tekste skiria veiksmažodžio laikus;

• pakartos veiksmažodžio bendratį;

• įsivertins, kaip moka asmenuoti veiksmažodžius .

**Priemonės:** Vad. P. 126–127. Pr. sąs. 2. P. 52–53.

|  |  |
| --- | --- |
| *Mokytojui.*  *Pirmos kūrinio dalies skaitymas. Atsakymai į klausimus.*  *Antros kūrinio dalies skaitymas. Atsakymai į klausimus.*  *Žodžiai, kurie atsako į klausimus* ***ką veikęs, ką veikusi? ką veikę?***  *Veiksmažodžiai pasakojime.*  *Pratybų sąsiuvinio užduotys:*   * *kaip suprantame tekstą;* * *atpažįstame veiksma-*   *žodžius;*   * *atpažįstame*   *veiksmažo-*  *džių bendra-*  *tis.*  *Namų darbai.* | Veiksmažodžio skyriuje dominavo įvairūs pasakojimai: paprastai vadovėlyje mokiniai skaitė neilgus vieno puslapio pasakojimus, pratybų sąsiuvinyje – dar trumpesnius. Temoje „Gražūs, įdomūs pasakojimai“ pateikiamas kiek ilgesnis dviejų dalių pasakojimas apie Žalgirio mūšį, nes kas lietuviui gali būti gražiau ir įdomiau už šią istorinę pergalę. Mokiniai jau ne kartą yra girdėję ir kalbėję apie ją. Dabar perskaitys menišką istorinį pasakojimą, galės įsivaizduoti, kaip mūsų protėviai ruošėsi kovai, kaip vyko garsusis viduramžių mūšis, dar daugiau sužinos apie Vytautą Didįjį. Nors šį kūrinį, mūsų manymu, reikia priskirti gožinei literatūrai, jis paremtas tikrais istoriniais įvykiais.  Analizuodami D. Dilytės pasakojimo kalbą mokiniai dar kartą įtvirtina žinias apie veiksmažodį, atlieka praktines užduotis: randa įvairių laikų veiksmažodžių tekste, juos apibūdina, asmenuoja, galima sakyti, pasirengia vertinamajam testui.  Vdovėlyje atkreipiamas dėmesys į išvestinę veiksmažodžio formą – dalyvį. Mokiniai nesupažindinami su šia sąvoka, nemokomi dalyvių darybos. Tiesiog parodome ketvirtokams, kad tekste yra žodžių, labai panašių į veiksmažodžius (iš jų padarytų); jie atsako į klausimus *ką veikęs, ką veikusi? ką veikę?.* Mokiniai irgi vartoja šiuos žodžius. Todėl ir užsiminėme apie juos, atkreipėme akis į jų rašybą.  Mokytojas, gerai pažindamas savo mokinius, jų lietuvių kalbos gebėjimų lygį, pats sprendžia, kaip skaitys vieną iš paskutinių vadovėlio pasakojimų –  **D. Dilytės „Pasaka apie Žalgirio mūšį“**. Siūlome skirti laiko kiekvienam paskaityti tyliai, o paskui skaityti po keletą sakinių garsiai. Skaitymas paeiliui po keletą sakinių gal kiek pažeis teksto vientisumą, bet pedagogas turės progos įvertinti kiekvieno mokinio skaitymo pažangą, techniką, kas bus ypač aktualu mokiniui V klasėje. Kai mokinys skaito, mokytojas pasižymi savo užrašuose ar vertinimo lentelėje (žr. šios knygos priedus).  Taigi perskaitykime pirmą kūrinio dalį (P. 126) ir atlikime užduotis po tekstu. Jeigu mokytojas jaučia, kad jo mokiniai dar mažai žino apie Žalgirio mūšį, gali iš anksto pasiūlyti jiems paieškoti medžiagos, kurios tikrai yra gausu (apie tai užsiminėme praeitos temos namų darbų užduotyse). Tegul vaikai papasakoja, ką jie žino apie Žalgirio mūšį, ką skaitė, sužinojo iš namiškių. Apžiūrėkime paminklo nuotrauką vadovėlyje. Paraginkime ketvirtokus dar kartą perskaityti, kaip lietuviai ruošėsi mūšiui. Autorė aprašo labai vaizdžiai, gyvai, tarsi matome, kaip dega kalvėse ugnis, kaip mankštinami žirgai, kaip mokosi vakdyti kardus ar ietis jaunieji kariai.  Paskutinė I dalies pastraipa – jau vazdas Žalgirio mūšio lauke: aptarkime, ką veikia lietuviai, jų sąjungininkai, o ką kryžiuočiai, kur atvyksta jų pasiuntiniai.  Skaitykime antrą kūrinio dalį. Įsivaizduokime, kaip Vytautas sustatė savo karius, ką jis pasakė savo kariuomenei prieš mūšį. Perskaitykime Vytauto žodžius. Paskutinėje pastraipoje autorė tarsi paaiškina, kodėl lietuviai ir jų sąjungininkai lenkai, čekai, kitų tautų kariai laimėjo Žalgirio mūšį. Baikime sakinį: *Lietuviai su sąjungininkais laimėjo Žalgirio mūšį, nes* (o toliau gali mokiniai formuluoti įvairiai) *Vytautas protingai jiems vadovavo; Vytautas buvo talentingas karvedys; buvo labai vieningi, narsūs* ir t. t.  Lieka išsiaiškinti su mokiniais, kodėl šį kūrinį D. Dilytė pavadino pasaka, juk įvykis tikras. Įdomu, ką pasakys mokiniai. Mūsų manymu, pasaka todėl, kad labai graži ši istorija apie Vytautą Didįjį ir Žalgirio mūšį. Kaip pasaka, kaip stebuklas!  Vadovėlio 127 puslapyje yra plakatas **„Įdomu!“**. Perskaitykime jį. Kiekvienas pagalvokime, ar vartojame panašius žodžius. Raskime tokių žodžių skaitytame tekste: *atsibastę, patyrę, sumanęs, pastovėję, apgalvojęs, pasakęs, apsidžiaugę, pasiviję.* Įsižiūrėkime, kaip jie rašomi.  Skaitytame pasakojime daug veiksmažodžių, nes kalbama apie įvairiausius veiksmus. Raskime visų laikų veiksmažodžių – dar kartą prisiminkime jų kaitymą laikais, tų laikų reikšmę – kada kuris veiksmažodžio laikas vartojamas.  **Esm. l.:** *kenčia, turime, manome, trūksta, delsia, dovanojame, stovi, žvilga, ...*  (šis veiksmažodžio laikas vartojamas tada, kai veiksmas vyksta tuo momentu, kai kalbama apie jį; esm. l. veiksmažodžiai vartojami pasakojant ir apie praeities įvykius taip gražiau, įtaigiau pasakoma)  **Būt. k. l.:** *pasakė, ūžė, žioravo, dundėjo, mankštino, mokė, lankė* (šis veiksmažodžio laikas vartojamas tada, kai kalbama apie jau įvykusius įvykius, praeityje vykusį veiksmą)  **Būt. d. l.:** *laukdavo, supustydavo, poškėdavo, atsikvėpdavo, pailsėdavo, ...*  (šis veiksmažodžio laikas vartojamas tada, kai veiksmas kartodavosi, vykdavo ne vieną kartą)  **Būs. l.:** *darys, pasistengsime* (šis veiksmažodžio laikas vartojamas tada, kai norima pasakyti, kad veiksmas vyks ateityje).  Pratybų sąsiuvinyje ketvirtokai skaito dar vieną neilgą pasakojimą apie senovę, kai kryžiuočiai puldinėjo Lietuvą. Ištrauką apie berniuką Skaudą ir jo senelį mokiniai skaitė I klasėje: senelis vedė vaikaitį pažiūrėti didžiausios Lietuvos upės Nemuno. Ketvirtos klasės pratybų tekste pasakojama, kaip jie grįžta iš tos kelionės namo ir kelyje vos nesusiduria su kryžiuočių būriu. Skaudas turi suspėti parbėgti pas saviškius ir visus perspėti, kad artėja kryžiuočiai.  Perskaitykime tekstą „Pavojus“, išsiaiškinkime nežinomus žodžius, trumpai atpasakokime. Paskui atlikime antrą pratimą – įsitikinsime, kad tekstą mokiniai suprato:  Skaudas išgirdo neįprastą garsą.  Senelis pasiuntė berniuką pažiūrėti, kas ten (arba: apsižvalgyti, į žvalgybą ir pan.).  Skaudas pamatė vyrus baltais apsiaustais su juodais kryžiais ir jų žirgus.  Senelis ir berniukas skubėjo pas saviškius pranešti apie kryžiuočius.  Jiems svarbiausia buvo suspėti pranešti saviškiams apie kryžiuočius.  Trečią vadovėlio užduotį atlikime kiekvienas savarankiškai: rasti visų laikų veiksmažodžių pavyzdžių pirmo pratimo tekste:  **Esm. l.:** *girdžiu, užkuria, artinasi, ...*  **Būt. k. l.:** *išgirdo,**sustojo, pagriebė, girdėjai, sušnibždėjo, slinko, matei, mačiau, ...*  **Būt. d. l:** *panirdavo, pasidurdavo.*  **Būs. l.:** *lauksiu, perspėsime.*  Pirmo pratimo tekste yra šios veiksmažodžių bendratys: *šnibždėti,* *suskaičiuoti, suspėti* (4 pratimas).  Taigi prisiminėme ir pakartojome svarbius veiksmažodžio požymius.  Namų užduotis – prisiminti veiksmažodžių asmenavimą ir išasmenuoti nurodytus veiksmažodžius. Visi šie veiksmažodžiai buvo rasti skaitytame tekste apie Žalgirio mūšį. Mokinys turėtų užduotį atlikti sąmoningai: išasmenuoti savarankiškai, o paskui pasitikrinti „Veiksmažodžių asmenavimo atmintinėje“.  Veiksmažodis *delsia* asmenuojamas kaip *kelia, stovi* kaip *tyli; mokė* kaip *malė, sustojo* kaip *tylėjo; laukdavo, tūnodavo* kaip *tylėdavo; darys* kaip *mals, pasistengsime* kaip *tylės*  Veiklos paįvairinimui siūloma mokiniui sukurti gražų plakatą Žalgirio mūšiui atminti. Jį nebūtinai turi piešti sąsiuvinyje – gali paimti didelį popieriaus lapą. |

**11 tema.** IŠ SENOLIŲ PASAKOJIMŲ

**Tikslas – skaityti pasakojimą apie piliakalnį, sukurtą pagal padavimą, daugiau sužinoti apie Lietuvos piliakalnius; apibendrinti savo žinias apie veiksmažodį, įsivertinti, kaip geba vartoti veiksmažodžius:**

• skaitys **P. Tarasenkos** pasakojimą **„Kernavės piliakalnyje“**;

• aptars pasakojimo turinį, atsakys į klausimus;

• vykdys projektą **„Virtuali kelionė po Lietuvos piliakalnius“**;

• apibendrins, ko mokėsi skyriuje **„Kad veikiam, tai veikim veikiai“**:

▪ kaip geba pasakoti, atpasakoti,

▪ ką žino apie veiksmažodį,

▪ kaip moka vartoti veiksmažodžius (jei norės, atliks testą).

**Priemonės:** Vad. P. 128–129. Pr. sąs. 2. P. 54–55, 56.

|  |  |
| --- | --- |
| *Mokytojui.*  *Pasakojimo skaitymas. Atsakymai į klausimus.*    *Atpasakojimas.*  *Veiksmažodžio požymių apiben-*  *drinimas:*   * *reikšmė,*   *radimas*  *sakinyje;*   * *veiksma-*   *žodžio laikai;*   * *esamojo laiko veiksma-*   *žodžių vartoji-*  *mas, asme-*  *navimas,*  *rašyba;*   * *būt. k. ir būt, d. l. veiksma-*   *žodžių vartoji-*  *mas, asme-*  *navimas,*  *rašyba;*   * *būsimojo laiko veiksma-*   *žodžių vartoji-*  *mas, asme-*  *navimas;*   * *veiksma-*   *žodžių*  *bendratis,*  *priešdė-*  *liai.*      *Pasakojimų kūrimas (žodžiu)*  *vartojant pasirinktą veiksmažodžio laiką ir asmenį.*  *Projekto aptarimas.* | Paskutinė X skyriaus tema yra skirta įgytų žinių ir gebėjimų apibendrinimui bei įsivertinimui: pasakojimo supratimui, kūrimui, veiksmažodžio kaitymui laikais, asmenimis, jo vartojimui. Šį darbą mokiniai jau pradėjo atlikdami dešimtos temos užduotis, dabar tęsiame ir užbaigiame.  Pasirinktas labai paprastas, bet turintis netikėtumų tekstas apie nutikimą Kernavės piliakalnyje – mokiniams bus nesunku jį atpasakoti. Piliakalnių tema pratęsiama pratybų sąsiuvinyje: siūlomas projektas **„Virtuali kelionė po Lietuvos piliakalnius“**. Jeigu mokiniai ją atliks, turės progos susieti Lietuvos praeitį ir dabartį, pasakodami vartoti įvairių laikų veiksmažodžius bei senesnius žodžius, kurių I – IV klasės lietuvių kalbos vadovėliuose buvo ne kartą pavartota, nes tokie žodžiai yra mūsų kalbos turtas. Be to, domėdamiesi mūsų piliakalniais tarsi apžvelgs visą Lietuvą, galės prisiminti, ką apie ją sužinojo per lietuvių kalbos (o gal ir per kitas) pamokas.  Baigiant X skyrių siūloma atlikti nedidelį, bet apimantį pagrindinius X skyriuje ugdytus gebėjimus testą. Jis gali būti atliekamas klasėje arba namie – kaip nuspręs mokytojas kartu su mokiniais.  Atsižvelgdamas į savo klasės galimybes, mokytojas sprendžia, kaip bus skaitomas **P. Tarasenkos** pasakojimas **„Kernavės piliakalnyje“**, kaip jis bus panaudotas mokinių skaitymo gebėjimams įvertinti ir įsivertinti. Galime tęsti ankstesnėje temoje pradėtą darbą, jeigu jo neužbaigėme praėjusią savaitę.  Perskaičius tekstą jis aptariamas pagal klausimus puslapio apačioje.  Pastaba. Lietuvių kalbos žodynas pateikia tokį žodžio *piliakalnis* kirčiavimą: **p`i**liakalnis (1 kirčiuotė) – kirčiuotas trumpas skiemuo **pi**-, pastovus kirtis visose žodžio formose – ant **i** kairinis kirčio ženklas. Tačiau galimas ir antras variantas: pi**lia**kalnis – kirčiuotas skiemuo -**lia-,** riestiniskirčio ženklas ant **a**, kirtis visose formose taip pat pastovus.  Svarbi užduotis – pagal pateiktą planą atpasakoti piemenuko nuotykį. Šį darbą mokytojas gali diferencijuoti: stipresnieji mokiniai gali atpasakojimą parašyti, silpnesnieji – atpasakoti žodžiu (reikėtų rasti vietą individualiai apklausai), o mokytojas kiekvieną įvertinti – kaip geba pasakoti, vartoti veiksmažodžius.  Veiksmažodžio požymiams apibendrinti skirtos užduotys pateikiamos vadovėlio 129-ame puslapyje. Jas atlikime visi kartu: skaitykime po vieną spalvotą lapelį ir papildykime sakinius, raskime veiksmažodžius, atlikime kitus nurodymus. (Atsakymus formulavome kuo paprastesne kalba, vengėme dalyvių, kitų sudėtingesnių formų.)  **I.**  Veiksmažodžius atpažįstame tekste ir patys juos vartojame. Veiksmažodis nusako **veiksmą**, pvz.: *kirsti, eina, moja, kalbame, važiavo, karpydavo, ...* ir **būseną**, pvz.: *augti, juoduoja, myli, sirgdavo, turėjo, ...*  Raskite veiksmažodžius. *Ir aš ten valgiau ir gėriau, per barzdą varvėjo, burnoj neturėjau. Tose vestuvėse ir aš buvau: kuodelyje sėdėjau ir į vestuvininkus žiūrėjau, o ką girdėjau ir mačiau, žodis žodin užrašiau. Svečiai devynias dienas ūžė ir šoko, net stiklo kalnas dundėjo.*    Nepraleiskime progos pasidžiaugti gražiomis lietuviškų pasakų pabaigos formuluotėmis.  **II.**  **Veiksmažodžiai kaitomi** **laikais**. Pasakykite veiksmažodžio laikus:   1. ***Esamasis laikas*** 2) ***Būtasis kartinis laikas*** 3) ***Būtasis dažninis***   ***laikas*** 4) ***Būsimasis laikas***.  Raskite veiksmažodžius, pasakykite jų laiką. *Aukštai žydi (esm. l.), žemai vaisių veda (esm. l.)* – bulvė*. Kai jauna buvau (būt. k. l.), rože žydėjau (būt. k. l.), kai pasenau* *(būt. k. l.), akis įgijau (būt. k. l.), pro tas akis pati išlindau (būt. k. l.)* – aguona*.* *Blogo neišgirs (būs. l.),*  *gero neišpeiks (būs. l.). Eina (esm. l.) per mišką ir medžių nemato (esm. l.). Kas ardavo (būt. d. l.), tas ir turėdavo (būt. d. l.). Moki (esm. l.) žodį – žinai (esm. l.) kelią.*  **Veiksmažodžiai asmenuojami** – pritaikomi žodžiams *aš, tu, jis, ji, mes, jūs, jie, jos.*    Įminkime mįsles, pasiaiškinkime patarlių reikšmę.  **III.**  **Kada vartojame esamojo laiko veiksmažodžius?** − kai kalbame apie veiksmą, kuris vyksta dabar, šiuo metu.  Išasmenuokite:  **aš** *kalbu, dainuoju, tyliu, rašau*; **mes** *kalbame, dainuojame, tylime,*  *rašome;*  **tu** *kalbi, dainuoji, tyli, rašai*; **jūs** *kalbate, dainuojate, tylite,*  *rašote;*  **jis, ji** *kalba, dainuoja, tyli, rašo*; **jie, jos** *kalba, dainuoja, tyli, rašo*  Paaiškinkite šių veiksmažodžių rašybą: *kel****ia****, verk****ia****, dainuoj****a****, važiuoj****a****.*  Jie atsako į klausimą *ką veikia?* (arba – veiksmažodžių III asmuo).  **IV**  **Kada vartojame būtojo kartinio ir būtojo dažninio laiko veiksmažodžius?** **Būtojo kartinio laiko** – kai kalbame apie veiksmą, kuris vyko praeityje, anksčiau (vieną kartą).  **Būtojo dažninio laiko** – kai kalbame apie veiksmą, kuris vyko praeityje daug kartų, kartodavosi.  Išasmenuokite:  **aš** *kalbėjau, rašiau, kalbėdavau, rašydavau*;  **tu** *kalbėjai, rašei, kalbėdavai, rašydavai*;  **jis, ji** *kalbėjo, rašė, kalbėdavo, rašydavo*;  **mes** *kalbėjome, rašėme, kalbėdavome, rašydavome*;  **jūs** *kalbėjote, rašėte, kalbėdavote, rašydavote*;  **jie, jos** *kalbėjo, rašė, kalbėdavo, rašydavo*.  Paaiškinkite šių veiksmažodžių rašybą: *kėl****ei****, skubėj****ai****, pirkdavo, švie****s****davo.*  *Kėl****ei***, nes *kėl****ė***; *skubėj****ai***, nes *skubėjo*; *pir****k****davo*, nes *pir****k****o*, *švie****s****davo*, nes *švie****s****ti*.  **V**  **Kada vartojame būsimojo laiko veiksmažodžius?** – kai kalbame apie veiksmą, kuris vyks ateityje.  Išasmenuokite:  **aš** *kalbėsiu, dainuosiu, tylėsiu, rašysiu*;**mes** *kalbėsime, dainuosime,*  *tylėsime, rašysime;*  **tu** *kalbėsi, dainuosi, tylėsi, rašysi* ; **jūs** *kalbėsite, dainuosite,*  *tylėsite, rašysite;*  **jis, ji** *kalbės, dainuos, tylės, rašys*; **jie, jos** *kalbės, dainuos, tylės,*  *rašys.*  **VI**  Pasakykite daugiau veiksmažodžių bendraties pavyzdžių: *gyventi, keltis, dalyvauti, juoktis, ošti, banguoti, žiūrėti, turėti, skaityti, didžiuotis.*  Pasakykite daugiau veiksmažodžių su priešdėliais: *įmetė, atnešė, nuvedė, parneša, suskaičiuoja, atrašyti, užmiršdavo, apibėgdavo, aprišti.*  Paskutinė veiksmažodžio apibendrinimo užduotis – papasakoti sugalvotą įvykį. Mokiniai susiskirsto į keturias grupes, pasiskirsto, kuriuo veiksmažodžio laiku pasakos. Visi grupės nariai tyliai tariasi: sugalvoja kokį nors įvykį (realų arba fantastinį), pasiruošia (gali ant lapelio parašyti planą, užsirašyti reikalingų žodžių), paskui tyliai paeiliui pasakoja savo grupėje. Kai pasiruošia, savo pasakojimą pristato visai klasei. Išklausę visų pasakojimų, aptariame juos: kas buvo įdomu, kaip draugams sekėsi pasakoti, pasidžiaugiame. Mokytojas gali pasižymėti pastabas, kad galėtų individualiai aptarti su kiekvienu mokiniu jo pasiekimus ir ką dar reikėtų tobulinti.  Pratybų sąsiuvinyje pateiktas projektas **„Virtuali kelionė po Lietuvos piliakalnius“**. Jeigu jį vykdysime, perskaitykime su mokiniais L. Gutausko eilėraštį **„Piliakalnis“**, išsiaiškinkime jo prasmę. Kodėl tiek daug žalios spalvos? Matyt, susiję su laiko tėkme, senove. Per ilgą laiką varis pažaliuoja. Be to, ir piliakalnis žalias – apaugęs žole. Ir viskas užmigę: ir durys neatsiveria, ir kardas miega, ir žirgų jau nėra. Štai tokį nutilusio (o gal ir užmiršto) piliakalnio vaizdą piešia poetas. Bet jeigu pakeliautume po Lietuvos piliakalnius, įsitikintume, kad daugelis jų neužmiršti, saugomi, tvarkomi.  Perskaitykime kelionės planą ir atlikime visus žingsnius. Geriausia būtų pasiskirstyti piliakalnius – kas apie kurį ieškos medžiagos (mokiniai gali dirbti po du ar grupelėmis), o paskui ją pristatys draugams. Šiai virtualiai kelionei galime skirti savaitę ar dvi (priklausomai nuo to, kiek dar liko mokslo metų savaičių). Kai mokiniai pasirengia, pristato savo surinktą informaciją visiems klasės draugams. Galima ir stendą sukurti – kiekviena klasė daro savaip.  Kad būtų lengviau iš anksto pasiskirstyti medžiagą, pateikiame gražiausių 20 Lietuvos piliakalnių sąrašą:   * + - 1. Kernavės piliakalniai       2. Šatrijos kalnas       3. Merkinės piliakalnis       4. Medvėgalio piliakalnis       5. Rambyno kalnas       6. Seredžiaus piliakalnis       7. Bakainių piliakalnis       8. Žvelgaičio piliakalnis       9. Punios piliakalnis       10. Kartenos piliakalnis       11. Bubių piliakalnis       12. Indijos piliakalnis       13. Ginučių piliakalnis       14. Sprūdės piliakalnis       15. Dubingių piliavietės pažintinis takas       16. Šeimyniškėlių (Vorutos) piliakalnis       17. Liškiavos piliakalnis       18. Gyvolių piliakalnis       19. Lepelionių piliakalnis       20. Kačėniškės piliakalnis   Šaltinis: [www.pamatyklietuvoje.lt/keliones/topai/top30-lietuvos-piliakalniu/126](http://www.pamatyklietuvoje.lt/keliones/topai/top30-lietuvos-piliakalniu/126) |

V TESTAS – baigus X vadovėlio skyrių „KAD VEIKIAM, TAI VEIKIM VEIKIAI“

**Tikslas – įsivertinti, kaip geba suprasti dalykinį tekstą, jį papildyti; kaip geba vartoti įvairių laikų veiksmažodžius:**

• įsivertins, kaip supranta tekstą, kaip geba vertinti jo autorių;

• pasitikrins, ar geba papildyti skaitytą tekstą;

• įsivertins, kaip moka vartoti įvairių laikų ir asmenų veiksmažodžius;

• atliktas užduotis įsivertins balais.

**Priemonės:** Vad. P. 108–129, Pr. sąs. P. 34–54, **55**, 56.

|  |  |
| --- | --- |
| *Mokytojui.*  *Teksto skaitymas ir supratimas.*  *Teksto papildymas.*  *Nurodyto laiko ir asmens*  *veiksmažodžių*  *rašymas .*  *Pasitikrinimas ir įsivertinimas.* | Šis testas atliekamas baigus vadovėlio X skyrių. Jis skirtas pačiam mokiniui pasitikrinti savo žinias apie veiksmažodį ir gali būti atliekamas namie vietoj namų darbų. Bet galbūt mokytojas nuspręs kitaip – testui laiko skirs klasėje. Testo apimtis nedidelė, bet jis sudarytas taip, išryškėtų, kaip mokinys supranta labai kasdienišką, jam artimą tekstą, parašytą jo vartojama lietuvių kalba, kaip geba svarbiausią dalyką – paprastose frazėse vartoti veiksmažodžio laikus, asmenis.  Pirma užduotis – savarankiškai perskaityti tekstą **„Mano vasaros atostogų dienotvarkė“.** Mokinys turi atidžiai įsiskaityti ir įvertinti dienotvarkės autoriaus (savo bendraamžio) veiklą: darbus, žaidimus, pareigas ir kt., rasti, už ką mokiniui norėtųsi pagirti tą autorių. Atsakymas gali būti trumpas, bet atsakyta pilnu sakiniu, rišliai (žr. V testo 1 atsakymą).    Dienotvarkėje yra įsipareigojimas – 14 val.–16 val. daryti gerus darbus. Reikia papildyti: sugalvoti tris gerus darbus ir parašyti (2 atsakymas).  Antras testo pratimas – kiekvienam paros metui parašyti nurodyto laiko ir asmens veiksmažodžių. Šio darbo rezultatas būtų mokinio susikurta dienotvarkė, tik suskirstyta ne valandomis, o paros tarpsniais: rytas, diena, vakaras, naktis. Mokinys gali įvardyti labai daug savo veiklų ir kartu parašyti daugybę veiksmažodžių. Svarbu, kad jie tiktų pagal prasmę ir būtų parašyti taisyklingai.  Atlikęs visas užduotis mokinys pasitikrina atsakymus (P. 56) ir susiskaičiuoja teisingus. Tegul jis pats sprendžia, ar pakankamą balų skaičių surinko, pasitaria su mokytoju, ko dar jam reikėtų pasimokyti. |

**XI skyrius. KO IŠMOKOME I – IV KLASĖJE**

**Tikslas – apibendrinti lietuvių klabos ugdymąsi pradinėse klasėse: kiek skaito lietuvių autorių knygų, kaip stengiasi taisyklingai tarti lietuvių kalbos garsus ir žodžius, kaip supranta tekstą, kaip jį patys geba kurti, rašyti be klaidų, kaip nori ir stengiasi kalbėti lietuviškai.**

**1 tema.** KIEK DAUG PERSKAITĖME!

**Tikslas – prisiminti, kokių lietuvių autorių kūrinių yra skaitę, kokius lietuvių rašytojus įsiminė, koks kūrinys labiausiai patiko:**

• prisimins lietuvių vaikų rašytojus, jų kūrinius (arba apie ką skaitė);

• skaitys bendraamžių mintis apie skaitytus kūrinius, apie rašytojus;

• išsakys savo mintis apie juos, jei norės, parašys;

• prisimins atmintinai išmoktus eilėraščius, deklamuos labiausiai patikusius.

**Priemonės:** Vad. P. 130–131;

mokinių atsineštos arba iš mokyklos bibliotekos paimtos lietuvių rašytojų knygos;

jeigu yra galimybių, vadovėliai „Aš – pirmokas“, „Aš – antrokas“, „Aš – trečiokas“.

|  |  |
| --- | --- |
| *Mokytojui.*  *Prisimename lietuvių rašytojus, kurių kūrinių esame skaitę vadovėliuose.* | Baigdami ketvirtuosius mokslo metus pirmiausia aptariame, įsivertiname, kaip esame susipažinę su lietuvių autorių kūryba, su lietuvių tautosaka: kokių autorių kūrinių ar jų ištraukų, liaudies pasakų ir kitų žanrų tekstų skaitėme, kurie patiko labiausiai, ką įsiminėme, supratome, sužinojome. Todėl pravartu būtų pavartyti ne tik IV klasės, bet ir kitų klasių vadovėlius, surengti lietuviškų knygų parodą. Prisiminkime, kokius eilėraščius mokėmės atmintinai, surenkime jų deklamavimo valandėlę. Nebūtina viską aprėpti. Pagal klasės pomėgius galima daugiau aptarti kurią nors vieną sritį, į ką buvo daugiau gilintasi, pavyzdžiui, tik šiuolaikinių lietuvių rašytojų kūrinius arba tik skaitytus poetus ir pan. Pasirinkime!  **Labai norėtųsi, kad ši paskutinė skaitymui skirta pamoka būtų vaikams džiaugsminga, kad jie niekada neprarastų noro skaityti lietuviškas knygas, domėtųsi lietuvių autoriais.**  Jeigu norime, kad mokiniai prisimintų lietuvių rašytojų (prozininkų ir poetų) pavardes, pasiūlykime jas pirmiausia prisiminti ir užrašyti lentoje ar dideliame popieriaus lape. Žinoma, mokiniai visų neprisimins, todėl paraginkime pavartyti vadovėlį, o jeigu turime visus, pasiskirstykime į keturias grupes, ir tegul kiekviena grupė peržiūri ir užrašo autorius. Paskui galime visi patyrinėti, kurio autoriaus tekstų skaitėmse daugiausia, prisiminti jo kūrinius, apie ką jis rašė. Alfabeto tvarka pateikiame lietuvių autorius, kurie yra mūsų I – IV klasių vadovėlių komplektuose: |

|  |  |  |  |
| --- | --- | --- | --- |
| **I klasė** | **II klasė** | **III klasė** | **IV klasė** |
| Birutė Baltrušaitytė  Kazys Boruta  Vladas Braziūnas  Rimantas Černiauskas  Liutauras Degėsys  Janina Degutytė  Liudas Dovydėnas  Zita Gaižauskaitė  Sigitas Geda  Matas Grigonis  Kristina Gudonytė  Leonardas Gutauskas  Kazys Jakubėnas  Alma Karosaitė  Kazys Jakubėnas  Ona Jautakė  Kęstutis Kasparavičius  Meilė M. Kudarauskaitė  Valdemaras Kukulas  Vytautas V. Landsbergis  Jonas Lapašinskas  Jonas Liniauskas  Aldona Liobytė  Maironis  Justinas Marcinkevičius  Pranas Mašiotas  Anzelmas Matutis  Eduardas Mieželaitis  Viktoras Miliūnas  Jonas Minelga  Vytautas Misevičius  Česlovas Navakauskas  Violeta Palčinskatė  Sigitas Poškus  Vytautas Račickas  Vygandas Račkaitis  Ramutė Skučaitė  Balys Sruoga  Julija Švabaitė-Gylienė  Judita Vaičiūnaitė  Martynas Vainilaitis  Vytė Nemunėlis  Birutė Vytienė  Algimantas Zurba  Danutė J. Žilaitytė  Vytautė Žilinskaitė | Sigutė Ach  Gintarė Adomaitytė  Aleksas Baltrūnas  Kazys Binkis  Rimantas Budrys  Bronė Buivydaitė  Rimantas Černiauskas  Lina Darbutaitė  Janina Degutytė  Dalia Dilytė  Juozas Erlickas  Leonardas Grudzinskas  Leonardas Gutauskas  Kazys Jakubėnas  Aidas Jurašius  Alma Karosaitė  Ona Jautakė  Danguolė Kandrotienė  Kęstutis Kasparavičius  Nijolė Kepenienė  Valdemaras Kukulas  Jonas Lapašinskas  Jonas Liniauskas  Justinas Marcinkevičius  Pranas Mašiotas  Anzelmas Matutis  Eduardas Mieželaitis  Viktoras Miliūnas  Jonas Minelga  Vytautas Misevičius  Gendrutis Morkūnas  Česlovas Navakauskas  Violeta Palčinskatė  Selemonas Paltanavičius  Sigitas Poškus  Vytautas Račickas  Romas Sadauskas  Kazys Saja  Ramutė Skučaitė  Mykolas Sluckis  Juozas Sokas  Julija Švabaitė-Gylienė  Urtė Uliūnė  Martynas Vainilaitis  Vaižgantas  Norbertas Vėlius  Vytė Nemunėlis  Algimantas Zurba  Albinas Žukauskas | Sigutė Ach  Gintarė Adomaitytė  Vainius Bakas  Jurga Baltrukonytė  Antanas Baranauskas  Gintaras Beresnevičius  Kazys Binkis  Kazys Boruta  Bronė Buivydaitė  Daiva Čepauskaitė  Rimantas Černiauskas  Liutauras Degėsys  Janina Degutytė  Dalia Dilytė  Tomas Dirgėla  Gaja G. Eklė  Juozas Erlickas  Zita Gaižauskaitė  Antanina Garmutė  Sigitas Geda  Leonardas Gutauskas  Nijolė Jankutė  Ona Jautakė  Vytautas Kandrotas  Danguolė Kandrotienė  Kęstutis Kasparavičius  Nijolė Kepenienė  Dalia Kudžmaitė  Vytautas V. Landsbergis  Jonas Liniauskas  Aldona Liobytė  Justinas Marcinkevičius  Marius Marcinkevičius  Marcelijus Martinaitis  Anzelmas Matutis  Eduardas Mieželaitis  Vincas Mykolaitis-  Putinas  Viktoras Miliūnas  Jonas Minelga  Danielius Mušinskas  Gendrutis Morkūnas  Raimondas J. Nabus  Česlovas Navakauskas  Gytis Norvilas  Violeta Palčinskatė  Selemonas Paltanavičius  Sigitas Poškus  Vytautas Račickas  Vygandas Račkaitis  Antanas Ramonas  Romas Sadauskas  Kazys Saja  Ramunė Savickytė  Ramutė Skučaitė  Renata Šerelytė  Virgina Šukytė  Julija Švabaitė-Gylienė  Vytautas Tamulaitis  Urtė Uliūnė  Rebeka Una  Antanas Vaičiulaitis  Judita Vaičiūnaitė  Martynas Vainilaitis  Neringa Vaitkutė  Algimantas Zurba  Vytautė Žilinskaitė | Gintarė Adomaitytė  Dovilė Bajoraitė  Vilius Baltrėnas  Birutė Baltrušaitytė  Kazys Boruta  Bernardas Brazdžionis  Vladas Braziūnas  Bronė Buivydaitė  Daiva Čepauskaitė  Aurelija Čeredėjavaitė  Rimantas Černiauskas  Simonas Daukantas  Liutauras Degėsys  Janina Degutytė  Dalia Dilytė  Tomas Dirgėla  Juozas Erlickas  Dainius Gintalas  Leonardas Gutauskas  Gediminas Isokas  Lina Itagaki  Jurga Ivanauskaitė  Nijolė Jankutė  Ona Jautakė  Alma Karosaitė  Danguolė Kandrotienė  Kęstutis Kasparavičius  Kazimiera Kazijevaitė  Jurgis Kunčinas  Vytautas V. Landsbergis  Emilija Liegutė  Maironis  Marius Marcinkevičius  Marcelijus Martinaitis  Pranas Mašiotas  Anzelmas Matutis  Živilė Mikailienė  Viktoras Miliūnas  Jonas Minelga  Vytautas Misevičius  Gendrutis Morkūnas  Danielius Mušinskas  Česlovas Navakauskas  Vytautas Nedzinskas  Juozas Nekrošius  Violeta Palčinskatė  Selemonas Paltanavičius  Sigitas Poškus  Vytautas Račickas  Antanas Ramonas  Romas Sadauskas  Kazys Saja  Ramunė Savickytė  Juozas Sokas  Julija Švabaitė-Gylienė  Vytautas Tamulaitis  Petras Tarasenka  Rebeka Una  Petras Vaičiūnas  Martynas Vainilaitis  Joris Vaivoras  Jurga Vilė  Povilas Villuveit  Vytė Nemunėlis  Ignė Zarambaitė  Algimantas Zurba  Vytautė Žilinskaitė  Leonardas Žitkevičius |

|  |  |
| --- | --- |
| *Mūsų bendraamžių ir mūsų pačių mintys apie rašytojus, jų kūrybą.* | Kaip matome, dalis autorių kartojasi visose klasėse – tai patys populiariausi vaikų literatūros atstovai. Nebūtinai juos visus rašyti į sąrašą – gali mokiniai grupėse nuspręsti, kurie, jų manymu, yra žymiausi, kurių kūrinių daugiausia skaitė, kurie labiausiai kiekvienam patiko.  Tegul ketvirtokai perskaito savo bendraamžių atsiliepimus, mintis apie skaitytus kūrinius, autorius. Vadovėlyje išskirta poetė Violeta Palčinskaitė ir prozininkas Vytautas Račickas. Jie abu yra lankęsi Čikagos lituanistinėje mokykloje, bendravę su vaikais. Gal mokiniai buvo su jais susitikę, turi jų autografus. Prisiminkime šių rašytojų kūrinių.  Paraginkime mokinius, kad jie irgi išsakytų savo mintis apie pasirinktą rašytoją, jo kūrinį. Jeigu mokiniams sunku prisiminti, gali pavartyti vadovėlį. O gal klasėje yra knygų parodėlė, tuomet gali pasižvalgyti po ją. Išklausykime vieni kitus. Būtų puiku, jeigu ir mokytojas pasakytų, kuris rašytojas, jo kūrinys labiausiai patinka.  Užbaikime temą eilėraščiais: kas kokį prisimename, tokį ir padeklamuokime. Galima deklamuoti ir choru. |

**2 tema.** DAR GERIAU IŠMOKOME LIETUVIŲ KALBĄ!

**Tikslas – įsivertinti, kaip išmoko tarti lietuvių kalbos garsus, žodžius, kaip geba atpažinti daiktavardžius, būdvardžius, veiksmažodžius, pasakoti:**

• klausysis lietuvių Joninių **dainos** **„Eina saulelė aplinkui dangų“** , jeigu norės, išmoks ją dainuoti;

• aptars dainą, kodėl ji tokia skambi;

• prisimins lietuvių kalbos garsų skirstymą;

• įsiklausys, kaip kiekvienas mokinys taria lietuvių kalbos garsus, įvertins draugų ir savo tarimą;

• skaitys lietuvių **sakmę „Nusaugotas paparčio žiedas“**, aptars jos turinį;

• aiškinsis, kokia sakmės kalba;

• pasitikrins, ar tekste atpažįsta daiktavardžius, būdvardžius, veiksmažodžius;

• išmoks pasekti sakmę, įsivertins savo kalbinius gebėjimus.

**Priemonės:** Vad. P. 132–133

|  |  |
| --- | --- |
| *Mokytojui.*  *Dainos klausymas.*  *Garsų aptarimas.*  *Sakmės skaitymas.*  *Kalbos aptarimas.*  *Tikrinamasis darbas* | Šia tema tarsi apibendriname lietuvių kalbos ugdymosi siaurąja prasme pasiekimus. Nesiekiame, kad mokiniai atsakinėtų visas gramatikos temas, įsivertintų, kaip jie taria ir skiria lietuvių kalbos garsus, vartoja ir atpažįsta daiktavardžius, būdvardžius, veiksmažodžius. Ir garsų, ir žodžių (kalbos dalių) schemas vaikai jau matė, analizavo, aptarė. Galima į jas dar kartą žvilgtelėti (yra mokytojo knygos prieduose), o galima ir nežiūrėti. Svarbiau aptarti, ar ketvirtokai taria ilguosius balsius ilgai, o trumpuosius – trumpai, kietuosius priebalsius – kietai, o minkštuosius – minkštai, ar taisyklingai tariau dvibalsius ***uo, ie****.* Kita temos dalis – supratimas apie žodžių reikšmę: ar daiktams įvardyti savo žodyne turi pakankamai daiktavardžių, požymiams – būdvardžių, veiksmams – veiksmažodžių, kaip visus šiuos žodžius sujungia į sakinį. **Svarbiausias temos tikslas – pasidžiaugti gražia lietuvių kalba, kad mokame ją, kad stengiamės ja kalbėti ir norime toliau jos mokytis.**    Pirmiausia perskaitykime gražius žymaus lietuvių veikėjo Vydūno žodžius apie dainą. Štai kodėl lietuvių kalbos garsų grožiui aptarti pasirinkome dainą. Jeigu turime **dainos** **„Eina saulelė aplinkui dangų“** įrašą, pakvieskime mokinius jos pasiklausyti arba patys padainuokime. Galime iš karto visi kartu ir pasimokyti dainuoti. Išsiaiškinkime, kas mokiniams neaišku. Pasakykime, kad tai labai sena lietuvių daina, ją dainuodavo per Jonines, kada trumpiausia naktis, ilgiausia diena, t. y saulė labai anksti pateka ir, kaip sakoma dainoje, nušviečia visą svietą (pasaulį) ir visus žmones.  Perskaitykime ketvirtokų pokalbį. Visi kartu mėginkime įsitikinti, kad vaikai teisūs: lietuvių kalba labai skambi, ja galime didžiuotis. O ji skambi ir ypatinga todėl, kad nuo senų senovės išlaikė **ilguosius** ir **trumpuosius balsius**, kad turi labai skambius dvibalsius ***ie, uo***, daug pusbalsių... Pamėginkime kiekvienas įvertinti, kaip kiekvienam sekasi tarti lietuvių kalbos garsus kalbant (ne pavienius), ko dar reikia pasimokyti.    Paskaitykime žymaus lietuvių tautosakininko, motologo Norberto Vėliaus žodžius apie sakmes. Sakmėse tarsi išsaugotas ir mūsų kalbos turtingumas, grožis, ir paprastumas. Perskaitykime **sakmę** **„Nusaugotas paparčio žiedas“.** Aptarkime ją – kaip mokiniai mano, kodėl mūsų proseneliai sukūrė tokią sakmę. Kodėl eidavo ieškoti paparčio žiedo? (Tikriausiai todėl, kad visais laikais žmogus troško daug žinoti, pažinti pasaulį, jam labai rūpėjo nuspėti ateitį.)  Aptarkime sakmės kalbą. Paanalizuokime, kokių **daiktavardžių, veiksmažodžių** pavartota sakmėje. O kurie žodžiai yra **būdvardžiai**? Paklauskime vaikų, kurie žodžiai jiems patys gražiausi, vaizdingiausi (yra nemažai vaizdingų posakių su veiksmažodžiais: *kad pradėjo skambėti, šnypšti, sušniokštė vėjas, nuskambėjo ant drobulės pilkas žiedelis*). Tiesą sako ketvirtokai: *Gražios lietuvių kalbos galime mokytis iš...* Baikime šį sakinį.  Mokykimės pasekti šią sakmę: tegul mokiniai patys įsivertina, kaip kiekvienam sekasi. Gali prisiminti ir kitų sakmių ir jas pasekti. Galima pasekti pasaką, kurią anksčiau skaitė klasėje ar namie. Svarbu, kad mokiniai kalbėtų, pasakotų, kad galėtų didžiuotis: **„Aš kalbu, pasakoju lietuviškai“**. Mokytojas, draugai taip pat turėtų pasidžiaugti kiekvieno pastangomis, pasiekimais.  Jeigu mokytojas nuspręs, kad reikia įvertinti mokinių lietuvių kalbos gramatikos žinias, rašybos gebėjimus, gali skirti tikrinamąjį diktantą su gramatinėmis užduotimis (kontrolinių testų, kurie dabar madingi, tikrai nesiūlome).    **DIKTANTAS**  Liepos  Vilniuje daug liepų. Ošia gatvėse, parkuose. Jaunos liepos puošia Gedimino prospektą. Šie medžiai auga aukšti, šakoti. Vasarą liepos žydi gelsvais kvapniais žiedais. Ar matei jų žiedus? Ar jautei jų kvapą? Ar girdėjai bičių dūzgimą? Žieduose daug nektaro. Jį renka bitės ir neša į avilius. Liepų žiedų arbata susirgus mažina karštį. Todėl mūsų močiutės visada pririnkdavo liepų žiedų ir juos sudžiovindavo. Tik negalima žiedų rinkti gatvėje. Juk ten važiuoja automobiliai, daug dūmų ir dulkių.  Gražus Vilnius, kai žydi liepos.  Atlikti papildomas užduotis:   1. Pabraukti pirmo ir antro sakinio raides: a) žyminčias trumpuosius balsius   vienu brūkšneliu, b) žyminčias ilguosius balsius – dviem brūkšneliais, c) dvibalsių raides nuspalvinti žaliai, mišriųjų dvigarsių – mėlynai.   1. Pabraukti trečio sakinio žodžius: daiktavardžius viena linija, veiksmažodžius – dviem, būdvardžius vingiuota linija. 2. Rasti tekste ir parašyti po du veiksmažodžių pavyzdžius: a) esamojo laiko, b) būtojo kartinio, c) būtojo dažninio. 3. Penkto sakinio veiksnį pabraukti viena linija, tarinį – dviem linijomis.   **Tikrinama:**  *fonetinė rašyba*:  - ar nepraleidžia, nesukeičia raidžių;   * balsių rašyba*;* * *ie*, *uo* rašyba*;* * žodžių su minkštumo ženklu *i;* * mišriųjų dvigarsių su *i*, *u;*   *morfologinė rašyba:*   * esamojo l. veiksmažodžių*;* * būtojo k. l. II asm. veiksmažodžių*;* * būtojo d. l. veiksmažodžių su supanašėjusiais priebalsiais prieš priesagą *-dav-;* * vns. daiktavardžių, kurie atsako į klausimą ***ką? kada?****;* * dgs. daiktavardžių, kurie atsako į klausimą ***ko?****;* * daiktavardžių, kurie atsako į klausimą ***kur? kame?****;* * kitų daiktavardžių, kurių rašyba tikrinama keliant klausimus ***kas? ko?****;* * būdvardžių*;* * tikrinių daiktavardžių*;*     *sakinio skyryba:*   * didžioji raidė sakinio pradžioje, taškas sakinio gale; * sakinio, kuriuo klausiama   - vienarūšių sakinio dalių skyryba. |

**3 tema.** MES JAU MOKAME KURTI!

**Tikslas – skaityti bendraamžių pasakojimus, juos suprasti ir vertinti, patiems rašyti pasakojimą:**

• skaitys bendraamžių pasakojimus;

• išsakys savo mintis apie juos, vertins;

• pakartos pasakojimo, aprašymo sandarą, kas svarbu rašant pasakojimą ar aprašymą;

• sukurs pasakojimą arba aprašymą;

• sudarys klasės rašinių rinkinį.

**Priemonės:** Vad. P. 134–135, klasės mokinių kūryba.

|  |  |
| --- | --- |
| *Mokytojui.*  *Pasakojimo skaitymas. Jo aptarimas.*  *Aprašymo skaitymas. Jo aptarimas.*  *Kūrybinis darbas – pasakojimas arba aprašymas.* | Ši tema skirta apibendrinti klasės mokinių kūrybą, gebėjimą rašyti tekstą. Mokytojas pats sprendžia, ar skirs mokiniams dar vieną kūrybinį darbą, ar paprašys atsinešti per mokslo metus rašytus rašinius, ir juos visi kartu sudės į klasės knygą.  Jeigu bus rašomas pasakojimas arba aprašymas (tuomet leiskime kiekvienam mokiniui pasirinkti), pasiūlykime perskaityti vadovėlio paraštėse plakatus **„Prisimename!“**, kad mokiniai išties dar kartą prisimintų labai svarbius pasakojimo ir aprašymo elementus, kad tekstus parašytų turiningesnius, nuoseklesnius.  Vadovėlyje pateikti du autentiški ketvirtokų rašiniai (šiek tiek paredaguota tik jų kalba). Jie – lyg pavyzdžiai, kaip geba rašyti mokinių bendraamžiai. Tačiau nereikia norėti, kad visi mokiniai rašytų panašiai, pasiektų tokį pat lygį. Vieni galbūt parašys dar geriau, gražiau, kiti – paprasčiau, trumpiau. **Džiaukimės kiekvienu mokinio kūriniu!**    **Jūratės** pasakojimą **„Jūros dovana“** mokiniai tegul perskaito tyliai savarankiškai, nes jo turinys paprastas, ne kartą ta tema aptarinėta. Mokinės kalba taip pat paprasta, tačiau gana vaizdinga, gyva. Perskaitę aptarkime rašinį: kaip patiko, kodėl patiko (o gal nepatiko). Kodėl Jūratė labai norėjo rasti gintarą? Tegul pasako, ką mano mokiniai. (Tikriausiai todėl, kad turėtų prisiminimą iš Lietuvos, kad jai patinka gintaras, kad Baltijos gintarai labai gražūs...).  Simboliška, kad IV klasės viena iš paskutinių temų yra susijusi su Baltijosjūra, gintaru. Pirmoje klasėje pokalbius apie Lietuvą irgi pradėjome panašia tema, Baltijos jūros nuotrauka.  Perskaitykime antrą tekstą **„Ąžuolas“.** Jo autoriaus vardas taip pat **Ąžuolas**. Šis tekstas šiek tiek sudėtingesnis, nes jame yra ir pasakojimas, ir aprašymas. Pasakojimas: kaip mokinio namų kieme atsirado ąžuolas. Aprašymas: kaip atrodo tas ąžuolas. Raskime ir dar kartą perskaitykime ąžuolo aprašymą. Paanalizuokime jį: ką berniukas pirmiausia aprašo, ką paskui, kokius metų laikus pamini, kokie ąžuolo lapai, gilės, į ką jos panašios, ką su jomis veikia.  Nuspręskime su mokiniais, ar rašysime rašinį, kur ir kiek laiko jam skirsime. Galime rašyti klasėje arba namie. Kiekvienas mokinys tegul pats pasirenka, apie ką norėtų rašyti. Jeigu kurs namie, mokytojas kitą savaitgalį turėtų perskaityti mokinių darbus, ištaisyti klaidas. Paskui visi perrašytų į vienodus lapus ir sudarytų klasės knygą.  Jeigu bus nuspręsta rašinio nerašyti (gal neliko laiko), susirinkime visus per mokslo metus rašytus darbus, juos dar kartą perskaitykime, pataisykime, perrašykime ir sudėkime į vieną knygą (kad kiekvieno mokinio būtų nors po vieną du rašinėlius). |

**4 tema.** ŠVENČIAME KALBOS ŠVENTĘ!

**Tikslas – pasidžiaugti kiekvieno mokinio lietuvių kalbos gebėjimais, šventiškai užbaigti mokslo metus:**

• perskaitys žymaus lietuvių istoriko, kultūros veikėjo **S. Daukanto mintis apie lietuvių** **kalbą**, išsiaiškins, ką reiškia tie žodžiai;

• skaitys mokytojos **J. Banienės mintis apie lietuvių kalbos mokymąsi lituanistinėje mokykloje**;

• išsakys savo mintis apie lietuvių kalbos mokymąsi, ką jam davė lietuvių kalbos pamokos;

• klausys eilėraščio (eilėraščių) apie Lietuvą, lietuvių kalbą, išsakys savo jausmus;

• jei norės, išmoks pasirinktą eilėraštį atmintinai.

• jei mokykloje bus surengta kalbos šventė, dalyvaus joje.

**Priemonės:** Vad. P. 136, mokytojo, mokinių parinkti eilėraščiai apie Lietuvą, lietuvių kalbą.

|  |  |
| --- | --- |
| *Mokytojui.*  *Pokalbis apie Gegužės 7-ąją – spaudos atgavimo, kalbos ir knygos dieną.*  *S. Daukanto žodžių skaitymas.*  *Pokalbis apie lietuvių kalbą išeivijoje.* | Kiekviena mokykla esti susikūrusi mokslo metų pabaigos , lietuvių kalbos ar žodžio šventę. Todėl ši vadovėlio tema turėtų būti siejama su ta švente, padėtų jai pasiruošti. Galime pateikti tik vieną kitą idėją, mintį, bet jokiu būdu nesiūlyti savo varianto, nes neteko gerai susipažinti su lituanistinių mokyklų tradicijomis. **Mūsų manymu, svarbiausia, kad tokioje šventėje skambėtų graži lietuvių kalba, kad visi džiaugtųsi.**    Pakalbėkime su mokiniais, ką jie žino apie lietuviškos spaudos draudimą. (1863 m. lietuviai sukilo prieš Rusijos caro valdžią. Ji žiauriai numalšino sukilėlius. 1984 m. buvo uždrausta lietuvių kalba mokyklose, įstaigose, draudžiamas raštas lietuviškais rašmenimis, visur buvo brukama rusų kalba. Šviesiausi Lietuvos žmonės visaip kovojo su šiuo draudimu, lietuviškas knygas spausdino Prūsijoje, jas slapta gabeno ir platino **knygnešiai**. Tik 1904 m. buvo panaikintas lietuviškos spaudos draudimas. **Gegužės 7-ąją**ir minime šią visiems mums svarbią datą. Plačiau galime pasiskaityti įvairiuose šaltiniuose (istorijos vadovėliuose, enciklopedijose, internete (<https://lt.wikipedia.org/wiki/Spaudos_atgavimo,_kalbos_ir_knygos_diena> )    Su **S. Daukantu** mokiniai susipažins aukštesnėse klasėse. Dabar galime tik paminėti, kad jis gyveno prieš du šimtus metų, mokėsi Vilniaus universitete, labai daug rašė apie Lietuvos istoriją, jos kalbą. Perskaitykime jo mintis **apie lietuvių kalbą**, išsiaiškinkime retesnius žodžius. Padėkime mokiniams suprasti pagrindinę citatos mintį: pasaulyje viskas keičiasi, tik kalba išlieka, ir lietuvių kalba išliko per tūkstančius metų.  Galime paskatinti vaikus pamąstyti, ko reikia, kad kalba gyvuotų, neišnyktų. Ar lietuvių kalba neišnyks čia, Amerikoje? Kaip ją gali išlaikyti lietuviai išeivijoje? Perskaitykime **mokytojos J. Banienės** žodžius. Ką svarbaus ji mums pasakė? Kodėl mums, lietuviams, tokios svarbios jos mintys? O ką mes patys galime pasakyti apie savo šeštadieninę mokyklą, apie lietuvių klabos pamokas? Kaip mums padėjo vadovėlis „Mes – ketvirtokai“ ir kiti šios serijos vadovėliai? Ko mums linki vadovėlis?  **Mums be galo graži, brangi ir svarbi lietuvių kalba! Švęskime jos šventę.**  Šventinėje programoje tegul skamba gražiausios poetų eilės, kompozitorių dainos apie Lietuvą, apie lietuvių kalbą, pavyzdžiui: Maironio, Just. Marcinkevičiaus, J. Degutytės, M. Martinaičio, R. Skučaitės, L. Degėsio ir kt. poetų kūriniai (dėl autorinių teisių šioje mokytojo knygoje jų tekstų pateikti negalime). |

**I priedas. PASAKOJIMAS**

**PASAKOJIMAS**

Įvykio pradžia

Įvykio raida – kas pirmiausia įvyko

Įvykio raida – kas buvo paskiau

**Svarbiausias įvykio momentas (kulminacija)**

Įvykio pabaiga

**II priedas.** Aprašymo namelis: pirmiausia dedame pamatus – pasakome, ką

aprašysime;

paskui statome sienas – aprašome detales;

pabaigoje uždengiame stogą – įvertiname,

apibendriname.

**APRAŠYMAS**

III. Apibendrinama, įvertinama.

II. Aprašomos detalės.

I. Įvardijamas daiktas.

**III priedas. Lietuvių kalbos garsai**

**o o**ras, v**o**ras, vaik**o**

keli**o**nė, kel**io**, **jojo**

ė **ė**da, m**ė**ta, g**ė**l**ė**

**a (ą) a**kys, l**a**po, l**a**p**ą**

**ą**žuolo, **ja**vo, ko**ją**

**e (ę) e**glė, l**e**kia, lėk**ę**s

K**ę**stutis, garb**ę**

y (į) **y**pač, k**y**la, aus**y**s

kel**y**(je), šird**y**(je)

**į**našas, m**į**slė, puš**į**

**ū (ų) ū**dra,l**ū**pa, li**ū**dna,

ači**ū**, aki**ų**, **jū**ra, sau**jų**

**b** **b**atas, la**b**as, ro**b**otas

**d** **d**arbas, ka**d**a, **d**ūmas

**g** **g**alva, **g**ultas, **g**uolis

**k** **k**opa, ta**k**as, la**k**ūnas

**l** **l**apas, **l**ūpa, ma**l**onus

**m** **m**ažas, na**m**as, **m**u**m**s

**n** **n**aras, **n**oras, po**n**ų

**p** **p**arkas, **p**roga, la**p**ų

**r** **r**amus, **r**ūmas, daba**r**

**s** **s**aga, **s**upo, nama**s**

**t** **t**akas, rū**t**a, s**t**ogas

**v** **v**akaras, ta**v**o, **v**okas

**z** **z**ur**z**a, **z**ondas

**ž** **ž**aibas, ma**ž**as, gra**ž**us

**Ilgieji**

**Kietieji**

Prieš **a, (ą), ai, au, o, u, ū (ų), ui uo** garsus

**LIETUVIŲ KALBOS**

**GARSAI**

**Dvigarsiai**

**Balsiai**

**Priebalsiai**

**Mišrieji dvigarsiaii**

**Dvibalsiai**

**Trumpieji**

**Minkštieji**

Prieš **ė, e (ę), i, ie, y, (į)**

garsus.

**j** – visada minkštasis;

kai prieš **a, u, ū, o**, (ai, au, ui, uo) priebalsiai tariami minkštai, rašomas priebalsių minkštumo ženklas **i**.

**ai** k**ai**mas,

kel**iai**

**au au**sys,

s**iau**tė

**ei**  l**eis**ti

**ui** p**ui**kus,

kišk**iui**

**ie** p**ie**nas

**uo** p**uo**das

a **a**š, k**a**s, m**a**m**a**

kel**ia**s, ž**a**li**a**

e **e**žys, m**e**sti, nam**e**

i **i**ma, š**i**las, tur**i**

u **u**pė, š**u**kos, im**u**

laš**iu**kas, lietuč**iu**

**al, am, an, ar** k**al**nas, p**ar**kas

**el, em, en, er**

k**el**mas, s**er**ga

**il, im, in, ir**

v**il**kas, p**ir**ko

**ul, um, un, ur**

p**ul**kas, **ur**vas

**k**ė**l**ė, **l**ė**l**y**t**ė, **k**e**li**a, į**v**y**ki**ai, **šv**ie**s**e**l**ė, **m**e**rg**e**l**ė, e**ž**į, e**ži**u**k**ė, **k**i**šk**is, **l**iū**t**ė, **v**ė**žli**ų, **sv**a**j**o**n**ė, **b**e**rž**e**li**o, **b**i**t**ė, **š**i**rd**y**j**e, **j**ūra,

**IV priedas. Daiktavardis**

**V priedas. Būdvardis**

**VI priedas. Veiksmažodis**

Aš kal**u**, kel**iu**, tyl**iu**, raš**au**

Tu kal**i**, kel**i**, tyli, raš**ai**

Jis kal**a**, kel**ia**, tyl**i**, raš**o**

Ji kal**a**, kel**ia**, tyl**i**, raš**o**

Mes kal**ame**, kel**iame**, tyl**ime**, raš**ome**

Jūs kal**ate**, kel**iate**, tyl**ite**, raš**ote**

Jie kal**a**, kel**ia**, tyl**i**, raš**o**

Jos kal**a**, kel**ia**, tyl**i**, raš**o**

Aš kals**iu**, kels**iu**, tylės**iu**, rašys**iu**

Tu kals**i**, kels**i**, tylės**i**, rašys**i**

Jis kals, kels, tylės, rašys

Ji kals, kels, tylės, rašys

Mes kals**ime**, kels**ime**, tylės**ime**, rašys**ime**

Jūs kals**ite**, kels**ite**, tylės**ite**, rašys**ite**

Jie kals, kels, tylės, rašys

Jos kals, kels, tylės, rašys

Būtojo dažninio laiko veiksmažodžiai:

**ką veikdavo?** lė**k**davo, nes pakeitus žodį – lė**k**ė

lie**p**davo, nes lie**p**ė

ve**s**davo, nes ve**s**ti

ne**š**davo, nes ne**š**ė

**VEIKSMAŽODIS**

**Esamasis laikas**

**Būtasis kartinis laikas**

Būtojo kartinio laiko veiksmažodžiai:

**ką veikiau?** galūnė **-iau** (dvibalsis -(i)**au**)

**ką veikei?** lėk**ei** galūnė **-ei**,nes **ką veikė?** lėk**ė**

šviet**ei**, nes šviet**ė**; raš**ei**, nes raš**ė**

moj**ai** galūnė **-ai**, nesmoj**o**

kovoj**ai**, nes kovoj**o**, joj**ai**, nes joj**o**

Esamojo laiko veiksmažodžiai:

**ką veikia?** – galūnė **-ia**, po j **-a**:

lek**ia**, švieč**ia**, moj**a**, kovoj**a**

lek**ia + me =** lek**iame**,švieč**ia** + **te** = šviečia**te**

**Būsimasis laikas**

**Būtasis dažninis laikas**

Aš keldav**au**, tylėdav**au**, rašydav**au**

Tu keldav**ai**, tylėdav**ai**, rašydav**ai**

Jis keldav**o**, tylėdav**o**, rašydav**o**

Ji keldav**o**, tylėdav**o**, rašydav**o**

Mes keldav**ome**, tylėdav**ome**, rašydav**ome**

Jūs keldav**ote**, tylėdav**ote**, rašydav**ote**

Jie keldav**o**, tylėdav**o**, rašydav**o**

Jos keldav**o**, tylėdav**o**, rašydav**o**

Aš kal**iau**, kėl**iau**, tylėj**au**, raš**iau**

Tu kal**ei**, kėl**ei**, tylėj**ai**, raš**ei**

Jis kal**ė**, kėl**ė**, tylėj**o**, raš**ė**

Ji kal**ė**, kėl**ė**, tylėj**o**, raš**ė**

Mes kal**ėme**, kėl**ėme**, tylėj**ome**, raš**ėme**

Jūs kal**ėte**, kėl**ėte**, tylėj**ote**, raš**ėte**

Jie kal**ė**, kėl**ė**, tylėj**o**, raš**ė**

Jos kal**ė**, kėl**ė**, tylėj**o**, raš**ė**

**VII priedas. Mokinio pasiekimų lentelės**

1 lentelė. **Kalbėjimo** ir **skaitymo** **pasiekimai**

|  |  |  |  |  |  |
| --- | --- | --- | --- | --- | --- |
| Mokinio  vardas | Žodynas | Sakytinė kalba | Skaitymas | Teksto  suprati-  mas | Kitos pastabos |
|  |  |  |  |  |  |

2 lentelė. **Žodžių rašybos, sakinio, teksto sudarymo** pasiekimai

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Mokinio  vardas | Balsių,  dvibalsių,  mišriųjų dvigarsių  rašymas | Priebal-  sių, minkšt.  ženklo ***i***  rašymas | Daikta-  vardžių  rašyba | Būdvar-džių  rašyba | Veiksma-žodžių  rašyba | Sakinio  sudary-  mas ir skyryba | Teksto  sudary-mas | Kitos  pastabos |
|  |  |  |  |  |  |  |  |  |

**VIII priedas. Vadovėlio komplekto literatūros šaltiniai**

**Vadovėlio kūrinių šaltiniai**

**P. 5.** Erlickas J. Aš moku augti. V.: Tyto alba, 2003. P. 363; Matutis A. Dvylikos svečių lauktuvės. V.: Vaga, 1984. P. 100; Vainilaitis Martynas. Žydras povas povinėja. V.: LRSL, 1995. P 73.

**P. 6.** Mušinskas D. Dovilė ir džentelmenas. V.: Gimtasis žodis, 2009. P. 41–42.

**P. 8.** Vainilaitis M. Žydras povas povinėja. P. 141.

**P. 9.** Adomaitytė G. Karuselė. V.: Gimtasis žodis, 2007. P. 31.

**P. 12**. Lietuvių tautosaka. T. 5. V.: Mintis, 1968. P. 449, 459, 480, 485, 488, 497, 514, 653, 662.

**P. 13.** Čepauskaitė D. Baisiai gražūs eilėraščiai. Kaunas: Žalias kalnas, 2017. P. 15.

**P. 15.** Navakauskas Č. Vėtrungė šen, vėtrungė ten. Kaunas: Šviesa, 2009. P. 22.

**P. 16**. Viluveit P. Spinčius. V.: „Švieskime vaikus“, 2020. P. 14–17.

**P. 18.** Palčinskaitė V. Sapnų taškuota sraigė. V.: Vaga, 1997. P. 106.

**P. 19.** Račickas V. Šlepetė. V.: Genys, 1999. P. 54–56.

**P. 20.** Kas vakarą po pasaką. Sudarė Vitalija Gražienė. Kaunas: Šviesa, 1998. P. 142–143.

**P. 22.** Boruta K. Dangus griūva. V.: Vaga, 1965. P. 223–225.

**P. 26.** Vaivoras J. Labai labas, nelabai sudie. V.: Homo liber, 2014. P. 64 – 65.

**P. 28.** Vaikų anekdotai/ Vytautas Račickas. V.: V Račickas, 2017. P. 32, 64, 113, 165, 169.

**P. 29.** Liegutė E. Dramblienė. V.: „ABCEDA“, 2013. P. 110–114.

**P. 32.** <https://www.delfi.lt/padekos-diena-lietuvoje-prisimenama-bet-masiskai-dar-nesvenciama.d?id=79654773>.

**P. 33.** <https://lietuve.lt/padekos-diena-nuo-seno-svesdavo-ir-lietuviai/> .

**P. 33.** Martinaitis M. Mes gyvenome. Biografiniai užrašai. V.: LRSL, 2010. P. 183.

**P. 34.** Stebuklingas žodis. Kaunas: Šviesa, 1985. P. 145–149.

**P. 35.** Račickas V. Kita šlepetės istorija. V.: LRSL, 1998. P. 62–63.

**P. 37.** Misevičus V. Danuko Dunduliuko nuotykiai. V.: Alma Littera, 2008. P. 78–81.

**P. 38.** Kunčinas J. Labas, sraige, kur eini? V.: Vyturys, 1989. P. 20; Baltrėnas V. Po šermukšnio stogeliu. V.: Petro ofsetas, 2017. P. 32.

**P. 40.** Černiauskas R. Slieko pasaka. V.: Versus aureus, 2007. P. 75 – 76.

**P. 41.** Račickas V. Mikė ir Juozapėis. V.: Vytautas Račickas, 2002. P. 43–45.

**P. 42.** Palčinskaitė V. Skersgatvio palangės. V.: Alma littera, 2003. P. 174.

**P. 44.** Morkūnas G. Velniškai karštos atostogos. V.: Nieko rimto, 2009. P. 29–31.

**P. 48.** Bajoraitė D. Vėžlys, kuris pametė vardą. V.: Švieskime vaikus, 2020. P. 5–10.

**P. 49.** Ten pat, P. 36–40.

**P. 52.** Vainilaitis M. Bruknelė. Mitologinė pasaka. V.: Margi raštai, 1996. P. 8–11.

**P. 53.** Morkūnas G. Vasara su Katšuniu. V.: Tyto alba, 2005. P. 119–120.

**P. 54.** Una R. Pijus ir Nikolas. Visų laikų istorija. V.: 2016. P. 59−60, 154, 157 – 158*;* Švabaitė-Gylienė J. Gabriuko užrašai. V.: Lietus, 1993. P. 47.

**P. 55.** Sibiro haiku. Rašė Jurga Vilė, piešė Lina Itagaki. V.: Aukso žuvys, 2017.

**P. 56.** Čepauskaitė D. Baisiai gražūs eilėraščiai. P. 27.

**P. 58.** Tamulaitis V. Skruzdėlytės Greitutės nuotykiai. V.:Vyturys, 1992. P. 5.

**P. 59.** Ten pat. P. 28–30.

**P. 60.** Degėsys L. Žvėrynas. Vilnius: Kronta, 2008. P 66; <https://www.raudonojiknyga.lt/gyvunai/>. Sokas J. Stumbrai grįžo namo. V.: Vaga, 1973. P. 85, 87.

**P. 62.** Sruoga B. Lietuvių liaudies dainų rinktinė. V.: VGLL, 1949. P. 227; Lietuvių tautosaka.

T. 5. P. 463.

**P. 64**. Brazdžionis B. Poezijos pilnatis. V.: Lietuvos kultūros fondas, „Sietynas“, 1989. P. 348;

**P. 66.** Maironis. Lyrika. V.: Vaga, 1988. P. 111.

**P. 67.** [https://lt.wikipedia.org/wiki/Lietuvos\_gyventoj%](https://lt.wikipedia.org/wiki/Lietuvos_gyventoj%25) C5%B3\_tr%C4%97mimai\_1940%E2%80%931953\_m

**P. 68.** Navakauskas Č. Linksmažodžiai išdykauja. Kaunas: Šviesa, 2004. P. 14–15.

**P. 69.** Jankutė Nijolė. Kelionė į Septintą stotį. V.: Gimtasis žodis, 2007. P. 39–40.

**P. 71** Sigutė.Lietuvių liaudies pasakos.V.: Vyturys, 1999. P. 8–9.

**P. 72.** Miliūnas V. Evalduko metai. V.: Versus aureus, 2007. P. 100–106.

**P. 73.** Lietuvių tautosaka. T. 5. P. 547 – 548, 542 – 544, 545, 549.

**P. 74**. Sabaliauskas A. Iš kur jie? V.: Lietuvių kalbos instituto leidykla, 1993. P. 328, 308, 345; Dabartinės lietuvių kalbos gramatika. V.:Mokslo ir enciklopedijų leidybos institutas, 2006. P. 68 – 82.

**P. 75.** Gulbė karaliaus pati. Lietuvių liaudies pasakos. V.: Vyturys, 1986. P. 37.

**P. 76.** Morkūnas G. Blusyno pasakojimai. V.: Nieko rimto , 2008. P. 5–7.

**P. 78.** Vaikų dainos. Sudarė Živilė Ramoškaitė. V.: Lietuvių literatūros ir tautosakos institutas, 2007. P. 135.

**P. 81.** Lietuvių tautosaka.T. 5. P. 826–827; Matutis A. Tai margumai genelio. V.: Vaga, 1983.

P. 7–8; Gintalas D. Duokit kelią Begemotui! Kaunas: Žalias kalnas, 2019. P. 21, 32.

**P. 82.** Sužeistas vėjas. Lietuvių liaudies mitologinės sakmės. Sudarė Norbertas Vėlius. V.: Versus aureus, 2012. P. 18–19.

**P. 83.** Lietuvių tautosaka. T. 5. P. 158, 240, 247, 251, 252, 259, 277, 281, 304, 350, 370, 383.

**P. 85.** Paulauskas J. Sisteminis lietuvių kalbos žodynas. V.: Mokslas, 19876. P. 177–180.

**P. 87.** Degutytė. Pelėdžiuko sapnas. V.: Vaga, 1969. P. 43; Vainilaitis M. Žydras povas povinėja. P. 129.

**P. 88.** Ivanauskaitė J. Stebuklinga spanguolė. V.: Vyturys, 1991. P. 6–7.

**P. 89.** Zurba A. Raganaitė Džilda. V.: LRSL, 2007. P. 5, 8–10.

**P. 91.** Poškus S. Amalgama. V.: www.skaityk.lt, 2007. P. 65, 67.

**P. 92.** Račickas V. Gėlytė ir Bučkis. V.: V. Račickas, 2020. P. 11–19.

**P. 93.** Račickas V. Mikė ir Juozapėlis. P. 58–60.

**P. 94.** Žilinskaitė V. Gaidžio kalnas. V.: Vaga, 1981. P. 11–14.

**P. 96.** Ramonas A. Vilniaus padavimai. V.: Nieko rimto, 2013. P. 49–54.

**P. 98.** Palčinskaitė V. Skersgatvio palangės. V.: Alma littera, 2003. P. 85–86.

**P. 99.** Lietuvių tautosaka T. 5. P. 565.

**P. 100.** https://www.lrytas.lt/it/visata/2021/02/18/news/arteja-7-baimes-minutes-marse-netrukus-leisis-marsaeigis-perseverance--18339967/ .

**P. 102.** Navakauskas Č. Burbulų lietus. V.: Alma littera, 2012. P. 25.

**P. 105.** ttps://ciurlionis.licejus.lt/T\_Pavasaris.htm; Naujosios poezijos antologija „Antrieji vainikai“ Parengė Kazys Binkis. Kaunas: Spaudos fondas, 1936.

**P. 106.** Liegutė E. Dramblienė. P. 22−24.

**P.** **107.** Kandrotienė D. Spintos istorijos. K.: Terra Publica, 2013. P. 89 – 92.

**P. 109.** Dirgėla T. Lukas Šiaudelis deda iš viršaus. V.: Tyto alba, 2018. P. 7–12.

**P. 110.** Račickas. Gėlytė ir Bučkis. P. 253–254.

**P. 111.** Jautakė O. Gimtadienis su Žvirbliu. V.: Nieko rimto, 2009. P. 7–8

**P. 112.** Žilinskaitė V. Nebijokė. V.: Vaga, 2000. P. 89 – 90.

**P. 113.** Jankutė N. Kelionė į septintą stotį. P. 43.

**P. 114.** Lietuviškos pasakos. V.: Vaga, 1977. P. 223–224; Gulbė karaliaus pati. V.: Vyturys, 1986. P. 128.

**P. 116.** Misevičius V. Karaliūnas Gargaliūnas.V.: Vyturys, 1987. P. 99–1001.

**P. 117**. https://mano.skautai.lt/uploads/media/2312/ls-jaunimo-programa-gaires-vadovui.pdf; Dainuojame... LLS SKAUČIŲ SESERIJA. Cleveland, Ohio, 1989. P.131.

**P. 118.** Misevičius V. Danuko Dunduliuko nuotykiai. P. 86 – 89.

**P. 120.** Boruta K. Jurgio Paketurio klajonės. V.: Vaga, 1984. P. 59 – 60.

**P. 121.** Vaikų dainos. Parengė P. Jokimaitienė, Z. Puteikienė V.: Vaga, 1980 P. 212, 583.

**P. 122.** Sadauskas R. Šarangė varangė. V.: Versus aureus, 2008. P. 69–70.

**P. 123.** Račickas V. Jos vardas Nippė. V.: Vytautas Račickas, 2002. P. 24 – 36.

**P. 124.** Gutauskas L. Kipšo dūda. V.: Žara, 2003. P. 3 – 4.

**P. 125.** Lietuvių tautosaka. T. 5. P. 282, 840, 856; Čir vir vir pavasaris. V.: Vaga, 1971. P. 23, 82.

**P. 126–127.** Dilytė D. Pasakos apie Lietuvos istoriją. V.: Metodika, 2012. P. 22–25.

**P. 128.** Tarasenka P. Perkūno šventykloje. V.: Pradai, 1994. P. 45–46.

**P. 129.** Lietuviškos pasakos. V.: Vaga, 1977. P. 115, 140, 144; Lietuvių tautosaka. T. 5. P. 480, 489, 275, 322, 310, 332.

**P. 132.** Velička E. Mačiau mačiau kukutį. V.: Kronta, 2005. P. 93 , 41; **P. 133.** Sužeistas vėjas.

P. 83 – 84.

**P. 136.** Daukantas S. Raštai. T.I. V.: Vaga, 1976. P. 403, 408 – 409.

**Pirmojo pratybų sąsiuvinio kūrinių šaltiniai**

**P. 1.**Vytautas Tamulaitis. Vytuko užrašai V.: Gimtasis žodis, 2004. P. 82–83.

**P. 2.** Nekrošius J. Keturi žodžiai. V.: Vaga, 1982. P. 26.

**P. 3.** Morkūnas G. Velniškai karštos atostogos. V.: Nieko rimto, 2009. P. 8.

**P. 4.** Vainilaitis M. Žydras povas povinėja. V.: LRSL, 1995. P. 85.

**P. 6.** Sruoga. B. Lietuvių liaudies dainų rinktinė. Kaunas: VGLL, 1949. P. 107.

**P. 7.** Gulbė karaliaus pati. Lietuvių liaudies pasakos. Sudarė Aldona Liobytė. V.: Vyturys, 1986. P. 128.

**P. 7.** Lietuvių tautosaka. T. 4. V.: Mintis, 1967. P. 410.

**P. 11.** Sužeistas vėjas. Lietuvių mitologinės sakmės. Sudarė Norbertas Vėlius. V.: Vyturys, 1987. P. 14.

**P. 12.** Villuveit P. Spinčius. V.: „Švieskime vaikus“, 2020. P. 77–79.

**P. 15.** Lietuvių tautosaka. T 5. V.: Mintis, 1967. P. 971.

**P. 15.** Matutis A. Tai margumai genelio. V.: Vaga, 1983. P.10.

**P. 15.** Lietuvių tautosaka. T. 5. P. 434.

**P. 16.** Zarambaitė I. Stebuklingi senelio batai. V.: Švieskime vaikus, 2019. P. 60–61.

**P. 17.** Lietuvių tautosaka. T. 5. P. 241, 237, 240, 238, 237, 243; 683, 663, 680, 664, 682, 677, 662.

**P. 18.** Lietuvių tautosaka. T 4. P. 578.

**P. 20.** Boruta K. Dangus griūva. V.: Vaga, 1965. P. 221.

**P. 21.** Poškus S. Varškėčių skaitiniai. Klaipėda: Klaipėdos universiteto leidykla, 2017. P. 43.

**P. 24.** Paltanavičius S. Ir aš turiu saulutę. V.: Vyturys, 1987. P. 7.

**P. 28.** Lietuvių tautosaka T. 5. P. 1008.

**P. 28.** Boruta K. Boruta K. Dangus griūva. P. 276–277.

**P. 29.** Savickytė R. Adelės dienoraštis. Ruduo. V.: Švieskime vaikus“, 2016. P. 7–8.

**P. 31.** Vytė Nemunėlis. Šimtą metų aš gyvensiu. V.: Gimtasis žodis, 2006. P. 8, 4, 16, 22, 27, 28.

**P. 31.** Villuveit P. Spinčius. P. 29.

**P. 32.** Visuotinė lietuvių enciklopedija. T. 11. V.: Mokslo ir enciklopedijų leidybos institutas, 2007. P. 89.

**P. 32.** <https://www.delfi.lt/gyvenimas/psichologija/kaip-teisingai-parasyti-elektronini-laiska.d?id=62273851>

**P. 34.** Gutauskas L. Geležinė varlė. V.: Vyturys, 1988. P. 45.

**P. 38.** Saja K. Noras, kuris dar išsipildys. V.: Alma littera, 2017. P. 19–20.

**P. 39.** Jautakė O. Kai aš buvau Kleo. V.: Gimtasis žodis, 2009. P. 53–54.

**P. 42.** Landsbergis V. V. Arklio Dominyko kelionė į žvaigždes. V.: Dominicus lituanus, 2007. P. 27– 28, 79. Landsbergis V. V. Stebuklingas Dominyko brangakmenis. V.: Dominicus lituanus, 2011. P. 96, 102.

**P. 45.** Landsbergis V. V. Obuolių pasakos: Vaga, . P. 1999. P. 27–28, 29.

**P. 46.** Vainilaitis M. Bruknelė. Mitologinė pasaka. V.: Margi raštai, 1996. P. 12.

**P. 47.** Lietuvių tautosaka T. 5. P. 77, 112, 115, 124, 228.

**P. 48.** Isokas G. Pavasario žibintai. V.: Vaga, 1978. P. 33–34.

**P. 49.** Isokas G. Pavasario žibintai. P. 41–42.

**P. 50.** Zurba A. Daktaras Mauricijus. V.: Gimtasis žodis, 2009. P. 16–17.

**P. 45.** Landsbergis V. V. Obuolių pasakos. P. 27–28, 29.

**P. 47.** Lietuvių tautosaka T. 5. P. 77, 112, 115, 124, 228.

**P. 48.** Isokas G. Pavasario žibintai. V.: Vaga, 1978. P. 33–34.

**P. 49.** Isokas G. Pavasario žibintai. P. 41–42.

**P. 50.** Zurba A. Daktaras Mauricijus. P. 16–17.

**P. 55.** Kviklys. B. Mūsų Lietuva. T. 4. V.: Mintis, 1991. P. 310–314.

**P. 55.** Lazaraitis B, Skėraitytė L. Zoonimai (gyvulių vardai). Valstiečių laikraštis. 2000 m. kovo 28 d. ,

nr. 25 (7905).

**P. 56.** Mikailienė Ž. Lietuvos mūšiai ir kariai. V.: Tikra knyga, 2016.

**P. 58.** Černiauskas R. Vaikai ir vaiduokliai. V.: Versus aureus, 2008. P. 5–11.

**P. 59.** L. Gutauskas. Kam katinui ūsai? V. : Tyto alba, 1996. P. 23.

**Antrojo pratybų sąsiuvinio kūrinių šaltiniai**

**P. 1.** Žitkevičius L. Aš nelauksiu, kol užaugsiu. Chicago: JAV LB Švietimo taryba, 1985. P. 21.

Minelga J. Pabūk, varnėne, svečiuose. V.: Džiugas, 1995. P. 22.

Degėsys L. Žvėrynas. V.: Kronta, 2006. P.18.

**P. 4.** Karosaitė A. Asilėlis. V.: Vyturys, 1999. P. 14.

**P. 5.** Patarlės ir priežodžiai. V.: VGLL, 1958. P. 130, 27, 88, 98, 105, 213, 171, 378, 383, 399, 409.

**P. 6.** Šukys J. Gramatikos šalyje. Kaunas: Šviesa, 1984. P. 25–26.

**P. 7.** Lietuvių liaudies padavimai. Sudarytojas Norbertas Vėlius. V.: Mintis, 2010. P. 66.

**P. 8.** Lietuvių tautosaka. T. 1. Dainos. V.: Valstybinė politinės ir mokslinės literatūros leidykla,1962. P. 533.

**P. 9.** Kazijevaitė K. Mano sesė ir aš. V.: Tyto alba, 2018. P. 35−39.

**P.10.** Lietuviškos pasakos. V.: Vaga, 1977. P. 27.

**P.11.** Švabaitė-Gylienė J. Gabriuko užrašai. V.: Lietus, 1993. P. 28.

**P.12.** Žilinskaitė V. Gaidžio kalnas. V.:Vaga, 1981. P. 9–10.

**P. 14.** Sužeistas vėjas. Lietuvių mitologinės sakmės. Sudarė Norbertas Vėlius. V.: Vyturys, 1987. P. 19.

**P. 15.** Sabaliauskas A. Iš kur jie? Pasakojimas apie žodžių kilmę. V.: Lietuvių kalbos instituto leidykla. 1994.

P. 5.

**P. 16.** Paltanavičius S. Kas nudažo pasaulį. V.: Nieko rimto, 2021. P. 3−5.

Lietuvių literatūros istorijos chrestomatija. V.: VGLL, 1957. P. 492.

**P. 19.** Kasparavičius K. Braškių diena. V.: Nieko rimto, 2006. P. 10–11.

**P. 18.** https://lt.wikipedia.org › wiki › Pudelis.

**P. 19.** Matutis A. Milžinų šaukštas. V.: Šviesa, 1982. P. 53.

Degutytė J. Saulėtos dainelės. V.: Vaga, 1972. P 14.

Kasparavičius K. Braškių diena. P. 12.

**P. 20.** Buivydaitė B. Auksinis batelis. V.: Vaga, 1984. P. 10–11.

**P. 21.** Kasparavičius K. Braškių diena. P. 30–34.

**P. 26.** Palčinskaitė V. Namai namučiai. V.: Vaga, 1984. P. 15.

Vaikų enciklopedija. V.: Mokslo ir enciklopedijų leidykla, 1994. P. 224.

**P. 30.** Mašiotas P. Senio pasakos. V.: Vaga, 1970. P.158.

**P. 31.** Lietuvių tautosaka. T. 5. V.: Mintis, 1967. P. 237, 275, 383, 355.

**P. 32.** Ivanauskaitė J. Kaip Marsis Žemėje laimės ieškojo. V.: Tyto alba, 2004. P. 5–6.

**P. 33.** Ivanauskaitė J. Kaip Marsis Žemėje laimės ieškojo. P. 6.

**P. 34.** Erlickas J. Bilietas iš dangaus. V.: Vyturys, 1990. P. 21; Miliūnas V. Evalduko metai. V.: Versus aureus, 2007. P. 86–87.

**P. 37.** Adomaitytė G. Karuselė. V.: Gimtasis žodis, 2007. P. 19–21, 37.

**P. 38.** Braziūnas V. Uosio kuosos. V.: Vaga, 2007. P. 23.

Lietuvių tautosaka. T. 5. P. 604, 599, 571, 558.

Miliūnas V. Evalduko metai. P. 211.

**P. 39.** Gulbė karaliaus pati. Lietuvių liaudies pasakos. Sudarė Aldona Liobytė. V.: Vyturys, 1986. P.198.

**P. 40.** Lietuviškos pasakos. P. 21, 75, 85, 86, 117, 177, 192, 199, 207, 223, 224.

**P. 41.** Marcinkevičius M. Voro koja. V.: Švieskime vaikus, 2016. P. 20–21.

**P. 42.** Misevičius V. Karaliūnas Gargaliūnas. V.: Vyturys, 1987. P. 146.

**P. 46.** Čir vir vir pavasaris. Smulkioji lietuvių tautosaka. Paruošė K. Grigas. V.: Vaga, 1971. P. 84, 85,

86, 92, 99, 104, 107.

Čeredėjevaitė A. V.: Kronta, 2004. P. 8.

**P. 47.** Vytautas V. Landsbergis. Kiškis Pranciškus be abejo. V. : Dominicus Lituanus, 2011. P. 49–50.

**P. 48.** Nedzinskas V. Paukštulis – ežero vaikas. V.: Vyturys, 1987. P. 28.

**P. 49.** Nedzinskas V. Paukštulis – ežero vaikas. P. 30.

**P. 50.** Gutauskas L. Paskutinė Čepkelių ragana. V.: Mažasis VYTURYS, 2002. P. 3–4.

**P. 51.** Gutauskas L. Paskutinė Čepkelių ragana. P. 5–6.

**P. 52.** Baltrušaitytė B. Po Žalgirio kautynių. V.: LRSL, 1993. P. 30–31.

**P. 54.** Gutauskas L. Kur nakvoja vėjai. V.: Vaga, 1983. P. 85.